# subhāṣita-ratna-kośaḥ

vidyākara-saṅkalitaḥ

Vidyakara's Subhāṣitaratnakośa. Ed. D.D. Kosambi and V.V. Gokhale. Cambridge, Massachusetts 1957. Harvard Oriental Series 42.

This text was begun by me alongside the Sad-ukti-karṇāmṛta, with which there is considerable overlap. It was completed on the basis of H. Isaacson's E-text, available at www.goettingen.de. I have found one or two minor typographical errors and also added more substantial references where they were available to me, as well as reformatting in my own fashion for Word-Balaram (Separating words and breaking up compounds without damaging the actually forms of the words.) Isaacson's version breaks up the sandhis and so will be of great value to anyone seeking to do electronic text analysis.

Abbreviations used.

a.rā. = anargha-rāghava

amaru = amaru-śatakaḥ

u.nī. = ujjvala-nīlamaṇi

u.rā.ca. = uttara-rāma-carita

da.rū. = daśarūpakam

dhva. = dhvanyālokaḥ

padyā. = padyāvalī

bā.rā. = bāla-rāmāyaṇaḥ

bh.ra.si. = bhakti-rasāmṛta-sindhu

mā.a.mi. = mālavikāgni-mitram

mā.mā. = mālatī-mādhavaḥ

vām. = vāmana kāvyālaṅkāra

vi.śā.bha. = viddha-śāla-bhañjikā

śā.pa. = śārṅgadhara-paddhati

śṛ.ti. = śṛṅgāra-tilakam

sa.u.ka. = sad-ukti-karṇāmṛtam

sa.ka.ā. = sarasvatī-kaṇṭhābharaṇam

sā.da. = sāhitya-darpaṇam

su.ā. = subhāṣitāvalī

su.ra. = subhāṣita-ratnākara

su.ra.bhā. = subhāṣita-ratna-bhāṇḍāgāram

sū.mu. = sūkti-muktāvali

 —o)0(o—

## vidyākara-saṅkalitaḥ

# subhāṣita-ratna-kośaḥ

namo buddhāya |

nānā-kavīndra-vacanāni manoharāṇi

saṅkhyāvatāṁ parama-kaṇṭha-vibhūṣaṇāni |

ākampakāni śirasaś ca mahā-kavīnāṁ

teṣāṁ samuccayam anargham ahaṁ vidhāsye ||1||

(su.ā. 74, vām ad. 4.3.7)

### 1. sugata-vrajyā

ābāhūdgata-maṇḍalāgra-rucayaḥ saṁnaddha-vakṣaḥ-sthalāḥ

soṣmāṇo vraṇino vipakṣ-hṛdaya-pronmāthinaḥ karkaśāḥ |
utsṛṣṭāmbara-dṛṣṭa-vigraha-bharā yasya smarāgresarā

mārā māra-vadhū-stanāś ca na dadhuḥ kṣobhaṁ sa vo’vyāj jinaḥ ||1||2||

aśvaghoṣasya |

namrāḥ pāda-nakheṣu yasya daśasu brahmeśa-kṛṣṇāstraya-

ste devāḥ pratibimbanās tridaśatāṁ suvyaktam āpedire |

sa trailokya-guruḥ sudustara-bhavākūpāra-pāraṅgato

māra-vyūha-jaya-pragalbha-subhaṭaḥ śāstā tava stān mude ||2||3||

vasukalpasya |

kāma-krodhau dvayam api yadi pratyanīkaṁ prasiddhaṁ

hatvānaṅgaṁ kim iva hi ruṣā sādhitaṁ try-ambakena |

yas tu kṣāntyā śamayati śataṁ manmathādīna-rātīn

kalyāṇaṁ vo diśatu sa muni-grāmaṇīr arka-bandhuḥ ||3||4||

saṅgha-śriyaḥ | (sa.u.ka. 241)

śreyāṁsi vaḥ sa sugataḥ kurutād apāra-

saṁsāra-sāgara-samuttaraṇaika-setuḥ |

durvāra-māra-parivāra-balāvalepa-

kalpānta-santata-payaḥ-prasarair ahāryaḥ ||4||5||

aparājita-rakṣitasya |

śāstā samasta-bhuvanaṁ bhagavān apāyāt

pāyād apāsta-timiro mihiropameyaḥ |

saṁsāra-bhitti-bhiduro bhava-kanda-kandu-

kandarpa-darpa-dalana-vyasanī munīndraḥ ||5||6||

vasukalpasya |

kāruṇyāmṛta-kandalī-sumanasaḥ prajñā-vadhū-mauktika-

grīvālaṅkaraṇa-śriyaḥ śama-sarit-pūrocchalac-chīkarāḥ |

te maulau bhavatāṁ milantu jagatī-rājyābhiṣekocita-

srag-bhedā abhaya-pradāna-caraṇa-preṅkhan-nakhāgrāṁśavaḥ ||6||7||

(sa.u.ka. 243)

śīlāmbhaḥ-pariṣeka-śītala-dṛḍha-dhyānālavāla-sphurad-

dāna-skandha-mahonnatiḥ pṛthutara-prajñollasat-pallavaḥ |

deyāt tubhyaṁ avārtha-vīrya-viṭapaḥ kṣānti-prasūnodgamaḥ

succhāyaḥ ṣaḍ-abhijña-kalpa-viṭapī-sambodha-bījaṁ phalam ||7||8||

etau śrīdhara-nandinaḥ | (sa.u.ka. 244)

ekasyāpi mano-bhuvas tad-abalāpāṅgair jagan-nirjaye

kāmaṁ nihnuta-sarva-vismaya-rasa-vyakti-prakārā vayam |

yas tv enaṁ sabalaṁ ca jetum abhitas tat-kampa-mātraṁ bhruvo-

rnārebhe sugatas tu tad-guṇa-kathā stambhāya naḥ kevalam ||8||9||

kumudākara-mateḥ ||

pratyekānanta-jāti-prativpur amitāvṛttijanmārijair no

bhoktṛ-vrātojjhihīrṣā-phala-nilaya-mahā-pauruṣasyāpi śāstuḥ |

ke’py utkarṣaṁ stuvanti smaram api jayatas tad vadāmaḥ kim asmin

yo bhasmāsīt kaṭākṣa-jvalana-kaṇikayā drāg umā-kāmukasya ||9||10||

vallaṇasya |

pāyād vaḥ samayaḥ sa māra-jayino bandhyāyitāstrotkaraḥ

krodhād yatra tad-uttamāṅga-kavalonmīlan-mahā-vikramaḥ |

āsīd adbhuta-maulir atra-militāṁ vyāttānana-cchāyikā-

mālokyātmana eva māra-sumaṭaḥ paryasta-dhairyodayaḥ ||10||11||

khelā-cañcala-saṁcaran-nija-pada-preṅkhola-līlā-mila-

tsadyaḥ-sāndra-parāga-rāga-racitāpūrva-prasūna-śriyaḥ |

āśliṣyan-madhu-lampaṭāli-nivahasyoccair mithaś cumbanai-

rvyākoṣaḥ kusumāñjalir diśatu vaḥ śreyo nijāyārpitaḥ ||11||12||

jitāri-nandinaḥ |

daronmuktārakta-sphurad-adhara-vīthī-krama-vaman-

mayūkhāntar-mūrcchad-dyuti-daśanam uddeśa-vaśinaḥ |

sukhaṁ tad vaḥ śāstur diśatu śivam ajñāna-rajanī-

vyavacchedodgacchan mahima-ghana-sandhyātapa iva ||12||13||

trilocanasya |

kandarpād api sundarākṛtir iti prauḍhotsalad-rāgayā

vṛddhatvaṁ vara-yoṣito’nayad iti trāsākula-svāntayā |

mārasyāpi śarair abhedya-hṛd iti śraddhābhara-prahvayā

pāyād vaḥ sphuṭa-bāṣpa-kampa-pulakaṁ ratyā jino vanditaḥ ||13||14||

tasyaiveti śrutiḥ |

pādāmbhoja-samīpa-sannipatita-svarṇātha-deha-sphuran-

netra-stomatayā parisphuṭa-milan-nīlābja-pūjā-vidhiḥ |

vandārutridaśaudharatramukuṭotsarpat-prabhā-pallava-

pratyunmīlad-apūrva-cīvara-paṭaḥ śākyo muniḥ pātu vaḥ ||14||15||

vasu-kalpasya | (sa.u.ka. 242)

ka ekas tvaṁ puṣpāyudha mama samādhi-vyavidhau

suparvāṇaḥ sarve yadi kusuma-śastrās tad api kim |

itīvainān nūnaṁ ya iha sumano’stratvam anayat

sa vaḥ śāstā śastraṁ diśatu daśa-diṅ-māra-vijayī ||15||16||

iti sugata-vrajyā

||1||

### 2. tato lokeśvara-vrajyā

dyuti-svaccha-jyotsnāpaṭa-paṭala-vṛṣṭyā na kamalaṁ

na candraḥ sāndra-śrī-parimala-garimṇāsyam amalam |

madhūdrāṇāṁ nidrābhiduram apamudrādbhutamuda-

ścakorān bibhrāṇaṁ sarasiruha-pāṇer avatu vaḥ ||1||17||

buddhākara-guptasya | (sa.u.ka. 51?)

varada-kara-saroja-syandamānāmṛtaugha-

vyupaśamita-samasta-preta-saṅghāta-tarṣaḥ |

jayati sita-gabhasti-stoma-śubhrānana-śrīḥ

sahaja-guru-dayārdrālokano lokanāthaḥ ||2||18||

ratnakīrteḥ |

atyudgāḍha-raya-sthirākṛti-ghana-dhvāna-bhraman-mandara-

kṣubdha-kṣīradhi-vīci-saṁcaya-gata-prāleya-pādopamaḥ |

śrīmat-potalake gabhīra-vivṛti-dhvāna-pratidhvānite

sāndra-svāṁśu-caya-śriyā valayito lokeśvaraḥ pātu vaḥ ||3||19||

jñāna-śrī-mitrasya |

kṛpā-vṛṣṭi-sphūtāt tava hṛdaya-pīyūṣa-sarasaḥ

pravāho nirgatya krama-tanima-ramyaḥ karuṇayā |

tṛṣārtānām īṣad vitataṁ adharāntaḥ prati gati-

praṇālībhiḥ pañcābhavad iti kiṁ anyad bhuja-karāt ||4||20||

trilocanasya |

ravim iva dhṛtāmitābhaṁ

kavim iva surasārtha-viracita-stotram |

madhum iva sambhṛta-karuṇaṁ

vidhum iva nāthaṁ kha-sarpaṇaṁ vande ||5||21||

puruṣottamasya |

udarasyedam aṇutvaṁ
sahaja-gurutvaṁ yadi nedaṁ hṛdayasya |

svārthe katham alasatvaṁ
katham anusatvaṁ hita-karaṇe matir asya ||6||22||

jñāna-śrī-mitrasya |

vaktraṁ naiṣa kalānidhir dhavalimā naiṣojjvalā kaumudī

netre nīra-rucī na lāñchana-yugaṁ candre’sty amanda-cchavi |

ity unnīya vidhor abhīti-vihasad yat saṁnidhiṁ sādhvagān

nūnaṁ nīrajam astu vaḥ śiva-dive tad lokanāthānanam ||7||23||

jaṭā-jūṭābhyantar-nava-ravir iva śyāma-jalabhṛd-vṛtaḥ

śoṇāśokastavakam amitābhaḥ praminute |

maharṣer yasyendu-dyuti-ghaṭita-mūrter iva sa vaḥ

klamaṁ bhindyād dadyā t praśama-sukha-pīyūṣa-laharīm ||8||24||

buddhākarasyaitau |

|| iti lokeśvara-vrajyā ||

||2||

### 3. tato mañju-ghoṣa-vrajyā

aṅgāmoda-samocchalad-ghṛṇi-patad-bhṛṅgāvalī-mālita-

sphūrjal-lañchana-sūtra-gumphita-milan-nīlotpala-śrīr iva |

niryat-pāda-nakhonmukhāṁśu-visara-srag-danturaḥ smaryatāṁ

mañjuśrīḥ sura-mukta-mañjari-śikhā-varṣair ivābhyarcitaḥ ||1||25||

śastrodyad-bāhu-deha-sphurad-anala-milad-dhūma-kalpānta-puñjaḥ

śṛṅgāntānanta-viśvārpita-mahiṣa-mahiṣa-śiro-makṣikā-līvi-kalpaḥ |

trāsa-tyakta-sva-parṇāstṛta-sura-ghṛṇayevālasat-pāda-vṛndas

tāraugha-pluṣṭa-bhānur jagad avatu naṭad-bhairavātmā kumāraḥ ||2||26||

vallaṇasyaitau |

khaḍgī sa-śabdam atha pustakavān sa-cintaṁ

bālaḥ sa-khelam abhirāma-tamaḥ sa-kāmam |

nānā-vidhaṁ sura-vadhūbhir itīkṣito vaḥ

pāyāc ciraṁ sugata-vaṁśa-dharaḥ kumāraḥ ||3||27||

puruṣottamasya |

mugdhāṅgulī-kiśalayāṅghri-suvarṇa-kumbha-

vāntena kānti-payasā dhusṛṇāruṇena |

yo vandamānam abhiṣiñcati dharma-rājye

jāgartu vo hita-sukhāya sa mañju-vajraḥ ||4||28||

jitāripādānām |

amīṣāṁ mañjuśrī-rucira-vadana-śrī-kṛta-rucāṁ

śrutaṁ no nāmāpi kva nu khalu himāṁśu-prakṛtayaḥ |

mamābhyarṇe dhārṣṭyāc carati punar indīvaram iti

krudhevedaṁ prāntāruṇam avatu vo locana-yugam ||5||29||

iti mañju-ghoṣa-vrajyā

||3||

### 4. tato maheśvara-vrajyā

śilpaṁ trīṇi jaganti yasya kavitā yasya trivedī guror

yaś cakre tripura-vyayaṁ tripathagā yan-mūrdhni mālyāyate |

trīn kālān iva vīkṣituṁ vahati yo visphūrjad-akṣṇāṁ trayaṁ

sa traiguṇya-paricchedo vijayate devas triśūlāyudhaḥ ||1||30||

vasukalpa-dattasya || (sa.u.ka. 16)

vāṇībhūta-purāṇa-pūruṣa-dhṛti-pratyāśayā dhāvite

nidrāti kṣaṇa-jāśu-śukṣaṇi-kaṇa-klānte śakunteśvare |

namronnamra-bhujaṅga-puṅgava-guṇa-vyākṛṣṭa-bāṇāsana-

kṣiptāstrasya puradruho vijayate sandhāna-sīmāśramaḥ ||2||31||

murāreḥ | (a.rā. 7.114, sa.u.ka. 74)

pīyūṣa-drava-pāna-dohada-rasa-vyagroraga-grāmaṇī-

daṣṭaḥ pātu śaśī maheśvara-śiro-mepathya-ratnāṅkuraḥ |

yo bimba-pratipūraṇāya vidhṛto niṣpīḍya sandaṁśikā-

yantre śaiva-lalāṭa-locana-śikhā-jvālābhir ābarhyate ||3||32||

murārer etau |

bhadraṁ candra-kale śivaṁ suranadi śreyaḥ kapālaāvale

kalyāṇaṁ bhujagendra-valli kuśalaṁ viśve śaṭā-santate |

ity āhur militāḥ parasparam amūr yasmin praśāntiṁ gate

kapāntāra-bhaṭī-naṭasya bhavatāt tad vaḥ śriye tāṇḍavam ||4||33||

devi tvad-vadanopamāna-suhṛdām eṣāṁ sarojanmanāṁ

paśya vyomani lohitāyati śanair eṣā daśā vartate |

itthaṁ saṅkucad-ambajānukaraṇa-vyājopanītāñjaleḥ

śambhor vañcita-pārvatī-kamucitam sandhyārcanaṁ pātu vaḥ ||5||34||

rājaśekharasya |

kasmāt pārvati niṣṭhurāsi sahaja śailīdbhavānām idaṁ

niḥsnehāsi kuto na bhasma-paruṣaḥ snehaṁ kvacin nindati |

kopas te mayi niṣphalaḥ priyatame sthāṇau phalaṁ kiṁ bhaved

itthaṁ nirvacanīkṛto dayitayā śambhuḥ śivāyās tu vaḥ ||6||35||

bhojadevasya (sa.u.ka. 31)

vapuḥ prādurbhāvād anumitam idaṁ janmani purā

purāre na prāyaḥ kvacid api bhavantaṁ praṇatavān |

naman janmany asminn aham atanur agre’py anatibhāṅ

maheśa kṣantavyaṁ tad idam aparādha-dvayam api ||7||36||

muñjasya | (sa.u.ka. 471)

kiṁ vācyo mahimā mahā-jala-nidher yasyendra-vajrāhatas

trasto bhū-bhṛd amajjad ambu-nicaye kaulīla-potākṛtiḥ |

maināko’pi gabhīra-nīra-viluṭhan pāṭhīna-pṛṣṭhocchalac

chaivālāṅkura-koṭi-koṭara-kuṭī-kuḍyāntare nirvṛtaḥ ||8||37||

vallaṇasya |

tādṛk-sapta-samudra-mudrita-mahī-bhūbhṛdbhir abhraṁ-kaṣais

tāvadbhiḥ parivāritā pṛthu-dvīpaiḥ samantād iyam |

yasya sphāra-phaṇā-maṇau nilayanāt tiryak-kalaṅkākṛtiḥ

śeṣaḥ so’py agamad yad-aṅgada-padaṁ tasmai namaḥ śambhave ||9||38||

vallaṇasya | (sa.u.ka. 13)

gāḍha-granthi-praphullad-gala-vikala-phaṇā-pīṭha-niryad-viṣāgni-

jvālāniṣṭapta-candra-dravad-amṛta-rasa-proṣita-preta-bhāvāḥ |

ujjṛmbhā babhru-netra-dyuitm asakṛd-asṛk-tṛṣṇayālokayantyaḥ

pāntu tvāṁ nāga-nāla-grathita-śava-śiraḥ-śreṇayo bhairavasya ||39||

vallaṇasya (sa.u.ka. 62, bhavabhūteḥ)

babhru-bhrū-śmaśru-keśaṁ śikharam iva girer lagna-dāvāgni-mālaṁ

netraiḥ piṅgogra-tārais tribhir iva ravibhiś chidritaḥ kāla-meghaḥ |

daṁṣṭrācandra-prabhābhiḥ prakaṭita-subṛhattāla-pātāla-mūlaṁ

śambhor vaktraṁ suvaktra-tritaya-bhaya-karaṁ hantv adhaṁ dakṣiṇam ||11||40||

rakṣo-vibhīṣaṇasya |

uddāma-danta-ruci-pallavitārdha-candra-

jyotsnā-nipīta-timira-prakarāvarodhaḥ |

śreyāṁsi vo diśatu tāṇḍavitasya śambhor

ambhodharāvali-ghana-dhvanir aṭṭahāsaḥ ||12||41||

saṅghamitrasya | (sa.u.ka. 37)

tvaṅgad-gaṅgam udañcad-indu-śakalaṁ bhraśyat-kapālāvali-

kroḍa-bhrāmyad-amanda-māruta-caya-sphārībhavad-bhāṅkṛti |

pāyād vo ghana-tāṇḍava-vyatikara-prāg-bhāra-kheda-skhalad-

bhogīndra-ślatha-piṅgalotkaṭa-jaṭājūṭaṁ śiro dhūrjaṭeḥ ||13||42||

(sa.u.ka. 41, vīryamitrasya)

nakha-darpaṇa-saṅkrānta-pratimā-daśakānvitaḥ |

gaurī-pādānataḥ śambhur jayatv ekādaśaḥ svayam ||14||43||

cūḍāpīḍa-kapāla-saṅkula-patan-mandākinī-vārayo

vidyut-prāya-lalāṭa-locana-puṭa-jyotir-vimiśra-tviṣaḥ |

pāntu tvām akaṭhora-ketaka-śikhā-sandigdha-mugdhendavo

bhūteśasya bhugaṅga-valli-valaya-sraṅ-naddha-jūṭā jaṭāḥ ||15||44||

bhavabhūteḥ (mā.a.mi. 1.1) |

sa jayati gāṅga-jalaughaḥ śambhor uttuṅga-mauli-viniviṣṭaḥ |

majjati punar unmajjati candra-kalā yatra śapharīva ||16||45||

sa vaḥ pāyād indur nava-visalatākoṭi-kuṭilaḥ

smarārer yo mūrdhni jvalana-kapiśe bhāti nihitaḥ |

sravan-mandākinyāḥ prati-divasa-siktena payasā

kapālenonmuktaḥ sphaṭika-dhavalenāṅkura iva ||17||46||

kasyacit | (sa.u.ka. 51, rājaśekharasya)

cyutām indor lekhāṁ ratikalaha-bhagnaṁ ca valayaṁ

dvayaṁ cakrīkṛtya prahasita-mukhī śaila-tanayā |

avocad yaṁ paśyedty avatu sa śivaḥ sā ca girijā

sa ca krīḍā-candro daśana-kiraṇāpūrita-kalaḥ ||18||47||

vararuceḥ | (sa.u.ka. 55, su.ā. 66, śā.pa. 96)

namas tuṅga-śiraś cumbi-candra-cāmara-cārave |

trailokya-nagarārambha-mūla-stambhāya śambhave ||19||48||

kasyacit | (sa.u.ka. 13, bāṇasya)

kṣipto hastāvalagnaḥ prasabham abhihato’py ādadāno’ṁśukāntaṁ

gṛhṇan keśeṣv apāstaś caraṇa-nipatito nekṣitaḥ sambhrameṇa |

āliṅgan yo’vadhūtas tripura-yuvatibhiḥ sāśru-netrotpalābhiḥ

kāmīvārdrāparādhaḥ sa dahatu duritaṁ śāmbhavo vaḥ śarāgniḥ ||20||49||

(amaru 2; sa.u.ka. 76)

sandhyā-tāṇḍava-ḍambara-vyasanino bhīmasya caṇḍa-bhrami-

vyānṛtyad-bhuja-daṇḍa-maṇḍala-bhuvo jhañjhānilāḥ pāntu vaḥ |

yeṣām ucchalatāṁ javena jhagiti vyūheṣu bhūmībhṛtām

uḍḍīneṣu viḍaujasā punar asau dambholir ālokitaḥ ||21||50||

(sa.u.ka. 100; sū.mu. 2.31)

keśeṣu prāk-pradīpas tvaci vikaṭa-caṭatkāra-sāro’timātraṁ

māṁse mandāyamānaḥ kṣarad-asṛji sṛjann asthiṣu ṣṭhātkṛtāni |

majja-prāye’ṅga-bhāge jhagiti rati-pater jājvalan projjvala-śrīr

aśreyo vyasyatād vastrinayana-nayanopāntavānto hutāśaḥ ||22||51||

pāyāt pārvaṇa-sāndhya-tāṇḍava-vidhau yasyollasat-kānano

hemādriḥ karaṇāṅga-hāra-valanaiḥ sārdhendur āndolitaḥ |

dhatte’tyadbhuta-vismayena dharayā dhūtasya kānta-tviṣo

lolat-kuntala-kuṇḍalasya śirasaḥ śobhāṁ sa vo dhūrjaṭiḥ ||23||52||

kapāle gambhīraḥ kuhariṇi jaṭā-sandhiṣu kṛśaḥ

samuttālaś cūḍābhujaga-phaṇa-ratna-vyatikare |

mṛdur lekhākoṇe raya-vaśa-vilolasya śaśinaḥ

punīyād dīrghaṁ svo hara-śirasi gaṅgā-kala-kalaḥ ||24||53||

(sa.u.ka. 46, yogeśvarasya)

śāntyai vo’stu kapāla-dāma jagatāṁ patur yadīyāṁ lipiṁ

kvāpi kvāpi gaṇāḥ paṭhanti padaśo nāti-prasiddhākṣaram |

viśvaṁ srakṣyati rakṣati kṣitim apām īśiṣyate śiṣyate

nāgau rāgiṣu raṁsyate syati jagan nirvekṣyati dyām iti ||54||

bhojadevasya | (sa.u.ka. 61)

jvālevordhva-visarpiṇī pariṇatasyāntas tapas tejaso

gaṅgā-tuṅga-taraṅga-sarpa-vasatir valmīka-lakṣmīr iva |

sandyevārdra-mṛṇāla-komala-tanor indoḥ sahasthāyinī

pāyād vas taruṇāṁśu-kapiśā śambhor jaṭā-saṁhatiḥ ||55||

(sa.u.ka. 56, ravināgasya)

maulau vegād udañcaty api caraṇa-bhara-nyañcad-urvītalatvād

akṣuṇṇa-svarga-loka-sthiti-mudita-sura-śreṣṭha-goṣṭhī-stutāya |

santrāsān niḥsaranaty avirata-visarad-dakṣiṇārdhānu-

bandhād atyaktāyādri-putryā tirpurahara-jagat-kleśa-hantre namas te ||27||56||

(sa.u.ka. 11, bāṇasya)

paryaṅkāśleṣa-bandha-dviguṇita-bhujaga-granthi-saṁvīta-jānor

antaḥ-prāṇāvarodhād uparata-sakala-dhyāna-ruddhendriyasya |

ātmany ātmānam eva vyapagata-karaṇaṁ paśyatas tattva-dṛṣṭyā

śambhor vaḥ pātu śūnya-kṣaṇa-ghaṭita-laya-brahma-lagnaḥ samādhiḥ ||28||57||

pāyād vārendu-mauler anavarata-bhujāvṛtti-vātormi-vega-

bhrāmyad-rudrārka-tārā-gaṇa-racita-mahā-lāta-cakrasya lāsyam |

nyañcadbhūtsarpad-agni-skhalad-akhila-giritvaṅgad-uttāla-mauli-

sphūrjac-candrāṁśu-niryan-nayana-rucira-sajjāhnavī-nirjharaḥ vaḥ ||29||58||

mātar jīva kim etad añjali-puṭe tātena gopāyitaṁ

vatsa svādu-phalaṁ prayacchati na me gatvā gṛhāṇa svayam |

mātraivaṁ prahite guhe vighaṭayaty ākṛṣya sandhyāñjaliṁ

śambhor bhagna-samādhi-ruddha-rabhaso hāsyodgamaḥ pātu vaḥ ||30||59||

yogeśvarasya | (sa.u.ka. 38)

evaṁ sthāpaya subhru bāhu-latikām evaṁ kuru sthānakaṁ

nātyuccair nama kuñcitāgra-caraṇaṁ māṁ paśya tāvat kṣaṇam |

gaurīṁ nartayataḥ sva-vaktra-murajenāmbhodhara-dhvāninā

śambhor vaḥ sukhayantu lambhita-layacchedāhatās tālikāḥ ||31||60||

tasyaiva | (sa.u.ka. 26)

saṅvyānāṁśuka-pallaveṣu taralaṁ veṇī-guṇeṣu sthiraṁ

mandaṁ kañcuka-sandhiṣu stana-taṭotsaṅgeṣu dīptārciṣam |

ālokya tripurāvarodhana-vadhū-vargasya dhūma-dhvajaṁ

hasta-srasta-śarāsano vijayate devo dayārdrekṣaṇaḥ ||32||61||

(sa.u.ka. 73)

jaṭā-gulmotsaṅgaṁ praviśati śaśī bhasma-gahanaṁ

phaṇīndro’pi skandhād avatarati līlāñcita-phaṇaḥ |

vṛṣaḥ śāṭhyaṁ kṛtvā vilikhati khurāgreṇa nayanaṁ

yadā śambhuś cumbaty acala-duhitur vaktra-kamalam ||33||62||

rājaśekharasya |

nānā-vega-viniḥsṛta-tripathagā-vāri-pravāhākulaḥ

śīghra-bhrānti-vaśāl-lalāṭa-nayanākālātapād bhīṣaṇaḥ |

muṇḍālī-kuhara-prasarpad-anilāsphāla-pramukta-dhvaniḥ

prāvṛṭ-kāla ivoditaḥ śiva-śiro-meghaḥ śivāyāstu vaḥ ||34||63||

kasyacit |

sa pātu viśvam adyāpi yasya mūrdhni navaḥ śaśī |

gaurī-mukha-tiraskāra-lajjayeva na vardhate ||35||64||

dharmapālasya |

dig-vāsā iti satrapaṁ manasija-dveṣīti mugdha-smitaṁ

sāścaryaṁ viṣamekṣaṇo’yam iti ca trastaṁ kapālīti ca |

mauli-svīkṛta-jāhnavīka iti ca prāptābhyasūyaṁ haraḥ

pārvatyā sabhayaṁ bhujaṅga-valayīty ālokitaḥ pātu vaḥ ||36||65||

vinaya-devasya |

phaṇini śikhi-graha-kupite śikhini ca tad-deha-valayitākulite |

avatād vo hara-guhayor ubhaya-paritrāṇa-kātaratā ||37||66||

jātārdhavardhanasya |

sindūra-śrīr lalāṭe kanaka-rasa-mayaḥ karṇa-pāśāvataṁso

vaktre tāmbūla-rāgaḥ pṛthu-kuca-kalase kuṅkumasyānulepaḥ |

daityādhīśāṅganānāṁ jaghana-parisare lākṣika-kṣauma-lakṣmī-

raśreyāṁsi kṣiṇotu tripura-hara-śarodgāra-janmānalo vaḥ ||38||67||

maṅgalasya | (sa.u.ka. 77)

pāyād vaḥ sura-jāhnavī-jala-raya-bhrāmyaj-jaṭā-maṇḍalī-

vega-vyākula-nāganāyaka-phaṇā-phūtkāra-vātocchalam |

saptāmbhonidhi-janma-caṇḍa-laharī-majjan-nabho-maṇḍala-

trāsa-trasta-surāṅganā-kalakala-vrīḍā-vilakṣo haraḥ ||39||68||

karkarājasya (sa.u.ka. 99, brahma-hareḥ)

purastād ānamra-tridaśapati-gārutmata-maṇer

vataṁsa-trāsārter apasarati mauñjī-phaṇi-patau |

purāriḥ saṁvṛṇvan vigalad-upasaṁvyānam ajine

punītād vaḥ smera-kṣiti-dhara-sutāpāṅga-viṣayaḥ ||40||69||

dharmāśokasya |

jīrṇe’py utkaṭa-kāla-kūṭa-kavale dagdhe haṭhān manmathe

nīte bhāsura-bhāla-netra-tanutāṁ kalpānta-dāvānale |

yaḥ śaktyā samalaṅkṛto’pi śaśinaṁ śrī-śailajāṁ svardhunīṁ

dhatte kautuka-rāja-nīti-nipuṇaḥ pāyāt sa vaḥ śaṅkaraḥ ||41||70||

kavirājasya |

iti śrī-maheśvara-vrajyā

||4||

 —o)0(o—

### 5. tatas tad-varga-vrajyā

devī sūnum asūta nṛtyata gaṇāḥ kiṁ tiṣṭhatety udbhuje

harṣād bhṛṅgariṭāvayācita-girā cāmuṇḍayāliṅgite |

avyād vo hata-dundubhi-svana-ghana-dhvānātiriktas tayor

anyonya-pracalāsthit-pañjara-raṇat-kaṅkāla-janmā ravaḥ ||1||71||

yogeśvarasya | (sa.u.ka. 158, sū.mu. 2.55)

rakṣatu vaḥ stana-yugalaṁ hari-kari-kumbhānukāri giri-guhituḥ |

śaṅkara-dṛḍha-kaṇṭha-graha-pīḍana-bhasmāṅga-rāga-vicchuritam ||2||72||

(dakṣasya)

sāvaṣṭambha-niśumbha-sambhramanamad-bhūgola-niṣpīḍana-

nyañcat-karpara-kūrma-kampa-vicaṭad-brahmāṇḍa-khaṇḍa-sthiti |

pātāla-pratimalla-galla-vivara-prakṣipta-saptārṇavaṁ

vande nandita-nīlakaṇṭha-pariṣad-vyakta-rddhi vaḥ krīḍitam ||3||73||

kasyacit |

bho bho dik-patayaḥ prayāta parataḥ khaṁ muñcatāmbhomucaḥ

pātālaṁ vraja medini praviśata kṣoṇī-talaṁ kṣmābhṛtaḥ |

brahmann unnaya dūram ātma-sadanaṁ devasya me nṛtyataḥ

śambhoḥ saṅkaṭam etad ity avatu vaḥ protsāraṇā nandinaḥ ||4||74||

(sa.u.ka. 93, yogeśvarasya; sū.mu. 2.30)

svedas te katham īdṛśaḥ priyatame tvan-netra-vahner vibho

kasmāt kampitam etad induvadane bhogīndra-bhīter bhava |

romāñcaḥ katham eṣa devi bhagavan gaṅgāmbhasāṁ śīkarar

itthaṁ bhartari bhāva-gopana-parā gaurī ciraṁ pātu vaḥ ||5||75||

(sa.u.ka. 116, lakṣmīdharasya)

ārdrāṁ kaṇṭhe mukhābja-srajam avanamayaty ambikā jānulambāṁ

sthāne kṭvendulekhāṁ niviḍayati jaṭāḥ pannagendreṇa nandī |

kālaḥ kṛttiṁ nibadhnāty upanayati kare kāla-rātriḥ kapālaṁ

śambhor nṛtyāvatāre pariṣad iti pṛthag vyāpṛtā vaḥ punātu ||6||76||

(sa.u.ka. 91, śatānandasya, sū.mu. 2.29)

śṛṅgaṁ bhṛṅgin vimuñca tyaja gaja-vadana tvaṁ ca lāṅgūla-mūlaṁ

mandānando’si nandinn alam abala mahākāla kaṇṭha-graheṇa |

ity uktvā nīyamānaḥ sukhayatu vṛṣabhaḥ pārvatī-pāda-mūle

paśyann akṣair vilakṣaṁ valita-gala-calat-kambalaṁ tryambakaṁ vaḥ ||7||77||

abhinandasya | (sa.u.ka. 159)

gaurī-vibhajyamānārdha-saṅkīrṇe hara-mūrdhani |

amba dviguṇa-gambhīre bhāgīrathi namo’stu te ||8||78||

kasyacit (sa.u.ka. 49, sū.mu. 1.24)

prātaḥ kālāñjana-paricitaṁ vīkṣya jāmātur oṣṭhaṁ

kanyāyāś ca stana-mukulayor aṅgulī-bhasma-mudrāḥ |

premollāsāj jayati madhuraṁ sasmitābhir vadhūbhir

gaurī-mātuḥ kim api kim api vyāhṛtaṁ karṇa-mūle ||10||80||

śubhāṅgasya |

lākṣā-rāgaṁ harati śikharāj jāhvanī-vāri yeṣāṁ

ye tanvanti śriyam adhijaṭā-maṇḍalaṁ mālatīnām |

yāty utsarpad-vimala-kiraṇair yais tirodhānam indur

devyāḥ sthāṇau caraṇa-patite te nakhāḥ pāntu viśvam ||11||81||

dakṣasya |

lākṣā-rāgaṁ harati śikharāj jāhnavī-vāri yeṣāṁ

ye tatvanti srajam adhijaṭā-maṇḍalaṁ mālatīnām |

pratyutsarpad-vimala-kiraṇair yais tirodhānam indor

devyāḥ sthāṇau caraṇa-patite te nakhāḥ pāntu viśvam ||12||81||

dakṣasya | (sa.u.ka. 107, kasyacit)

miśrībhūtāṁ tava tanulatāṁ bibhrato gauri kāmaṁ

devasya syād avirala-parīrambha-janmā pramodaḥ |

kintu prema-stimita-madhura-snigdha-mugdhā na dṛṣṭir

dṛṣṭety antaḥkaraṇam asakṛt tāmyati tryambakasya ||13||82||

bhagīrathasya | (sa.u.ka. 139)

avyād vo valikāṅghri-pāta-vicalad-bhūgola-helonmukha-

bhrāmyad-dik-kari-kalpitānukaraṇo nṛtyad-gaṇa-grāmaṇīḥ |

yasyoddaṇḍita-śuṇḍa-puṣkara-marud-vyākṛṣṭa-sṛṣṭaṁ muhus

tārā-cakraṁ udakta-śīkara-pṛṣal-līlām ivābhyasyati ||13||83||

rājaśekharasya |

sānandaṁ nandi-hastāhata-muraja-ravāhūta-kaumāra-barhi-

trāsān nāsāgra-randhraṁ viśati phaṇi-patau bhoga-saṅkoca-bhāji |

gaṇḍoḍḍīnāli-mālā-mukharita-kakubhas tāṇḍave śūla-pāṇer

vaināyakyaś ciraṁ vo vadana-vidhutayaḥ pāntu cītkāra-vatyaḥ ||14||84||

bhavabhūteḥ | (mā.mā. 1.2)

yad ambā tāto vā dvayam idam agād eka-tanutāṁ

tad-ardhaṁ cārdhaṁ ca kva nu gatam athāryaḥ kathayatu |

jagat tat taj jātaṁ sakala-nara-nārī-mayam iti

pratītiṁ kurvāṇo jayati śikhi-bhartur gaja-mukhaḥ ||15||85||

bhava-jaladhi-jalāvalamba-yaṣṭir

mahiṣa-mahāsura-śaila-vajra-dhārā |

hara-hṛdaya-taḍāga-rāja-haṁsī

diśatu śivaṁ jagataś ciram ||16||86||

bhagīrathasya (sa.u.ka. 108, bhagīratha-dattasya)

śūlāhata-mahiṣāsura-rudhira-cchuritādharāmbarā gaurī |

puṣpavatīva sa-lajjā hasita-hara-nirīkṣitā jayati ||17||87||

gonandasya |

pratyāsanna-vivāha-maṅgala-vidhau devārcana-vyastayā

dṛṣṭvāgre pariṇetur eva likhitāṁ gaṅgādharasyākṛtim |

unmāda-smita-roṣa-lajjitam asau gauryā kathaṁcic cirād

vṛddha-strī-vacanāt priye vinihitaḥ puṣpāñjaliḥ pātu vaḥ ||18||88||

bhāsasya | (sa.u.ka. 112, śā.pa. 102, sū.mu. 2.37)

śikhipatir atidurlaḍitaḥ pitror abhilaṣati madhyam adhiśayitum |

tāv apy eka-śarīrāv iti viṣamāśaś ciraṁ jayati ||19||89||

ambeyaṁ neyam ambā na hi khara-kapiśaṁ śmaśru tasyā mukhārdhe

tāto'yaṁ naiṣa tātaḥ stanaṁ urasi pitur dṛṣṭavān nāham atra |

keyaṁ ko'yaṁ kiṁ etad yuvatir atha pumān vastu kiṁ syāt tṛtīyaṁ

śambhoḥ saṁvīkṣya rūpād apasarati guhaḥ śaṅkitaḥ pātu yuṣmān ||20||90||

svecchā-ramyaṁ luṭhitvā pitur urasi citā-bhasma-dhūlī-citāṅgo

gaṅgā-vāriṇy agādhe jhaṭiti hara-jaṭā-jūṭato datta-jhampaḥ |

sadyaḥ sītkāra-kārī jala-jaḍima-raṇa-hanta-paṅktir guho vaḥ

kampī pāyād apāyāj jvalita-śikhi-śikhe cakṣuṣi nyasta-hastaḥ ||21||91||

bāṇasya | (sa.u.ka. 146, sū.mu. 2.43)

haṁsa-śreṇi-kutūhalena kalayan bhūṣā-kapālāvalīṁ

bālām indukalāṁ mṛṇāla-rabhasād āndolayan pāṇinā |

raktāmbhoja-dhiyā ca locana-puṭaṁ lālāṭam udghāṭayan

pāyād vaḥ pitur aṅka-bhāk śiśu-jana-krīḍonmukhaḥ ṣaṇ-mukhaḥ ||22||92||

balabhadrasya | (sa.u.ka. 149)

kapolād uḍḍīnair bhaya-vaśa-vilolair madhukarair

madāmbhaḥ-saṁlobhād upari patituṁ baddha-paṭalaiḥ |

calad-barha-cchatra-śriyam iva dadhāno’tirucirām

avighnaṁ herambo jagad-agha-vighâtaṁ ghaṭayatu ||23||93||

(sa.u.ka. 142)

ekaḥ sa eva paripālayatāj jaganti

gaurī-girīśa-caritānukṛtiṁ dadhānaḥ |

ābhāti yo daśana-śūnya-mukhaika-deśa-

dehārdha-hārita-vadhūka ivaka-dantaḥ ||24||94||

(sa.u.ka. 141, vasukalpasya)

arciṣmanti vidārya vaktra-kuharāṇy āsṛk-kvaṇo vāsukes

tarjanyā viṣa-karburān gaṇayataḥ saṁspṛśya dantāṅkurān |

ekaṁ trīṇi navāṣṭa sapta ṣaḍ-ativyastāsta-saṅkhyā-kramā

vācaḥ śaktidharasya śaiśava-kalāḥ kurvantu vo maṅgalam ||25||95||

(sa.u.ka. 147; śā.pa. 105)

suptaṁ pakṣa-puṭe nilīna-śirasaṁ sṛṣṭvā mayūraṁ puraḥ

kṛttaṁ kena śiro’sya tāta katham ity ākrandataḥ śaiśavāt |

antarhāsa-pināki-pāṇi-yugala-sphālollasac-cetasas

tan-mūrdhekṣaṇa-tarpitasya hasitaṁ pāyāt kumārasya vaḥ ||26||96||

(sa.u.ka. 148)

carcāyāḥ katham eṣa rakṣati sadā sadyo nṛ-muṇḍa-srajaṁ

caṇḍīkeśariṇo vṛṣaṁ ca bhujagān sūnor mayūrād api |

ity antaḥparibhāvayan bhagavato dīrghaṁ dhiyaḥ kauśalaṁ

kūṣmāṇḍo dhṛti-sambhṛtām anudinaṁ puṣṇāti tunda-śriyam ||27||97||

(sa.u.ka. 157, kasyacit)

kasmāt tvaṁ tāta gehād aparam abhinavā brūhi kā tatra vārtā

devyā devo jitaḥ kiṁ vṛṣa-ḍamaru-citā-bhasma-bhogīndra-candrān |

ity evaṁ barhināthe kathayati sahasā bhartṛ-bhikṣā vibhūṣā

vaiguṇyodvega-janmā jagad avatu ciraṁ hāravo bhṛṅgirīṭeḥ ||28||98||

tuṅgasya (sa.u.ka. 152, tuṅgokasya)

sthūlo dūramayaṁ na yāsyati kṛśo naiṣa prayāṇa-kṣamas

tenaikasya mamaiva tatra kaśipu-prāptiḥ parā dṛśyate |

ity ādau paricintitaṁ pratimuhus tad-bhṛṅgi-kūṣmāṇḍayor

anyonya-pratikūlam īśa-śivayoḥ pāṇigrahe pātu vaḥ ||29||99||

(sa.u.ka. 156)

jyākṛṣṭi-baddha-khaṭakāmukha-pāṇi-pṛṣṭha-

preṅkhan-nakhāṁśu-caya-saṁvalito’mbikāyāḥ |

tvāṁ pātu mañjarita-pallava-karṇapūra-

lobha-bhramad-bhramara-vibhrama-bhṛt-kaṭākṣaḥ ||30||100||

[amaru 1; sa.u.ka. 123]

yātas te’dhara-khaṇḍanāt paribhavaḥ kāpālikād amba yaḥ

sa brahmādiṣu kathyatām iti muhur vāṇīṁ guhe jalpati |

gaurīṁ hasta-yugena ṣaṇ-mukha-vaco roddhuṁ nirīkṣyākṣamāṁ

vailakṣyāc caturāsya-niṣphala-parāvṛttiś ciraṁ pātu vaḥ ||31||101||

kasyacit (sa.u.ka. 5, sū.mu. 2.105)

gonāsāya viyojitāgadarajāḥ sarpāya baddhauṣadhiḥ

pāṇisthāya viṣāya vīryamahate kaṇṭhe maṇiṁ bibhratī |

bhartur bhūta-gaṇāya gotra-jaratī-nirdiṣṭa-mantrākṣarā

rakṣatv adri-sutā vivāha-samaye prītā ca bhītā ca vaḥ ||32||102||

rājaśekharasya | (sa.u.ka. 111)

dig-vāsā yadi tat kim asya dhanuṣā sāstrasya kiṁ bhasmanā

bhasmāṅgasya kim aṅganā yadi ca sā kāmaṁ paridveṣṭi kim |

ity anyonya-viruddha-ceṣṭitam idaṁ paśyan nija-svāmino

bhṛṅgī sāndra-śirāvanaddha-paruṣaṁ dhatte’sthi-śeṣaṁ vapuḥ ||33||103||

(sa.u.ka. 151, yogeśvarasya)

|| iti śiva-gaṇa-vrajyā ||

||5||

 —o)0(o—

### 6. tato hari-vrajyā

asti śrī-stana-patra-bhaṅgam akarī-mudrāṅkitoraḥ-sthalī

devaḥ sarva-jagat-patir madhu-vadhū-vaktrābja-candrodayaḥ |

krīḍā-kroḍa-tanor navendu-viśade daṁṣṭrāṅkure yasya bhūr

bhāti sma pralayābdhi-palvala-talotkhātaika-mustākṛtiḥ ||1||104||

vākpatirājasya | (sa.u.ka. 192, nagnasya)

pṛṣṭha-bhrāmyad amanda-mandara-giri-grāvāgra-kaṇḍūyanān

nidrāloḥ kamaṭhākṛter bhagavataḥ śvāsānilāḥ pāntu vaḥ |

yat-saṁskāra-kalānuvartana-vaśād velā-chalenāmbhasāṁ

yātāyātam ayantritaṁ jala-nidher nādyāpi viśrāmyati ||2||105||

vākpati-rājasya (BhP 12.13.2; sa.u.ka. 186, keśaṭācāryasya, su.ā. 36)

niṣpratyūham upāsmahe bhagavataḥ kaumodakī-lakṣmaṇaḥ

koka-prīti-cakora-pāraṇa-paṭū jyotiṣmatī locane |

yābhyām ardha-vibodha-mugdha-madhura-śrīr ardha-nidrāyito

nābhī-palvala-puṇḍarīka-mukulaḥ kamboḥ sapatnī-kṛtaḥ ||3||106||

(a.rā. 1.1)

viramati mahā-kalpe nābhī-pathaika-niketana-

stribhuvana-puraḥ-śilpī yasya pratikṣaṇam ātmabhūḥ |

kim adhikaraṇā kīdṛk kasya vyavasthitir ity asā-

vudaram aviśad draṣṭuṁ tasmai jagan-nidhaye namaḥ ||4||107||

murārer etau | (a.rā. 1.2, sū.mu. 1.33)

rādhe tvaṁ kupitā tvam eva kupitā ruṣṭāsi bhūmer yato

mātā tvaṁ jagatāṁ tvam eva jagatāṁ mātā na vijño’paraḥ |

devi tvaṁ parihāsa-keli-kalahe’nantā tvam evety asau

smero vallava-sundarīm avanamac chauriḥ śriyaḥ vaḥ kriyāt ||5||108||

vākpatirājasya | (sa.u.ka. 276 vākpateḥ; padyā.. 284)

ko’yaṁ dvāri hariḥ prayāhy upavanaṁ śākhāmṛgeṇātra kiṁ

kṛṣṇo’haṁ dayite bibhemi sutarāṁ kṛṣṇaḥ kathaṁ vānaraḥ |

mugdhe’haṁ madhusūdano vraja latāṁ tām eva puṣpāsavām

itthaṁ nirvacanīkṛto dayitayā hrīṇo hariḥ pātu vaḥ ||6||109||

śubhaṅkarasya | (sa.u.ka. 277, su.ā. 104, śā.pa. 122)

mandra-kvāṇita-veṇur ahni śithile vyāvartayan gokulaṁ

barhāpīḍakam uttamāṅga-racitaṁ godhūli-dhumraṁ dadhat |

mlāyantyā vana-mālayā parigataḥ śrānto’pi ramyākṛtir

gopa-strī-nayanotsavo vitaratu śreyāṁsi vaḥ keśavaḥ ||7||110||

kasyacit || (Kvs 22, sa.u.ka. 284, padyā. 256)

viṣṇor dānava-vāhinī-pramatha-neṣṭyāpūraṇāyādarād

āttaḥ pāṇi-yugodareṇa karaja-śreṇyā śriyālambhitaḥ |

niryāto vadanena kukṣi-vasateḥ patyus talād arṇasāṁ

śaṅkho’patya-paramparāvṛta iva śreyāṁsi puṇātu vaḥ ||8||111||

sa jayaty ādi-varāho daṁṣṭrāniṣpiṣṭa-kula-giri-kaseruḥ |

yasya puraḥ sura-kariṇaḥ sāṅkura-māṣopamā jātāḥ ||9||112||

jīyāsuḥ śakulākṛter bhagavataḥ puccha-cchaṭācchoṭanād

udyantaḥ śata-candritāmbara-talaṁ te bindavaḥ saindhavāḥ |

yair vyāvṛtya patadbhir aurva-śikhinas tejo-jaṭālaṁ vapuḥ

pānādhmāna-vaśād arocaka-rujaś cakre cirasyāspadam ||10||113||

kutas tvam aṇukaḥ svataḥ svam iti kiṁ na yat kasyacit

kim icchasi pada-trayaṁ nanu bhuvā kim ity alpayā |

dvijasya śamino mama tribhuvanaṁ tad ity āśayo

harer jayati nihnutaḥ prakaṭitaś ca vakroktibhiḥ ||11||114||

(sa.u.ka. 213, vākpateḥ)

śreyo’syāś ciram astu mandara-girer māghāni pāśrvair iya-

māvaṣṭambhi mahormibhiḥ phaṇipater māle’pi lālā-viṣaiḥ |

ity ākūta-juṣaḥ śriyaṁ jala-nidher ardhotthitāṁ paśyato

vācontaḥ-sphuritā bahir vikṛtibhir vyaktā hareḥ pātu vaḥ ||12||115||

(sa.u.ka. 321)

caṭac-caṭini carmaṇi ccham iti cocchala-cchoṇite

dhagad-dhag iti medasi sphuṭataro’sthiṣu ṣṭhād iti |

punātu bhavato harer amara-vairi-nāthorasi

kvaṇatkaraja-pañjara-krakaca-kāṣa-janmānalaḥ ||13||116||

vākpater etau | (sa.u.ka. 197; śā.pa. 126, sū.mu. 2.77)

vande bhuja-bhramita-mandara-mathyamāna-

dugdhābdhi-dugdha-kaṇa-vicchurita-cchavīkam |

nakṣatra-karbura-viyat-pratirodhi-nindad-

unnidra-kairava-taḍāgam uro murāreḥ ||14||117||

murāreḥ |

bhramati girirāṭ pṛṣṭhe garjaty upaśruti sāgaro

dahati vitata-jvālā-jālo jaganti viṣānalaḥ |

sa tu vinihita-grīvākāṇḍaḥ kaṭāha-puṭāntare

svapiti bhagavān kūrmo nidrābharālasa-locanaḥ ||15||118||

kasyacit |

bhakti-prahva-vilokana-praṇayinī nīlotpala-spardhinī

dhyānālambanatāṁ samādhi-niratair nīte hita-prāptaye |

lāvaṇyasya mahā-nidhī rasikatāṁ lakṣmī-dṛśos tanvatī

yuṣmākaṁ kurutāṁ bhavārti-śamanaṁ netre tanur vā hareḥ ||16||119||

pucchodasta-visāriṇo jalanidheḥ svar-gaṅgayā saṁgama-

śraddhāhūta-khalat-purātana-munir mīno hariḥ pātu vaḥ |

yasminn uddharati śrutīḥ pṛthutarād oṅkāra-sāra-dhvaner

madhye-sindhu viyan-mayo jala-mayaḥ stambhas tv abhūd ambare ||17||120||

jṛmbhāvijṛmbhita-dṛśaḥ prathama-prabuddha-

lakṣmī-karāmburuha-lālana-lālasasya |

gātrāpavṛtti-bhara-kharvita-śeṣam avyād

avyāhataṁ murajitaḥ kṛtaka-prasuptam ||18||121||

mayānviṣṭo dhūrtaḥ sa sakhi nikhilām eva rajanīm

iha syād atra syād iti nipuṇam anyām abhisṛtaḥ |

na dṛṣṭo bhāṇḍīre taṭa-bhuvi na govardhana-girer

na kālindyāḥ kūle na ca nicula-kuñje muraripuḥ ||19||122||

śyāmoccandrā svapiti na śiśo naiti mām amba nidrā

nidrāhetoḥ śṛṇu kathāṁ kām apūrvāṁ kuruṣva |

vyaktaḥ stambhān naraharir abhūd dānavaṁ dārayiṣyann

ity uktasya smitam udayate devakī-nandanasya ||20||123||

śatānandasya | (sa.u.ka. 257; Pk 151 sarvānandasya; BRK 5.1761)

kharva-granthi-vimukta-sandhi-vikasad-vakṣaḥ-sphurat-kaustubhaṁ

niryan nābhi-saroja-kuḍmala-kuṭī-gambhīra-sāmaedhvani |

pātrāvāpti-samutsukena balinā sānandam ālokitaṁ

pāyād vaḥ krama-vardhamāna-mahimāścaryaṁ murārer vapuḥ ||21||124||

(sa.u.ka. 220, vākpatirājasya)

uttiṣṭhantyā ratānte bharam uragapatau pāṇinaikena kṛtvā

dhṛtvā cānyena vāso vigalita-kavarī-bhāram aṁśaṁ vahantyāḥ |

bhūyas tat-kāla-kānti-dviguṇita-surata-prītinā śauriṇā vaḥ

śayyām ālambya nītaṁ vapur alasa-lasad-bāhu lakṣmyāḥ punātu ||22||125||

vara-ruceḥ (sa.ka.ā. 2.33, V 165, Vs 1.3; sa.u.ka. 339, su.ā. 79, śā.pa. 135)

sampūrṇaḥ punar abhyudeti kiraṇair indus tato dantinaḥ

kumbha-dvandvam idaṁ punaḥ surataror agrollasan-mañjarī |

itthaṁ yad-vadana-stana-dvaya-valad-romāvalīṣu bhramaḥ

kṣīrābdher mathane bhavad-diviṣadāṁ alakṣmīr asāv astu vaḥ ||23||126||

kasyacit || (sa.u.ka. 326)

bha-bha-bhramati medinī la-la-landate candramāḥ

kṛ-kṛṣṇa vavada drutaṁ ha-ha-hasanti kiṁ vṛṣṇayaḥ |

sisīdhu mu-mu-muñca me pa-pa-pa-pāna-pātre sthitaḥ

mada-skhalitam ālapan hala-dharaḥ śriyaḥ vaḥ kriyāt ||24||127||

puruṣottama-devasya | (sa.u.ka. 238; bha.ra.si. 2.4.37)

kiṁ kiṁ siṁhas tataḥ kiṁ nara-sadṛśa-vapur deva citraṁ gṛhīto

naivaṁ tat ko’tra jīva drutam upanaya taṁ nanv ayaṁ prāpta eva |

cāpaṁ cāpaṁ na khaḍgaṁ tvaritataram aho karkaśatvaṁ nakhānām

itthaṁ daityādhirājaṁ nija-nakha-kuliśair jaghnivān yas sa vo’vyāt ||25||128||

śrī-vyāsa-pādānām | (sa.u.ka. 200, sū.mu. 2.76)

devas tvām eka-jaṅghāvalayita-laguḍo mūrdhni vinyasta-bāhur

gāyan go-yuddha-gītīr uparacita-śiraḥ-śekharaḥ pragraheṇa |

darpa-sphūrjan-mahokṣa-dvaya-samara-rasābaddha-dīrghānurāgaḥ

krīḍā-gopāla-mūrtir muraripur avatād ātta-gorakṣa-līlaḥ ||26||129||

śrī-sonnokasya | (sa.u.ka. 288; padyā. 152)

jayanti nirdārita-daitya-vakṣaso

nṛsiṁha-rūpasya harer nakhāṅkurāḥ |

vicintya yeṣāṁ caritaṁ surārayaḥ

priyā-nakhebhyo’pi rateṣu bibhyati ||27||130||

kasyacit (sa.u.ka. 205)

ete lakṣmaṇa jānakī-virahiṇaṁ māṁ khedayanty ambudā

marmāṇīva ca ghaṭṭayanty alam amī krūrāḥ kadambānilāḥ |

itthaṁ vyāhṛta-pūrva-janma-viraho yo rādhayā vīkṣitaḥ

serṣyaṁ śaṅkitayā sa vaḥ sukhayatu svapnāyamāno hariḥ ||131||

śubhāṅkasya | (KK 2.69(70); sa.u.ka. 263, padyā. 252)

mithyā-kaṇḍūti-sācīkṛta-gala-saraṇir yeṣu jāto garutmān

ye nidrāṁ nāṭayadbhiḥ śayana-phaṇi-phaṇair lakṣitā na śrutāś ca |

ye ca dhyānānubandha-cchala-mukula-dṛśā vedhasā naiva dṛṣṭās

te lakṣmīṁ narmayanto nidhuvana-vidhayaḥ pāntu vo mādhavasya ||132||

rājaśekharasya (sa.u.ka. 338)

pratyagronmeṣa-jihmā kṣaṇam anabhimukhī ratna-dīpa-prabhāṇāṁ

ātma-vyāpāra-gurvī janita-jalalavā jṛmbhitaiḥ sāṅga-bhaṅgaiḥ |

nāgāṅgaṁ moktum icchoḥ śayanaṁ uru-phaṇā-cakravālopadhānaṁ

nidrā-cchedābhitāmrā ciram avatu harer dṛṣṭir ākekarā vaḥ ||30||133||

viśākhadattasya |

daṁṣṭrāpiṣṭeṣu sadyaḥ śikhariṣu na kṛtaḥ skandha-kaṇḍū-vinodaḥ

sindhuṣv aṅgāvagāhaḥ khura-kuhara-viśat-toya-tuccheṣu nāptaḥ |

prāptāḥ pātāla-paṅke na luṭhanaratayaḥ potramātropayukte

yenoddhāre dharitryāḥ sa jayati vibhutā-vighniteccho varāhaḥ ||134||

vākpatirājasya | (sa.u.ka. 191, varāha-mihirasya)

pātu trīṇi jaganti pārśva-kaṣaṇa-prakṣuṇṇa-diṅ-maṇḍalo

naikābdhi-stimitodaraḥ sa bhagavān krīḍā-jhaṣaḥ keśavaḥ |

tvaṅgan-niṣṭhura-pṛṣṭha-roma-khacita-brahmāṇḍa-bhāṇḍa-sthite

yasyotsphāla-kutūhalena katham apy aṅgeṣu jīrṇāyitam ||32||135||

raghunandasya | (sa.u.ka. 184)

ye santāpita-nābhi-padma-madhavo ye snāpitoraḥ-srajo

ye tāpāt taralena talpa-phaṇinā prīta-pratīpojjhitāḥ |

ye rādhā-smṛti-sākṣiṇaḥ kamalayā sāsūyam ākarṇitā

gāḍhāntar-davathoḥ pratapta-saralāḥ śvāsā hareḥ pāntu vaḥ ||33||136||

puṣpākasya |

seyaṁ dyos tad idaṁ śaśāṅka-dina-kṛc-cihnaṁ nabhaḥ sā kṣitis

tat-pātāla-talaṁ ta eva girayas te’mbhodharās tā diśaḥ |

itthaṁ nābhi-vinirgatena sa-śiraḥ-kampādbhutaṁ vedhasā

yasyāntaś ca bahiś ca dṛṣṭam akhilaṁ trailokyam avyāt sa vaḥ ||34||137||

vākpati-rājasya | (sa.u.ka.. 311)

yuktaṁ mānada māma ananya-manasaṁ vakṣaḥ-sthalasthāyinīṁ

bhaktām apy avadhūya kartum adhunā kāntā-sahasraṁ tava |

ity uktvā phaṇa-bhṛt phaṇāmaṇi-gatāṁ svām eva matvā tanuṁ

nidrā-ccheda-karaṁ harer avatu vo lakṣmyā vilakṣa-smitam ||35||138||

bhāsasya |

agre gacchata dhenu-dugdha-kalaśān ādāya gopyo gṛhaṁ

dugdhe vaskayaṇī-kule punar iyaṁ rādhā śanair yāsyati |

ity anya-vyapadeśa-gupta-hṛdayaḥ kurvan viviktaṁ vrajaṁ

devaḥ kāraṇa-nanda-sūnur aśivaṁ kṛṣṇaḥ sa muṣṇātu vaḥ ||36||139||

satrāsarti yaśodayā priya-guṇa-prītekṣaṇaṁ rādhayā

lagnair vallava-sūnubhiḥ sarabhasaṁ sambhāvitātmorjitaiḥ |

bhītānandita-vismitena viṣamaṁ nandena cālokitaḥ

pāyād vaḥ kara-padma-susthita-mahā-śailaḥ salīlo hariḥ ||37||140||

sohnokasya | (sa.u.ka. 264, sollokasya; padyā. 264, sonnokasya)

daṁṣṭrāsaṅkaṭa-vaktra-gharghara-lalaj-jihvābhṛto havya-bhug-

jvālā-bhāsura-bhūri-keśari-saṭābhārasya daitya-druhaḥ |

vyāvalgad-valavad dhiraṇyakaśipu-kroḍa-sthalī-pāṭana-

spaṣṭa-prasphuṭad-asthi-pañjara-rava-krūrā nakhāḥ pāntu vaḥ ||38||141||

vākpateḥ (sa.u.ka. 201, dakṣasya)

lakṣmyāḥ keśa-prasava-rajasāṁ bindubhiḥ sāndra-pātair

udvarṇa-śrīr ghana-nidhuvana-klānti-nidrāntareṣu |

dor-daṇḍo’sau jayati jayinaḥ śārṅgiṇo mandarādri-

grāva-śreṇikaṣamasṛṇa-kṣuṇṇukeyūra-patraḥ ||39||142||

bhagīrathasya | (sa.u.ka. 292)

nakha-krakaca-dāraṇa-sphuṭita-daitya-vakṣaḥ-sthala-

kṣarat-kṣata-janir jhara-prativibhāvita-svākṛteḥ |

haer apara-keśari-kṣubhita-cetasaḥ pātu vaḥ

saroṣa-lalitādhara-bhrukuṭi-bhaṅga-bhīmaṁ mukham ||40||143||

vākpatirājasya |

vatsa kṣmādhara-gahvareṣu vicaran cāra-pracāre gavāṁ

hiṁsrān vīkṣya puraḥ purāṇa-puruṣaṁ nārāyaṇaṁ dhyāsyasi |

ity uktasya yaśodayā murāripor avyāj jaganti sphurad-

bimboṣṭha-dvaya-gāḍha-pīḍana-vaśād avyakta-bhāvaṁ smitam ||144||

 (sa.u.ka. 256, abhinandasya; padyā. 149)

devo harir jayati yajña-varāha-rūpaḥ

sṛṣṭi-sthiti-pralaya-kāraṇam eka eva |

yasyodara-sthita-jagat-traya-bīja-kośa-

nirgacchad-aṅkura-śikheva vibhāti daṁṣṭrā ||42||145||

sonnokasya |

bījaṁ brahmaiva devo madhujala-nidhayaḥ karṇikā svarṇa-śailaḥ

kando nāgādhirājo viyad api vipulaḥ patrakośāvakāśaḥ |

dvīpāḥ patrāṇi meghā madhupakulam abhūt tārakā-garbha-dhūlir

yasyaitan-nābhi-padmaṁ bhuvanam iti sa vaḥ śarma devo dadhātu ||43||146||

halāyudhasya | (sa.u.ka. 314)

kanaka-nikaṣa-svacche rādhā-payodhara-maṇḍale

nava-jaladhara-śyāmām ātma-dyutiṁ pratibimbitām |

asita-sicaya-prānta-bhrāntyā muhur muhur utkṣipan

jayati janita-vrīḍā-namra-priyā-hasito hariḥ ||44||147||

vaiddokasya |

iti viṣṇu-vrajyā ||

||6||

### 7. tataḥ sūrya-vrajyā

yasyādhodhas tathoparyupari niravadhi bhrāmyato viśvam aśvair

āvṛttālāta-līlāṁ racayati rayato maṇḍalaṁ tigma-dhāmnaḥ |

so’vyād uttapta-kārtasvara-sarala-śara-spardhibhir dhāma-daṇḍair

uddaṇḍaiḥ prāpayan vaḥ pracuratama-tamaḥ-stomam astaṁ samastam ||1||148||

rājaśekharasya |

śuka-tuṇḍa-cchavi savituś caṇḍa-rucaḥ puṇḍarīka-vana-bandhoḥ |

maṇḍalam uditaṁ vande kuṇḍalam ākhaṇḍalāśāyāḥ ||2||149||

vidyāyāḥ || (sa.u.ka. 8, śā.pa. 86, Ssm 728, sa.ka.ā. 1.143)

tuṅgodayādri-bhujagendra-phaṇopalāya

vyomendra-nīla-taru-kāñcana-pallavāya |

saṁsāra-sāgara-samutkramiyogisārtha-

prasthāna-pūrṇa-kalasāya namaḥ savitre ||3||150||

varāha-mihirasya || (sa.u.ka. 6)

saṁsaktaṁ sikta-mūlād abhinava-bhuvanodyāna-kautūhalinyā

yāminyā kanyayevāmṛta-karakalaśā-varjitenāmṛtena |

arkālokaḥ kriyād vo mudaṁ udaya-śiraś cakravālālavālād

udyad-bāla-pravāla-pratima-rucir ahaḥ-pādapa-prāk-pravālaḥ ||4||151||

mayūrasya | (sūryaśataka 34)

|| iti sūrya-vrajyā ||

||7||

 —o)0(o—

### 8. tato vasanta-vrajyā

āraktāṅkura-danturā kamalinī nāyāminī yāminī

stokonmukta-tuṣāram ambara-maṇer īṣat pragalbhaṁ mahaḥ |

apy ete sahakāra-saurabha-muco vācālitāḥ kokilair

āyānti priya-viprayukta-yuvatī-marma-cchido vāsarāḥ ||5||152||

saṅgha-śrīyaḥ | (sa.u.ka. 1236)

naivaike vayam eva kokila-vadhū-kaṇṭhoccarat-pañcama-

sthānodbodhita-pañca-mārgaṇa-guṇāsphālena romāñcitāḥ |

paśyaite taravo'pi sundari jarat-patra-vyayānantarod-

bhinna-pāṭala-koṭi-sampuṭa-dala-prādurbhavat-kuḍmalāḥ ||2||153||

vinayadevasya |

malaya-mahī-dhara-pavanaḥ kala-kaṇṭha-kala-dhvanir nikuñja-latāḥ |

utkalikā utkalikāś cetasi janayanti lokasya ||3||154||

kāntena prahito navaḥ priya-sakhī-vargeṇa baddha-spṛhaś

cittenopahṛtaḥ smarāya na samutsraṣṭuṁ gataḥ pāṇinā |

āmṛṣṭo muhur īkṣito muhur abhighrāto muhur loṭhitaḥ

pratyaṅgaṁ ca muhuḥ kṛto mṛgadṛśā kiṁ kiṁ na cūtāṅkuraḥ ||4||155||

vākkuṭasya |

dvis triḥ kokilayā rutaṁ tri-caturaiś cūtāṅkurair udgataṁ

koṣād bobhrati kiṁśukā madhukara-śreṇī-juṣaḥ pañcaṣān |

kvāpi kvāpi madākulākulatayā kāntāparādha-graha-

granthi-ccheda-samudyataṁ ca hṛdayaṁ dolāyate subhruvām ||5||156||

nīlasya |

jambūnāṁ kusumodareṣv atirasādābaddha-pānotsavāḥ

kīrāḥ pakva-phalāśayā madhu-karīś cumbanti muñcanti ca |

eteṣām api paśya kiṁśukataroḥ patrair abhinna-tviṣāṁ

puṣpa-bhrāntibhir āpatanti sahasā cañcūṣu bhṛṅgāṅganāḥ ||10||157||

rājaśekharasya | (sa.u.ka. 1231, sū.mu. 109.23 vasukasya)

dṛśyante madhumatta-kokila-vadhū-nirdhūta-cūtāṅkura-

prāg-bhāra-prasarat-parāga-sikatā-durgās taṭī-bhūmayaḥ |

yāḥ kṛcchrād abhilaṅghya lubdhaka-bhayāt tair eva reṇūtkarair

dhārā-vāhibhir asti lupta-padavī-niḥśaṅkam eṇī-kulam ||7||158||

murāreḥ |

aśithila-parispandaḥ kunde tathaiva madhuvrato

nayana-suhṛdo vṛkṣāś caite na kuḍmala-śālinaḥ |

dalati kalikā cautī nāsmin tathā mṛga-cakṣuṣāṁ

atha ca hṛdaye māna-granthiḥ svayaṁ śithilāyate ||8||159||

kāntāṁ hitvā viraha-vidhurārambha-khedālasāṅgīṁ

māṁ ullaṅghya vrajatu pathikaḥ kāpi yady asti śaktiḥ |

ity āśokī jagati sakale vallarī cīrikeva

prāptārambhe kusuma-samaye kāla-devena dattā ||9||160||

mandaṁ dakṣiṇam āhvayanti pavanaṁ puṁskokila-vyāhṛtaiḥ

saṁskurvanti vana-sthalīḥ kisalayottaṁsir niṣaṇṇālibhiḥ |

candraṁ sundarayanti mukta-tuhina-prāvārayā jyotsnayā

vardhante ca vivardhayanti ca muhus te’mī smaraṁ vāsarāḥ ||161||

kasyacit (sa.u.ka. 1237)

hṛdya-snigdhaiḥ parabhṛta-rutair mukta-dīrgha-pravāsaḥ

pratyāvṛtto madhur iti vadan dakṣiṇo gandhavāhaḥ |

śiñjal-lola-bhramara-valayaḥ kānanālī-vadhūnāṁ

sadyaḥ kunda-smita-bṛhatikāḥ pūrṇa-pātrī-karoti ||11||162||

lolaiḥ kokila-maṇḍalair madhu-lihāṁ cañcūryamāṇair gaṇair

nīrandhrair gṛha-vāṭikā-parisareṣv aṅgāritaiḥ kiṁśukaiḥ |

prārabdhe timire vasanta-samya-kṣoṇīpater bhrāmyataḥ

prasnigdhā parito dhṛteva kalikā-dīpāvaliś campakaiḥ ||12||163||

manovinodasyaitau |

cyuta-sumanasaḥ kundāḥ puṣpodgameṣv alasā drumā

manasi ca giraṁ grathnantīme kiranti na kokilāḥ |

atha ca savituḥ śītollāsaṁ lunanti marīcayo

na ca jaṭharatām ālambante klamodaya-dāyinīm ||13||164||

sāmyaṁ samprati sevate vicakilaṁ ṣāṇmāsikair mauktikair

vāhlīkī-daśana-vraṇāruṇa-talaiḥ patrair aśokorcitaḥ |

bhṛṅgā-laṅghita-koṭi kiṁśukam idaṁ kiṁcid vivṛntāyate

māñjiṣṭhair mukulaiś ca pāṭalitaror anyaiva kācil lipiḥ ||14||165||

rājaśekharasya | (vi.śā.bha. 1.25, sa.u.ka. 1242)

garbha-granthiṣu vīrudhāṁ sumanaso madhye’ṅkuraṁ pallavā

vāñchā-mātra-parigrahaḥ pika-vadhū-kaṇṭhodare pañcamaḥ |

kiṁ ca trīṇi jaganti jiṣṇu-divasair dvitrair manojanmano

devasyāpi cirojjhitaṁ yadi bhaved abhyāsa-vaśyaṁ dhanuḥ ||15||166||

(rājaśekharasya; vi.śā.bha. 1.23, sa.u.ka. 1226)

śītās tair iva bhagna-śaiśira-niśā-bhāgair ahaḥ sphāyate

garbhaṁ bibhrati kiṁśukā iva diśāṁ tāpāya vahny-aṅkuram |

kiṁ ca svāśraya-sambhṛta-prathimasu cchāyātapāṅgeṣv ayaṁ

lokaḥ stoka-raso'dya na kvacid api svacchandam ānandati ||16||167||

trilocanasya |

udbhinna-stavakāvataṁsa-subhagāḥ preṅkhan-marun-nartitāḥ

puṣpodgīrṇa-parāga-pāṁśula-lasat-patra-prakāṇḍa-tviṣaḥ |

gambhīra-krama-pañcamonmada-pika-dhvānocchalad-gītayaḥ

pratyujjīvita-manmathotsava iva krīḍanty amū bhūruhaḥ ||17||168||

prāg eva jaitram astraṁ sahakāra-latā smarasya cāpabhṛtaḥ |

kiṁ punar analpa-nipatita-madhukara-viṣa-kalka-lepena ||18||169||

śubhāṅgasya |

svasti śrī-malayācalāt smara-sakhaḥ śrīmān vasantānilaḥ

krīḍā-veśmasu kāminaḥ kuśalayaty etac ca vaktītarat |

eṣo'haṁ muditāli-kokila-kulaṁ kurvan vanaṁ prāptavān

yuṣmābhiḥ priya-kāminī-parigataiḥ sthātavyam asmād iti ||19||170||

ete nūtana-cūta-koraka-ghana-dhvānātirekī-bhavat-

kaṇṭha-dhvāna-juṣo haranti hṛdayaṁ madhye vanaṁ kokilāḥ |

yeṣām akṣi-nibhena bhānti bhagavad-bhūteśa-netrānala-

jvālā-jāla-karāli-tāsamaśarāṅgāra-sphuliṅgā iva ||20||171||

kasyacit (sa.u.ka. 1246)

kiṁśuka-kalikāntar-gata-candra-kalā-sphardhi keśaraṁ bhāti |

rakta-nicolaka-pihitaṁ dhanur iva jatu-mudritaṁ vitanoḥ ||21||172||

vallaṇasya |

vāpī danturitodarā kamalinī patrāṅkura-granthibhiś

cūtānāṁ kalikāmilan madhulihāṁ kāpi sthitir vartate |

kiṁ cānyat kusumāyudho’dya bhagavān dhatte sa-garvaṁ dhanur

jyām unmārṣṭi ca pañcabhiś ca viśikhair jetuṁ jagad vāñchati ||22||173||

abhinandasya (sa.u.ka. 1235; vīrya-mitrasya)

174-175

vahnir manye hima-jala-bhayāt saṁśritaḥ kiṁśukeṣu

śyāmaṁ dhūmaiḥ sa khalu kurute kānanaṁ korakākhyaiḥ |

santāpārthaṁ katham itarathā pāntha-sīmantinīnāṁ

puṣpa-vyājād visṛjati śikhā-śreṇim udgāḍha-śoṇām ||176||

pautāyaneḥ (sa.u.ka. 1243, kasyacit)

177-186

mithaḥ krīḍā-lola-bhramara-bhara-bhaṅgāṅkura-rasa-

preseka-pronmīlat-parimala-samālabdha-pavanaḥ |

ito’sty eṣa śrīmān aviralam idānīṁ mukulitaḥ

prayacchaty unmādān ahaha sahakāra-druma-yuvā ||187||

kasyacit | (sa.u.ka. 1241)

aṅkurite pallavite korakite

vikasite ca sahakare |

aṅkuritaḥ pallavitaḥ korakito

vikasitaś ca madano’sau ||188||

kasyacit (sa.u.ka. 1232)

utphullā nava-mālikā madayati ghrāṇendriyāhlādinī

jātaṁ dhūsaram eva kiṁśuka-taror āśyāmalaṁ jālakam |

ācinvanti kadambakāni madhunaḥ pāṇḍūni mattālayaḥ

strīṇāṁ pīna-ghana-staneṣu kaṇavān svedaḥ karoty āspadam ||38||189||

bhavabhūteḥ |

sapadi sakhībhir nibhṛtaṁ virahavatīs trātum atra bhajyante |

sahakāra-mañjarīṇāṁ śikhodgama-granthayaḥ prathame ||39||190||

rājaśekharasya |

|| iti vasanta-vrajyā ||

||8||

 —o)0(o—

### 9. grīṣma-vrajyā ||

viśleṣo janitaḥ priyair api janair ujjṛmbhitaṁ nālikair

mitreṇāpi kharāyitaṁ ratuṇayā dīrghāyitaṁ tṛṣṇayā |

gurvī vallabhatā jaḍair adhigatā doṣākaraḥ sevyate

hā kālaḥ kim ayaṁ kalir na hi na hi prāptaḥ sa gharmāgamaḥ ||1||191||

tadātva-snātānāṁ malayaja-rasair ārdra-vapuṣāṁ

kucān bibhrāṇānāṁ dara-vikaca-mallī-mukulinaḥ |

nidāghārka-proṣa-glapita-mahimānaṁ mṛga-dṛśāṁ

pariṣvaṅgo’naṅgaṁ punar api śanair aṅkurayati ||2||192||

maṅgalārjunasya | (sa.u.ka. 1266, śā.pa. 3834)

pravṛddha-tāpo divaso'timātram atyartham eva kṣaṇadā ca tanvī |

ubhau virodha-kriyayā vibhinnau jāyāpatī sānuśayāv iva staḥ ||3||193||

baṭoḥ |

sarvāśā-rudhi dagdha-vīrudhi sadā sāraṅga-baddha-krudhi

kṣāma-kṣmāruhi mandaṁ unmadhulihi svacchanda-kunda-druhi |

śuṣyac-chrotasi tapta-bhūmi-rajasi jvālāyamānāmbhasi

jyeṣṭhe māsi kharārka-tejasi kathaṁ pāntha vrajan jīvasi ||4||194||

bāṇasya |

gurur garbhārambhaḥ klamayati kalatraṁ bali-bhujaḥ

samagroṣmā cūtaṁ pacati picu-mardaṁ ca divasaḥ |

idānīṁ nīhāra-stimita-pavana-prīti-janitāṁ

niśā-śeṣo nidrāṁ nudati paṭa-dhūmyāṭa-mukharaḥ ||5||195||

rājaśekharasya |

sāndra-kṣīṇa-pratata-vitatac-chinna-bhugnonnatābhiḥ

prāyaḥ kaśmīraja-ruci-juṣo dāva-vahneḥ śikhābhiḥ |

vāyuḥ sañcāriṇa iva likhaty ānane dig-vadhūnāṁ

dhūmodgārair aguru-pavanaiḥ sāntarān patra-bhaṅgān ||6||196||

hindolā-madhuropalālana-rasa-prīta-prapā-pālikā-

gītāvarjita-mugdha-vāta-hariṇa-śreṇī-parītāntikāḥ |

autsukyaṁ janayanti pāntha-pariṣad-gharmāmbu-bindūtkara-

vyākṣepa-kṣama-manda-manda-maruto mārga-sthalī-pādapāḥ ||7||197||

cañcac-cañcu-guṇodaraiḥ śithilita-prāyāṁsaṁ utpakṣmala-

nyañcat-pakṣa-puṭāvakāśa-viramat-pārśvoṣmabhir nīyate |

jaṅghā-kuñcana-labdha-nīḍa-niviḍāvaṣṭambha-kaṣṭojjhita-

kṣepīyaḥ-pavanābhighāta-rabhasotkṣepair ahaḥ pakṣibhiḥ ||8||198||

dhāsyaty adya sitātapatra-subhagaṁ sā rājahaṁsī śiśoḥ

smerāmbhoruha-vāsino'pi śirasi snehena pakṣa-dvayam |

tṛṣṇārtaḥ śuka-śāvako'pi sutanoḥ pīna-stanāsaṅginīṁ

muktāhāra-latāṁ tad-aṅka-vasatis toyāśayā pāsyati ||9||199||

bhuvāṁ gharmārambhe pavana-calitaṁ tāpa-hṛtaye

paṭa-cchatrākāraṁ vahati gaganaṁ dhūli-paṭalam |

amī mandārāṇāṁ dava-dahana-sandehita-dhiyo

na ḍaukante pātuḥ jhaṭiti makarandaṁ madhulihaḥ ||10||200||

bhava-bhūteḥ (sa.u.ka. 1256)

apāṁ mūle līnaṁ kṣaṇa-paricitaṁ candana-rase

mṛṇālī-hārādau kṛta-laghu-padaṁ candramasi ca |

muhūrtaṁ viśrāntaṁ sarasa-kadalī-kānana-taṭe

priyā-kaṇṭhāśleṣe niviśati padaṁ śaityam adhunā ||11||201||

kasyacit (sa.u.ka. 1267)

prāntārakta-vilocanāñcala-darī-vyagrālpa-makṣī-bhaya-

prodbhūtobhaya-śṛṅga-koṭi-vigalac-chaivāla-vallī-sakhaiḥ |

pātho-bindubhir akṣi-sandhiṣu śanaiḥ saṁsicyamānaḥ sukhaṁ

magno vāriṇi dūra-niḥsahatayā nidrāyate sairibhaḥ ||12||202||

tāpaṁ stamberamasya prakaṭayati karaḥ śīkaraiḥ kukṣum ukṣat-

paṅkāṅkaṁ palvalānāṁ vahati taṭa-vanaṁ māhiṣaiḥ kāya-kāṣaiḥ |

uttāmyat-tālavaś ca pratapati taraṇāvāṁśavīṁ tāpa-tandrīṁ

adri-droṇī-kuṭīre kuhariṇi hariṇārātayo yāpayanti ||13||203||

jātāḥ pānthanakhaṁpacāḥ pracayino gantrīpathe pāṁśavaḥ

kāsārodaraśeṣam ambu mahiṣo mathnāti tāmyattimi |

dṛṣṭir dhāvati dhātakīvanam asṛktarṣeṇa tārakṣavī

kaṇṭhād bibhrati viṣkirāḥ śaraśamī-nīḍeṣu nāḍindhamān ||14||204||

bāṇasyaitau

subhaga-salilāvagāhāḥ pāṭali-saṁsarga-surabhi-vana-vātāḥ |

pracchāya-sulabha-nidrā divasāḥ pariṇāma-ramaṇīyāḥ ||15||205||

kālidāsasya (śākuntala 1.3)

agre tapta-jalā nitāntaśiśirā mūle muhur bāhubhiḥ

vyāmathyoparata-prapeṣu pathikair mārgeṣu madhyandine |

ādhārāḥ pluta-bāla-śaivala-dala-cchedāvakīrṇormayaḥ

pīyante hala-mukta-magna-mahiṣa-prakṣobha-paryāvilāḥ ||16||206||

yogeśvarasya |

mṛd-bhūyiṣṭhatayā gurūn pariharan āraṇyakān gomayān

valmīkān upagūhati praśithilaṁ jvālābhir udbalvajān |

vahnir nīḍi-kiliñja-sañcaya-samutsiktaś caran kānane

prasnigdhān iha viṣkirāṇḍakalalān ājyāśayā lumpati ||17||207||

tasyaiva |

dūrībhūta-śarāri viklava-bakaṁ saṅkrānta-kāraṇḍavaṁ

klāmyat-kaṅkam acakravākam amilan-madgu prayāta-plavam |

kliṣṭa-krauñcam adhārtarāṣṭram apatat-koyaṣṭi niṣṭīṭibhaṁ

sīdat-sāra-sama-prasakta-kuraraṁ kālena jātaṁ saraḥ ||18||208||

tasyaiva |

toyottīrṇā śrayati kavarī śekharaṁ saptalānāṁ

śaityaṁ siñcaty upari kucayoḥ pāṭalākaṇṭha-dāma |

kāntaṁ karṇāvabhiniviśate komalāgraṁ śirīṣaṁ

strīṇām aṅge vibhajati tapas tatra tatrātma-cihnam ||19||209||

madhu-śīlasya (sa.u.ka. 1262, madhura-śīlasya)

śuka-patra-harita-komala-kusuma-śatānāṁ śirīṣa-yaṣṭīnām |

talam āśrayati dinātapa-bhayena paripiṇḍitaṁ śaityam ||20||210||

vāgurasya |

haranti hṛdayāni yac chravaṇa-śītalā veṇavo

yad arghati karambitā śiśira-vāriṇā vāruṇī |

bhavanti ca himopamāḥ stana-bhuvo yad eṇī-dṛśāṁ

śucer upari saṁsthito rati-pateḥ prasādo guruḥ ||21||211||

rājaśekharasya (vi.śā.bha. 4.4, sa.u.ka. 1269)

jalārdraṁ saṁvyānaṁ bisa-kisalayaiḥ keli-valayāḥ

śirīṣair uttaṁso vicakila-mayī hāra-racanā |

śucāv eṇākṣīṇāṁ malayaja-rasārdrāś ca tanavo

vinā tantraṁ mantraṁ rati-ramaṇa-mṛtyuñjaya-vidhiḥ ||22||212||

rājaśekharasya (vi.śā.bha. 4.3, sa.u.ka. 1261, kasyacit)

rajani-virama-yāmeṣv ādiśantī ratecchāṁ

kim api kaṭhinayantī nārikelī-phalāmbhaḥ |

api pariṇamayitrī rāja-rambhā-phalānāṁ

dina-pariṇati-ramyā vartate grīṣma-lakṣmīḥ ||23||213||

ete rājaśekharasya |

ambhodher jala-yantra-mandira-parispande’pi nidrāṇayoḥ

śrī-nārāyaṇayor ghanaṁ vighaṭayanty ūṣmā samāliṅganam |

kiṁ cottapta-viyat-kapāla-phalake kaṅkāla-śeṣa-śriyaṁ

candraṁ marmarayanti parpaṭakara-krūrā raver aṁśavaḥ ||24||214||

nārāyaṇa-laccheḥ (sa.u.ka. 1259, kasyacit)

|| iti grīṣma-vrajyā ||

||9||

 —o)0(o—

### 10. tataḥ prāvṛḍ-vrajyā |

vānīra-prasavair nikuñja-saritām āsakta-vāsaṁ payaḥ

paryanteṣu ca yūthikā-sumanasām ujjṛmbhitaṁ jālakaiḥ |

unmīlat-kuṭaja-prahāsiṣu girer ālambya sānūn itaḥ

prāg-bhāreṣu śikhaṇḍi-tāṇḍava-vidhau meghair vitānāyyate ||1||215||

phala-bhara-pariṇāma-śyāma-jambū-nikuñja-

skhalita-tanu-taraṅgām uttareṇa śravantīm |

upari-vighaṭamāna-prauḍha-tāpiñja-nīlaḥ

śrayati śikharam adrer nūtanas toya-vāhaḥ ||2||216||

(mā.mā. 9.24)

jṛmbhā-jarjara-ḍimba-ḍambara-ghana-śrīmat-kadamba-drumāḥ

śailābhoga-bhuvo bhavanti kakubhaḥ kādambinī-śyāmalāḥ |

udyat-kunda-latānta-ketaka-bhṛtaḥ kacchāḥ saric-chrotasāṁ

āvir-gandha-śilīndhra-lodhra-kusuma-smerā vanānāṁ gatiḥ ||3||217||

(mā.mā. 9.16)

utphullārjuna-sarva-vāsita-vahat-paurastya-jhañjhā-marut-

preṅkhola-skhalitendra-nīla-śakala-snigdhāmbuda-śreṇayaḥ |

dhārā-sikta-vasundharā-surabhayaḥ prāptās ta ete’dhunā

gharmāmbho-vigamāgama-vyatikara-śrī-vāhino vāsarāḥ ||4||218||

bhavabhūter amī (mā.mā. 9.17) |

eṇī yāti vilokya bāla-śalabhān śaṣpāṅkurāditsayā

chatrī-kuḍmalakāni rakṣati cirād aṇḍa-bhramāt kukkuṭī |

dhūtvā dhāvati kṛṣṇa-kīṭa-paṭala-śreṇīṁ śikhaṇḍī śiraḥ

dūrād eva vanāntare viṣa-dhara-grāsābhilāṣāturaḥ ||5||219||

āsārānta-mṛdu-pravṛtta-maruto meghopaliptāmbarā

vidyut-pāta-muhūrta-dṛṣṭa-kakubhaḥ suptendu-tārā-grahāḥ |

dhārā-klinna-kadamba-sambhṛta-sudhāmododvahāḥ proṣitair

niḥsampāta-visāri-dardura-ravā nītāḥ kathaṁ rātrayaḥ ||6||220||

yogeśvarasya (sa.u.ka. 1301, kasyacit)

dāty ūha-dhvani-bhāñji vetasa-śikhā-suptoragāṇi dhvanat-

kādambāni kuraṅga-yūtha-kalita-stūpāny udambhāṁsi ca |

tīrāṇy adya pipīlikā-samudayāvarjaj-jaṭā-lolupa-

vyāptāny unmada-kukkubhāni saritāṁ kurvanti lolaṁ manaḥ ||7||221||

yogeśvarasya (sa.u.ka. 1291)

kāntāṁ kvāpi vilambinīṁ kalarutair āhūya bhūyas tataḥ

digbhāgān avalokya raṅga-vasudhām utsṛjya padbhyāṁ tataḥ |

eṣa sphāra-mṛdaṅga-nāda-madhurair ambho-mucām āravaiḥ

barha-śreṇi-kṛtātapatra-racano hṛṣṭaḥ śikhī nṛtyati ||8||222||

pītāmbhaḥ-stimitāḥ sṛjanti salilāny ābaddha-dhāraṁ ghanāḥ

tad-dhārā-dhvani-mīlitāni nayanāny abhyeti nidrāgamaḥ |

nidrā-mudrita-locane pratigṛhaṁ mūkāyamāne jane

nirdvandvoccarad-ucca-dardura-ravaiḥ kolāhalinyo niśāḥ ||9||223||

dhārā-nipāta-rava-bodhita-pañjara-stha-

dātyūha-ḍambara-karambita-kaṇṭha-kūjāḥ |

aṭṭeṣu kāṇḍa-paṭa-vārita-śīkareṣu

dhanyāḥ pibanti mukha-tāmarasaṁ vadhūnām ||10||224||

śaila-śreṇir apeta-dāva-dahanā dagdha-prarūḍhaṁ vanaṁ

jīmūtāṅkura-danturā daśa diśo bhū-reṇu-muktaṁ nabhaḥ |

kiṁ cānyat kalikormi-medura-mukhī jātā kadamba-cchaviś

chidyante kiyatā kṣaṇena śikhināṁ mauna-vrata-granthayaḥ ||11||225||

kedāre nava-vāri-pūrṇa-jaṭhare kiñcit-kvaṇad-dardure

śambū-kāṇḍaka-piṇḍa-pāṇḍura-tata-prānta-sthalīvī-raṇe |

ḍimbhā daṇḍaka-pāṇayaḥ pratidiśaṁ paṅka-cchaṭā-carcitāś

cubhrūś cubhrur iti bhramanti rabhasād udyāyi-matsyotsukāḥ ||12||226||

samantāt sa-visphurad-indranīla-

maṇi-prabhā-vicchuritāntarālaḥ |

martyāvatīrṇasya viḍojaso'yaṁ

nīlāṁśuka-cchatram ivāmbuvāhaḥ ||13||227||

khadyota-cchuritāndhakāra-paṭalāḥ spaṣṭa-sphurad-vidyutaḥ

snigdha-dhvāna-vibhāvitoru-jaladonnāhā raṭat-kambavaḥ |

etāḥ ketaka-bheda-vāsita-puro-vātāḥ patad-vārayo

na pratyemi janasya yad virahiṇo yāsyanti soḍhuṁ niśāḥ ||14||228||

kasyacit (sa.u.ka. 1302)

etasmin mada-jarjarair upacite kambūravāḍamabaraiḥ

staimityaṁ manaso diśaty anibhṛtaṁ dhārādhare mūrcchati |

utsaṅge kakubho nidhāya rasitair ambhomucāṁ ghorayan

manye mudrita-candra-sūrya-nayanaṁ vyomāpi nidrāyate ||15||229||

vātokasya (sa.u.ka. 1282)

gambhīrāmbhodharāṇām avirala-nipatad-vāri-dhārā-ninādān

īṣan-nidrālasākṣā dṛḍha-gṛha-paṭalārūḍha-kuṣmāṇḍa-bandhyāḥ |

dorbhyām āliṅgyamānā jaladhara-samaye patra-ṣaṇḍe niśāyāṁ

dhanyāḥ śṛṇvanti suptāḥ stana-yuga-bharitoraḥ-sthalāḥ kāminīnām ||16||230||

apagata-rajo-vikārā

ghana-paṭalākrānta-tārakālokā |

lamba-payodhara-bhārā

prāvṛd iyaṁ vṛddha-vaniteva ||17||231||

ambhodher vaḍavāmukhānala-jhalājvālopagūḍhāntarā

vyāmohād apibann apaḥ sphuṭam amī tarṣeṇa paryāvilāḥ |

uddeśa-sphurad-indra-cāpa-valaya-jvālāpadeśād aho

dahyante katham anyathārdha-malināṅgāra-dyutas toyadāḥ ||18||232||

kṛtvā picchilatāṁ pathaḥ sthagayatā nirbhartsanaṁ pādayoḥ

sāndrair vāri-kaṇaiḥ kapola-phalake vicchittim āchindatā |

meghenopakṛtaṁ yad āśu vihitā tasyāgaso niṣkṛtiḥ

svairiṇyāḥ priya-veśma-vartma diśatā vidyud-vilāsair muhuḥ ||19||233||

āsāroparame pragāḍha-timirāḥ kim īrayantyo niśāḥ

pāntha-strī-manasāṁ smarānala-kaṇā-santāna-śaṅkā-spṛśaḥ |

piṣṭānāṁ prasabhaṁ ghanāghana-ghaṭā-saṅghaṭṭato vidyutāṁ

cūrṇābhāḥ paritaḥ patanti taralāḥ khadyotaka-śreṇayaḥ ||20||234||

hasta-prāpyam ivāmbaraṁ vidadhataḥ kharvā ivāśā-tatīr

garjābhiḥ kṣaṇa-jarjarī-kṛta-ghanānuttāla-dhārā-ravāḥ |

kvāmagnaṁ sthalam asti nāma tad ibhīvoddāma-saudāminī-

netronmeṣa-vilokitākhila-bhuvo varṣanti naktaṁ ghanāḥ ||21||235||

utpucchānata-dhūta-pakṣa-tatayo jhātkāriṇo vibhramair

udvācyās tata-cañcavo laya-vaśād utkṣipta-pādā muhuḥ |

paśyanto nija-kaṇṭha-kāṇḍa-malināṁ kādambinīm unnata-

grīvābhyarṇa-milat-kalāpa-viṭapā nṛtyanti kekā-bhṛtaḥ ||22||236||

idānīṁ vaṁśīnāṁ śabara-mithunocchṛṅkhala-rahaḥ-

kriyā-sakhyenālaṁ giri-vana-sarid-grāma-suhṛdām |

sphural-loma-śyāma-cchagala-śiśi-karṇa-pratisamac-

chadāgrābhis tvagbhir valayita-karīrās tala-bhuvaḥ ||23||237||

pārśvābhyāṁ śirasā nimīlita-dṛśaḥ kāmaṁ nimajya kramād

aṁsau pṛṣṭham uraḥ sa-pakṣati-talaṁ gāḍhaṁ spṛśanto muhuḥ |

ete kuñcita-jānavo nava-jale nirvānti gharmāhatā

bhūyaḥ pakṣa-puṭābhipāta-rabhasotsarpat-kaṇāḥ patriṇaḥ ||24||238||

majjānam api vilimpati nākṛta-puṇyasya varṣati payode |

nirgama-keli-samutsuka-śiśi-vāraṇa-gāḍha-parirambhaḥ ||25||239||

ākrandāḥ stanitair vilocana-jalānya-śrānta-dhārāmbudhis

tad-viccheda-bhuvaś ca śoka-śikhinas tulyās taḍid-vibhramaiḥ |

antar me dayitā-mukhaṁ sakhe jala-dhara tvaṁ dagdhum evodyataḥ

tat kiṁ mām aniśaṁ sakhe jaladhara tvaṁ dagdhum evodyataḥ ||26||240||

kasyacit | (sa.u.ka. 993 yaśodharmaṇaḥ, sū.mu. 43.33)

bhuvaḥ kim etā divam utpatanti divo'thavā bhū-talam āviśanti |

calāḥ sthirā veti vitarkayantyo dhārāḥ karāgrair abalāḥ spṛśanti ||27||241||

chatrāvalambi vimaloru-payaḥ-pravāha-

dhārā-bhara-sphaṭika-pañjara-saṁyatāṅgaḥ |

pānthaḥ sva-śāsana-vilaṅghana-jāta-kopa-

kāmājñayā priyatamām iva nīyate sma ||28||242||

adyāmbhaḥ paritaḥ patiṣyati bhuvas tāpo'dya nirvāsyati

kṣetreṣv adya yatiṣyate janapadaḥ sasyeṣu paryutsukaḥ |

nartiṣyanti tavodaye’dya jalada vyālola-puccha-cchada-

cchatra-cchādita-maulayo diśi diśi krīḍālasāḥ kekinaḥ ||29||243||

gāyati hi nīlakaṇṭho nṛtyati gaurī taḍit tarala-tārā |

āsphālayati mṛdaṅgaṁ tad-anu ghano'yaṁ mahā-kālaḥ ||30||244||

alakeṣu cūrṇa-bhāsaḥ sveda-lavābhān kapola-phalakeṣu |

nava-ghana-kautukinīnāṁ vārikaṇān paśyati kṛtārthaḥ ||31||245||

kāle vāri-dharāṇām apatitayā naiva śakyate sthātum |

utkaṇṭhitāsi tarale na hi na hi sakhi picchilaḥ panthāḥ ||32||246||

asita-bhujaga-śiśu-veṣṭitam abhinavam ābhāti ketakī-kusumam |

āyasa-valayākaṅkṛta-viṣāṇam iva dantinaḥ patitam ||33||247||

stambeṣu ketakīnāṁ yathottaraṁ vāmanair dalair adya |

vidalanti meṣa-tarṇaka-puccha-cchavi-keśarāḥ sūcyaḥ ||34||248||

dhūlībhiḥ ketakīnāṁ parimalana-samuddhūlitāṅgaḥ samantād

antodvellad-balākā-vali-kuṇapa-śiro-naddha-nīlābhra-keśaḥ |

preṅkhad-vidyut-patākāvali-rucira-dhanuḥ-khaṇḍa-khaṭvāṅga-dhārī

samprāptaḥ proṣita-strī-pratibhaya-janakaḥ kāla-kāpāliko'yam ||35||249||

megha-śyāma-diśi pravṛtta-dhanuṣi krīḍat-taḍit-tejasi

cchannāhar-niśi garjita-pramanasi pramlāna-līlā-ruṣi |

pūrṇa-śrotasi śānta-cātaka-tṛṣi vyāmugdha-candra-tviṣi

prāṇān pāntha kathaṁ dadhāsi nivasann etādṛśi prāvṛṣi ||36||250||

kṣapāṁ kṣāmīkṛtya prasabham apahṛtyāmbu-saritāṁ

pratāpyorvīṁ vana-taru-gahanam utsādya sakalam |

kva sampraty uṣṇāṁśur gata iti samanveṣaṇa-parās

taḍid-dīpālokair diśi diśi carantīva jaladāḥ ||37||251||

kasyacit (sa.u.ka. 1287 oṅkaṇṭhasya, śā.pa. 3869, sū.mu. 61.18 both pāṇineḥ)

vidyud-dīdhiti-bheda-bhīṣaṇa-tamaḥ-stomāntarāḥ santata-

śyāmāmbhodhara-rodha-saṅkaṭa-viyad-viproṣita-jyotiṣaḥ |

khadyotonnamitopakaṇṭha-taravaḥ puṣṇanti gambhīratām

āsārodakamatta-kīṭa-paṭalī-kvāṇottarā rātrayaḥ ||38||252||

abhinandasya (sa.u.ka. 1305, kasyacit)

harṣollāsita-cāru-candraka-bṛhad-barhair vanānām amī

jātāḥ puṣpita-bāla-śākhina ivābhogā bhujaṅgāśibhiḥ |

spṛṣṭāḥ koṭara-nirgatārdha-tanubhiḥ pātuṁ payodānilaṁ

niryad-vaṁśa-karīra-koṭaya iva kṣoṇī-bhṛto bhogibhiḥ ||39||253||

śatānandasya |

etāḥ paṅkila-kūla-rūḍha-nalada-stambhāḥ kvaṇat-kambavaḥ

krīḍat-karkaṭa-cakravāla-vilasaj-kambāla-toyābilāḥ |

hṛl-lekhaṁ janayanty anūpa-saritāṁ uttuṇḍa-gaṇḍūpado-

tkīrṇodgīrṇā mṛd-arbuda-sthapuṭita-prāntās taṭī-bhūmayaḥ ||40||254||

yogeśvarasya (sa.u.ka. 1292, parameśvarasya)

nave dhārā-sāre pramada-caṭulāyāḥ sthala-juṣaḥ

varāṭī-śubhrāyāḥ śaphara-saraṇer ebhir upari |

kulīrair bhrāmyadbhir gaṇayitum iva vyāpṛta-karāḥ

manaḥ krīṇantīva prakaṭa-vibhavāḥ palvala-bhuvaḥ ||41||255||

abhiṣekasya |

vindhyādri-mahā-liṅgaṁ snapayati paryanya-dhārmikaḥ śucibhiḥ |

jaladendranīla-gaḍḍūśatojjhitaiḥ samprati payobhiḥ ||42||256||

pibati vyoma-kaṭāhe saṁsakta-calat-taḍil-latā-rasanaḥ |

megha-mahā-mārjāraḥ samprati candrātapa-kṣīram ||43||257||

yogeśvarasyaitau |

ardhodgatena kadalī mṛdu-tāmra-talena garbha-koṣeṇa |

pibati nidāgha-jvaritā ghana-dhārāṁ kara-puṭenaiva ||44||258||

tasyaiva |

āroha-vallībhir ivāmbu-dhārā-

rājībhir ābhūmi-vilambinībhiḥ |

saṁlakṣyate vyoma vaṭa-drumābham

ambhodhara-śyāma-dala-prakāśam ||45||259||

dakṣasya |

nīpaiḥ kāñcī-kṛta-viracanaiḥ piñjaraṁ śroṇibimbaṁ

miśrāv aṁsau śravasi vasatā kandalī-kuḍmalena |

pāṇḍicchāyaḥ stana-parisaro yūthikā-kaṇṭha-sūtrair

ity ākalpaḥ prakṛti-lalito vallabhaḥ sundarīṇām ||46||260||

lūne kālāñjana-paricaye śīkaraiḥ kāmam akṣṇor

ekī-bhūte kuca-kalaśayor vāsasi śyāma-sūkṣme |

dṛṣṭe svābhāvika-tanu-guṇe durdina-svairiṇīnāṁ

dhanyo veṣāntara-viracanaṁ pratyudāste kṛtārthaḥ ||47||261||

asau nāstīvenduḥ kvacid api raviḥ proṣita iva

grahoḍūnāṁ cakraṁ nabhasi likhita-proñchitam iva |

ahar vā rātrir vā dvayam api vilupta-pravicayaṁ

ghanair baddha-vyūhaiḥ kim idam iti ghoraṁ vyavasitam ||48||262||

kasyacit (sa.u.ka. 1290)

tāvad vācaḥ prayuktā manasi vinihitā jīvitāśāpi tāvan

vikṣiptau tāvad aṅghrī pathi pathika-janair lambitā tāvad āśā |

phullad-dhārā-kadambas tava kavalayitā yāvad ete na dṛṣṭā

nirmukta-vyāla-nīla-dyuti-nava-jalada-vyākulā vindhya-pādāḥ ||49||263||

yogeśvarasya | (sa.u.ka. 911)

kāmaṁ kūle nadīnām anugiri mahiṣī-yūtha-nīḍopakaṇṭhe

gāhante śaṣpa-rājīr abhinava-śalabha-grāsa-lokā balākāḥ |

antar-vinyasta-vīrut-tṛṇa-maya-puruṣa-trāsa-vighnaṁ kathañcit

kāpotaṁ kodravāṇāṁ kavalayati kaṇān kṣetra-koṇaika-deśe ||50||264||

yogeśvarasyaitau |

amuṣmin saṁnaddhe jala-muci samabhyasya katicid

kakārān paryanta-dvi-guṇa-mata-repha-prasavinaḥ |

sa mādhyandātyūhaś cala-vipula-kaṇṭhaḥ prasarati

kramodañcat-tāraḥ krama-vaśa-namann manda-madhuraḥ ||51||265||

|| iti prāvṛḍ-vrajyā ||

||10||

 —o)0(o—

### 11. tataḥ śarad-vrajyā

aindraṁ dhanuḥ pāṇḍu-payo-dhareṇa

śarad dadhānārdra-nakha-kṣatābham |

prasādayantī sa-kalaṅkam induṁ

tāpaṁ raver abhyadhikaṁ cakāra ||1||266||

yadyapy ahaṁ śaśimukhi vimalāmbara-śrīr

bandūka-puṣpa-rucirādhara-pallavāpi |

dhiṅ māṁ tathāpi galitoru-payodharatvād

ity uccakaiḥ śarad iyaṁ vahatīva tāpam ||2||267||

manovinodasya (sa.u.ka. 1311)

te haṁsātithi-vatsalā jalaruhāṁ kālena pītāyuṣāṁ

saṁjīvoṣadhayo jarā jalamucām ete śarad-vāsarāḥ |

yeṣv abhyāgata-khañjarīṭa-śabalās toyāpasāra-krama-

stoka-stoka-taraṅgitānta-pulināḥ karṣanti nadyo manaḥ ||3||268||

dhūmraiḥ pakṣa-puṭaiḥ patadbhir abhitaḥ pāṇḍūdaraiḥ khañjanair

āyāntīṁ śaradaṁ kiranti rabhasāl lājair ivāśāṅganāḥ |

maṅgalyaṁ ca kalaṅka-pallava-sakhaṁ smerānanā śarvarī

jyotsnā-tarpaṇa-gauram indu-kalaśaṁ vyomāṅgane nyasyati ||269||

kasyacit (sa.u.ka. 1308)

dadhati dhavalāmbhoda-cchāyāṁ sita-cchada-paṅktayo

divi payasi ca śvetāmbhoja-bhramaṁ pratimā-śataiḥ |

vidadhati na ced utkaṇṭhārdraṁ śaran maṇi-nūpura-

dhvanita-madhurottāla-snigdhair manaḥ kvaṇitormibhiḥ ||5||270||

ghanaiḥ śephālīnāṁ hṛdaya-niviḍāśliṣṭa-vasudhaiḥ

prasūnair unnālaiḥ pulakitatarodyāna-taravaḥ |

niśāntāḥ prīṇanti pramada-kurarodgīta-rabhaso

nabhasvad-vyādhūta-sphuṭa-kumuda-gandha-pluta-diśaḥ ||6||271||

rajaḥ-pāta-jñānāṁ kumuda-sumano-maṇḍala-bhuvi

smarasyoccair mantraṁ kim api japatāṁ huṅkṛtim iyam |

sthire yūnāṁ māna-graha-paribhave mūrcchati ghano

dvirephācāryāṇāṁ madhu-mada-paṭīyān kalakalaḥ ||7||272||

adhaḥ paśyann pārśva-dvaya-valita-sācīkṛta-śirāḥ

śanaiḥ pakṣa-sthairyād divi masṛṇa-cakrākṛti-gatiḥ |

cirāc cillas tiryak-tvaritataram āhāra-nipuṇo

nipatyaivākasmāc cala-caraṇa-mūrdhaṁ prapatati ||8||273||

dūrotpucchaḥ salaya-caraṇo lamba-lolat-patattūḥ

kaṇṭenoccair mada-kala-ruta-stoka-vācāla-cañcuḥ |

harṣāśrūrmi-stimita-nayana-nyasta-sotkaṇṭha-dṛṣṭeḥ

kaṁcit kālaṁ naṭati nikaṭe khañjarīṭaḥ priyāyāḥ ||9||274||

manovinodasyāmī | (sa.u.ka. 1321)

toyāntar-līna-mīna-pracaya-vicaya-navyāpṛta-troṭi-koṭi-

prāg-bhāga-prahva-kaṅkāvali-dhavala-rucaḥ paryaṭ-khañjarīṭāḥ |

kūjat-kādambarājī-pihita-parisarāḥ śāradīnāṁ nadīnāṁ

tīrāntā mañju-guñjan-mada-kalkuraba-śreṇayaḥ prīṇayanti ||10||275||

tīkṣṇaṁ ravis tapati nīca ivācirāḍhyaḥ

śṛṅgaṁ rurus tyajati mitram ivākṛtajñaḥ |

toyaṁ prasīdati muner iva dharma-cintā

kāmī daridra iva śoṣam upaiti paṅkaḥ ||276||

bhāsasya (sa.u.ka. 1313, su.ā. 1821, śā.pa. 3907, sū.mu. 62.3)

santāpinī sama-dahaṁsa-kalābhilāpā

prāleya-dhāma-dhavalāmbaram ādadhānā |

āpāṇḍu-pīvara-payodharam udvahantī

kācid vadhūr virahiṇīva śarad vibhāti ||12||277||

śanaiḥ śāntākūtāḥ sita-kala-dhara-ccheda-pulināḥ

purastād ākīrṇāḥ kala-virutibhiḥ sārasa-kulaiḥ |

citāś citrākārair niśi vikacana-kṣatra-kumudair

nabhastaḥ syandante sarita iva dīrghā daśa diśaḥ ||13||278||

āpīna-pravisāritoru-vikaṭaiḥ paścārdha-bhāgair gurur

vellat-pīvara-kambalālasa-rasad-gambhīra-ghaṇṭākulaḥ |

grāmānteṣu navīna-sasya-hariteṣūddāma-candrātapa-

smerāsu kṣaṇadāsu dhena-dhavalī-vargaḥ parikrāmati ||14||279||

pṛṣṭheṣu śaṅkha-śakala-cchaviṣu cchadānāṁ

rājībhir aṅkitam alaktaka-lohitābhiḥ |

go-rocanā-harita-babhru bahiḥ palāśam

āmodate kumudam ambhasi palvalasya ||15||280||

sāndra-sthūla-naloparodha-viṣamāḥ śaṅkyāvatārāḥ puraḥ

toyottīrṇa-nivṛtta-nakra-jaṭhara-kṣuṇṇa-sthalī-bālukāḥ |

vyakta-vyāghra-padāṅka-paṅkti-nicitonmudrārdra-paṅkodarās

santrāsaṁ janayanti kuñja-saritaḥ kācābhahnīlodakāḥ ||16||281||

kasyacit (sa.u.ka. 2047)

ikṣu-tvak-kṣoda-sārāḥ śakaṭa-saraṇayo dhīra-dhūlī-patākāḥ

pāka-svīkāra-namre śirasi niviśate śūka-śāleḥ śukālī |

kedārebhyaḥ praṇālaiḥ praviśati śapharī-paṅktir ādhāram ārād

acchaḥ kaccheṣu paṅkaḥ sukhayati saritām ātapād ukṣa-pālam ||17||282||

abhinandasya |

sadyaḥ-snātānuliptā iva dadhati rucaṁ pallavāḥ kardamāṅkāḥ

kacchāntāḥ kāśa-tūlaiḥ pavana-vaśa-gatair meṣa-yūthopameyāḥ |

nadyaḥ pratyagra-tīropanati-sarabhasaiḥ khañjanaiḥ sāñjanākṣā

haṁsāḥ kaṁsāri-deha-tviṣi gagana-tale śaṅkha-śobhāṁ vahanti ||18||283||

haṁsānāṁ ninadeṣu yaiḥ kavalitair āsajyate kūjatām

anyaḥ ko’pi kaṣāya-kaṇṭha-luṭhanād āghargharo nisvanaḥ |

te sampraty akaṭhora-vāraṇa-vadhūdantāṅkura-spardhino

niryātāḥ kamalākareṣu bisinī-kandāgrima-granthayaḥ ||19||284||

kamalāyudhasya (dhva. 4.7, sa.u.ka. 1309)

varāhānākṣeptuṁ kalama-kavala-pratyabhimukhān

idānīṁ sīmānaḥ prati vihita-mañcāḥ svapatibhiḥ |

kapotaiḥ potārthaṁ kṛta-niviḍa-nīḍā viṭapinaḥ

śivābhir valmīkāḥ khara-nakhara-khātodara-mṛdaḥ ||20||285||

śatānandasya (sa.u.ka. 1312)

lālā-kalpais tridaśa-kariṇāṁ dig-vadhū-hāsa-bhūtair

adhva-śrānta-pravahaṇa-harit-phena-śaṅkāṁ diśadbhiḥ |

vātodastaiḥ śaśadhara-kalā-komalair indra-tūlair

līlottaṁsaṁ racayitum alaṁ kanyakāḥ kautukinyaḥ ||21||286||

śubhāṅgasya |

hāra-cchāyāṁ vahati kucayor antarāle mṛṇālī

karṇopānte nava-kuvalayair acyutaḥ karṇikārthaḥ |

yā sīmante maṇibhir aruṇaiḥ sā cchavir bandhu-jīvair

veśaḥ śobhāṁ diśati paramām ārtavaḥ śāli-gopyāḥ ||22||287||

madhuśīlasya |

dūrāpāya-prakaṭa-viṭapāḥ paryaṭat-khañjarīṭa-

krānta-prāntāḥ prasabha-vilasad-rājahaṁsāvataṁsāḥ |

adyānandaṁ dadhati vicarac-cakravākopacañcu-

grāsa-trāsa-pracala-śaphara-smera-nīrās taṭinyaḥ ||23||288||

ḍimbokasya (sa.u.ka. 1319)

unmagna-cañcala-vanāni vanāpagānām

āśyānasaikata-taraṅga-paramparāṇi |

nimnāvaśiṣṭa-salilāni mano haranti

rodhāṁsi haṁsa-pada-mudrita-kardamāni ||24||289||

vyālī-vimarda-vigalaj-jala-koṭarāṇi

śākhā-vilambi-mṛta-śaivala-kandalāni |

dūrībhavanti saritāṁ taṭa-kānanāni

pūrva-pravāha-mahimānam udāharanti ||25||290||

śubhāṅgasya |

tṛṇa-rāja-pāka-saurabha-sugandhayaḥ pariṇatāśavo divasāḥ |

ādya-kulopanimantraṇa-suhita-dvija-duḥsahoṣmāṇaḥ ||26||291||

yogeśvarasya |

āḍhyān nivāpalambho niketa-gāmī ca picchilaḥ panthāḥ |

dvayam ākulayati cetaḥ skandhāvāra-dvijātīnām ||27||292||

vāgurasya |

|| iti śarad-vrajyā ||

||11||

 —o)0(o—

### 12. tato hemanta-vrajyā

yātrā-lagnaṁ tuhina-marutāṁ bāndhavaḥ kunda-lakṣyāḥ

kālaṁ so’yaṁ kamala-sarasāṁ sampadaḥ kāla-dūtaḥ |

nidrā-vyājāj jaḍima-vidhurā yatra gāḍhe’pi mantau

vāmāḥ kaṇṭha-graham aśithilaṁ preyasām ādriyante ||1||293||

kasyacit (Skm 1326)

agre śyāmala-bindu-baddha-tilakair madhye’pi pākānvaya-

prauḍhī-bhūta-paṭola-pāṭalatarair mūle manāg babhrubhiḥ |

vṛnte karkaśa-kīra-piccha-haribhiḥ sthūlaiḥ phalair bandhurāḥ

sampraty utsukayanti kasya na manaḥ pūga-drumāṇāṁ chaṭāḥ ||2||294||

dalānāṁ mūleṣu stimita-patitaṁ kesara-rajaḥ

samīro nedānīṁ harati haritāla-dyuti-haram |

kumudvatyāḥ koṣe madhu śiśira-miśraṁ madhuliho

lihanti pratyūṣe virasa-virasaṁ manda-rucayaḥ ||3||295||

āvāti sphuṭita-priyaṅgu-surabhir nīhāra-vāri-cchalāt

svacchandaṁ kamalākareṣu vikirann pracchanna-vahni-cchaṭāḥ |

prātaḥ kunda-samṛddhi-darśana-rasa-prīti-prakarṣollasan-

mālākāra-vadhū-kapola-pulaka-sthairya-kṣamo mārutaḥ ||4||296||

garvāyante palālaṁ prati pathika-śataiḥ pāmarāḥ stūyamānā

gopān go-garbhinīnāṁ sukhayati bahalo rātri-romantha-bāṣpaḥ |

prātaḥ pṛṣṭhāvagāḍha-prathama-ravi-rucir grāma-sīmopaśalye

śete siddhārtha-puṣpa-cchadana-cita-hima-klinna-pakṣmā mahokṣaḥ ||5||297||

yogeśvarasya (sa.u.ka. 1327)

kaṭu-madhurāṇy āmodaiḥ parṇair utkīrṇa-patra-bhaṅgāni |

damanaka-vanāni samprati kāṇḍair ekānta-pāṇḍūni ||6||298||

laghuni tṛṇa-kuṭīre kṣetra-koṇe yavānāṁ

nava-kalama-palāla-srastare sopadhāne |

pariharati suṣuptaṁ hālika-dvandvam ārāt

stana-kalaśa-mahoṣmābaddha-rekhas tuṣāraḥ ||299||

bhavabhūteḥ (da.rū. 4.22, su.ā. 1840, sa.u.ka. 1336, śā.pa. 3922, sū.mu. 63.15)

kṣetropānta-palāyamāna-śaśaka-dvandvaṁ parīkṣyāparān

āhūyātirasena karṣaka-janān ābaddha-kolāhalāḥ |

hastāropita-dātra-rajju-laguḍair vṛddhair avṛddhaiḥ saha

tyaktvā śāli-cikartiṣām ita ito dhāvanty amī pāmarāḥ ||8||300||

kasyacit (sa.u.ka. 1340)

kṛtvā pṛṣṭhatare paṭac-caram atha jyotiḥ-prataṅkāṅkayoḥ

ūrvor antarayor niṣeduṣi karau kṛtvā kukūlānale |

pārśvau kampa-jaḍau pidhāya kaphaṇi-dvandvena romāñcitā

prātar no na ca sāyam adya jaratī gehodaraṁ muñcati ||9||301||

vaiśyasya |

dhūma-prāyaḥ prati-muhur atikṣobhanodvānta-tejāḥ

kārīṣāgniḥ satatam ṛtunā sevyatāṁ nīyamānaḥ |

bāhu-kṣepāt stana-parisarād asta-līlāṁśukābhiḥ

ghoṣa-strībhir divasa-viratau bhāti nirviśyamānaḥ ||10||302||

ābhoginaḥ kim api samprati vāsarānte

sampanna-śāli-khala-pallavitopaśalyāḥ |

grāmās tuṣāra-bhara-bandhura-gomayāgni-

dhūmāvalī-valaya-mekhalino haranti ||11||303||

abhinandasya (sa.u.ka. 1351)

mūle harinti kiñci t pārśve pītāni lohitāny agre |

madhura-surabhīṇi sampraty agāḍha-pākāni badarāṇi ||12||304||

tasyaiva |

bhadraṁ te sadṛśaṁ yad-adhvaga-śataiḥ kīrti-stavodghuṣyate

sthāne rūpam anuttamaṁ sukṛtinā dānena karṇo jitaḥ |

ity ālokya ciraṁ dṛśā kṛpaṇayā dūrāgatena stutaḥ

pānthenaika-palāla-muṣṭi-rucinā garvāyate hālikaḥ ||13||305||

yogeśvarasya (sa.ka.ā. 3.8, sa.u.ka. 1338, śā.pa. 581, sū.mu. 96.2)

iti hemanta-vrajyā

||12||

 —o)0(o—

### 13. tataḥ śiśira-vrajyā

kundasyāpi na pūjana-vyatikare nāpy ātmano maṇḍane

vyāpāre’pi tathā praheṇaka-vidher nārghanti baddhādarāḥ |

nāryaḥ kunda-caturthikā-mahasam ārambhābhiṣeke yathā

hūtānaṅgam ulūlu-kākala-ravaiḥ prīṇanti yūnāṁ manaḥ ||1||306||

durlakṣyā syād damanaka-vane dhūma-dhūmre patantī

kārīṣāgneḥ paṭamaya-gṛhā vāma-līlāṁ tanoti |

prādurbhāvaṁ tirayati raver adhvagānām idānīṁ

sarvāṅgīṇaṁ diśati palitaṁ lomalagnā himānī ||2||307||

pūṣā prātar gagana-pathikaḥ prasthitaḥ pūrva-śailāt

sūcī-bhedya-prabala-mahikā-jāla-kanthāvṛtāṅgaḥ |

rātriṁ sarvāṁ hutavaha-pariṣvaṅga-bhājo'pi manye

jāḍyābaddhān tvarayitum ayaṁ drāṅ na śaknoti pādān ||3||308||

pānthasyārāt kṣaṇam iva gater mandimānaṁ diśanti

pratyūṣeṣu pratanu-salilodgīrṇa-bāṣpa-pravāhāḥ |

vārāṁ pūrṇā iva sacakitā vāra-pārīṇa-dṛṣṭer

dūrottānā api śikhariṇāṁ nirjhara-droṇi-mārgāḥ ||4||309||

dūra-proṣitakair avākara-parīhāsāḥ sva-kāntāśmasu

prāleya-snapiteṣu mukta-salilotpāda-spṛhā-kelayaḥ |

kṣīyante suratāntare’pi na dṛśāṁ pātrīkṛtāṁ kāmibhiḥ

saubhāgyāpagamād ivendu-mahasāṁ lāvaṇya-śūnyāḥ śriyaḥ ||5||310||

haṁsair jarjara-rūkṣa-pakṣa-malinair naktaṁ divāntar-bahis

tiṣṭhadbhiḥ parivārya bandhubhir iva snigdhaiḥ kṛtāvekṣaṇam |

pratyāsīdati vallabhe jalaruhāṁ kṣāmāyamāṇa-dyutau

bāṣpān ujjhati vāri vāri-ruhiṇī-nāśād ivopārjitān ||6||311||

dhanyānāṁ nava-pūrita-mukha-śyāmāṅganāliṅgane

prāptāneka-sukha-pramoda-vapuṣāṁ ramyas tuṣārāgamaḥ |

asmākaṁ tu vidīrṇa-daṇḍita-paṭī-pracchāditodghāṭita-

kroḍa-svīkṛta-jānu-vepathumatāṁ cetaḥ paraṁ sīdati ||7||312||

kasyacit (sa.u.ka. 1346)

kampante kapayo bhṛśaṁ jala-kṛśaṁ gojāvikaṁ glāyati

śvā cullīkuharodaraṁ kṣaṇam api kṣipto’pi naivojjhati |

śītārti-vyasanāturaḥ punar ayaṁ dīno janaḥ kūrvavat

svāny aṅgāni śarīra eva hi nije nihnotum ākāṅkṣati ||8||313||

lakṣmīdharasya (sa.ka.ā. 3.10, sa.u.ka. 1349 śatānandasya, sū.mu. 63.17)

idānīm arghanti prathama-kalama-ccheda-muditā

navāgrānna-sthāle parimala-muco hālika-gṛhāḥ |

udañcad-dor-vallī-valita-valayābhir yuvatibhir

gṛhīta-protkṣipta-bhramita-masṛṇodīrṇa-musalāḥ ||9||314||

yogeśvarasya (sa.u.ka. 1337)

pāka-kṣāma-tilāḥ samutsukayituṁ śaktāḥ kapotān bhuvaḥ

śyāmatvaṁ phala-pīḍyamāna-kusumān āpadyate sarṣapān |

vāyur vyasta-śaṇas tuṣāra-kaṇavān abhyeti kampa-pradaḥ

pānthaiḥ śuṣka-vivāda-baddha-kalahaiḥ puṇyāgnir āsevyate ||10||315||

tasyaiva (sa.u.ka. 1350)

siddhārthāḥ phala-sūci-bandha-gurubhir lolanty amī pallavair

ucchindanty adha eva bandhuratayā kolī-phalāny arbhakāḥ |

pāka-praślatha-patra-koṣa-dalanavyaktāṅkura-granthayo

niṣṭhīvanty api hasta-yantra-kalitāḥ puṇḍrekṣa-yaṣṭyo rasam ||11||316||

vācaspateḥ (sa.u.ka. 1357)

vyathita-vanitā-vaktraupamyaṁ bibharti niśāpatir

galita-vibhavasyājhevādya dyutir masṛṇā raveḥ |

abhinava-vadhū-roṣa-svāduḥ karīṣa-tanūnapād

asarala-janāśelṣa-krūras tuṣāra-samīraṇaḥ ||12||317||

abhinandasya (sa.u.ka. 1347 bhāsasya)

vāraṁ vāraṁ tuṣārānila-tulita-palāloṣmaṇāṁ pāmarāṇāṁ

daṇḍa-vyāghaṭṭanābhiḥ krama-pihita-rucayo bodhyamāne kṛśānau |

uddhūmair bīja-koṣoccaṭana-paṭu-ravaiḥ sarṣapa-kṣoda-kūṭaiḥ

koṇe koṇe khalānāṁ parisara-sa-kaṭuḥ kīryate ko'pi gandhaḥ ||13||318||

yogeśvarasya |

naṣṭa-prāyāḥ pralayamahikā-juṣṭa-jīrṇaiḥ pratānair

bījāny evonmada-para-bhṛtālocanāpāṭalāni |

utpākatvād vighaṭita-śamī-koṣa-sandarśitāni

vyākurvanti sphuṭa-sahacarī-vīrudhaḥ kṛṣṇalānām ||14||319||

sāvarṇeḥ |

śuka-snigdhaiḥ patrair yuvati-kara-dīrghaiḥ kiśalayaiḥ

phalinyo rājante hima-samaya-saṁvardhita-rucaḥ |

manojñā mañjaryo harita-kapiśaiḥ pāṁsu-mukulaiḥ

sphuṭanti pratyaṅgaṁ paṭu-parimalāhūta-madhupāḥ ||15||320||

śatānandasya |

māṣīṇaṁ muṣitaṁ yaveṣu yavasa-śyāmā cchaviḥ śīryate

grāmāntāś ca masūra-dhūsara-bhuvaḥ smeraṁ yamānī-vanam |

puṣpāḍhyāḥ śata-puṣpikāḥ phala-bhṛtaḥ siddhyanti siddhārthakāḥ

snigdhāḥ vāstuka-vāstavaḥ stavakita-stambā ca kustumbinī ||16||321||

śubhāṅgasya (sa.u.ka. 1356, śubhāṅkasya)

puraḥ pāṇḍu-prāyaṁ tad-anu kapilimnā kṛta-padaṁ

tataḥ pākotsekād aruṇa-guṇa-saṁsargita-vapuḥ |

śanaiḥ śoṣārambhe sthapuṭa-nija-viṣkambha-viṣamaṁ

vane vītāmodaṁ badaram arasatvaṁ kalayati ||17||322||

|| iti śiśira-vrajyā ||

||13||

 —o)0(o—

### 14. tato madana-vrajyā

ayaṁ sa bhuvana-traya-prathita-saṁyamī śaṅkaro

bibharti vapuṣādhunā viraha-kātaraḥ kāminīm |

anena kila nirjitā vayam iti prayāyāḥ karaṁ

kareṇa parilālayañ jayati jāta-hāsaḥ smaraḥ ||1||323||

nīlapaṭahasya | (sa.u.ka. 468)

bhrū-śārṅgākṛṣṭa-muktāḥ kuvalaya-madhupa-stoma-lakṣmī-muṣo ye

kṣepīyāḥ kṛṣṇasārā nara-hṛdaya-bhidas tārava-krūra-śalyāḥ |

te dīrghāpāṅga-puṅkhāḥ smita-viṣa-viṣamāḥ pakṣmalāḥ strī-kaṭākṣāḥ

pāyāsur vo'tivīryās tribhuvana-jayinaḥ pañcabāṇasya bāṇāḥ ||2||324||

manasi kusuma-bāṇair eka-kālaṁ trilokīṁ

kusuma-dhanur anaṅgas tāḍayaty aspṛśadbhiḥ |

iti vitata-vicitrāścarya-saṅkalpa-śilpo

jayati manasijanmā janmibhir mānitājñaḥ ||3||325||

manovinodasya | (sa.u.ka. 464)

śatruḥ kāraṇaṁ manmano'pi bhagavān vāmāṅga-nityāṅganaḥ

svar-lokasya sudhaika-pāna-caṣako mitraṁ ca tārā-patiḥ |

cumbanto jagatāṁ manaḥ sumanaso marm-aspṛśaḥ sāyakāḥ

dārāḥ prīti-ratī iti kva mahimā kāmasya nālaukikaḥ ||4||326||

manivinodasyāmī |

kula-gurur abalānāṁ keli-dīkṣā-pradāne

parama-suhṛd-ananṅgo rohiṇī-vallabhasya |

api kusuma-pṛṣatkair deva-devasya jetā

jayati suratalīlā-nāṭikā-sūtra-dhāraḥ ||5||327||

rājaśekharasya | (vi.śā.bha. 1.1, sa.u.ka. 469, śā.pa. 3077, sū.mu. 1.25)

vande devam anaṅgam eva ramaṇī-netrotpala-cchadmanā

pāśenāyata-śālinā suniviḍaṁ saṁyamya loka-trayam |

yenāsāv api bhasma-lāñchita-tanur devaḥ kapālī balāt

prema-kruddhanagātmajāṅghri-vinati-krīḍā-vrate dīkṣitaḥ ||6||328||

(sa.u.ka. 466, lalitokasya)

sa jayati saṅkalpa-bhavo rati-mukha-śata-patra-cumbana-bhramaraḥ |

yasyānurakta-lalanā-nayanānta—vilokitaṁ vasatiḥ ||7||329||

dāmodara-guptasya |

aho dhanuṣi naipuṇyaṁ manmathasya mahātmanaḥ |

śarīram akṣataṁ kṛtvā bhinatty antargataṁ manaḥ ||8||330||

dhanur mālā maurvī kvaṇad-alikulaṁ lakṣyam abalā-

mano-bhedyaṁ śabda-prabhṛtaya ime pañca-viśikhāḥ |

iyāṁ jetuṁ yasya tribhuvanam adehasya vibhavaḥ

sa vaḥ kāmaḥ kāmān diśatu dayitāpāṅga-vasatiḥ ||9||331||

kasyacit | (su.ā. 82, sa.u.ka. 470)

jayati sa mada-lekhocchṛṅkhala-prema-rāmā-

lalita-surata-līlā-daivataṁ puṣpa-cāpaḥ |

tribhuvana-jaya-siddhyai yasya śṛṅgāra-mūrte-

rupakaraṇam apūrvaṁ mālyam indur madhūni ||10||332||

 (sa.u.ka. 463, utpalarājasya)

yācyo na kaścana guruḥ pratimā ca kāntā

pūjā vilokana-vigūhana-cumbanāni |

ātmā nivedyam itara-vrata-sāra-jetrīṁ

vandāmahe makara-ketana deva dīkṣām ||11||333||

(sa.u.ka. 465, vallanasya)

|| iti madana-vrajyā ||

||14||

 —o)0(o—

### 15. tato vayaḥ-sandhi-vrajyā

bhruvoḥ kācil līlā pariṇatir apūrvā nayanayoḥ

stanābhogo’vyaktaṁ taruṇima-samārambha-samaye |

idānīm bālāyāḥ kim amṛta-mayaḥ kim madhu-mayaḥ

kim ānandaḥ sākṣāt dhvanati madhuraḥ pañcama-layaḥ ||1||334||

vīryamitrasya | (sa.u.ka. 482 rājokasya, śā.pa. 3274, sū.mu. 51.7)

unnālālaka-bhañjanāni kabarī-pāśeṣu śikṣā-raso

dantānāṁ parikarma nīvi-nahanaṁ bhrū-lāsya-yogyāgrahaḥ |

tiryag-locana-ceṣṭitāni vacasi cchekokti-saṅkrāntayaḥ

strīṇāṁ glāpayati śaiśave pratikalaṁ ko'py eṣa keli-kramaḥ ||2||335||

vidhatte sollekhaṁ katarad iha nāṅgaṁ taruṇimā

tathāpi prāgalbhyaṁ kim api caturaṁ locana-yuge |

yad ādatte dṛśyād akhilam api bhāva-vyatikaraṁ

mano-vṛttiṁ draṣṭuḥ prathayati ca dṛśyaṁ prati janam ||3||336||

etau rājaśekharasya |

etad dadhāti nava-yauvana-nartakasya

kaśmīraja-cchurita-tālaka-yugmala-kṣmīm |

madhye samucchvasita-vṛtti manāg upānte

labdhātma-sīma kuca-kuḍmala-yugmam asyāḥ ||4||337||

yauvana-nagarārambhe rāmā-hṛdaya-sthalīṣu kusumeṣoḥ |

makara-patākeveyaṁ rājati romāvalī ramyā ||5||338||

etau laḍahacandrasya |

calita-śiśu-daśānāṁ yauvanārambha-rekhā-

paricaya-paricumbat-prema-kautūhalānām |

ucita-sahaja-lajjā-durbalā bālikānāṁ

guru-jana-bhaya-bhājāṁ ke’pi te bhrū-vilāsāḥ ||6||339||

guṇeśvarasya |

naitat samunnamita-cūcuka-mudram antaḥ-

saṅkrānta-sīma-kuca-koraka-cakram asyāḥ |

saṅketitāṅga-nava-yauvana-nāṭakasya

kaśmīraja-cchurita-nūtana-kāṁsya-tālam ||7||340||

nitambaḥ saṁvādaṁ masṛṇa-maṇi-vedyā mṛgayate

manāg gaṇḍaḥ pāṇḍur madhu-mukula-lakṣmīṁ tulayati |

viśantyās tāruṇyaṁ ghusṛṇa-ghana-lāvaṇya-payasi

prakāmaṁ pronmajjad vapur api ca tasyā vijayate ||8||341||

udbhinna-stana-kuḍmala-dvayam uraḥ kiñcit kapola-sthalīṁ

limpaty eva madhūka-kāntir adharaḥ saṁmugdha-lakṣmī-mayaḥ |

pratyāsīdati yauvane mṛga-dṛśaḥ kiṁ cānyad āvirbhaval

lāvaṇyāmṛta-paṅka-lepa-laḍaha-cchāyaṁ vapur vartate ||9||342||

gehād bahir virama cāpalam astu dūram

adyāpi śaiśava-daśā-laḍitāni tāni |

āpyāyamāna-jaghana-sthala-pīḍyamānam

ardhorukaṁ truṭati putri tava kṣaṇena ||10||343||

premāsaṅgi ca bhaṅgi ca prativaco'py uktaṁ ca guptaṁ tathā

yatnād yācitam ānanaṁ prati samādhāne ca hāne ca dhīḥ |

ity anyo madhuraḥ sa ko'pi śiśutā-tāruṇyayor antare

vartiṣṇor mṛga-cakṣuṣo vijayate dvaividhya-mugdho rasaḥ ||11||344||

lakṣmīdharasya |

nitambaḥ svāṁ lakṣmīm abhilaṣati nādyāpi labhate

samantāt sābhogaṁ na ca kuca-vibhāgāñcitam uraḥ |

dṛśor līlāmudrā sphurati ca na cāpi sthitimatī

tad asyās tāruṇyaṁ prathamam avatīrṇaṁ vijayate ||12||345

śāridyūtakathākutūhali manaś chekoktiśikṣāratiḥ

nityaṁ darpaṇapāṇitā sahacarīvargeṇa cācāryakam |

prauḍhastrīcaritānuvṛttiṣu raso bālyena lajjā manāk

stokārohiṇi yauvane mṛgadṛśaḥ ko'py eṣa kelikramaḥ ||13||346

dṛṣṭiḥ śaiśava-maṇḍanā pratikalaṁ prāgalbhyam abhyasyate

pūrvākāram uras tathāpi kucayoḥ śobhāṁ navām īhate |

no dhatte gurutāṁ tad apy upacitābhogā nitamba-sthalī

tanvyāḥ svīkṛta-manmathaṁ vijayate netraikapeyaṁ vapuḥ ||14||347||

ākaṇṭhārpita-kañcukāñcalam uro hastāṅgulī-mudraṇā-

mātrā-sūtrita-hāsyam āsyam alasāḥ pañcālikā-kelayaḥ |

tiryag-locana-ceṣṭitāni vacasāṁ chekokti-saṅkrāntayas

tasyāḥ sīdati śaiśave pratikalaṁ ko'py eṣa keli-kramaḥ ||15||348||

dor-mūlāvadhi-sūtritam uraḥ snihyat-kaṭākṣe dṛśāv

īṣat-tāṇḍava-paṇḍite smita-sudhā-cchekoktiṣu bhrū-late |

cetaḥ kandalita-smara-vyatikaraṁ lāvaṇyam aṅgair vṛtaṁ

tanvaṅgyās taruṇimni sarpati śanair anyaiva kācid gatiḥ ||16||349||

vāraṁ vāram anekadhā sakhi mayā cūta-drumāṇāṁ vane

pīta-karṇa-darī-praṇāla-valitaḥ puṁskokilānāṁ dhvaniḥ |

tasminn adya punaḥ śruti-praṇayini pratyaṅgam utkampitaṁ

tāpaś cetasi netrayos taralimā kasmād akasmān mama ||17||350||

kasyacit (sa.u.ka. 496)

darottānaṁ cakṣuḥ kalita-viralāpāṅga-valanaṁ

bhaviṣyad-vistāri-stana-yugala-garbhālasam uraḥ |

nitambe saṅkrāntāḥ katipaya-kalā gaurava-juṣo

vapur muñcad bālyaṁ kim api kamanīyaṁ mṛga-dṛśaḥ ||18||351||

kasyacit | (sa.u.ka. 483, sū.mu. 51.10)

gaṇita-garimā śroṇir madhyaṁ nibaddha-vali-trayaṁ

hṛdayam udayal-lajjaṁ sajjac-cirantana-cāpalam |

mukulita-kucaṁ vakṣaś cakṣur manāg-vṛta-vakrima

krama-parigalad-bālyaṁ tanvyā vapus tanute śriyam ||19||352||

bālo'dyāpi kileti lakṣitam alaṅkartuṁ nijair bhūṣaṇai

rāmābhiś ciram udyate hṛdi lihann icchām anicchāṁ vahan |

snihyat-tāram athānya-dṛṣṭi-virahe yaḥ saṁmukhaṁ vīkṣito

namraḥ smera-mukhī-bhavann iti vayaḥ-sandhi-śriyāliṅgitaḥ ||20||353||

vallaṇasya |

mādhyasthyaṁ ca samasta-vastuṣu paripraśne śiro-ghūrṇanaṁ

preyasyāṁ param arpitāntara-bahir-vṛtti-prapañca-kramaḥ |

kiṁ cāpi sphuṭa-dṛṣṭi-vibhrama-kalā-nirmāṇa-śikṣā-rasaḥ

pratyaṅgaṁ smara-keli-mudritam aho bālā vayo-vibhrame ||21||354||

padbhyāṁ muktās tarala-gatayaḥ saṁśritā locanābhyāṁ

śroṇī-bandhas tyajati tanutāṁ sevate madhya-deśaḥ |

dhatte vakṣaḥ kuca-sacivatām advitīyatvam āsyaṁ

tad-gātrāṇāṁ guṇa-vinimayaḥ kalpito yauvanena ||22||355||

rājaśekharasya | (sa.u.ka. 484, śā.pa. 3282, sū.mu. 52.4)

bālyaṁ yad asyās trivalī-taṭinyās

taṭe vinaṣṭaṁ saha cāpalena |

tad-artham utthāpita-cāru-caitya-

kalpau stanau pāṇḍutarau taruṇyāḥ ||23||356||

tadātva-pronmīlan-mradima-ramaṇīyāt kaṭhinatāṁ

nicitya pratyaṅgād iva taruṇa-bhāvena ghaṭitau |

stanau sambibhrāṇāḥ kṣaṇa-vinaya-vaijātya-masṛṇa-

smaronmeṣāḥ keṣām upari na rasānāṁ yuvatayaḥ ||24||357||

murāreḥ (a.rā. 3.7)

bhrū-līlā caturā tribhāga-valitā dṛṣṭir gatir mantharā

visrabdhaṁ hasitaṁ kapola-phalake vaidagdhya-vakraṁ vacaḥ |

noddiṣṭaṁ guruṇā na bandhu-kathitaṁ dṛṣṭaṁ na śāstre kvacid

bālāyāḥ svayam eva manmatha-kalā-pāṇḍityam unmīlati ||25||358||

lāvaṇyāmṛta-sāndra-sindhu-laharī-saṁsiktam asyā vapur

jātas tatra navīna-yauvana-kalā-līlālatā-maṇḍapaḥ |

tatrāyaṁ spṛhaṇīya-śītalatara-cchāyāsu suptotthitaḥ

saṁmugdho madhu-bāndhavaḥ sa bhagavān adyāpi nidrālasaḥ ||26||359||

vīryamitrasya | (sa.u.ka. 480, bhikṣoḥ)

bhruvir līlaivānyā dara-hasitam abhyasyati mukhaṁ

dṛśor vakraḥ panthās taruṇima-samārambha-sacivaḥ |

idānīm etasyāḥ kuvalaya-dṛśaḥ pratyaham ayaṁ

nitambasyābhogo nayati maṇi-kāñcīm adhikatām ||27||360||

rājya-pālasya |

madhyaṁ baddha-vali-trayaṁ vijayate niḥsandhi-bandhonnamad

vistāri-stana-bhāra-mantharam uro mugdhā kapola-śriyaḥ |

kiṁ cāmugdha-vilola-nīraja-dṛśas tāruṇya-puṇyātither

asyāḥ kuṅkuma-paṅka-lepa-naḍaha-cchāyaṁ vapur vartate ||28||361||

vajramuṣṭeḥ | (Skm 490, kasyacit)

samastaṁ vijñāya smara-narapateś cāru-caritaṁ

caraś cakṣuḥ karṇe kathayitum agāt satvaram iva |

prayāṇaṁ bālyasya pratipadam abhūd vigraha-bharaḥ

parispando vācām api ca kucayoḥ sandhir abhavat ||29||362||

utkhelat-trivalī-taraṅga-taralā romāvalī-śaivala-

srag-valir yuvatī dhruvaṁ jana-mano-nirvāṇa-vārāṇasī |

etasyā yad uras-taṭī-parisare yad bālya-cāpalyayoḥ

sthāne yauvana-śilpi-kalpita-citā-caitya-dvayaṁ dṛśyate ||30||363||

bhavasya |

stanodbhedaḥ kiñcit tyajati tanutāyāḥ paricayaṁ

tathā madhyo bhāgas trivali-valayebhyaḥ spṛhayati |

nitambe ca svairaṁ vilasati vilāsa-vyasanitā

mṛgākṣyāḥ pratyaṅgaṁ kṛta-padam ivānaṅga-laḍitam ||31||364||

yat pratyaṅgaṁ sphuṭam anusaranty ūrmayo vibhramāṇāṁ

kṣobhaṁ dhatte yad api bahalaḥ snigdha-lāvaṇya-paṅkaḥ |

unmagnaṁ yat sphurati ca manāk kumbhayor dvandvam etat

tan manye’syā smara-gaja-yuvā gāhate hṛt-taḍāgam ||32||365||

vidhūkasya (sa.u.ka. 481)

kṛta-nibhaśaṁ niṣkrāmantīṁ sakhībhir anūddhṛtāṁ

katham api haṭhād ākṛṣyānte paṭasya niveśitām |

nava-nidhuvana-krīḍārambha-prakampa-vivartinīṁ

anubhava-mṛdū-bhūta-trāsāṁ manaḥ smarati priyām ||33||366||

smitaṁ kiñcin-mugdhaṁ tarala-madhuro dṛṣṭi-vibhavaḥ

parispando vācām abhinava-vilāsokti-sarasaḥ |

gatīnām ārambhaḥ kisalayita-līlā-parimalaḥ

spṛśantyās tāruṇyaṁ kim iva na manojñaṁ mṛgadṛśaḥ ||34||367||

asti bhayam asti kautukam asti ca mandākṣam asti cotkaṇṭhā |

bālānāṁ praṇayi-jane bhāvaḥ ko'py eṣa naika-rasaḥ ||35||368||

pragalbhānām ante nivasati śṛṇoti smara-kathāṁ

svayaṁ tat-tac-ceṣṭā-śatam abhinayenārpayati ca |

spṛhām antaḥ kānte vahati na samabhyeti nikaṭaṁ

yathaiveyaṁ bālā harati ca tathaiveyam adhikam ||36||369||

anyonyāntara-nirgatāṅguli-dala-śreṇī-bhavan-niścala-

granthi-pragrathitaṁ kara-dvayam upary uttānam āvibhratā |

seyaṁ vibhrama-toraṇa-praṇayinā jṛmbhābhartambhite-

noccair bāhu-yugena śaṁsati manojanma-praveśotsavam ||37||370||

śatānandasya |

sa eṣa yauvanācāryaḥ siddhaye smara-bhūbhujaḥ |

priyāyāṁ balim uddiśya tanoti stana-maṇḍalam ||38||371||

bibhratyā vapur unnamat-kuca-yugaṁ prādurbhavad-vibhramaṁ

bālāyā lasad-aṅga-sandhi-viramad-bālyaṁ valad-bhrū-latam |

antar visphurati smaro bahir api vrīḍā samunmīlate

svairaṁ locana-vakrimā vilasati śrīḥ kācid ujjṛmbhate ||39||372||

rudrasya |

sutanur adhunā seyaṁ nimnāṁ svanābhim abhīkṣate

kalayati parāvṛttenākṣṇā nitambasamunnatim |

rahasi kurute vāsoguptau svamadhyakadarthanāṁ

api ca kim api vrīḍāṁ krīḍāsakhīm iva manyate ||40||373||

yad anyonya-prema-pravaṇa-yuvatī-manmatha-kathā-

samārambhe stambhībhavati pulakair añcita-tanuḥ |

tathā manye dhanyaṁ parama-surata-brahma-nirataṁ

kuraṅgākṣī dīkṣā-gurum akṛta kañcit sukṛtinam ||41||374||

narasiṁhasya (sa.u.ka. 505)

tarantīvāṅgāni sphurad-amala-lāvaṇya-jaladhau

prathmnaḥ prāgalbhyaṁ stana-jaghanam unmudrayati ca |

dṛśor līlārambhāḥ sphuṭam apavadante saralatām

aho sāraṅgākṣyās taruṇimani gāḍhaḥ paricayaḥ ||42||375||

rājaśekharasya | (sa.u.ka. 486)

gatir mandā sāndraṁ jaghanam udaraṁ kṣāmam atanuḥ

stanābhogaḥ stokaṁ vacanam atimugdhaṁ ca hasitam |

viloka-bhrū-vallī-calana-laya-lolaṁ ca nayanaṁ

kva jātaṁ bālāyāḥ kva ca viṣayam akṣṇor iyam agāt ||43||376||

sudokasya |

haratitarāṁ jana-hṛdayaṁ kalikopagatā latā ca dayitā ca |

yadi punar atanu-śilīmukha-samākulā kiṁ na paryāptam ||44||377||

gobhaṭasya |

dhṛtam iva puraḥ paścāt kaiści t praṇunnam ivollasat-

pulakam iva yat prāptocchvāsa-vyudasta-mitho'ntaram |

atigata-sakhī-hastonmāna-kramaṁ divasa-kramair

idam anubhavad-vāñchā-pūrti-kṣamarddhi kuca-dvayam ||45||378||

stana-taṭam idam uttuṅgaṁ nimno madhyaḥ samunnataṁ jaghanam |

iti viṣame hariṇākṣyā vapuṣi nave ka iha na skhalati ||46||379||

mātrā-nartana-paṇḍita-bhru vadanaṁ kiñcit-pragalbhe dṛśau

stokodbheda-niveśita-stanam uro madhyaṁ daridrāti ca |

asyā yaj jaghanaṁ ghanaṁ ca kalayā pratyaṅgam eṇīdṛśaḥ

satyaṅkāra iva smaraika-suhṛdā tad yauvanenārpitam ||47||380||

rājaśekharasya |

ayi purāri parunmalayānilā vavur amī jagur eva ca kokilāḥ |

kalamalotkalitaṁ tu na me manaḥ sakhi babhūva vṛthaiva yathaiṣamaḥ ||48||381||

utpalarājasya |

skhalati vayasi bāle nirjite rājanīva

sphurati rati-nidhāne yauvane jetarīva |

mada-madana-vivṛddhi-spardhayevābalānāṁ

kim api vapuṣi līlā-kuḍmalāni sphuṭanti ||49||382||

dṛṣṭyā varjitam ārjavaṁ samatayā dattaṁ payo vakṣase

kṣīṇāyur gatiṣu tvarā smitam api bhrū-lāsya-līlā-sakham |

satyā na prakṛtau guraḥ śiśutayā prasthāna-dattārghayā

kāpy anyā hariṇī-dṛśaḥ pariṇatiḥ kandarpa-mudrāṅkitā ||50||383||

rājaśekharasya |

|| iti vayaḥ-sandhi-vrajyā ||

||15||

 —o)0(o—

### 16. tato yuvativarṇana-vrajyā

yāsāṁ saty api sad-guṇānusaraṇe doṣānubandhaḥ sadā

yāḥ prāṇān varam arpayanti na punaḥ sampūrṇa-dṛṣṭiṁ priye |

atyantābhimate’pi vastuni vidhir yāsāṁ niṣedhātmakas

tās trailokya-vilakṣaṇa-prakṛtayo vāmāḥ prasīdantu vaḥ ||1||384||

bibhokasya | (sā.da. 3.116, sa.u.ka. 581, śā.pa.. 3079)

kaṇṭhe mauktika-mālikā stana-taṭe kārpūra-madhyaṁ rajaḥ

sāndraṁ candanam aṅgake valayitā pāṇau mṛṇālī-latā |

tanvī naktam iyaṁ cakāsti śucinī cīnāṁśuke bibhratī

śītāṁśor adhidevateva galitā vyomāgram ārohitaḥ ||2||385||

rājaśekharasya | (vi.śā.bha. 3.16, sa.u.ka. 1019)

līlā-skhalac-caraṇa-cāru-gatāgatāni

tiryag-vivartita-vilocana-vīkṣitāni |

vāma-bhruvāṁ mṛdu ca mañju ca bhāṣitāni

nirmāyam āyudham idaṁ makara-dhvajasya ||3||386||

dṛṣṭā kāñcana-yaṣṭir adya nagaropānte bhramantī mayā

tasyām adbhutam padmam ekam aniśaṁ protphullam ālokitam |

tatrobhau madhupau tathopari tayor ekoṣṭamī-candramās

tasyāgre paripuñjitena tamasā naktaṁ divaṁ sthīyate ||4||387||

tasyaiva (sa.u.ka. 492)

madhye hema-lataṁ kapittha-yugalaṁ prādurbabhūva krama-

prāptau tāla-phala-dvayaṁ tad anu tan niḥsandhi bhāva-sthitam |

paścād tulya-samunnati-vyatikaraṁ sauvarṇa-kumbha-dvayā-

kāreṇa sphuṭam eva tat-pariṇataṁ kvedaṁ vadāmodbhutam ||5||388||

vittokasya (sa.u.ka. 491, vetokasya)

smita-jyotsnā-liptaṁ mṛgamada-masī-patra-hariṇaṁ

mukhaṁ tan-mugdhāyā harati hariṇāṅkasya laḍitam |

kva candre saundaryaṁ tad-adhara-ruciḥ sātiśayinī

kva bālāyās te te kva caṭula-kaṭākṣā nayana-muṣaḥ ||6||389||

yāgokasya |

āścaryam ūrjitam idaṁ kim u kiṁ madīyaś

citta-bhramo yad ayam indur anambare’pi |

tatrāpi kāpi nanu citra-parampareyam

ujjṛmbhitaṁ kuvalaya-dvitayaṁ yad atra ||7||390||

śrīharṣapāla-devasya |

nija-nayana-pratibimbair ambuni bahuśaḥ pratāritā kāpi |

nīlotpale’pi vimṛśati karam arpayituṁ kusumalāvī ||8||391||

dharaṇīdharasya | (sa.u.ka. 822, sū.mu. 67.13, sā.da. 8.19)

yauvana-śilpi-sukalpita-nūtana-tanu-veśma viśati rati-nāthe |

lāvaṇya-pallavāṅgau maṅgala-kalaśau stanāv asyāḥ ||9||392||

ekam eva baliṁ baddhvā jagāma harir unnatim |

asyās trivali-bandhena saiva madhyasya namratā ||10||393||

romāvalī kanaka-campaka-dāma-gauryā

lakṣmīṁ tanoti nava-yauvana-sambhṛta-śrīḥ |

trailokya-labdha-vijayasya manobhavasya

saurvarṇa-paṭṭa-likhiteva jaya-praśastiḥ ||394||

kasyacit | (sa.u.ka. 856)

dṛśā dagdhaṁ manasijaṁ jīvayanti dṛśaiva yāḥ |

virūpākṣasya jayinīs tāḥ stuve vāma-locanāḥ ||395||

rājaśekharasya | (sa.u.ka. 582, vi.śā.bha. 1.2, su.ā. 1309, śā.pa. 3078, sū.mu. 37.2)

so'yam abhyuditaḥ paśya priyāyā mukha-candramāḥ |

yasya pārvaṇa-candreṇa tulyataiva hi lāñchanam ||13||396||

vidhāyāpūrva-pūrṇendum asyā mukham abhūd dhruvam |

dhātā jināsanāmbhoja-vinimīlana-duḥsthitaḥ ||14||397||

śrīharṣa-devasya |

maikaṁ tamaḥ-stavanam ūrdhvam apākṛthās

tvam eṇaṁ tyajāsya vimale nayane gṛhāṇa |

lolālakaṁ tarala-vīkṣitam āyatākṣyāḥ

sākṣān mukhaṁ yadi bhavān anukartu-kāmaḥ ||15||398||

etasmin avadāta-kāntini kuca-dvandve kuraṅgī-dṛśaḥ

saṅkrānta-pratibimbam aindavam idaṁ dvedhā vibhaktaṁ vapuḥ |

ānandottaralasya puṣpa-dhanuṣas tat-kāla-nṛtyotsava-prāpti-

prodyata-kāṁsya-tāla-yugala-prāyaṁ samālokyate ||16||399||

vasukalpasya |

ghanāv ūrū tasyā yadi yadi vidagdho'yam adharaḥ

stana-dvandvaṁ sāndraṁ yadi yadi mukhābjaṁ vijayate |

hatau rambhā-stambhau hatam ahaha bandhūka-kusumaṁ

hatau hemnaḥ kumbhāv ahaha vihataḥ pārvaṇa-śaśī ||17||400||

yad api vibudhaiḥ sindhor antaḥ kathañcid upārjitaṁ

tad api sakalaṁ cāru-strīṇāṁ mukheṣu vibhāvyate |

sura-sumanasaḥ śvāsāmode śaśī ca kapolayo-

ramṛtam adhare tiryag-bhūte viṣaṁ ca vilocane ||18||401||

lakṣmīdharasya | (sa.u.ka. 836, sū.mu. 53.31)

tarala-nayanā tanvaṅgīyaṁ payodhara-hāriṇī

racana-paṭunā manye dhātrā śaśi-drava-nirmitā |

bhavatu mahimā lāvaṇyānām ayaṁ katham anyathā

vigalita-tanur lekhāśeṣaḥ kathaṁ ca niśākaraḥ ||19||402||

suvarṇarekhasya |

so’naṅgaḥ kusumāni pañca viśikhāḥ puṣpāṇi bāṇāsanaṁ

svacchanda-cchidurā madhuvratamayī paṅktir guṇaḥ kārmuke |

etat-sādhana utsaheta sa jagaj jetuṁ kathaṁ manmathas

tasyāmogham amūr bhavanti nahi ced astraṁ kuraṅgī-dṛśaḥ ||403||

amara-siṁhasya | (sa.u.ka. 583)

gurutāṁ jaghana-stanayoḥ sraṣṭur muṣṭyonnamayya tulitavataḥ |

magnāṅguli-sandhi-traya-nirgata-lāvaṇya-paṅktilā trivalī ||21||404||

asāraṁ saṁsāraṁ parimuṣita-ratnaṁ tribhuvanaṁ

nirālokaṁ lokaṁ maraṇa-śaraṇaṁ bāndhava-janam |

adarpaṁ kandarpaṁ jana-nayana-nirmāṇam aphalaṁ

jagaj jīrṇāraṇyaṁ katham asi vidhātuṁ vyavasitaḥ ||22||405||

bhavabhūteḥ (mā.mā. 5.30)

tvad-gaṇḍa-sthala-pāṇḍu dehi lavalaṁ dehi tvad-oṣṭhāruṇaṁ

bimbaṁ dehi nitambini tvad-alaka-śyāmaṁ ca me jāmbavam |

ity akṣuṇṇa-manojña-cāṭu-janita-vrīḍaḥ purandhrī-janā

dhanyānāṁ bhavaneṣu pañjara-śukair āhāram abhyarthyate ||23||406||

kasyacit | (sa.u.ka. 1178, vākkūṭasya)

dūrvā-śyāmo jayati pulakair eṣa kāntaḥ kapolaḥ

kastūrībhiḥ kim iha likhito drāviḍaḥ patra-bhaṅgaḥ |

pratyagrāṇi priya-kara-ruha-krīḍitāny eva mugdhe

śobhā-bhāñji stana-kalaśayos tanvi hāro'pi bhāraḥ ||24||407||

janaḥ puṇyair yāyāj jaladhi-jala-bhāvaṁ jala-mucaṁ

tathāvasthaṁ cainaṁ vidadhati śubhaiḥ śukti-vadane |

tatas tāṁ śreyobhiḥ pariṇatim asau vindati yayā

ruciṁ tanvann pīna-stani hṛdi tavāyaṁ vilasati ||25||408||

acala-siṁhasya |

na nīlābjaṁ cakṣuḥ sarasiruham etan na vadanaṁ

na bandhūkasyedaṁ mukulam adharas taddyuti-dharaḥ |

mamāpy eṣā bhrāntiḥ prathamam abhavad bhṛṅga kim u te

kṛtaṁ yatnair ebhyo virama viramety añjalir ayam ||26||409||

rājaśekharasya | (sa.u.ka. 955)

manasija-vijayāstraṁ netra-viśrāma-pātraṁ

tava mukham anukartuṁ tanvi vāñchā dvayoś ca |

iti janita-virodhād bhūta-kopād ivāyaṁ

harati tuhina-raśmiḥ paṅkajānāṁ vikāśam ||27||410||

dharmākarasya |

ceto-bhuvo racita-vibhrama-saṁvidhānaṁ

nūnaṁ na gocaram abhūd dayitānanaṁ vaḥ |

tat-kānti-sampadam avāpsyata cec cakorāḥ

pānotsavaṁ kim akariṣyata candrikāsu ||28||411||

yad gīyate jagati śastra-hatā vrajanti

nūnaṁ surālayam iti sphuṭam etad adya |

sūcyagra-mātra-parikhaṇḍita-vigraheṇa

prāptaṁ yataḥ stana-taṭaṁ tava kañcukena ||29||412||

anena kumbha-dvaya-saṁniveśa-

saṁlakṣyamāṇena kuca-dvayena |

unmajjatā yauvana-vāraṇena

vāpīva tanvaṅgi taraṅgitāsi ||30||413||

bhāgurasya |

satyaṁ śaraiḥ sumanasāṁ hṛdayaṁ tavaital

lolākṣi nirbharam apūri manobhavena |

āmodam ulbaṇam akṛtrimam udvahanti

śvāsāḥ svabhāva-subhagaṁ katham anyathaite ||31||414||

sutanu bhava-gabhīraṁ gartam utpādya nābhīm

adha upari nidhāya stambhikāṁ roma-rājīm |

stana-yuga-bhara-bhaṅgāśaṅkiteneva dhātrā

trivali-valaya-baddhaṁ madhyam ālokayāmaḥ ||32||415||

muhuḥ śastra-cchedair muhur asama-pāṣāṇa-kaṣaṇair

muhur jyotiḥ-kṣepaiḥ payasi paritāpaiḥ pratimuhuḥ |

tad evaṁ tanvaṅgyāḥ katham api nitamba-sthalam idaṁ

mayā labdhaṁ puṇyair iti raṇati kāñcī-parikaraḥ ||33||416||

guṇa-vṛddhir varṇa-lopa-dvandva-nipātopasarga-saṅkīrṇā |

durghaṭa-paṭavākyārthā vyākaraṇa-prakriyevāsau ||34||417||

nayana-cchalena sutanor vadana-jite śaśini kula-vibhau krodhāt |

nāsānāla-nibaddhaṁ sphuṭitam ivendīvaraṁ dvedhā ||35||418||

cakṣur mecakam ambujaṁ vijayate vaktrasya mitraṁ śaśī

bhrū-sūtrasya sanābhi manmatha-dhanur lāvaṇya-puṇyaṁ vapuḥ |

rekhā kāpi rada-cchade ca sutanor gātre ca tat kāminīṁ

enāṁ varṇayitā smaro yadi sa ced vaidarbhyam abhyasyati ||36||419||

rājaśekharasyaitau |

caṇḍīśa-darpa-dalanā t prabhṛti smarasya

vāma-bhruvāṁ vadanam eva hi rājadhānī |

niḥśaṅkam aṅkurita-puṣpita-kānti-kāśe

tatrādhunā tuhina-dhāmni mṛgāś caranti ||37||420||

sarokasya |

lāvaṇya-kānti-paripūrita-diṅ-mukhe’smin

smere’dhunā tava mukhe taralāyatākṣi |

kṣobhaṁ yad eti na manāg api tena manye

suvyatam eva jala-rāśir ayaṁ payodhiḥ ||38||421||

ānandavardhanasya |

adhīrākṣyāḥ pīna-stana-kalasam āskandasi muhuḥ

kramād ūru-dvandvaṁ kalayasi ca lāvaṇya-lalitam |

bhujāśliṣṭo harṣād anubhavasi hastāhṛti-kalām

aye vīṇā-daṇḍa prakaṭaya phalaṁ kasya tapasaḥ ||422||

vācaspateḥ | (sa.u.ka. 954)

na tāvad bimboṣṭhi sphuritanarāgo'yam adharo

na cāmī te dantāḥ sudati jita-kundendu-mahasaḥ |

imāṁ manye mudrām atanutara-sindūra-subhagāṁ

idaṁ muktā-ratnaṁ madana-nṛpater mudritam iva ||40||423||

kamalādharasya |

imau rambhā-stambhau dvirada-pati-kumbha-dvayam idaṁ

tad etad līlābjaṁ śarad-amṛta-raśmiḥ sphuṭam ayam |

kim aṅge tanvaṅgyāḥ kalayati jagat kāntam adhikaṁ

yad etasyāṁ śaśva t paravaśam ivonmattam iva ca ||41||424||

janānandaś candro bhavati na kathaṁ nāma sukṛtī

prayātovasthābhis tisṛbhir api yaḥ koṭim iyatīm |

bhruvor līlāṁ bālaḥ śiryam alika-paṭṭasya taruṇo

mukhendoḥ sarvasvaṁ harati hariṇākṣyāḥ pariṇataḥ ||425||

vāmadevasya | (sa.u.ka. 374, murāreḥ; sū.mu. 53.33)

lāvaṇya-sindhur aparaiva hi keyam atra

yatrotpalāni śaśinā sha samplavante |

unmajjati dvirada-kumbha-taṭī ca yatra

yatrāpare kadala-kāṇḍa-mṛṇāla-daṇḍāḥ ||426||

śrī-vikramāditya-devasya (sa.ka.ā. 4.102, sū.mu. 49.17, sa.u.ka. 494)

iyaṁ gehe lakṣmīr iyam amṛta-vartir nayanayoḥ

asāv asyāḥ sparśo vapuṣi balahaś candana-rasaḥ |

ayaṁ kaṇṭhe bāhuḥ śiśira-masṛṇo mauktika-rasaḥ

kim asyā na preyo yadi param asahyas tu virahaḥ ||44||427||

bhavabhūteḥ | (u.rā.ca. 1.38)

nitamba-śrīḥ kaṁ na svagata-mita-yānaṁ janayati

stanābhogo mugdhe hṛdayam aparasyāpi harati |

tavākṣṇor apabhraṣṭaṁ smara-jara-śarendīvara-dalaṁ

mukhaṁ tad yasyenduḥ prathama-likhana-proñchana-padam ||45||428||

vallaṇasya |

sa-janmānau tulyāv abhijana-bhuvājanma ca saha

pravṛddhau nāmnā ca stana iti samānāv udayinau |
mithaḥ sīmā-mātre yadi idam anayor maṇḍalavator

api spardhā yuddhaṁ tad iha hi namasyaḥ kaṭinimā ||429||

bhāvaka-devyāḥ | (sa.u.ka. 854)

śṛṅgāra-druma-mañjarī sukha-sudhā-sarvarta-sva-nikṣepa-bhūḥ

sargābhyāsa-phalaṁ vidher madhu-mayī vartir jagac-cakṣuṣām |

līlā-nirjhariṇī manoja-nṛpater lāvaṇya-sindhor iyaṁ

velā kasya mṛgekṣaṇā sukṛtinaḥ saundarya-sīmā-sthalī ||47||430||

himāṅgasya |

kim iyam amṛta-vartiḥ kiṁ nu lāvaṇya-sindhuḥ

kim atha nalina-lakṣmīḥ kiṁ nu śṛṅgāra-vallī |

iti nava-hariṇākṣyāḥ kāntim ālokayanto

jagad akhilam asāraṁ bhāram ālocayāmaḥ ||48||431||

smita-jyotsnā-dhautaṁ sphurad-adhara-patraṁ mṛgadṛśāṁ

mukhābjaṁ ce t pītaṁ tad alam iha pīyūṣa-kathayā |

aho mohaḥ ko'yaṁ śatamakha-mukhānāṁ sumanasāṁ

yad asyārthe’tyarthaṁ jaladhi-mathanāyāsam aviśan ||49||432||

etad locanam utpala-bhrama-vaśā t padma-bhramād ānanaṁ

bhrāntyā bimba-phalasya cājani dadhad vāmādharo vedhasā |

tasyāḥ satyam anaṅga-vibhrama-bhuvaḥ pratyaṅgam āsaṅginī

bhrāntir viśva-sṛjo'pi yatra kiyatī tatrāsmad-āder matiḥ ||50||433||

vīryamitrasya |

ānīla-cūcuka-śilīmukham udgataika-

romāvalī-vipula-nālam idaṁ priyāyāḥ |

uttuṅga-saṅgata-payodhara-padma-yugmaṁ

nābher adhaḥ kathayatīva mahā-nidhānam ||51||434||

yan-nāmāpi sukhākaroti kalayaty urvīm api dyām iva

prāptir yasya yad-aṅga-saṅga-vidhinā kiṁ yan na nihnūyate |

antaḥ kiṁ ca sudhā-sapatnam aniśaṁ jāgarti yad-rāgiṇāṁ

visrambhāspadam adbhutaṁ kim api tat-kānteti tattvāntaram ||52||435||

kasyacit | (sa.u.ka. 584)

tanvaṅgyāḥ stana-yugmena mukhaṁ na prakaṭīkṛtam |

hārāya guṇine sthānaṁ na dattam iti lajjayā ||53||436||

bhojyadevasya |

hantu nāma jagat sarvam aviveki kuca-dvayam |

prāpra-śravaṇayor akṣṇor na muktaṁ jana-māraṇam ||54||437||

dharmakīrteḥ |

tanvaṅgīnāṁ stanau dṛṣṭvā śiraḥ kampāyate yuvā |

tayor antara-saṁlagnāṁ dṛṣṭim utpāṭayann iva ||55||438||

pāṇineḥ |

śikhariṇi kva nu nāma kiyac ciraṁ

kim abhidhānam asāv akarot tapaḥ |

taruṇi yena tavādhara-pāṭalaṁ

daśati bimba-phalaṁ śuka-śāvakaḥ ||56||439||

dharma-kīrteḥ | (su.ā. 2030, sā.da. under 4.9, sa.u.ka. 951)

yātā locana-gocaraṁ yadi vidher eṇekṣaṇā sundarī

neyaṁ kuṅkuma-paṅka-piñjara-mukhī tenojjhitā syāt kṣaṇam |

nāpy āmīlita-locanasya racanād rūpaṁ bhaved īdṛśaṁ

tasmāt sarvam akartṛkaṁ jagad idaṁ śreyo mataṁ saugatam ||57||440||

dharma-kīrteḥ |

vyarthaṁ vilokya kusumeṣum asuvyaye’pi

gaurī-patīkṣaṇa-śikhi-jvalito manobhūḥ |

roṣād vaśīkaraṇam astram upādade yat

sā subhruvāṁ vijayate jagati pratiṣṭhā ||58||441||

manovinodasya | (sa.u.ka. 585)

ārabdhe dayitā-mukha-pratisame nirmātum asmin api

vyaktaṁ janma-samāna-kāla-militām aṁśu-cchaṭāṁ varṣati |

ātma-drohiṇi rohiṇī-parivṛḍhe paryaṅka-paṅkeruhaḥ

saṅkocād atiduḥsthitasya na vidhes tac chilpam unmīlitam ||59||442||

(śā.pa. 3325)

anena rambhoru bhavan-mukhena

tuṣāra-bhānos tulayā jitasya |

ūnasya nūnaṁ paripūraṇāya

tārāḥ sphuranti pratimāna-khaṇḍāḥ ||60||443||

(śā.pa. 3321)

gotre sākṣād ajani bhagavān eṣa ya t padmayoniḥ

śayyotthāyaṁ yad akhila-mahaḥ prīṇayanti dvirephān |

ekāgrāṁ yad dadhati bhagavaty uṣṇa-bhānau ca bhaktiṁ

ta t prāpus te sutanu vadanaupamyam ambhoruhāṇi ||61||444||

murārer amī (sū.mu. 74.12) |

koṣaḥ sphītataraḥ sthitāni paritaḥ patrāṇi durgaṁ jalaṁ

maitraṁ maṇḍalam ujjvalaṁ ciram adho-nītās tathā kaṇṭakāḥ |

ity ākṛṣṭa-śilīmukhena racanāṁ kṛtvā tad atyadbhutaṁ

yat-padmena jigīṣuṇāpi na jitaṁ mugdhe tvadīyaṁ mukham ||62||445||

kasyacit | (sa.u.ka. 840, su.ā. 1523, śā.pa. 3322)

sā rāmaṇīyaka-nidher adhidevatā vā

saundarya-sāra-samudāya-niketanaṁ vā |

tasyāḥ sakhe niyatam indu-sudhāmṛṇāla-

jyotsnādi kāraṇam abhūn madanaś ca vedhāḥ ||63||446||

bhavabhūteḥ (mā.mā. 1.24)

upaprākārāgraṁ prahiṇu nayane tarkaya manāg

anākāśe ko'yaṁ galita-hariṇaḥ śīta-kiraṇaḥ |

sudhā-baddha-grāsair upavana-cakorair anusṛtāṁ

kiran jyotsnām acchāṁ nava-lavala-pāka-praṇayinīm ||64||447||

rājaśekharasya |

candro jaḍaḥ kadala-kāṇḍam akāṇḍa-śītam

indīvarāṇi ca visūtrita-vibhramāṇi |

yenākriyanta sutanoḥ sa kathaṁ vidhātā

kiṁ candrikāṁ kvacid aśīta-ruciḥ prasūte ||65||448||

ayam api tasyaiva |

alīka-vyāmukta-pracura-kabarī-bandhanam iṣād

udañcad-dor-vallī-dvaya-dhṛta-parīveśa-nihitaḥ |

ayaṁ jṛmbhārambha-sphaṭika-śuci-dantāṁśu-nicayo

mukhendur gaurāṅgyā galita-mṛga-lakṣmā vijayate ||66||449||

rambhoru kṣipa locanārdham abhito bāṇān vṛthā manmathaḥ

sandhattāṁ dhanur ujjhatu kṣaṇam ito bhrū-vallim ullāsaya |

kiṁ cāntar nihitānurāga-madhurām avyakta-varṇa-kramāṁ

mugdhe vācam udīrayāstu jagato vīṇāsu bherī-bhramaḥ ||67||450||

bherī-bhramarasya | (sa.u.ka. 716)

pāṇau padma-dhiyā madhūka-kusuma-bhrāntyā tathā gaṇḍayor

nīlendīvara-śaṅkayā nayanayor bandhūka-buddhyādhare |

līyante kavarīṣu bāndhava-jana-vyāmoha-jāta-spṛhā

durvārā madhupāḥ kiyanti taruṇi sthānāni rakṣiṣyasi ||68||451||

pāṇineḥ | (sa.u.ka. 1081, sū.mu. 65.10)

dṛṣṭāḥ śaivala-mañjarī-paricitāḥ sindhoś ciraṁ vīcayo

ratnāny apy avalokitāni bahuśo yuktāni muktā-phalaiḥ |

yat tu projjhita-lāñchane hima-rucāv unnidram indīvaraṁ

saṁsaktaṁ ca mitho rathāṅga-mithunaṁ tat kutra dṛṣṭaṁ punaḥ ||69||452||

vikramādityasya (sa.u.ka. 493, rathāṅgasya)

anyonyopamitaṁ yugaṁ nirupamaṁ te’yugmam aṅgeṣu yat

so'yaṁ sikthakam āsya-kānti-madhunas tanvaṅgi candras tava |

tvad-vācāṁ svara-mātrikāṁ mada-kalaḥ puṁskokilo ghoṣayaty

abhyāsasya kim asty agocaram iti pratyāśayā mohitaḥ ||70||453||

lāvaṇya-draviṇa-vyayo na gaṇitaḥ kleśo mahān svīkṛtaḥ

svacchandaṁ vasato janasya hṛdaye cintā-jvaro nirmitaḥ |

eṣāpi sva-guṇānurūpa-ramaṇābhāvād varākī hatā

ko’rthaś cetasi vedhasā vinihitas tanvyās tanuṁ tanvatā ||71||454||

dharma-kīrteḥ (kuvalayāvalī 100, aucitya-vicāra-carcā 11, sa.u.ka. 814)

kiṁ kaumudīḥ śaśikalāḥ sakalā vicūrṇya

saṁyojya cāmṛta-rasena punaḥ prayatnāt |

kāmasya ghora-hara-hūṅkṛti-dagdha-mūrteḥ

saṁjīvanauṣadhir iyaṁ vihitā vidhātrā ||72||455||

bhaṭṭodbhaṭasya |

asyāḥ sarga-vidhau prajāpatir abhūc candro nu kānti-pradaḥ

śṛṅgāraika-rasaḥ svayaṁ tu madano māsaḥ sa puṣpākaraḥ |

vedābhyāsa-jaḍaḥ kathaṁ nu viṣaya-vyāvṛtta-kautūhalo

nirmātuṁ prabhaven manoharam idaṁ rūpaṁ purāṇo muniḥ ||73||456||

kālidāsasya (vikramorvaśīya 1.8)

tad-vaktraṁ yadi mudritā śaśikathā hā hema sā ced dyutis

tac cakṣur yadi hāritaṁ kuvalayais tac cet smitaṁ kā sudhā |

dhik kandarpa-dhanur-bhruvau ca yadi te kiṁ vā bahu brūmahe

yat satyaṁ punarukta-vastu-vimukhaḥ sarga-kramo vedhasaḥ ||457||

rājaśekharasya | (bā.rā. 2.17, sa.ka.ā. 4.72, vi.śā.bha. 1.14, sā.da. under 10.113, sa.u.ka. 966, śā.pa. 3373)

tasyā mukhasyāyata-locanāyāḥ

kartuṁ na śaktaḥ sadṛśaṁ priyāyāḥ |

itīva śīta-dyutir ātma-bimbaṁ

nirmāya nirmāya punar bhinatti ||75||458||

tulitas tvan-mukhenāyaṁ yad unnamati candramāḥ |

avanamra-mukhi vyaktam etenaivāsya lāghavam ||76||459||

taspasyatīva candro’yaṁ

tvan-mukhendu-jigīṣayā |

kṛśaḥ śambhu-jaṭājūṭa-

taṭinī-taṭam āśritaḥ ||77||460||

kasyacit | (sa.u.ka. 838)

tava tanvi stanav etau kurvāte vigrahaṁ gurum |

anyonya-maṇḍalākrāntau naṣṭa-sandhī nṛpāv iva ||78||461||

prāyaḥ stana-taṭī-bhūmiḥ prakāma-phala-dāyinī |

yasyām agre karaṁ dattvā yojyate nakha-lāṅgalam ||79||462||

amīṣāṁ maṇḍalābhogaḥ stanānām eva śobhate |

yeṣām upetya sotkampā rājāno'pi kara-pradāḥ ||80||463||

lakṣmīṁ vakṣasi kaustubha-stavakini premṇā karoty acyuto

dehārdhe vahati tripiḍapa-gurur gaurīṁ svayaṁ śaṅkaraḥ |

śaṅke paṅkaja-sambhavas tu bhagavān adyāpi bālyāvadhiḥ

sarvāṅga-praṇayāṁ priyāṁ kalayituṁ dīrghaṁ tapas tapyate ||81||464||

|| iti yuvati-varṇana-vrajyā ||

||16||

 —o)0(o—

### 17. tato'nurāga-vrajyā

dattvā vāma-karaṁ nitamba-phalake līlāvalan-madhyayā

vyāvṛtta-stanam aṅga-cumbi-cibukaṁ sthitvā tayā māṁ prati |

antar-visphurad-indranīla-maṇiman-muktāvalīm-āṁsalāḥ

sa-prema prahitāḥ smara-jvara-muco dvitrāḥ kaṭākṣa-cchaṭāḥ ||1||465||

ākarṇānta-visarpiṇaḥ kuvalaya-cchāyā-muṣaś cakṣuṣaḥ

kṣepā eva tavāharanti hṛdayaṁ kiṁ sambhrameṇāmunā |

mugdhe kevalam etad āhita-nakhotkhātāṅkam utpāṁśulaṁ

bāhvor mūlam alīka-mukta-kabarī-bandha-cchalād darśitam ||2||466||

tarat-tāraṁ tāvat prathamam atha citrārpitam iva

kramād evāpāṅge sahajam iva līlā-mukulitam |

tataḥ kiṁcit phullaṁ tad anu ghana-bāṣpāmbu-laharī-

parikṣāmaṁ cakṣuḥ patatu mayi tasyā mṛga-dṛśaḥ ||3||467||

vīryamitrasya | (sa.u.ka. 939, sū.mu. 43.12)

līlā-tāṇḍavita-bhru vibhrama-valad vaktraṁ kuraṅgīdṛśā

sākūtaṁ ca sakautukaṁ ca suciraṁ nyastāḥ kilāsmān prati |

nīlābja-vyatimiśra-ketaka-dala-drāghīyasīnāṁ srajāṁ

sodaryāḥ suhṛdaḥ smarasya sudhayā digdhāḥ kaṭākṣa-cchaṭāḥ ||4||468||

rājaśekharasya |

dṛṣṭā dṛṣṭim adho dadāti kurute nālāpam ābhāṣitā

śayyāyāṁ parivṛtya tiṣṭhati balād āliṅgitā vepate |

niryāntīṣu sakhīṣu vāsa-bhavanān nirgantum evehate

jātā vāmatayaiva me’dya sutarāṁ prītyai navoḍhā priyā ||469||

śrī-harṣa-devasya | (nāgānanda 3.4, su.ā. 2072, sa.u.ka. 516, 1126, śā.pa. 3672, sū.mu. 77.2)

tad-vrīḍābhara-bhugnam āsya-kamalaṁ vinyasya jānūpari

prodyat-pakṣma-nirīkṣitaṁ vijayate sa-prema vāma-bhruvaḥ |

hāsya-śrī-lava-lāñchitā ca yad asāv asyāḥ kapola-sthalī

lolal-locana-gocaraṁ vrajati sa svargād apūrvo vidhiḥ ||470||

pradyumnasya | (sa.u.ka. 940)

bisaka-valana-līlā-magna-pūrvārdha-kāyaṁ

kamalam iti gṛhītaṁ haṁsam āśu tyajantyāḥ |

virata-carita-tāra-sphāra-netraṁ yad asyāś

cakitam iha na dṛṣṭaṁ mūḍha tad vañcito'si ||7||471||

ayaṁ lolan-muktāvali-kiraṇāvali-kiraṇa-mālā-parikaraḥ

sphuṭasyendor lakṣmīṁ kṣapayitum alaṁ manmatha-suhṛt |

viśālaḥ śyāmāyāḥ skhalita-ghana-nīlāṁśuka-vṛtiḥ

stanābhogaḥ snihyan-masṛṇa-ghusṛṇālepa-subhagaḥ ||472||

manovinodasya | (sa.u.ka. 853)

manye hīnaṁ stana-jaghanayor ekam āśaṅkya dhātrā

prārabdho'syāḥ parikalayituṁ pāṇinādāya madhyaḥ |

lāvaṇyārdre katham itarathā tatra tasyāṅgulīnāṁ

āmagnānāṁ trivali-valaya-cchadmanā bhānti mudrāḥ ||9||473||

yatraitan mṛganābhi-patra-tilakaṁ puṣṇāti lakṣma-śriyaṁ

yasmin hāsa-mayo vilimpati diśo lāvaṇya-bālātapaḥ |

tan mitraṁ kusumāyudhasya dadhatī bālāndhakārāñcitā

tāraikāvali-maṇḍaneyam anaghā śyāmā vadhūr dṛśyatām ||10||474||

manovinodasyāmī |

vaktrāmbujaṁ bhuja-mṛṇāla-lataṁ priyāyā

lāvaṇya-vāri vali-vīci vapus taḍāgam |

tat-prema-paṅka-patito na samujjihīte

mac-citta-kuñjara-patiḥ parigāhamānaḥ ||11||475||

kṛcchreṇoru-yugaṁ vyatītya suciraṁ bhrāntvā nitamba-sthale

madhye’syās trivalī-vibhaṅga-viṣame niṣpandatām āgatā |

mad-dṛṣṭis tṛṣiteva samprati śanair āruhya tuṅgau stanau

sākāṅkṣaṁ muhur īkṣate jala-lava-prasyandinī locane ||12||476||

śrīharṣa-devasya |

alam aticapalatvāt svapna-māyopamatvād

pariṇati-virasatvāt saṅgamena priyāyāḥ |

iti yadi śatakṛtvas tattvam ālokayāmas

tad api na hariṇākṣīṁ vismaraty antarātmā ||13||477||

napuṁsakam iti jñātvā tāṁ prati prahitaṁ manaḥ |

ramate tac ca tatraiva hatāḥ pāṇininā vayam ||14||478||

hāro'yaṁ hariṇākṣīṇāṁ luṭhati stana-maṇḍale |

muktānām apy avastheyaṁ ke vayaṁ smara-kiṅkarāḥ ||15||479||

dharmakīrter amī |

sā sundarīti taruṇīti tanūdarīti

mugdheti mugdha-vadaneti muhur muhur me |

kāntām ayaṁ virahiṇīm anurantu-kāmaḥ

kāmāturo japati mantram ivāntarātmā ||16||480||

vīryamitrasya |

sā bālā vayam apragalbha-manasaḥ sā strī vayaṁ kātarāḥ

sā pīnonnatimat payodhara-yugaṁ dhatte sakhedā vayam |

sākrāntā jaghana-sthalena guruṇā gantuṁ na śaktā vayaṁ

doṣair anya-janāśritair apaṭavo jātāḥ sma ity adbhutam ||481||

[amaru 30, sa.u.ka. 872, su.ā. 1346, SK 3.42]

alasa-valita-mugdha-snigdha-niṣpanda-mandair

adhika-vikasad-antar-vismaya-smera-tāraiḥ |

hṛdayam aśaraṇaṁ me pakṣma-lākṣyāḥ kaṭākṣair

apahṛtam apaviddhaṁ pītam unmūlitaṁ ca ||18||482||

yāntyā muhur valita-kandharam ānanaṁ tad

āvṛtta-vṛnta-śatapatra-nibhaṁ vahantyā |

digdho'mṛtena ca viṣeṇa ca pakṣmalākṣyā

gāḍhaṁ nikhāta iva me hṛdaye kaṭākṣaḥ ||19||483||

(mā.mā. 1.32)

pariccheda-vyaktir bhavati na purasthe’pi viṣaye

bhavaty abhyaste’pi smaraṇam atathābhāva-viramam |

na santāpa-cchedo hima-sarasi vā candramasi vā

mano niṣṭhā-śūnyaṁ bhramati ca kim apy ālikhati ca ||20||484||

(mā.mā. 1.34)

paricchedātītaḥ sakala-vacanānām aviṣayaḥ

punar-janmany asmin anubhava-pathaṁ yo na gatavān |

viveka-pradhvaṁsād upacita-mahāmoha-gahano

vikāraḥ ko'py antar jaḍayati ca tāpaṁ ca kurute ||21||485||

bhavabhūter amī (mā.mā. 1.33)

gacchantyā muhur arpitaṁ mṛgadṛśā tāra-sphurad-vīkṣaṇaṁ

prānta-bhrāmyad-asañjita-bhru yad idaṁ kiṁ tan na jānīmahe |

kvāpi sveda-samuccayaḥ snapayati kvāpi prakamodgamaḥ

kvāpy aṅgeṣu tuṣānala-pratisamaḥ kandarpa-darpa-kramaḥ ||22||486||

amṛta-siktam ivāṅgam idaṁ

yadi bhavati tanvi tavādbhuta-vīkṣitaiḥ |

adharam indukarād api śubhrayanty

aruṇayanty aruṇād api kiṁ dṛśam ||23||487||

sā netrāñjanatāṁ punar vrajati me vācām ayaṁ vibhramaḥ

pratyāsanna-kara-graheti ca karī hastodare śāyitaḥ |

etāvad bahu yad babhūva katham apy ekatra manvantare

nirmāṇaṁ vapuṣo mamoru-tapasas tasyāś ca vāma-bhruvaḥ ||24||488||

vallaṇasya |

nūnam ājñā-karas tasyāḥ subhruvo makara-dhvajaḥ |

yatas tan-netra-sañcāra-sūciteṣu pravartate ||25||489||

ādau vismaya-nistaraṅgam anu ca preṅkholitaṁ sādhvasaiḥ

vrīḍā-namram atha kṣaṇaṁ pravikasat-tāraṁ didṛkṣā-rasaiḥ |

ākṛṣṭaṁ sahajābhijātya-kalanā t premṇā puraḥ preritaṁ

cakṣur bhūri kathaṁ kathañcid agama t preyāṁsam eṇīdṛśaḥ ||26||490||

gacchati puraḥ śarīraṁ dhāvati paścād asaṁsthitaṁ cetaḥ |

cīnāṁśukam iva ketoḥ prativātaṁ nīyamānasya ||27||491||

kālidāsasya (śākuntala 1.30)

ayaṁ te vidruma-cchāyo maru-deśa ivādharaḥ |

karoti kasya no mugdhe pipāsā-taralaṁ manaḥ ||492||

kasyacit | (sa.u.ka. 833)

asyās tuṅgam iva stana-dvayam idaṁ nimneva nābhiḥ sthitā

dṛśyante viṣamonnatāś ca valayo bhittau samāyām api |

aṅge ca pratibhāti mārdavam idaṁ snigdha-svabhāvaś ciraṁ

premṇā man-mukha-candram īkṣita eva smereva vaktīti ca ||29||493||

svacchandaṁ sva-gṛhāṅgaṇaṁ bhramati sā mad-darśanād līyate

dhanyān paśyati locanena sakalenārdhena māṁ vīkṣate |

anyān mantrayate punar mayi gate maunaṁ samālambate

nīto dūram ahaṁ tayā dayitayā sāmānya-lokād api ||30||494||

sa khalu sukṛti-bhājām agraṇīḥ so'tidhanyaḥ

vinihita-kuca-kumbhā pṛṣṭhato yan mṛgākṣī |

bahalatara-nakhāgra-kṣoda-vinyasta-mārge

śirasi ṭasiti likṣāṁ hanti hūṅkāra-garbham ||31||495||

alasayati gātram adhikaṁ bhramayati cetas tanoti santāpam |

mohaṁ ca muhuḥ kurute viṣama-viṣaṁ vīkṣitaṁ tasyāḥ ||32||496||

mattebha-kumbha-pariṇāhini kuṅkumārdre

kāntā-payodhara-yuge rati-kheda-khinnaḥ |

vakṣo nidhāya bhuja-pañjara-madhya-vartī

dhanyaḥ kṣapāḥ kṣapayati kṣaṇa-labdha-nidraḥ ||33||497||

dhik tasya mūḍha-manasaḥ kukaveḥ kavitvaṁ

yaḥ strī-mukhaṁ ca śaśinaṁ ca samīkaroti |

bhrū-bhaṅga-vibhrama-vilāsa-nirīkṣitāni

kopa-prasāda-hasitāni kutaḥ śaśāṅke ||34||498||

tāvaj jarā-maraṇa-bandhu-viyoga-śoka-

saṁvega-bhinna-manasām apavarga-vāñchā |

yāvan na vakra-gatir añjana-nīla-rocir

eṇīdṛśāṁ daśati locana-danta-śūkaḥ ||35||499||

sā yair dṛṣṭā na vā dṛṣṭā muṣitāḥ samam eva te |

hṛtaṁ hṛdayam ekeṣām anyeṣāṁ cakṣuṣaḥ phalam ||500||

kasyacit | (sa.u.ka. 969)

sā bāleti mṛgekṣaṇeti vikasat-padmānaneti krama-

pronmīlat-kuca-kuḍmaleti hṛdaya tvāṁ dhig vṛthā śrāmyasi |

māyeyaṁ mṛgatṛṣṇikāsv api payaḥ pātuṁ samīhā tava

tyaktavye pathi mā kṛthāḥ punar api prema-pramādāspadam ||37||501||

dharmakīrteḥ |

avacanaṁ vacanaṁ priya-saṁnidhā-

vanavalokanam eva vilokanam |

avayavāvaraṇaṁ ca yad añcala-

vyatikareṇa tad-aṅga-samarpaṇam ||502||

kālidāsasya | (sa.u.ka. 514, sū.mu. 88.18)

alasa-valitaiḥ premārdrārdrair muhur mukulī-kṛtaiḥ

kṣaṇam abhimukhair lajjālolair nimeṣa-parāṅmukhaiḥ |

hṛdaya-nihitaṁ bhāvākūtaṁ vamadbhir ivekṣaṇaiḥ

kathaya sukṛtī ko’yaṁ mugdhe tvayādya vilokyate ||503||

amaroḥ (amaru 4; sa.u.ka. 658)

yadi sarojam idaṁ kva niśi prabhā

yadi niśāpatir ahni kuto nu saḥ |

racayatobhaya-dharmi tavānanaṁ

prakaṭitaṁ vidhinā bahu naipuṇam ||40||504||

abhimukhe mayi saṁvṛtam īkṣitaṁ

hasitam anya-nimitta-kathodayam |

vinaya-vārita-vṛttir atas tayā

na vivṛto madano na ca saṁvṛtaḥ ||41||505||

ko'sau kṛtī kathaya ko madanaika-bandhur

udgrīvam arcayasi kasya mṛgākṣi mārgam |

nīlābja-karburita-madhya-vinidra-kunda-

dāmābhirāma-rucibhis taralaiḥ kaṭākṣaiḥ ||42||506||

guruṇā stana-bhāreṇa mukha-candreṇa bhāsvatā |

śanaiścarābhyāṁ pādābhyāṁ reje graha-mayīva sā ||43||507||

sāvarṇeḥ (śṛṅgāra-śataka 17, sūktimuktāvalī)

alasa-valitaiḥ premārdrārdrair nimeṣa-parāṅmukhaiḥ

kṣaṇam abhimukhaṁ lajjā-lolair muhur mukulīkṛtaiḥ |

hṛdaya-nihitaṁ bhāvākūtaṁ vamadbhir ivekṣaṇaiḥ

kathaya sukṛtī ko'sau mugdhe tvayādya vilokyate ||44||508||

śrīharṣasya |

upari kavarī-bandha-granther atha grathitāṅgurīn

nija-bhuja-late tiryak tanvyā vitatya vivṛttayā |

vivṛta-vilasad-vāmāpāṅga-stanārdha-kapolayā

kuvalaya-dala-srak-sandigdha-śriyaḥ prahitā dṛśaḥ ||509||

parameśvarasya | (sa.u.ka. 1078)

sākūtaṁ dayitena sā parijanābhyāśe samālokitā

svākūta-pratipādanāya rabhasād āśvāsayantī priyam |

vaidarbhākṣara-garbhiṇīṁ giram udīryānyāpadeśād śiśuṁ

prītyā karṣati cumbati tvarayati śliṣyaty asūyaty api ||46||510||

vyāvṛttyā śithilīkaroti vasanaṁ jāgraty api vrīḍayā

svapna-bhrānti-pariplutena manasā gāḍhaṁ samāliṅgati |

dattvāṅgaṁ svapiti priyasya rataye vyājena nidrāṁ gatā

tanvy-aṅgyā viphalaṁ viceṣṭitam aho bhāvānabhijñe jane ||47||511||

kasyacit | (sa.u.ka. 895, amaroḥ)

āyāte dayite marusthala-bhuvām utprekṣya durlaṅghyatāṁ

gehinyā paritoṣa-bāṣpa-taralām āsajya dṛṣṭiṁ mukhe |
dattvā pīlu-śamīkarīra-kavalān svenāñcalenādarā-

dāmṛṣṭaṁ karabhasya kesara-saṭābhārāvalagnaṁ rajaḥ ||512||

keśaṭasya | (sa.ka.ā. 5.120, da.rū. 4.14a, sa.u.ka. 771, su.ā. 2075, sū.mu. 54.4)

darbhāṅkureṇa caraṇaḥ kṣata ity akāṇḍe

tanvī sthitā katicid eva padāni gatvā |

āsīd vivṛtta-vadanā ca vimocayantī

śākhāsu valkalam asaktam api drumāṇām ||49||513||

kālidāsasya (śākuntala 2.12)

dūrād eva kṛto'ñjalir na sa punaḥ pānīya-pānocito

rūpālokana-vismitena calitaṁ mūrdhnā na śāntyā tṛṣaḥ |

romāñco'pi nirantaraṁ prakaṭitaḥ prītyā na śaityād apāṁ

akṣuṇṇo vidhir adhvagena ghaṭito vīkṣya prapā-pālikām ||50||514||

bāṇasya |

calāpāṅgāṁ dṛṣṭiṁ spṛśasi nava-gopa-sudṛśāṁ

rahasyākhyāyīva mṛśasi mṛdu karṇāntika-caraḥ |

karaṁ vyādhunvatyāḥ pibasi rati-sarvasvam adharaṁ

vayaṁ tattvānveṣān madhukara hatās tvaṁ khalu kṛtī ||51||515||

[śaku. 1.20]

snigdhaṁ vīkṣitam anyato'pi nayane ya t preṣayantyā tayā

yātaṁ yac ca nirambayor gurutayā mandaṁ viṣādād iva |

mā gā ity uparuddhayā yad api tat sāsūyam uktā sakhī

sarvaṁ tat kila mat-parāyaṇam aho kāmaḥ svatāṁ paśyati ||52||516||

kālidāsasyaitau (śākuntala 2.2)

vaktra-śrī-jita-lajjitendu-malinaṁ kṛtvā kare kandukaṁ

krīḍā-kautuka-miśra-bhāvam anayā tāmraṁ vahanty ānanam |

bhṛṅgāgra-graha-kṛṣṭa-ketaka-dala-spardhāvatīnāṁ dṛśāṁ

dīrghāpāṅga-taraṅgaṇaika-suhṛdām eṣo'smi pātrīkṛtaḥ ||53||517||

rājaśekharasya |

taraṅgaya dṛśo'ṅgane patatu citram indīvaraṁ

sphuṭīkuru rada-cchadaṁ vrajatu vidrumaḥ śvetatām |

manāg vapur apāvṛṇu spṛśatu kāñcanaṁ kālikāṁ

udañcaya nijānanaṁ bhavatu ca dvi-candraṁ nabhaḥ ||54||518||

eko jayati sad-vṛttaḥ kiṁ punar dvau susaṁhatau |

kiṁ citraṁ yadi tanvaṅgyāḥ stanābhyāṁ nirjitaṁ jagat ||55||519||

praṇālī-dīrghasya pratikalam apāṅgasya suhṛdaḥ

kaṭākṣa-vyākṣepāḥ śiśu-śaphara-phāla-pratibhuvaḥ |

dadhānāḥ sarvasvaṁ kusuma-dhanuṣo’smān prati sakhe

navaṁ netrādvaitaṁ kuvalaya-dṛśaḥ saṁnidadhati ||56||520||

rājaśekharasya | (vi.śā.bha. 4.18, sa.u.ka. 1076)

bhavana-bhuvi sṛjantas tāra-hārāvatārān

diśi diśi vikirantaḥ ketakānāṁ kuṭumbam |

viyati ca racayantaś candrikāṁ dugdha-mugdhāṁ

pratinayana-nipātāḥ subhruvo vibhramanti ||57||521||

rājaśekharasya | (vi.śā.bha. 4.17, sa.u.ka. 938)

ya t paśyanti jhagity apāṅga-saraṇi-droṇī-juṣā cakṣuṣā

viṅkhanti krama-dolitobhaya-bhujaṁ yan nāma vāma-bhruvaḥ |

bhāṣante ca yad uktibhiḥ stavakitaṁ vaidagdhya-mudrātmabhis

tad devasya rasāyanaṁ rasanidher manye manojanmanaḥ ||58||522||

krama-saralita-kaṇṭha-prakramollāsitoras

taralita-bali-rekhā-sūtra-sarvāṅgam asyāḥ |

sthita-mati-ciram uccair agrapādāṅgulībhiḥ

kara-kalita-sakhīkaṁ māṁ didṛkṣoḥ smarāmi ||59||523||

rājaśekharasya | (vi.śā.bha. 3.3, sa.u.ka. 936, kālidāsasya)

smara-śaradhi-sakāśaṁ karṇa-pāśaṁ kṛśāṅgī

raya-vigalita-tāḍīpatra-tāḍaṅkam ekam |

vahati hṛdaya-coraṁ kuṅkuma-nyāsa-gauraṁ

valayitam iva nālaṁ locanendīvarasya ||60||524||

kasyacit || (sa.u.ka. 829)

celāñcalena cala-hāra-latā-prakāṇḍai-

rveṇī-guṇena ca balād valayī-kṛtena |

svecchāhita-bhramaraka-bhrami-maṇḍalībhi-

ranyaṁ rasaṁ racayatīva ciraṁ nata-bhrūḥ ||61||525||

rājaśekharasya | (vi.śā.bha. 2.9, sa.u.ka. 868)

amanda-maṇi-nūpura-kvaṇata-cāru-cārī-kramaṁ

jhaṇaj-jhaṇita-mekhalā-skhalita-tāra-hāra-cchaṭam |

idaṁ tarala-kaṅkaṇāvali-viśeṣa-vācālitaṁ

mano harati subhruvaḥ kim api kanduka-krīḍitam ||62||526||

tasyaiva | (vi.śā.bha. 2.6, sa.u.ka. 866, sū.mu. 66.6)

sā dugdha-mugdha-madhura-cchavi-raṅga-yaṣṭis

te locane taruṇa-ketaka-patra-dīrghe |

kambor viḍambana-karaś ca sa eva kaṇṭhaḥ

saiveyam indu-vadanā madanāyudhāya ||63||527||

kva pātavyā jyotsnāmṛta-bhavana-garbhāpi tṛṣitair[[1]](#footnote-2)

mṛṇālī-tandūbhyaḥ sicaya-racanā kutra bhavatu |

kva vā pārīmeyo bata bakula-dāmnāṁ parimalaḥ

kathaṁ svapnaḥ sākṣāt kuvalaya-dṛśaṁ kalpayatu tām ||64||528||

rājaśekharasya | (sa.ka.ā. 2.60, sa.u.ka. 949)

rasavad amṛtaṁ kaḥ sandeho madhūny api nānyathā

madhuram adhikaṁ cūtasyāpi prasanna-rasaṁ phalam |

sakṛd api punar madhyasthaḥ san rasāntara-vijjano

vadatu yad ihānyat svādu syāt priyāradana-cchadāt ||65||529||

kasyacit | (sa.ka.ā. 1.110, su.ā. 1511, sa.u.ka. 1101, śā.pa. 3312, sū.mu. 53.21)

kuvalaya-vanaṁ pratyākhyātaṁ navaṁ madhu ninditaṁ

hasitam amṛtaṁ hanta svādoḥ paraṁ rasa-sampadaḥ |

viṣam upahitaṁ cintāvyājān manasy api kāmināṁ

alasa-madhurair līlā-tantrais tayārdha-vilokitaiḥ ||66||530||

cañcac-colāñcalāni pratisaraṇa-raya-vyasta-veṇīni bāhoḥ

vikṣepād dakṣiṇasya pracalita-valayāsphāla-kolāhalāni |

śvāsa-truṭyad-vacāṁsi drutam itara-karotkṣipta-lolālakāni

srasta-srañji pramodaṁ dadhati mṛgadṛśāṁ kanduka-krīḍitāni ||67||531||

prahara-viratau madhye vāhnas tato’pi pare’thavā

kim uta sakale jāte vāhni-priya tvam ihaiṣyasi |

iti dina-śata-prāpyaṁ deśaṁ priyasya yiyāsato

harati gamanaṁ bālālāpaiḥ sabāṣpa-galaj-jalaiḥ ||68||532||

jhalajjhalasya (amaru 12; sa.u.ka. 921, su.ā. 1048, śā.pa. 3389, sū.mu. 37)

kalyāṇaṁ parikalpyatāṁ pika-kule rohantu vāñcāptayo

haṁsānām udayo'stu pūrṇa-śaśinaḥ stād bhadram indīvare |

ity udbāṣpa-vadhū-giraḥ pratipadaṁ sampūrayanty āntike

kāntaḥ prasthiti-kalpitopakaraṇaḥ sakhyā bhṛśaṁ vāritaḥ ||69||533||

śṛṅgārasya |

sāmānya-vāci padam apy abhidhīyamānaṁ

māṁ prāpya jātam abhidheya-viśeṣa-niṣṭham |

strī kācid ity abhihite hi mano madīyaṁ

tām eva vāma-nayanāṁ viṣayī-karoti ||70||534||

|| ity anurāga-vrajyā ||

||17||

 —o)0(o—

### 18. dūtī-vacana-vrajyā

lāvaṇyena pidhīyateṅgatanimā sandhāryate jīvitaṁ

tvad-dhyānaiḥ satataṁ kuraṅgaka-dṛśaḥ kintv etad āste navam |

niḥśvāsaiḥ kuca-kumbha-pīṭha-luṭhana-pratyudgamān māṁsalaiḥ

śyāmībhūta-kapolam indur adhunā yat tan mukhaṁ spardhate ||1||535||

śṛṅgārasya | (sa.u.ka. 617)

sodvegā mṛga-lāñchane mukham api svaṁ nekṣate darpaṇe

trastā kokila-kūjitād api giraṁ nonmudrayaty ātmanaḥ |

itthaṁ duḥsaha-dāha-dāyini dhṛta-dveṣāpi puṣpāyudhe

mugdhā sā subhage tvayi pratimuhuḥ premādhikaṁ puṣyati ||2||536||

tasyaiva | (sa.u.ka. 647)

vilimpanty etasmin malaya-jarasārdreṇa mahasā

diśaṁ cakraṁ candre sukṛtamaya tasyā mṛga-dṛśaḥ |

dṛśor bāṣpaḥ pāṇau vadanam asavaḥ kaṇṭha-kuhare

hṛdi tvaṁ hrīḥ pṛṣṭhe vacasi ca guṇā eva bhavataḥ ||3||537||

acala-siṁhasya | (sa.u.ka. 621, sa.ka.ā.v 614, sū.mu. 44.7)

ambhoruhaṁ vadanam ambakam indukāntaḥ

pāthonidhiḥ kusuma-cāpa-bhṛto vikāraḥ |

prādurbabhūva subhaga tvayi dūrasaṁsthe

caṇḍāla-candra-dhavalāsu niśāsu tasyāḥ ||4||538||

caṇḍāla-candrasya | (sa.u.ka. 652)

vaktrendor na haranti bāṣpa-payasāṁ dhārā-manojñāṁ śriyaṁ

niḥśvāsā na kadarthayanti madhurāṁ bimbādharasya dyutim |

tasyās tvad-virahe vipakva-lavalī-lāvaṇya-saṁvādinī

chāyā kāpi kapolayor anudinaṁ tasyāḥ paraṁ śuṣyati ||5||539||

dharmakīrteḥ | (sa.u.ka. 616)

tāpo’mbhaḥ prasṛtiṁ pacaḥ pracayavān bāṣpaḥ praṇālocitaḥ

śvāsānartita-dīpa-varti-latikāḥ pāṇḍimni magnaṁ vapuḥ |

kiṁ cānyat kathayāmi rātrim akhilāṁ tvad-vartma-vātāyane

hasta-cchatra-niruddha-candra-mahasas tasyāḥ sthitir vartate ||6||540||

rājaśekharasya | (vi.śā.bha. 2.21, sa.u.ka. 653)

candraṁ candana-kardamena likhitaṁ sā mārṣṭi daṣṭādharā

vandyaṁ nindati yac ca manmatham asau bhaṅktvāgrahas tāṅgulīḥ |

kāmaḥ puṣpa-śaraḥ kilet sumano-vargaṁ lunīte ca yat

tat kāṁ sā subhaga tvayā varat-tanur bātūlatāṁ lambhitā ||7||541||

tasyaiva | (vi.śā.bha. 2.20, sa.u.ka. 623, sū.mu. 44.9)

vapuḥ śāraṅgākṣyās tad avirala-romāñca-nicayaṁ

tvayi svapnāvāpte snapayati paraḥ kheda-visaraḥ |

balākarṣa-tryuṭyad-valayaja-kaḍatkāra-ninadair

vinidrāyāḥ paścād anavarata-bāṣpāmbu-nivahāḥ ||8||542||

vasukalpasya

no śakyā gadituṁ smarānala-daśā yāsyās tvayi prasthite

patraiḥ sāsra-sakhī-janoparacite talpe luṭhantyā muhuḥ |

yad liptaṁ kuca-candanena sutanor adyāpi candra-cchalāt

śvāsoḍḍīna-viśuṣka-pāṇḍu-bisinī-patraṁ divi bhrāmyati ||9||543||

rudrasya

prakaṭayati kṣaṇa-bhaṅgaṁ paśyati sarvaṁ jagad gataṁ śūnyam |

ācarati smṛti-bāhyaṁ jātā sā bauddha-buddhir iva ||10||544||

tvad-arthinī candana-bhasma-digdhā

lalāṭa-lekhāśru-jalābhiṣiktā |

mṛṇāla-cīraṁ dadhatī stanābhyāṁ

smaropadiṣṭaṁ carati vrataṁ sā ||11||545||

kasyacit | (su.ā. 1393, sa.u.ka. 618)

ye nirdahanti daśana-śvasitāvalokaiḥ

krūraṁ dvi-jihva-kuṭilāḥ kva vilāsinas te |

bhīṣmoṣmabhiḥ smaraṇa-mātra-viṣais taveyam

avyāla mārayati kāpi bhujaṅga-bhaṅgiḥ ||12||546||

svedāpūra-vilupta-kuṅkuma-rasāśleṣāvila-pracchadāt

talpād vyakta-manobhavānala-śikhālīḍhād ivāśaṅkitā |

sā bālā balavan-mṛgāṅka-kiraṇair utpāditāntar-jvarā

tvat-saṅkalpa-jaḍe tva-aṅka-śayane nidrā-sukhaṁ vāñchati ||13||547||

dhūmeneva hate dṛśau visṛjato bāṣpaṁ pravāha-kṣama

kathotpheṇam ivātta-candana-rasaṁ svedaṁ vapur muñcati |

antaḥprajvalitasya kāma-śikhino dāhārjitair bhasmabhiḥ

śvāsā-vega-vinirgatair iva tanoḥ pāṇḍutvam unmīlati ||14||548||

manovinodasyaitau |

atraiva svayam eva citra-phalake kampa-skhalal-lekhayā

santāpārtivinodanāya katham apy ālikhya sakhyā bhavān |

bāṣpa-vyākulam īkṣitaḥ sapulakaṁ cūtāṅkurair arcito

mūrdhnā ca praṇataḥ sakhīṣu madana-vyājena cāpahnutaḥ ||15||549||

vākkūṭasya | (sa.u.ka. 634)

sā sundarī tava viyoga-hutāśane’sminn

abhyukṣya bāṣpa-salilair nija-deha-havyam |

janmāntare viraha-duḥkha-vināśa-kāmā

puṁskokilābhihiti-mantra-padair juhoti ||16||550||

prabhākarasya |

subhaga sukṛta-prāpyo yadyapy asi tvam asāv api

priya-sahacarī nādhanyānām upaiti vidheyatām |

tad alam adhunā nirbandhena prasīda parasparaṁ

praṇaya-madhuraḥ sad-bhāvo vāṁ cirāya vivardhatām ||17||551||

vākkūṭasya |

dolālolāḥ śvasana-marutaś cakṣuṣī nirjharābhe

tasyāḥ śuṣyat-tagara-sumanaḥ-pāṇḍurā gaṇḍa-bhittiḥ |

tad-gātrāṇāṁ kim iva hi bahu brūmahe durbalatvaṁ

yeṣām agre pratipad uditā candralekhāpy atanvī ||18||552||

rājaśekharasya | (sa.u.ka. 641)

asyās tāpam ahaṁ mukunda kathayāmy eṇīdṛśas te kathaṁ

padminyāḥ sarasaṁ dalaṁ vinihitaṁ yasyāḥ satāpe hṛdi |

ādau śuṣyati saṅkucaty anu tataś cūrṇatvam āpadyate

paścān murmuratāṁ dadhad dahati ca śvāsāvadhūtaḥ śikhī ||19||553||

kasyacit | (sū.mu. 44.25 utpalarāja; sa.u.ka. 626 kasyacit; padyā. 356 śāntikarasya)

viṣaṁ candrālokaḥ kumuda-vana-vāto hutavahaḥ

kṣata-kṣāro hāraḥ sa khalu puṭa-pāko malayajaḥ |

aye kiñcid vakre tvayi subhaga sarve katham amī

samaṁ jātās tasyām ahaha viparīta-prakṛtayaḥ ||20||554||

acala-siṁhasya | (sa.u.ka. 648)

tvāṁ cintā-parikalpitaṁ subhaga sā sambhāvya romāñcitā

śūnyāliṅgana-saṁcalad-bhuja-yugenātmānam āliṅgati |

kiṁ cānyad-viraha-vyathā-praṇayiṇīṁ samprāpya mūrcchāṁ cirāt

pratyujjīvati karṇa-mūla-paṭhitais tvan-nāma-mantrākṣaraiḥ ||21||555||

kasyacit | (sa.u.ka. 631, śā.pa. 3487)

gāḍhāv adhaḥ-kṛta-bali-tritayau susaṅga

tuṅgau stanāv iti tayos talam ārtam āgāt |

tasyāḥ sphuṭaṁ hṛdayam ity api na smareṣūnta

rakṣataḥ praviśato vimukho’tha vā kva ||22||556|||

vallaṇasya |

mṛga-śiśu-dṛśas tasyās tāpaṁ kathaṁ kathayāmi te

dahana-patitā dṛṣṭā mūrtir mayā na hi vaidhavī |

iti tu niyataṁ nārī-rūpaḥ sa loka-dṛśāṁ priya-

stava śaṭhatayā śilpotkarṣo vidher vighaṭiṣyate ||23||557||

vācaspateḥ | (da.rū. 2.29, sa.u.ka. 637)

punaruktāvadhi-vāsaram etasyāḥ kitava paśya gaṇayantyāḥ |

iyam iva karajaḥ kṣīṇas tvam iva kaṭhorāṇi parvāṇi ||24||558||

dharaṇīdharasya (sa.u.ka. 633)

|| iti dūtīvacana-vrajyā ||

||18||

 —o)0(o—

### 19. tataḥ sambhoga-vrajyā

prauḍha-prema-rasān nitamba-phalakād viśraṁsite’py aṁśuke

kāñcī-dāma-maṇi-prabhābhir anu cārabdhe dukūlāntare |

kāntenāśu mudhā vilokitam atho tanvyā mudhā lajjitaṁ

bhūyo'nena mudhāvakṛṣṭam atha tat tanvyā mudhā saṁvṛtam ||1||559||

rūḍhe rati-vyatikare karaṇīya-śeṣam

āyāsa-bhāji dayite muhur āturāyāḥ |

pratyakṣaraṁ madana-mantharam arthayantyāḥ

kiṁ kiṁ na hanta hṛdayaṅgamam aṅganāyāḥ ||2||560||

ratānta-śrāntāyāḥ stana-jaghana-sandānita-dṛśi

smarāveśa-vyagre davayati dukūlaṁ praṇayini |

kṣaṇaṁ śroṇau pāṇī kṣaṇam api kucāgre priya-dṛśoḥ

kṣaṇaṁ vinyasyantyā jagad api na mūlyaṁ mṛgadṛśaḥ ||3||561||

tais tair vijṛmbhita-śatair madanopadeśair

mugdhā vidhāya laḍitāni ca tāni tāni |

aṅke nilīya kamituḥ śithilāṅga-mudrā

nidrāti nālpa-tapasaḥ phala-sampad eṣā ||4||562||

yad vrīḍā-bhara-bhugnam āsya-kamalaṁ yac cakṣur atyullasat-

pakṣma-śreṇi yad aṅgam aṅgaja-mano-rājya-śriyām āśrayaḥ |

yad vardhiṣṇu manobhava-pranayitā yan manda-manyu-grahas

tenaiveha mano haraty adharita-prauḍhā navoḍhā na kim ||5||563||

sa svargād aparo vidhiḥ sa ca sudhāsekaḥ kṣaṇaṁ netrayos

tat-sāmrājyam agañjitaṁ tad aparaṁ premṇaḥ pratiṣṭhāspadam |

yad bālā balavan manobhava-bhaya-bhraśyat-trapaṁ satrapā

tat-kālocita-narma-karma dayitādamyāsyam abhyasyati ||564||

kasyāpi | (sa.u.ka. 1167)

samāliṅgaty aṅgair apasarati yat preyasi vapuḥ

pidhātuṁ yad dṛśyaṁ ghaṭayati ghanāliṅganam api |

taopbhir bhūyobhiḥ kim u na kamanīyaṁ sukṛtinām

idaṁ ramyaṁ vāmyaṁ madana-vivaśāyā mṛgadṛśaḥ ||565||

kasyacit | (sa.u.ka. 1133)

idam amṛtam ameyaṁ seyam ānanda-sindhur

madhu-madhuram apīdaṁ kiñcid antar dhunoti |

yad ayam udaya-līlā-lālasānāṁ vadhūnāṁ

rati-vinimaya-bhājāṁ kelibhir yāti kālaḥ ||8||566||

ko'sau sundari puṣpa-sāyaka-sakhaḥ saubhāgya-vārāṁ-nidhaḥ

ko'sāv indumukhi prasanna-hṛdayaḥ kaḥ kumbhi-kumbha-stani |

yasmin vismayanīya-tapta-tapase svairaṁ samucchṛṅkhalā

viśrāmyanti tava smara-jvara-harāḥ kandarpa-keli-śriyaḥ ||9||567||

pradyumnasya |

ātte vāsasi roddhum akṣamatayā doḥ-kandalībhyāṁ stanau

tasyoraḥ-sthalam uttarīya-viṣaye sadyo mayā sañjitam |

śroṇīṁ tasya kare’dhirohati punar vrīḍāmbudhau mām atho

majjantīm udatārayan manasijo devaḥ sa mūrcchā-guruḥ ||10||568||

vallaṇasya (sa.u.ka. 1173)

yad etad dhanyānām urasi yuvatī-saṅga-samaye

samārūḍhaṁ kiñci t pulakam idam āhuḥ kila janāḥ |

matis tv eṣāsmākaṁ kuca-yuga-taṭī-cumbaka-

śilā-niveśād ākṛṣṭaḥ smara-śara-śalākotkara iva ||11||569||

saṅkarṣaṇasya |

aṁsākṛṣṭa-dukūlayā sarabhasaṁ gūḍhau bhujābhyāṁ stanāv

ākṛṣṭe jaghanāṁśuke kṛtam adhaḥ saṁsaktam ūru-dvayam |

nābhī-mūla-nibaddha-cakṣuṣi tayā brīḍānatāṅgyā priye

dīpaḥ phūtkṛti-vāta-vepita-śikhaḥ karṇotphalenāhataḥ ||12||570||

karṇotpalasya | (sa.u.ka. 570, śā.pa. 3674)

jihremi jāgarti gṛhopakaṇṭhe

sakhī-jano vallabha-kautukena |

tad-aṁśukā-kṣepam adhīra-pāṇe

vimuñca kāñcī-maṇayo raṇanti ||13||571||

mahodadheḥ |

kānte talpam upāgate vigalitā nīvī svayaṁ tat-kṣaṇāt
tad-vāsaḥ ślatha-mekhalā-guṇa-dhṛtaṁ kiṁcin nitambe sthitam |

etāvat sakhi vedmi kevalam ahaṁ tasyāṅga-saṅge punaḥ
ko’sau kāsmi rataṁ tu kiṁ katham iti svalpāpi me na smṛtiḥ ||14||572||

vikaṭa-nitambāyāḥ | (āmaruśataka 97, sa.ka.ā. 5.44, da.rū.. under 2.18, su.ā. 2147, śā.pa. 3747, sū.mu. 86.17, sa.u.ka. 1171)

atiprauḍhā rātrir bahala-śikha-dīpaḥ prabhavati

priyaḥ premārabdha-smara-vidhi-rasajñaḥ param asau |

sakhi svairaṁ svairaṁ suratam akarod vrīḍita-vapuḥ

yataḥ paryaṅgo'yaṁ ripur iva kaḍat-kāra-mukharaḥ ||15||573||

dhanyāsi yat kathayasi priya-saṅgamena

narma-smitaṁ ca vadanaṁ ca rasaṁ ca tasya |

nīvīṁ prati praṇihite tu kare priyeṇa

sakhyaḥ śapāmi yadi kiṁcid api smarāmi ||16||574||

vidyāyāḥ | (sā.da. under 3.73, śā.pa. 376, sa.u.ka. 1172)

jayati samara-tāntān dolanā-pāṇḍa-gaṇḍa-

sthala-kṛta-nija-vāsa-kheda-pūrānujanmā |

ślatha-tanu-bhuja-bandha-prāpra-dīrgha-prasāro

mukha-parimala-mugdhaḥ kāntayoḥ śvāsavātaḥ ||17||575||

manojanma-prauḍha-vyatikara-śatāyāsa-vidhiṣu

priyaḥ prāyo mugdho jhagiti kṛta-ceto-bhava-vidhiḥ |

sahūṅkārojjṛmbhā smara-paravaśā kānta-vimukhaṁ

mukhaṁ mugdhāpāṅgaṁ kṣipati virasaṁ prauḍha-yuvatī ||18||576||

nava-nava-raho-līlābhyāsa-prapañcita-manmatha-

vyatikara-kalā-kallolāntar-nimagna-manaskayoḥ |

api taruṇayoḥ kiṁ syāt tasyāṁ divi spṛhayālutā

mukulita-dṛśor udbhidyante na ced viraha-tviṣaḥ ||19||577||

tasyāpāṅga-vilokitasya madhura-prollāsitārdha-bhruvas

tasya smera-śuceḥ kramasya ca girāṁ mugdhākṣarāṇāṁ hriyā |

bhāvānām api tādṛśāṁ mṛgadṛśo hāvānugānām aho

nādhanyaḥ kurute prarūḍha-pulakair ātithyam aṅgair janaḥ ||20||578||

samākṛṣṭaṁ vāsaḥ katham api haṭhāt paśyati tadā

kramād ūru-dvandvaṁ jaraṭha-śara-gauraṁ mṛga-dṛśaḥ |

tayā dṛṣṭiṁ dattvā mahati maṇi-dīpe nipuṇayā

niruddhaṁ hastābhyāṁ jhagiti nija-netrotpala-yugam ||21||579||

kasyacit | (śā.pa. 3677, sū.mu. 77.5, sa.u.ka. 1122)

analpaṁ santāpaṁ śamayati manojanma-janitaṁ

tathā śītaṁ sphītaṁ himavati niśīthe glapayati |

tad evaṁ ko'py ūṣmā ramaṇa-parirambhotsava-milat-

purandhrī-nīrandhra-stana-kalaśa-janmā vijayate ||22||580||

nādhanyānvi-parīta-mohana-rasa-preṅkhan-nitamba-sthalī-

lolad-bhūṣaṇa-kiṅkiṇī-kala-rava-vyāmiśra-kaṇṭha-svanam |

saṁrambha-ślatha-keśa-bandha-vigalan-muktā-kalāpa-druta-

chvāsa-ccheda-taraṅgita-stana-yugaṁ prīṇāti śṛṅgāriṇī ||23||581||

sonnokasya | (sa.u.ka. 1142)

sītkāravanti dara-mīlita-locanāni

romāñca-muñci makara-ketu-niketanāni |

eṇī-dṛśāṁ makara-ketu-niketanāni

vandāmahe surata-vibhrama-ceṣṭitāni ||582||

kasyacit | (sa.u.ka. 1169)

muhur vrīḍāvatyāḥ pratihasitavatyāḥ pratimuhur

muhur viśrāntāyā muhur abhiniviṣṭa-vyavasiteḥ |

śramāmbhobhis tamyat-tilaka-malikā-ghūrṇa-dalakaṁ

mukhaṁ līlāvatyā harati viparīta-vyatikare ||25||583||

surabheḥ |

āstāṁ dūreṇa viśleṣaḥ priyām āliṅgato mama |

svedaḥ kiṁ na sarinnātho romāñcaḥ kiṁ na parvataḥ ||26||584||

cirārūḍha-prema-praṇaya-parihāsena hṛtayā

tad-ārabdhaṁ tanvyā na tu yad abalāyāḥ samucitam |

anirvyūḍhe tasmin prakṛti-sukumārāṅga-latayā

punar lajjālolaṁ mayi vinihitaṁ locana-yugam ||27||585||

koṅkasya | (sa.u.ka. 1150)

nakha-daśana-nipāta-jarjarāṅgī

rati-kalahe paripīḍitā prahāraiḥ |

sapadi maraṇam eva sā tu yāyād

yadi na pibed adharāmṛtaṁ priyasya ||28||586||

mugdhe tavāsmi dayitā dayito bhava

tvam ity uktayā na hi na hīti śiro'vadhūya |

svasmāt karān mama kare valayaṁ kṣipantyā

vācaṁ vinābhyupagamaḥ kathito mṛgākṣyā ||29||587||

patatu tavorasi satataṁ dayitā-dhammilla-mallikā-prakaraḥ |

rati-rasa-rabhasa-kaca-graha-lulitālaka-vallarī-galitaḥ ||30||588||

bāṇasya |

āvṛṇvānā jhagiti jaghanaṁ mad-dukūlāñcalena
preṅkhat-krīḍākulita-kabarī-bandhana-vyagra-pāṇiḥ |

ardhocchvāsa-sphuṭa-nakha-padālaṅkṛtābhyāṁ stanābhyāṁ
dṛṣṭā dhārṣṭya-smṛti-nata-mukhī mohanānte mayā sā ||31||589||

rājaśekharasya | (sū.mu. 80.5, sa.u.ka. 1151)

harati rati-vimarde lupta-pātrāṅkuratvāt

prakaṭa-nakha-padāṅkaḥ kiṁ ca romāñca-mudraḥ |

hariṇa-śiśu-dṛśo'syā mugdha-mugdhaṁ hasantyāḥ

pariṇata-śara-kāṇḍa-snigdha-pāṇḍuḥ kapolaḥ ||32||590||

vīryamitrasya |

kara-kisalayaṁ dhūtvā dhūtvā vilambita-mekhalā
kṣipati sumano-mālā-śeṣaṁ pradīpa-śikhāṁ prati |

sthagayati karaiḥ patyur netre vihasya samākulā
surata-viratau ramyaṁ tanvī punaḥ punar īkṣitum ||33||591||

kasyāpi | (su.ā. 2105, śā.pa. 3706, sū.mu. 80.3, sa.u.ka. 1152)

viśrāntiṁ nūpure yāte śrūyate rasanā-dhvaniḥ |

prāyaḥ kānte rati-śrānte kāminī puruṣāyate ||34||592||

bhāvodgāḍham upoḍha-kampa-pulakair aṅgaiḥ samāliṅgitaṁ

rāgāc cumbitam apy upetya vadanaṁ pītaṁ ca vaktrāmṛtam |

jalpantyaiva muhur naneti nibhṛtaṁ pradhvasta-cāritrayā

niḥśeṣeṇa samāpito rati-vidhir vācā tu nāṅgīkṛtaḥ ||35||593||

kasyacit | (sa.u.ka. 1137)

ya t pīna-stana-bhāra-lālasa-lasad-vāsaḥ sphurad-gaṇḍayā

tanvaṅgyā rabhasārpitaṁ sarabhasaṁ vaktraṁ muhuḥ pīyate |

tac chlāghyaṁ surataṁ ca tat tad amṛtaṁ tad vastu tad brahma tac

ceto-hāri tad eva tat kim api tat tattvāntaraṁ sarvathā ||36||594||

na bata vidhṛtaḥ kāñcī-sthāne karaḥ ślatha-vāsasi

prahitam asakṛd dīpe cakṣur ghana-sthira-tejasi |

kuca-kalaśayor ūḍhaḥ kampas tayā mama saṁnidhau

manasija-rujo bhāvair uktā vacobhir apahnutāḥ ||37||595||

abhinandasya |

harṣāśru-dūṣita-vilocanayā mayādya

kiṁ tasya tat sakhi nirūpitam aṅgam aṅgam |

romāñca-kañcuka-tiraskṛta-dehayā vā

jñātāni tāni parirambha-sukhāni kiṁ vā ||38||596||

acalasya | (Skm 1174, acala-dāsasya)

sa kasmān me preyān sakhi katham ahaṁ tasya dayitā

yato māṁ spṛṣṭvaiva snapayati karaṁ sveda-payasā |

vilokyāśleṣād apy avahita ivāmīlya nayane

vyudañcad-romāñca-sthagita-vapur āliṅgati samām ||39||597||

kim api kim api mandaṁ mandam āsatti-yogād

avicalita-kapolaṁ jalpatoś ca krameṇa |

aśithila-parirambha-vyāpṛtaikaika-doṣṇor

avidita-gata-yāmā rātrir eva vyaraṁsīt ||40||598||

bhavabhūteḥ (u.rā.ca. 1.27)

dākṣiṇyād abhimānato rasa-vaśād viśrāma-hetor mama

prāgalbhyāt yad anuṣṭhitaṁ mṛgadṛśā śakyaṁ na tad yoṣitām |

nirvyūḍhaṁ na yadā tayā tad akhilaṁ khinnais tatas tārakaiḥ

sa-vrīḍaiś ca vilokitair mayi punar nyastaḥ samasto vyayaḥ ||41||599||

kasyacit | (sa.u.ka. 1149, mahākaveḥ)

valita-manasor apy anyonyaṁ samāvṛta-bhāvayoḥ

punar upacita-prāya-premṇoḥ punas trapa-māṇayoḥ |

iha hi niviḍa-vrīḍānaṅga-jvarātura-cetasor

nava-taruṇayoḥ ko jānīte kim adya phaliṣyati ||42||600||

lakṣmīdharasya |

draṣṭuṁ ketaka-patra- garbha-subhagām ḹru-prabhām utsukas

tat-saṁvāhana-līlayā ca śanakair utkṣipta-caṇḍātakaḥ |

lajjā-mugdha-vilocana-smita-sudhā-nirdhauta-bimbādharaṁ

kampa-praślatha-bāhu-bandhanam asāv āliṅgito bālayā ||43||601||

kasyacit | (sa.u.ka. 1098)

nidrārtaṁ kila locanaṁ mṛgadṛśā viśleṣayantyā kathāṁ

dīrghāpāṅga-sarit-taraṅga-taralaṁ śayyām anupreṣitam |

ujjṛmbhaḥ kila vallabho'pi virate vastuny api prastute

ghūrṇantī kila sāpi hūṅkṛtavatī śūnyaṁ sakhī dakṣiṇā ||44||602||

dṛṣṭvaikāsana-saṁshtite priyatame paścād upetyādarād

ekasyā nayane pidyāya vihita-krīḍānubandha-cchalaḥ |

īṣad-vakrima-kandharaḥ sa-pulakaḥ premollasan-mānasām

antar-hāsa-lasat-kapola-phalakāṁ dhūrto’parāṁ cumbati ||45||603||

[amaru 16; sa.u.ka. 881, su.ā. 2069, śā.pa. 3575]

kucopāntaṁ kānte likhati nakharāgrair akalitaṁ

tataḥ kiñci t paścād valati ca mukhendau mṛgadṛśaḥ |

bahir vyājāmarṣa-prasara-paruṣāntar-gata-rasā

nirīkṣyā re māyī kim idam iti pūrvā vijayate ||46||604||

jīvacandrasya |

āśleṣaḥ prathamaṁ krameṇa vijite kṛtye dhanasyārpaṇaṁ

keli-dyūta-vidhau paṇaṁ priyatame kāntāṁ punaḥ pṛcchati |

antar-gūḍha-vigāḍha-sambhrama-sphārī-bhavad-gaṇḍayā

tūṣṇīṁ śāri-visāraṇāya nihitaḥ khedāmbu-garbhaḥ karaḥ ||47||605||

rājaśekharasya | (sa.u.ka. 1067 yogeśvarasya, śā.pa. 3664, sū.mu. 75.5)

āśleṣa-cumbana-ratotsava-kautukāni

krīḍā durotdara-paṇaḥ pratibhūr anaṅgaḥ |

bhogaḥ sa yadyapi jaye ca parājaye ca

yūnor manas tad api vāñchati jetum eva ||48||606||

murāreḥ | (Ar 7.115, śā.pa. 3661, sū.mu. 75.7, sa.u.ka. 1066)

kalaha-kalayā yat saṁvṛtyai trapāvanatānanā

pihita-pulakodbhedaṁ subhrūś cakarṣa na kañcukam |

dayitam abhitas tām utkaṇṭhāṁ vivavrur anantaraṁ

jhaṭiti jhaṭiti truṭyanto'ntaḥ stanāṁśuka-sandhayaḥ ||49||607||

rati-pati-dhanur-jyā-ṭaṅkāro mada-dvipa-ḍiṇḍimaḥ

sa-pulaka-jala-prema-prāvṛṭ-payodhara-garjitam |

nidhuvana-yudhas tūryātodyaṁ jahāra nata-bhruvāṁ

jaghana-sarasī-haṁsa-svānaḥ śrutiṁ rasanā-ravaḥ ||50||608||

yugalam agalat tarṣotkarṣe tarūtpala-gaurayoḥ

paṭu-vighaṭanād ūrvoḥ pūrvaṁ priye paripaśyati |

śruti-kuvalayaṁ dīpocchittyai nirāsa yad aṅganā

jvalati rasanā-rocir dīpe tad āpa nirarthatām ||51||609||

(kapphiṇābhyudaya 14.24)

daśana-daśanair oṣṭho mamlau na pallava-komalo

vyasahata nakha-cchedānaṅgaṁ śirīṣa-mṛdu-cchavi |

na bhuja-latikā-gāḍhāśleṣaiḥ śramaṁ lalitā yayur

yuvatiṣu kim apy avyākhyeyaṁ smarasya vijṛmbhitam ||52||610||

(kapphiṇābhyudaya 14.28)

kim upagamitā bhartrā tapta-dviloha-vedakatāṁ

uta ramayituḥ syūtāṅge’ṅge śitaiḥ smara-sāyakaiḥ |

vilayanam atha prāptā rāgānaloṣmabhir ity aho

na pati-bhujayor niṣyandāntaḥ priyā niravīyata ||53||611||

kāśmīra-bhaṭṭa-śrī-śiva-svāminaś caite (kapphiṇābhyudaya 14.29)

|| iti sambhoga-vrajyā ||

||19||

 —o)0(o—

### 20. tataḥ samāpta-nidhuvana-cihna-vrajyā

rājanti kānta-nakhara-kṣatayo mṛgākṣyā

lākṣā-rasa-drava-mucaḥ kucayor upānte |

antaḥ-pravṛddha-makara-dhvaja-pāvakasya

śaṅke vibhidya hṛdayaṁ niraguḥ sphuliṅgāḥ ||1||612||

rājaśekharasya | (sa.u.ka. 1111, kasyāpi)

jayanti kāntā-stana-maṇḍaleṣu

viṭārpitāny ārdra-nakha-kṣatāni |

lāvaṇya-sambhāra-nidhāna-kumbhe

mudrākṣarāṇīva manobhavasya ||2||613||

kasyacit | (su.ā. 1541, sa.u.ka. 1112)

kvacit tāmbūlāṅkaḥ kvacid agaru-paṅkāṅka-malinaḥ

kvacic cūrṇodgāraiḥ kvacid api ca sālaktaka-padaḥ |

valī-bhaṅgābhogeṣv alaka-patitākīrṇa-kusumaḥ

striyāḥ sarvāvasthaṁ kathayati rataṁ pracchada-paṭaḥ ||3||614||

pīna-tuṅga-kaṭhina-stanāntare

kānta-dattam abalā nakha-kṣatam |

āvṛṇoti vivṛṇoti cekṣate

labdha-ratnam iva duḥkhito janaḥ ||4||615||

kasyacit | (sa.u.ka. 1113)

uṣasi guru-samakṣaṁ lajjamānā mṛgākṣīr
atirutam anukartuṁ rājakīre pravṛtte |

tirayati śiśu-līlānartana-cchadma-tāla-
pracala-valaya-mālāsphāla-kolāhalena ||5||616||

kasyacit (sa.u.ka. 1179, bhavabhūteḥ)

pradoṣe dampatyor nija-ruci-vibhinne praṇayinor

vibhinne sampanne ghana-timira-saṅketa-gahane |

ratautsukyāt tāmyat-tarala-manasoḥ paryavasite

kṛtārthatve’nyonyaṁ tad anu viditau kiṁ na kurutām ||6||617||

paśyasi nakha-sambhūtāṁ rekhāṁ varatanu payodharopānte |

kiṁ vāsasā stanāntaṁ ruṇatsi hima-ruci-kṛte vacmi ||7||618||

yad rātrau rahasi vyapeta-vinayaṁ dṛṣṭaṁ rasāt kāminor

anyonyaṁ śayanīyam īhita-rasa-vyāpti-pravṛtta-spṛham |

tat sānanda-milad-dṛśoḥ katham api smṛtvā gurūṇāṁ puro

hāsodbheda-nirodha-manthara-milat-tāraṁ kathañcit sthitam ||8||619||

kiṁ bhūṣaṇena racitena hiraṇmayena

kiṁ rocanādi-racitena viśeṣakeṇa |

ārdrāṇi kuṅkuma-rucīni vilāsinīnām

aṅgeṣu kiṁ nakha-padāni na maṇḍalāni ||9||620||

dampatyor niśi jalpator gṛha-śukenākarṇitaṁ yad-vacas

tat prātar guru-sannidhau nigadatas tasyopahāraṁ vadhūḥ |

karṇālaṅkṛti-padma-rāga-śakalaṁ vinyasya cañcū-puṭe

vrīḍārtā prakaroti dāḍima-phala-vyājena vāg-bandhanam ||10||621||

[amaru 15, Kuval 173, sa.u.ka. 1180, su.ā. 2214, śā.pa. 3743]

prayacchāhāraṁ me yadi tava raho-vṛttam akhilaṁ

mayā vācyaṁ noccair iti gṛha-śuke jalpati śanaiḥ |

vadhū-vaktraṁ vrīḍābhara-namitam antar vihasitaṁ

haraty ardhonmīlan-nalina-malināvarjitam iva ||11||622||

kasyacit (sū.mu. 77.12, sa.u.ka. 1176, ḍimbokasya)

nakha-kṣataṁ yan nava-candra-sannibhaṁ

sthitaṁ kṛśāṅgi stana-maṇḍale tava |

idaṁ tarītuṁ trivalī-taraṅgiṇīṁ

virājate pañca-śarasya naur iva ||12||623||

kasyacit | (sa.u.ka. 1114)

haṁho kānta raho-gatena bhavatā yat-pūrvam āveditaṁ

nirbhinnā tanur āvayor iti mayā taj-jātam adya sphuṭam |

kāminyā smara-vedanākula-dṛśā yaḥ keli-kāle kṛtaḥ

so’tyarthaṁ katham anyathā dahati mām eṣa tvad-oṣṭha-vraṇaḥ ||13||624||

kasyacit | (sa.u.ka. 591)

abhimukha-patayālubhir lalāṭa-

śrama-salilair avidhauta-patra-lekhaḥ |

kathayati puruṣāyitaṁ vadhūnāṁ

mṛdita-hima-dyuti-durmanāḥ ||14||625||

murāreḥ | (a.rā. 7.107)

nakha-pada-valinābhīsandhi-bhāgeṣu lakṣyaḥ

kṣatiṣu ca daśanānām aṅganāyāḥ sa-śeṣaḥ |

api rahasi kṛtānāṁ vāg-vihīno'pi jātaḥ

surata-vilasitānāṁ varṇako varṇako'sau ||15||626||

(śiśupālavadha 11.29)

nava-nakha-padam aṅgaṁ gopayasy aṁśukena

sthagayasi punar oṣṭhaṁ pāṇinā danda-daṣṭam |

pratidiśam apara-strī-saṅgama-śaṁsī visarpann

nava-parimala-gandhaḥ kena śakyo varītum ||16||627||

māghasyaitau (śiśupālavadha 11.34)

kāśmīra-paṅka-khacita-stana-pṛṣṭha-tāmra-

paṭṭāvakīrṇa-dayitārdra-nakha-kṣatālī |

eṇīdṛśaḥ kusuma-cāpa-narendra-dattā

jaitra-praśastir iva citra-lipir vibhāti ||17||628||

dakṣasya | (sa.u.ka. 1115)

adharaḥ padmarāgo'yam anarghaḥ sa-vraṇo'pi te |

mugdhe hastaḥ kim-artho'yam apārtha iha dīyate ||18||629||

dara-mlānaṁ vāso lulita-kusumālaṅkṛti śiraḥ

ślathālokaṁ cakṣuḥ sarasa-nakha-lekhāṅkitam uraḥ |

lasat-kāñcī-granthi-sphurad-aruṇa-ratnāṁśu jaghanaṁ

priyāṅgopamṛṣṭāṅgyā viṣam idam iyad bhāvaka-nṛṇām ||19||630||

vallaṇasya |

pratyūṣe guru-sannidhau gṛha-śuke tat-tad-raho-jalpitaṁ

prastotuṁ parihāsa-kāriṇi padair ardhoditair udyate |

krīḍā-śārikayā nilīya nibhṛtaṁ trotuṁ trapārtāṁ vadhūṁ

prārabdhaḥ sahasaiva sambhrama-karo mārjāra-garjā-ravaḥ ||20||631||

 (sa.u.ka. 1177, mārjārasya)

talpe campaka-kalpite sakhi gṛhodyāne’dya suptāsi kiṁ

tat-kiñjalka-cayaṁ na paśyasi kucopānte vimardāruṇam |

āḥ kiṁ chadma-vidagdha-mānini mayi brūṣe puro-bhāgini

krūrair ullikhitāsmi tatra kusumāny uccinvatī kaṇṭakaiḥ ||21||632||

sonnokasya |

itaḥ paurastyāyāṁ kakubhi vivṛṇoti krama-dalat-

tamisrā-marmāṇaṁ kiraṇa-kaṇikām ambara-maṇiḥ |

ito niṣkrāmantī nava-rati-guroḥ proñchati vadhūḥ

sva-kastūrī-patrāṅkura-makarikā-mudritam uraḥ ||22||633||

(a.rā. 4.3)

prabhāte pṛcchantīr anurahasi-vṛttaṁ sahacarīr

navoḍhā na vrīḍā-mukulita-mukhīyaṁ sukhayati |

likhantīnāṁ patrāṅkuram aniśam asyās tu kucayoś

camatkāro gūḍhaṁ karaja-padam āsāṁ kathayati ||23||634||

murārer etau (a.rā. 4.6)

|| iti samāpta-nidhuvana-cihna-vrajyā ||

||20||

 —o)0(o—

### 21. atha māninī-vrajyā |

mānonnatety asahanety atipaṇḍiteti

mayy eva dhik-kṛtir aneka-mukhī sakhīnām |

ākāra-mātra-masṛṇena viceṣṭitena

dhūrtasya tasya hi guṇān upavarṇayanti ||1||635||

lakṣmīdharasya |

valatu taralā dṛṣṭā dṛṣṭiḥ khalā sakhi mekhalā

skhalatu kucayor utkampān me vidīryantu kañcukam |

tad api na mayā sambhāṣyo’sau punar dayitaḥ śaṭhaḥ

sphuṭati hṛdayaṁ maunenāntar na me yadi tat-kṣaṇāt ||2||636||

amaroḥ | (sa.u.ka. 701)

tad evājihmākṣaṁ mukham aviṣadās tā gira imāḥ

sa evāṅgākṣepo mayi sarasam āśliṣyati tanum |

yad uktaṁ pratyuktaṁ tad apaṭu śiraḥ kampana-paraṁ

priyā mānenāho punar api kṛtā me nava-vadhūḥ ||3||637||

śambūkasya |

yadi vinihitā śūnyā dṛṣṭiḥ kim u sthira-kautukā

yadi viracito maune yatnaḥ kim u sphurito’dharaḥ |

yadi niyamitaṁ dhyāne cakṣuḥ kathaṁ pulakodgamaḥ

kṛtam abhinayair dṛṣṭo mānaḥ prasīda kim ucyatām ||4||638||

amaroḥ | (su.ā. 1625, sa.u.ka. 719)

ekatrāsana-saṁsthitiḥ parihatā pratudgamād dūratas

tāmbūlānayana-cchalena rabhasāśelṣo’pi saṁvighnitaḥ |

ālāpo’pi na miśritaḥ parijanaṁ vyāpārayanty āntike

kāntaṁ pratyupacārataś caturayā kopaḥ kṛtārthīkṛtaḥ ||5||639||

tasyaiva (amaru 17, sa.u.ka. 692, su.ā. 1583, śā.pa. 3534, sū.mu. 55.6, da.rū. 2.19, Rask 2.67g)

tad-vaktrābhimukhaṁ mukhaṁ vinamitaṁ dṛṣṭiḥ kṛtā cānyatas

tasyālāpa-kutūhalākulatare śrotre niruddhe mayā |

hastābhyām api vāritaḥ sapulakaḥ svedodgamo gaṇḍayoḥ

sakhyaḥ kiṁ karavāṇi yānti sahasā yat kañcuke sandhayaḥ ||6||640||

amaroḥ (amaru 11, su.ā. 1581, śā.pa. 3535, sa.u.ka. 704)

dūrād utsukam āgate vivalitaṁ sambhāṣiṇi sphāritaṁ

saṁśliṣyaty aruṇaṁ gṛhīta-vasane kiñcin nata-bhrū-latam |

māninyāś caraṇānati-vyatikare bāṣpāmbu-pūrṇekṣaṇaṁ

cakṣur jātam aho prapañca-caturaṁ jātāgasi preyasi ||7||641||

tasyaiva | (amaru 44, sū.mu. 55.3, sa.u.ka. 724)

vaco-vṛtir mā bhūd valatu ca na vā vaktram abhito

na nāma syād bāṣpāgamam aviṣadaṁ locana-yugam |

samāśvāsas tena praṇata-śirasaḥ patyur abhavat

priyā prauḍha-krodhāpy apahṛtavatī yan na caraṇau ||8||642||

bopālitasya |

kiṁ pādānte luṭhasi vimanāḥ svāmino hi svatantrāḥ

kañcit kālaṁ kvacid abhiratas tatra kas te’parādhaḥ |

āgaskāriṇy aham iha yayā jīvitaṁ tad-viyoge

bhartṛ-prāṇāḥ striya iti nanu tvaṁ mamaivānuneyaḥ ||9||643||

vākkūṭasya | (sa.u.ka. 706, bhāvadevyāḥ; padyā. 383 kasyacit; sū.mu. 57.14)

yad gamyaṁ guru-gauravasya suhṛdo yasmin labhante’ntaraṁ

yad-dākṣiṇya-rasād bhiyā ca sahasā narmopacārāṇy api |

yal lajjā niruṇaddhi yatra śapathair utpādyate pratyayaḥ

tat kiṁ prema sa ucyate paricayas tatrāpi kopena kim ||10||644||

bhrū-bhedo racitaḥ ciraṁ nayanayor abhyastam āmīlanaṁ

roddhuṁ śikṣitam ādareṇa hasitaṁ maune’bhiyogaḥ kṛtaḥ |

dhairyaṁ kartum api sthirīkṛtam idaṁ cetaḥ kathañcin mayā

baddho māna-parigrahe parikaraḥ siddhis tu daiva-sthitā ||11||645||

[amaru 92; sa.u.ka. 703, padyā.. 231]

tathābhūd asmākaṁ prathamam avibhinnā tanur iyaṁ

tato nu tvaṁ preyān aham api hatāśā priyatamā |

idānīṁ nāthas tvaṁ vayam api kalatraṁ kim aparaṁ

mayāptaṁ prāṇānāṁ kuliśa-kaṭhinānāṁ phalam idam ||12||646||

amaroḥ | (amaru 66, su.ā. 1622, sa.u.ka. 707)

yadā tvaṁ candrobhūra avikala-kalā-peśala-vapu-

stadādaṁ jātā drāk śaśadhara-maṇīnāṁ pratikṛtiḥ |

idānīm arkas tvaṁ khara-ruci samutsārita-rasaḥ

kirantī kopāgnīn aham api ravi-grāva-ghaṭitā ||13||647||

acala-siṁhasya | (śā.pa. 3564, sū.mu. 57.20, sa.u.ka. 710)

kopo yatra bhrū-kuṭi-racanā nigraho yatra maunaṁ

yatrānyonya-smitam anunayo yatra dṛṣṭiḥ prasādaḥ |

tasya premṇas tad idam adhunā vaiṣamaṁ paśya jātaṁ

tvaṁ pādānte luṭhasi nahi me manyu-mokṣaḥ khalāyāḥ ||14||648||

tasyaiva (amaru 34; da.rū.. 2.19, su.ā. 1630, śā.pa. 3562, sū.mu. 84.7, sa.u.ka. 709)

śaṭhānyasyāḥ kāñcī-maṇi-raṇitam ākarṇya sahasā

samāśliṣyann eva praśithila-bhuja-granthir abhavaḥ |

tad etat kvācakṣe ghṛta-madhu-maya tvan-mṛdu-vaco-

viṣeṇāghūrṇantī kim api na sakhīyaṁ gaṇayati ||15||649||

hiṅgokasya |

mugdhāsi nāyam aparādhyati maivam

āli keyaṁ ruṣā paruṣitā likhitāpy anena |

keli-skhalad-vasanam utpulakāṅga-bhaṅgam

uttuṅga-pīna-kucam ālikhitā tvam eva ||16||650||

vīrya-mitrasya ||

pāṇau śoṇatale tanūdari dara-kṣāmā kapola-sthalī

vinyastāñjana-digdha-locana-jalaiḥ kiṁ mlānimānīyate

mugdhe cumbatu nāma cañcalatayā bhṛṅgaḥ kvacit kandalīm

unmīlan-nava-mālatī-parimalaḥ kiṁ tena vismaryate ||17||651||

kasyacit | (sa.u.ka. 715)

kopaḥ sakhi priyatame nanu vañcanaiva

tan muñca mānini ruṣaṁ kriyatāṁ prasādaḥ |

prāṇeśvaraś caraṇayoḥ patitas tavāyaṁ

sambhāṣyatāṁ vikasatā nayanotpalena ||18||652||

bāle nātha vimuñca mānini ruṣaṁ roṣān mayā kiṁ kṛtaṁ

khedo’smāsu na me’parādhyati bhavān sarve’parādhā mayi |

tat kiṁ rodiṣi gadgadena vacasā kasyāgrato rudyate

nanv etan mama kā tavāsmi dayitā nāsmīty ato rudyate ||19||653||

amaroḥ (amaru 53; da.rū. 2.17; su.ā. 1614, śā.pa. 3554, sū.mu. 57.1, sa.u.ka. 691)

gata-prāyā rātriḥ kṛśa-tanu śaśī śīryata iva

pradīpo’ya nidrā-vaśam upagato ghūrṇata iva |

praṇāmānto mānas tyajasi na tathāpi krudham aho

kuca-pratyāsattyā hṛdayam api te caṇḍi kaṭhinam ||20||654||

kasyacit |

gato dūraṁ candro jaṭhara-lavalī-pāṇḍara-vapur

diśaḥ kiñcit kiñcit taraṇi-kiraṇair lohita-rucaḥ |

idaṁ nidrā-cchede rasati sarasaṁ sāra-sakulaṁ

cakorākṣi kṣipraṁ jahihi jahihi prema-laḍitam ||21||655||

kasyacit

mayā tāvad-gotra-skhalita-hatakopāntaritayā

na ruddho nirgacchann ayam iti vilakṣaḥ priyatamaḥ |

ayaṁ tvākūtajñaḥ pariṇati-parāmarśa-kuśalaḥ

sakhī līko’py āsīl likhita iva citreṇa kim idam ||22||656||

bimbokasya | (sū.mu. 84.4, sa.u.ka. 672)

bhavatu viditaṁ chadmālāpair alaṁ priya gamyatāṁ

tanur api na te doṣo’smākaṁ vidhis tu parāṅmukhaḥ |

tava yathā tathābhūtaṁ prema prapannam imāṁ daśāṁ

prakṛti-capale kā naḥ pīḍā gate hata-jīvite ||23||657||

dharmakīrteḥ (amaru 27; su.ā. 1617, sū.mu. 57.6, sa.u.ka. 708 bimbokasya, padyā. 223)

asad-vṛtto nāyaṁ na ca sakhi guṇair eṣa rahitaḥ

priyo muktāhāras tava caraṇa-mūle nipatitaḥ |

gṛhāṇainaṁ mugdhe vrajatu tava kaṇṭha-praṇayitā-

mupāyo nāsty anyo hṛdaya-paritāpopaśamane ||24||658||

bhaṭṭahareḥ | (sū.mu. 56.10, sa.u.ka. 712, bimbokasya)

anālocya premṇaḥ pariṇatim anādṛtya suhṛdas

tvayākāṇḍe mānaḥ kim iti sarale preyasi kṛtaḥ |

samākṛṣṭā hy ete viraha-dahanodbhāsura-śikhāḥ

sva-hastenāñgārās tad alam adhunāraṇya-ruditaiḥ ||25||659||

vikaṭa-nitambāyāḥ (amaru 66; su.ā.v 1170; sū.mu. 56.9, sa.u.ka. 681)

mā rodīḥ sakhi naśyad-andhatamasaṁ paśyāmbaraṁ jyotsnayā

śītāṁśuḥ sudhayā vilimpati sakhā rājño manojanmanaḥ |

kaḥ kopāvasaraḥ prasīda rahasi svedāmbhasaṁ bindavo

lumpantu stana-patra-bhaGgam akarīḥ saudhā-guru-śyāmalāḥ ||26||660||

kasyacit |

mā rodīḥ jara-pallava-praṇayinīṁ kṛtvā kapola-sthalīṁ

mā bhaṅgīḥ parikheda-sākṣibhir iva śvāsair mukhendoḥ śriyam |

mugdhe dagdha-giraḥ skhalanti śataśaḥ kiM kupyasi preyasi

prāṇās tanvi mamāsi nocitam idaṁ tad vyartham uttāmyasi ||27||661||

kasyacit |

yad etan netrāmbhaḥ patad api samāsādya taruṇī-

kapola-vyāsaṅgaṁ kuca-kalaśam asyāḥ kalayati |

tataḥ śroṇī-bimbaṁ vyavasita-vilāsaṁ tad ucitaṁ

svabhāva-svacchānāṁ vipad api sukhaṁ nāntarayati ||28||662||

kasyacit | (śā.pa. 1171, Smk 38.19, Srb 51, 234 Any 144.27)

pakṣmāntaḥ skhalitāḥ kapola-phalake lolaṁ luṭhantaḥ kṣaṇaṁ

dhārālās taralocchalat-tanu-kaṇāḥ pīna-stanāsphālanāt |

kasmād brūhi tavādya kaṇṭha-vigalan-muktāvalī-vibhramaṁ

bibhrāṇā nipatanti bās bāṣpa-payasāṁ prasyandino bindavaḥ ||29||663||

rājaśekharasya | (sa.u.ka. 614)

kapole patrālī karatala-nirodhena mṛditā

nipīto niḥśvāsair ayam amṛta-hṛdyo’dhara-rasaḥ |

muhuḥ kaṇṭhe lagnas taralayati bāṣpaḥ stana-taṭaṁ

priyo manyur jātas tava niranurodhe na tu vayam ||30||664||

[amaru 67; sa.u.ka. 720, sa.ka.ā.v 489, su.ā. 1627]

dhik dhik tvām ayi kena durmukhi kṛtaṁ kiṁ kiṁ na kāya-vrataṁ

dvitrāṇy atra dināni ko na kupitaḥ ko nābhavan mānuṣaḥ |

smaḥ kecin na vayaṁ yad ekam aparasyāpy uktam ākarṇyatāṁ

atyunmāthini candane’pi niyataṁ nāmāgnir uttiṣṭhati ||31||665||

vallaṇasya |

sphuṭatu hṛdayaṁ kāmaṁ kāmaṁ karatu tanuṁ tanuṁ

na sakhi caṭula-premṇā kāryaṁ punar dayitena me |

iti sarabhasaṁ mānāṭopād udīrya vacas tayā

ramaṇa-padavī sāraṅgākṣyā sa-śaṅkitam īkṣitā ||32||666||

[amaru 71 (61); sa.u.ka. 705, sū.mu. 55.1]

ekasmin śayane parāṅ-mukhatayā vītottaraṁ tāmyator

anyonyasya hṛdi sthite’py anunaye saṁrakṣator gauravam |

dampatyoḥ śanakair apāṅga-valanān miśrī-bhavac-cakṣuṣor

bhagno mānakaliḥ sahāsa-rabhasaṁ vyāsakta-kaṇṭha-graham ||33||667||

amaroḥ (amaru 19, su.ā. 2112, śā.pa. 3715, sū.mu. 81.8, sa.u.ka. 723)

kandarpa-kandali salīka-dṛśā lunīhi

kopāṅkuraṁ caraṇayoḥ śaraṇātithiḥ syām |

paśya prasīda caramācala-cūla-cumbi

bimbaṁ vidhor lavala-pāṇḍu-rasas tam eti ||34||668||

aho divyaṁ cakṣur vahasi tava sāpi praṇayinī

parākṣṇām agrāhyaṁ yuvatiṣu vapuḥ saṅkramayati |

samānābhijñānaṁ katham itarathā paśyati puro

bhavān ekas tasyāḥ pratikṛti-mayīr eva ramaṇīḥ ||35||669

manovinodasya

priye maunaṁ muñca śrutir amṛta-dhārāṁ pibatu me

dṛśāv unmīlyetāṁ bhavatu jagad indīvara-mayam |

prasīda premāpi praśamayatu niḥśeṣam adhṛtī-

rabhūmiḥ kopānāṁ nanu niraparādhaḥ parijanaḥ ||36||670||

ḍimbokasya | (sa.u.ka. 718)

kopas tvayā yadi kṛto mayi paṅkajākṣi

so'stu priyas tava kim asti vidheyam anyat |

āśleṣam arpaya mad-arpita-pūrvam uccair

uccaiḥ samarpaya mad-arpita-cumbanaṁ ca ||37||671||

śatānandasya |

sakhi kalitaḥ skhalito'yaṁ heyo naiva praṇāma-mātreṇa |

ciram anubhavatu bhavatyā bāhu-latā-bandhanaṁ dhūrtaḥ ||38||672||

gonandasya |

jāte keli-kalau kṛte kamitari vyarthānunītau cirān

māne mlāyati manmathe vikasati kṣīṇe kṣapānehasi |

māyā-svāpam upetya tan-nipuṇayā nidrāndhyam āceṣṭitaṁ

māna-mlānir abhūn na yena ca na cāpy āsīd rahaḥk-haṇḍanam ||39||673||

kathañcin naidāghe divasa iva kope vigalite

prasattau prāptāyāṁ tad-anu ca niśāyām iva śanaiḥ |

smita-jyotsnārambha-kṣapita-viraha-dhvānta-nivaho

mukhendur māninyāḥ sphurati kṛta-puṇyasya surate ||40||674||

māna-vyādhi-nipīḍitāham adhunā śaknomi tasyāntikaṁ

no gantuṁ na sakhī-jano'sti caturo yo māṁ balān neṣyati |

mānī so'pi jano na lāghava-bhayād abhyeti mātaḥ svayaṁ

kālo yāti calaṁ ca jīvitam iti kṣuṇṇaṁ manaś cintayā ||41||675||

yāvan no sakhi gocaraṁ nayanayor āyāti tāvad drutaṁ

gatvā brūhi yathādya te dayitayā mānaḥ samālambitaḥ |

dṛṣṭe dhūrta-viceṣṭite tu dayite tasmin avaśyaṁ mama

svedāmbhaḥ-pratirodhi-nirbharatara-smeraṁ mukhaṁ jāyate ||42||676||

(sūktimuktāvalī 55.10, vardhakasya)

dṛṣṭā muṣṭibhir āhatā hṛdi nakhair ācoṭitā pārśvayor

ākṛṣṭā kavarīṣu gāḍham adhare śītkurvatī khaṇḍitā |

tvat-kṛtyaṁ tvad-agocare’pi hi kṛtaṁ sarvaṁ mayaivādhunā

mām ājñāpaya kiṁ karomi sarale bhūyaḥ sapatnyās tava ||43||677||

kasyacit | (sa.u.ka. 889)

sutanu jahihi kopaṁ paśya pādānataṁ māṁ

na khalu tava kadācit kopa evaṁ vidho’bhūt |

iti nigadati nāthe tiryag-āmīlitākṣyā

nayana-jalam analpaṁ muktam uktaṁ na kiñcit ||44||678||

tasyaiva (amaru 35, su.ā. 1600, śā.pa. 3577, sū.mu. 57.33, sa.u.ka. 725)

cetasy aṅkuritaṁ visāriṇi dṛśor dvandve dvipatrāyitaṁ

prāyaṁ pallavitaṁ vacasy upacitaṁ prauḍhaṁ kapola-sthale |

tat-tat-kopa-viceṣṭite kusumitaṁ pādānate tu priye

māninyāṁ phalitaṁ tu māna-taruṇā paryanta-bandhyāyitam ||45||679||

rājaśekharasya (sa.u.ka. 722)

kiyan-mātraṁ gotra-skhalanam aparāddhaṁ caraṇayo-

ściraṁ loṭhaty eṣa grahavati na mānād viramasi |

ruṣaṁ muñcāmuñca priyam anugṛhānāyatihitaṁ

śṛṇu tvaṁ yad brūmaḥ priya-sakhi na māne kuru matim ||46||680||

kasyacit | (sa.u.ka. 711)

daivād ayaṁ yadi jano vidito'parādhī

dāsocitaiḥ paribhavair ayam eva śāsyaḥ |

eṣā kapola-phalake’garu-patra-vallī

kiṁ pīḍyate sutanu bāṣpa-jala-praṇālaiḥ ||47||681||

kṛtvāgaḥ sa ca nāgato'pi kim api vyaktaṁ mano manyate

tat kvāse kam upaimi jaṅgama-vane ko mām ihāśvāsayet |

ity uktvāśru-galan-mukhī viṭa-sakhī dhvastā viśantī gṛhaṁ

dhanyenādhim upāśruṇor asi kṛtātyantaṁ priyā roditā ||48||682||

vallaṇasya |

kapolaṁ pakṣmabhyaḥ kalayati kapolān kuca-taṭaṁ

kucān madhyaṁ madhyān nava-mudita-nābhī-sarasijam |

na jānīmaḥ kiṁ nu kva nu kiyad anena vyavasitaṁ

yad asyāḥ pratyaṅgaṁ nayana-jala-bindur viharati ||49||683||

kasyacit | (sa.u.ka. 615)

vikira nayane manda-cchāyaṁ bhavatv asitotpalaṁ

vitara dayite hāsa-jyotsnāṁ nimīlatu paṅkajam |

vada suvadane lajjā-mūkā bhavantu śikhaṇḍinaḥ

paraparibhavo māna-sthānair na mānini sahyate ||50||684||

ayaṁ dhūrto māyāvinayamadhurād asya vacasaḥ

sakhi pratyeṣi tvaṁ prakṛti-sarale paśyasi na kim |

kapole yal-lākṣā-bahala-rasa-rāga-praṇayinīm

imāṁ dhatte mudrām anaticira-vṛttānta-piśunām ||51||685||

(sa.u.ka. 592, solhokasya)

aprāpta-keli-sukhayor atimāna-ruddha-

sandhānayo rahasi jāta-ruṣor akasmāt |

yūnor mitho'bhilaṣatoḥ prathamānunītiṁ

bhāvāḥ prasāda-piśunāḥ kṣapayanti nidrām ||52||686||

sonnokasyaitau |

śravasi na kṛtāste tāvantaḥ sakhī-vacana-kramā-

ścaraṇa-patitoṅguṣṭhāgreṇāpy ayaṁ na hato janaḥ |

kaṭhina-hṛdaye mithyā-mauna-vrata-vyasanād ayaṁ

parijana-parityāgopāyo na māna-parigrahaḥ ||53||687||

kasyacit | (sa.u.ka. 683)

na mando vaktrenduḥ śrayati na lalāṭaṁ kuṭilatā

na netrābjaṁ rajyaty anuṣajati na bhrūr api bhidām |

idaṁ tu preyasyāḥ prathayati ruṣo’ntarvikasitāḥ

śate’pi praśnānāṁ yad abhidura-mudrodhara-puṭaḥ ||54||688||

vaidyadhanyasya | (sa.u.ka. 696)

tat tad vadaty api yathāvasaraṁ hasaty apy

āliṅgane’pi na niṣadhati cumbane’pi |

kiṁ tu prasādana-bhayād atinihnutena

kopena ko'pi nihito'dya rasāvatāraḥ ||55||689||

mahāvratasya |

āśleṣeṇa payodhara-praṇiyinīṁ pratyādiśantyā dṛśaṁ

dṛṣṭvā cādhara-baddha-tṛṣṇam adharaṁ nirbhartsayantyā mukham |

ūrvor gāḍha-nipīḍanena jaghane pāṇiṁ ca ruddhvānayā

patyuḥ prema na khaṇḍitaṁ nipuṇayā māno'pi naivojjhitaḥ ||56||690||

dīrghocchvāsa-vikampitākula-śikhā yatra pradīpāḥ kule

dṛṣṭir yatra ca dīrgha-jāgara-guruḥ kope madīye tava |

visrambhaika-rasa-prasāda-madhurā yatra pravṛttāḥ kathās

tāny anyāni dināni muñca caraṇau saivāham anyo bhavān ||57||691||

parīrambhārambhaḥ spṛśati param icchāṁ na tu bhujau

bhajante vijñānaṁ na tu giram anūrodha-vidhayaḥ |

manasvinyāḥ svairaṁ prasarati niśā-sīma-samaye

manaḥ pratyāvṛttaṁ kamitari kathañcin na tu vapuḥ ||58||692||

cakrapāṇeḥ |

adyodyāna-gṛhāṅgaṇe sakhi mayā svapnena lākṣāruṇaḥ

protkṣipto'yam aśoka-dohada-vidhau pādaḥ kvaṇan-nūpuraḥ |

tāvat kiṁ kathayāmi keli-paṭunā nirgatya kuñjodarād

ajñātopanatena tena sahasā mūrdhnaiva sambhāvitaḥ ||59||693||

madhukūṭasya |

sakhi sa subhago manda-sneho mayīti na me vyathā

vidhi-pariṇataṁ yasmāt sarvo janaḥ sukham aśnute |

mama tu manasaḥ santāpo’yaṁ priye vimukho’pi ya-

tkatham api hata-vrīḍaṁ ceto na yāti virāgitām ||60||694||

kasyacit | (su.ā. 1118, sa.u.ka. 676, amaroḥ)

bhrū-bhaṅge racite’pi dṛṣṭir adhikaṁ sotkaṇṭham udvīkṣate

kārkaśyaṁ gamite’pi cetasi tanū-romāñcam ālambate |

ruddhāyām api vāci sasmitam idaṁ dagdhānanaṁ jāyate

dṛṣṭe nirvahaṇaṁ bhaviṣyati kathaṁ mānasya tasmin jane ||61||695||

[amaru 24; sa.u.ka. 702, su.ā. 1580; UN 5.25]

preyān so'yam apākṛtaḥ sa-śapathaṁ pādānataḥ kāntayā

dvitrāṇy eva padāni vāsa-bhavanād yāvan na yāty ātmanā |

tāvat pratyuta pāṇi-sampuṭa-lasan-nīvī-nibandhaṁ dhṛto

dhāvitv eva kṛta-praṇāmakam aho premṇo vicitrā gatiḥ ||62||696||

kasyacit |

gate premā-bandhe praṇaya-bahu-māne vigalite

nivṛtte sad-bhāve jana iva jane gacchati puraḥ |

tad utprekṣyotprekṣya priyasakhi gatāṁs tāṁś ca divasān

na jāne ko hetur dalati śatadhā yan na hṛdayam ||63||697||

[amaru 38, sa.u.ka. 1368, su.ā. 1141, śā.pa. 3545, sū.mu. 84.1, Rask 2.263c]

sutanu nitambas tava pṛthur akṣṇor api niyatam arjuno mahimā |

madhyaḥ savalir idāniṁ māndhātā kuca-taṭaḥ kriyatām ||64||698||

dāmodarasya |

dṛṣṭe locanavan-manāṅ-mukulitaṁ pārśva-sthite vaktravan

nyag-bhūtaṁ bahir āsthitaṁ pulakavat saṁsparśam ātanvati |

nīvī-bandhavadāgataṁ śithilatāṁ sambhāṣamāṇe tato

mānenāpasṛtaṁ hriyeva sudṛśaḥ pāda-spṛśi preyasi ||65||699||

kasyacit | (sa.ka.ā.v 15.496, śā.pa. 3581, sū.mu. 58.2, sa.u.ka. 721)

|| iti māninī-vrajyā ||

||21||

 —o)0(o—

### 22. tato virahiṇī-vrajyā

tāpas tat-kṣaṇa-māhitāsu visinīṣv aṅgāra-kārāyate

bāṣpaḥ pāṇḍu-kapolayor upari vai kulyāmbu-pūrāyate |

kiṁ cāsyā malaya-druma-drava-bharair limpāmi yāvat karaṁ

tāvac chvāsa-samīraṇa-vyatikarair uddhūlitr āsīt karaḥ ||1||700||

acyutasya |

devena prathamaṁ jito’si śaśabhṛl-lekha-bhṛtānantaraṁ

buddhenoddhata-buddhinā smara tataḥ kāntena pānthena me |

tvyaktvā tān bata haṁsi mām api kṛśāṁ bālām anāthāṁ striyaṁ

dhik tvā dhik tava pauruṣaṁ dhig udayaṁ dhik kārmukaṁ dhik śarān ||2||701||

śrī-rājyapālasya | (sa.u.ka. 987, vidyāyāḥ)

karṇe yan na kṛtaṁ sakhījana-vaco yan nādṛtā bandhu-vāk

yat-pāde nipatann api priyatamaḥ karṇotpalenāhṛtaḥ |

tenendur dahanāyate malayajālepaḥ sphuliṅgāyate

rātriḥ kalpa-śatāyate visalatāhāro’pi bhārāyate ||3||702||

kasyacit | (sa.u.ka. 671)

āhāre viratiḥ samasta-viṣaya-grāme nivṛttiḥ parā

nāsāgre nayanaṁ yad etad aparaṁ yac caikatānaṁ manaḥ |

maunaṁ cedam idaṁ ca śūnyam akhilaṁ yad viśvam ābhāti te

tad brūyāḥ sakhi yoginī kim asi bhoḥ kiṁ viyoginy api ||4||703||

rājaśekharasya (sa.u.ka. 597, padyā. 238, UN 13.75)

vatse naite payodāḥ surapati-kariṇo no bakāḥ karṇa-śaṅkāḥ

saudāminyo’pi naitāḥ kanaka-mayam idaṁ bhūṣaṇaṁ kumbha-pīṭhe |

naitat toyaṁ nabhastaḥ patati mada-jalaṁ śvāsa-vātāvadhūtaṁ

tat kiṁ mugdhe vṛthā tvaṁ malinayasi mukhaṁ prāvṛḍ ity aśru-pātaiḥ ||5||704||

nākānokaha-sambhavaiḥ sakhi sudhācyotallavaiḥ pallavaiḥ

palyaṅkaṁ kṣaṇa-mātram āstṛṇu vidhuṁ gaṇḍopadhānīkuru |

no cet sneha-rasāvaseka-vikasaj-jvālāvalī-dāruṇo

dārūṇīva na me viraṁsyati dahann aṅgāny anaṅgānalaḥ ||6||705||

cakrasya |

asau gataḥ saugata eva yasmāt

kuryān nirālambanatāṁ mamaiva |

sakhi priyas te kṣaṇikaḥ kim anyan

nirātmakaḥ śūnyatamaḥ sa vandyaḥ ||7||706||

bhojadevasya |

pūrṇaṁ kapola-talam aśru-jalair yad asyā

yad dhūsaraṁ vadana-paṅkajam āyatākṣyāḥ |

ardhāvadagdha-galad-aṅga-rasāvasiktam

ardrendhanaṁ tad iva bhasma-kaṇānuyātam ||8||707||

kasyacit |

ayaṁ dhārāvāhastaḍid iyam iyaṁ dagdha-karakā

sa cāyaṁ nirghoṣaḥ sa ca rava-vaśo bheka-nicayaḥ |

itīva pratyaṅga-prathita-madanāgniṁ kṛśa-tanur

ghana-śvāsotkṣepair jvalayati muhur mṛtyu-vaśinī ||9||708||

kasyacit |

parimlānaṁ pīna-stana-jaghana-saṅgād ubhayatas

tanor madhyasyāntaḥ parimalanam aprāpya haritam |

idaṁ vyasta-nyāsaṁ ślatha-bhuja-latākṣepa-valanaiḥ

kṛśāṅgyāḥ santāpaṁ vadati visinī-patra-śayanam ||10||709||

kasyacit | (Ratnāvalī 2.12, Dhvanyāloka 1.14)

mano-rāgas tīvraṁ vyathayati visarpann avirataṁ

pramāthī nirdhūmaṁ jvalati vidhutaḥ pāvaka iva |

hinasti pratyaṅgaṁ jvara iva garīyān ita ito

na māṁ trātuṁ tātaḥ prabhavati na cāmbā na bhavatī ||11||710||

kasyacit |

etasyāḥ viraha-jvaraḥ karatala-sparśaiḥ parīkṣya na yaḥ

snigdhenāpi janena dāha-bhayataḥ prasthaṁ pacaḥ pāthasām |

niḥśaktīkṛta-candanauṣadhi-vidhāv tasmiṁś camat-kāriṇo

lāja-sphoṭam amī sphuṭanti maṇayo viśve’pi hāra-srajām ||12||711||

rājaśekharasya | (bā.rā. 5.11, sa.u.ka. 638)

yat tādī-dala-pāka-pāṇḍu vadanaṁ yan netrayor durdinaṁ

gaṇḍaḥ pāṇiniṣevaṇāc ca yad ayaṁ saṅkrānta-pañcāṅguliḥ |

gaurī krudhyatu vartate yadi na te tat ko’pi citte yuvā

dhig dhik tvāṁ saha-pāṁśu-khelana-sakhī-loke’pi yan nihnavaḥ ||13||712||

rājaśekharasya | (Vid. 2.14, Srb 286.26; Smk 39.2; Sb 2.17, 4.555; Skm 598)

keyūrīkṛta-kaṅkaṇāvalir asau karṇāntikottaṁsita-

vyālolālaka-paddhatiḥ pathi puro baddhāñjaliḥ pṛcchati |

yāvat kiṁcid udantam ātmakam itus tāvat sa evety atha

vrīḍā-vakrita-kaṇṭha-nālam abalā kaiḥ kair na bhinnā rasaiḥ ||14||713||

kasyacit | (sū.mu. 54.10, sa.u.ka. 772)

priya-viraha-amahuṣṇyān murmurāmaṅga-lekhām

api hataka-himāṁśo mā spṛśa krīḍayāpi |

iha hi tava luṭhantaḥ ploṣa-pīḍāṁ bhajante

dara-jaṭhara-mṛṇālī-kāṇḍa-mugdhā mayūkhāḥ ||15||714||

kasyacit | (vi.śā.bha. 3.23, sa.u.ka. 982)

yad daurbalyaṁ vapuṣi mahatī sarvataś cāspṛhā yan

nāsālakṣyaṁ yad api nayanaṁ maunam ekāntato yat |

ekādhīnaṁ kathayati manas tāvad eṣā daśā te

kosāv ekaḥ kathaya sumukhi brahma vā vallabho vā ||16||715||

lakṣmīdharasya | (sa.u.ka. 600)

nikāmaṁ kṣāmāṅgī sarasa-kadalī-garbha-subhagā

kalāśeṣā mūrtiḥ śaśina iva netrotsava-karī |

avasthām āpannā madana-dahanoddāha-vidhurām

iyaṁ naḥ kalyāṇī ramayati matiṁ kalpayati ca ||17||716||

bhavabhūteḥ | (Māl. 2.3)

nidre bhadram avasthitāsi kuśalaṁ saṁvedane kiṁ tava

kṣemaṁ te sakhi nirvṛte na tu samaṁ kāntena yūyaṁ gatāḥ |

kiṁ cānyat priya-saṅgame’dya calito gacchan vipad-vatsalo

mūrcchā-vismṛti-vedanā-parijano dṛṣṭo’smadīyo na vā ||18||717||

aravindasya | (sa.u.ka. 773)

madhye sadma samudgatā tad anu ca dvārāntarālaṁ gatā

niryātātha kathañcid aṅgaṇam api preyāṁs tu nālokitaḥ |

haṁho vāyasa rājahaṁsa śuka he he sārike kathyatāṁ

kā vārteti mṛgīdṛśo vijayate bāṣpāntarāyaṁ vacaḥ ||19||718||

citrāṅgasya | (sa.u.ka. 736, mahodadheḥ)

dara-dalita-haridrā-granthi-gaure śarīre

sphurati viraha-janmā ko’py ayaṁ pāṇḍu-bhāvaḥ |

balavati sati yasmin sārdham āvartya hemnā

rajatam iva mṛgākṣyāḥ kalpitāny aṅgakāni ||20||719||

rājaśekharasya | (Vid. 3.17, Kkk ad. 5.1; Srb 275.23)

priye prayāte hṛdayaṁ prayātaṁ

nidrā gatā cetanayā sahaiva |

nirlajjā he jīvita na śrutaṁ kiṁ

mahājano yena gataḥ sa panthāḥ ||21||720||

dharmakīrteḥ |

bāṣpaṁ cakṣuṣi nāñjanaṁ kara-tale vaktraṁ na līlāmbujaṁ

gaṇḍe pāṇḍurimā na patra-makarī śvāsā mukhe na smitam |

itthaṁ yasya viyoga-yoga-vidhuraṁ mugdhe tavedaṁ vapur

no jāne katamaḥ sa puṣpa-dhanuṣā nītaḥ prasāda-śriyam ||22||721||

bhramara-devasya |

kasmād idaṁ nayanam astamitāñjana-śri
viśrānta-patra-racanau ca kutaḥ kapolau |

śṛṅgāra-vāri-ruha-kānana-rāja-haṁsi
kasmāt kṛśāsi virasāsi malīmasāsi ||23||722||

viṣṇuhareḥ |

aratir iyam upaiti māṁ na nidrā

gaṇayati tasya guṇān mano na doṣān |

viramati rajanī na saṅgam āśā

vrajati tanus tanutāṁ na cānurāgaḥ ||24||723||

pravarasenasya | (padyā. 214; śā.pa. 3427 bilhaṇasya, sa.u.ka. 660, su.ra.bhā. 284.17)

asāv ahaṁ loha-mayī sa yasyāḥ

krūraḥ sakhi prastara eṣa kāntaḥ |

ākarṣaka-drāvaka-cumbakeṣu

naiko’py asau bhrāmaka ity avaihi ||25||724||

śabdārṇavasya |

nāvasthā vapuṣo mameyam avadher uktasya nātikramo

nopālambha-padāni vāpy akaruṇe tatrābhidheyāni te |

praṣṭavyaḥ śivamāli kevalam asau kaccid bhavad-gocare

nāyātaṁ malayānilair mukulitaṁ kaccin na cūtair iti ||26||725||

vākkūṭasya | (sa.u.ka. 752)

svapne’pi priya-saṅgama-vyasaninī śete na nidrāgamaś

citreṇālikhituṁ tam icchati yadi svedaḥ sapatnī-janaḥ |

mugdheyaṁ kurute’tha tad-guṇa-kathāṁ manyur girām argalaḥ

prāyaḥ puṇya-dinānubhāva-valanād āśaṁsitaṁ sidhyati ||27||726||

taraṇi-nandanasya |

vyoma-śrī-hṛdayaika-mauktika-late mātar balākāvali

brñās taṁ janam ādaraḥ khalu mahān prāṇeṣu kāryas tvayā |

etāṁ mlānim upāgatāṁ srajam iva tyaktvā tanuṁ durvahām

eṣāhaṁ sukhinī bhavāmi na sahe tīvrāṁ viyoga-vyathām ||28||727||

kasyacit | (amaru 76, su.ā. 1056, Srb 359.86, Daś 2.27 ad, Ssm 483)

ādṛṣṭi-prasarāt priyasya padavīm udvīkṣya nirviṇṇayā

viśrānteṣu pathiṣv ahaḥ-pariṇatau dhvānte samutsarpati |

yāntyaiva sva-niveśanaṁ pratipathaṁ pāntha-striyāsmin kṣaṇe

mā bhūd āgata ity amanda-valitodgrīvaṁ muhur vīkṣitam ||29||728||

siddhokasya | (amaru 64, da.rū. 2.27a, su.ā. 1056, sa.u.ka. 765)

śvāsās tāṇḍavitālakāḥ karatale suptā kapola-sthalī

netre bāṣpa-taraṅginī pariṇataḥ kaṇṭhe kalaḥ pañcamaḥ |

aṅgeṣu prathama-prabuddha-phalinī lāvaṇya-sampādinī

pāṇḍimnā virahocitena gamitā kāntiḥ kathā-gocaram ||30||729||

śadhokasya | (sa.u.ka. 601)

smita-jyotsnādānād upakuru cakora-praṇayinīr

vidhehi bhrū-līlāṁ smaratu dhanuṣaḥ pañca-viśikhaḥ |

api stokonnidrair nayana-kumudair modaya diśo

viśeṣās te mugdhe dadhatu kṛtināṁ cetasi padam ||31||730||

aparājita-rakṣitasya |

kim iti kavarī yādṛk tādṛg dṛśau kim añjane

mṛgamada-masī-patra-nyāsaḥ sa kiṁ na kapolayoḥ |

ayam asamayaṁ kiṁ ca klāmyaty asaṁsmaraṇena te

śaśimukhi sakhī-hasta-nyasto vilāsa-paricchadaḥ ||32||731||

abhinandasya | (sa.ka.ā. 4.193, sa.u.ka. 717)

vāraṁ vāram alīka eva hi bhavān kiṁ vyāhṛtair gamyatā-

mity udgamya sumanda-bāhu-latikām utthāpayantyā ruṣā |

saṅkrāntair valayair alaṅkṛta-galo yuṣmad-viyogocitāṁ

tanvaṅgyāḥ prakaṭīkarīti tanutām aṅge bhraman vāyasaḥ ||33||732||

kasyacit | (sa.u.ka. 768)

pakṣmāgra-grathitāśru-bindu-visarair muktā-phala-spardhibhiḥ

kurvantyā hara-hāsa-hāri hṛdaye hārāvalī-bhūṣaṇam |

bāle bāla-mṛṇāla-nāla-valayālaṅkāra-kānte kare

vinyasyānanam āyatākṣi sukṛtī ko'yaṁ tvayā smaryate ||34||733||

dahati viraheṣv aṅgān īrṣyāṁ karoti samāgame

harati hṛdayaṁ dṛṣṭaḥ spṛṣṭaḥ karoty avaśāṁ tanum |

kṣaṇam api sukhaṁ yasmin prāpte gate ca na labhyate

kim aparam ataś citraṁ yan me tathāpi sa vallabhaḥ ||35||734||

kasyacit | (sa.u.ka. 675)

ko’sau dhanyaḥ kathaya subhage kasya gaṅgā-sarayvo-

stoyāsphāla-vyatikara-khaṇat-kāri kaṅkālam āste |

yaṁ dhyāyantyāḥ sumukhi likhitaṁ kajjala-kleda-bhāñji

vyālumpanti stana-kalasayoḥ patram aśrūṇy ajasram ||36||735||

kasyacit (sa.u.ka. 612)

tvac-cheṣeṇa cchurita-karayā kuṅkumenādadhatyā

śoṇa-cchāyāṁ bhavana-bisinī-haṁsake kautukinyā |

koka-bhrānti-kṣaṇa-virahiṇīyan mayākāri haṁsī

tasyaitan me phalam upanataṁ nātha yat te viyogaḥ ||37||736||

śvāsotkampa-taraṅgiṇi stana-taṭe dhautāñjana-śyāmalāḥ

kīryante kaṇaśaḥ kṛśāṅgi kim amī bāṣpāmbhasāṁ bindavaḥ |

kiṁ cākuñcita-kaṇṭha-rodha-kuṭilāḥ śrotrāmṛta-syandino

hūṅkārāḥ kala-pañcama-praṇayinas truṭyanti niryānti ca ||38||737||

idānīṁ tīvrābhir dahana iva bhābhiḥ parigato

mamāścaryaṁ sūryaḥ kim u sakhi rajanyām udayate |

ayaṁ mugdhe candraḥ kim iti mayi tāpaṁ prakaṭayaty

anāthānāṁ bāle kim iha viparītaṁ na bhavati ||39||738||

mā muñcāgni-mucaḥ karān himakara prāṇāḥ kṣaṇaṁ sthīyatāṁ

nidre mudraya locane rajani he dīrghātidīrghā bhava |

svapnāsādita-saṅgame priyatame sānandam āliṅgite

svacchando bhavatāṁ bhaviṣyati punaḥ kaṣṭo viceṣṭā-rasaḥ ||40||739||

diśatu sakhi sukhaṁ te pañcabāṇaḥ sa sākṣād

anayana-patha-vartī yas tvayālekhi nāthaḥ |

taralita-kara-śākhā-mañjarīkaḥ śarīre

dhanuṣi ca makare ca svastha-rekhā-niveśaḥ ||41||740||

kasmān mlāyasi mālatīva mṛditety ālījane pṛcchati

vyaktaṁ noditam ārtayāpi virahe śālīnayā bālayā |

akṣṇor bāṣpa-cayaṁ nigṛhya katham apy ālokitaḥ kevalaṁ

kiñcit-kuḍmala-koṭi-bhinna-śikharaś cūta-drumaḥ prāṅgaṇe ||42||741||

vākkūṭasya | (sa.u.ka. 602 bāhvaṭasya)

ucchūnāruṇam aśru-nirgama-vaśāc cakṣur manāṅ mantharaṁ

soṣma-śvāsa-kadarthitādhara-rucir vyastālakā bhrū-bhuvaḥ |

āpāṇḍuḥ kara-pallave ca nibhṛtaṁ śete kapola-sthalī

mugdhe kasya tapaḥ-phalaṁ pariṇataṁ yasmai taveyaṁ daśā ||43||742||

yaśovarmaṇaḥ |

kena prāpto bhuvana-vijayaḥ kaḥ kṛtī kaḥ kalāvān

kenāvyājaṁ smara-caraṇayor bhaktir āpāditā ca |

yaṁ dhyāyantī sutanu bahula-jvāla-kandarpa-vahni-

prodyad-bhasma-pracaya-racitāpāṇḍimānaṁ dadhāsi ||44||743||

dagdhavyeyaṁ nava-kamalinī-pallavotsaṅga-śayyā

taptāṅgāra-prakara-vikaraiḥ kiṁ dhutais tāla-vṛntaiḥ |

tatraivāstāṁ dahati nayane candravac candanāmbhaḥ

sakhyas toyendhana iva śikhī vipratīpo'yam ādhiḥ ||45||744||

abhinandasya |

saudhād udvijate tyajaty upavanaṁ dveṣṭi prabhām aindavīṁ

dvārāt trasyati citra-keli-sadaso veśaṁ viṣaṁ manyate |

āste kevalam abjinī-kisalaya-prastāri-śayyā-tale

saṅkalpopanata-tvad-ākṛtir asāyat tena cittena sā ||46||745||

rājaśekharasya | (bā.rā. 5.8, sa.ka.ā.v 208, vi.śā.bha. 3.2, sa.u.ka. 646)

antas tāraṁ taralita-talāḥ stokam utpīḍa-bhājaḥ

pakṣāgreṣu grathita-pṛṣataḥ kīrṇa-dhārāḥ krameṇa |

cittātaṅkaṁ nija-garimataḥ samyag āsūtrayanto

niryānty asyāḥ kuvalaya-dṛśo bāṣpa-vārāṁ pravāhāḥ ||47||746||

muktvānaṅgaḥ kusumaviśikhān pañca kuṇṭhīkṛtāgrān

manye mugdhāṁ praharati haṭhā t patriṇā vāruṇena |

vārāṁ pūraḥ katham aparathā sphāra-netra-praṇālī-

vaktrodvāntas trivali-vipine sāraṇī-sāmyam eti ||48||747||

rājaśekharasyāmī (sa.u.ka. 613)

unmīlyākṣi sakhīr na paśyasi na cāpy uktā dadāsy uttaraṁ

no vetsīdṛśam atra nedṛśam imāṁ śūnyām avasthāṁ gatā |

talpādṛśya-karaṅka-pañjaram idaṁ jīvena liptaṁ manāṅ

muñcantī kim u kartum icchasi kuru premānya-deśa-gate ||49||748||

kiṁ vātena vilaṅghitā na na mahā-bhūtārditā kiṁ na na

bhrāntā kiṁ na na saṁnnipāta-laharī-pracchāditā kiṁ na na |

tat kiṁ roditi muhyati śvasiti kiṁ smeraṁ ca dhatte mukhaṁ

dṛṣṭaḥ kiṁ katham apy akāraṇa-ripuḥ śrī-bhojya-devo’nayā ||50||749||

chittapasya | (sa.u.ka. 1399)

kucau dhattaḥ kampaṁ nipatati kapolaḥ karatale

nikāmaṁ niḥśvāsaḥ sakalam alakaṁ tāṇḍavayati |

dṛśaḥ sāmarthyāni sthagayati muhur bāṣpa-salilaṁ

prapañco’yaṁ kiñcit tava sakhi hṛdi-sthaṁ kathayati ||51||750||

narasiṁhasya | (sa.u.ka. 596)

tyajasi na śayanīyaṁ nekṣase svām avasthāṁ

viśadayasi na keśān ākula-granthi-bandhān |

kim api sakhi kuru tvaṁ deha-yātrānurūpaṁ

śatam iha virahiṇyo nedṛśaṁ kvāpi dṛṣṭam ||52||751||

|| iti virahiṇī-vrajyā ||

||22||

 —o)0(o—

### 23. tato virahi-vrajyā

gamanam alasaṁ śūnyā dṛṣṭiḥ śarīram auṣṭhavaṁ

śvasitam adhikaṁ kiṁ tv etat syāt kim anyad ato'tha vā |

bhramati bhuvane kandarpājñā vikāri ca yauvanaṁ

lalita-madhurās te te bhāvāḥ kṣipanti ca dhīratām ||1||752||

vāraṁ vāraṁ tirayati dṛśor udgamaṁ bāṣpa-pūras

tat-saṅkalpopahati-jaḍima stambham abhyeti gātram |

sadyaḥ svidyann ayam aviratotkampa-lolāṅgulīkaḥ

pāṇir lekhā-vidhiṣu nitarāṁ vartate kiṁ karomi ||2||753||

unmīlan-mukula-karāka-kunda-koṣapraś

cyotad-ghana-makaranda-gandha-garbhaḥ |

tām īṣat-pracala-vilocanāṁ natāṅgīm

āliṅgann pavana mama spṛśāṅgam aṅgam ||3||754||

dalati hṛdayaṁ gāḍhodvegaṁ dvidhā na tu bhidyate

vahati vikalaḥ kāyo mohaṁ na muñcate cetanām |

jvalati ca tanūm antar-dāhaḥ karoti na bhasmasāt

praharati vidhir marma-cchedī na kṛntati jīvitam ||4||755||

bhavabhūteḥ (mā.mā. 9.12 = u.rā.ca. 3.31)

nādatse haritāṅkurān kvacid api sthairyaṁ na yad gāhase

yat paryākula-locano’si karuṇaṁ kūjan diśaḥ paśyasi |

daivenāntarita-priyo’si hariṇa tvaṁ cāpi kiṁ yac ciraṁ

pradadri pratikandaraṁ pratinadi prayūṣaraṁ bhrāmyasi ||5||756||

muñjasya | (sa.u.ka. 1857, keśaṭasya)

kasrāghātaiḥ surabhir abhitaḥ satvaraṁ tāḍanīyaḥ

gāḍhāmreḍaṁ malaya-marutaḥ śṛṅkhalādāma datta |

kārāgāre kṣipata tarasā pañcamaṁ rāgarājaṁ

candraṁ cūrṇī-kuruta ca śilā-paṭṭake piṣṭa-peṣam ||6||757||

hriyā saṁsaktāṅgaṁ tad-anu madanājñā-praśithilaṁ

sanāthaṁ māñjiṣṭha-prasara-kṛśa-rekhair nakha-padaiḥ |

ghanoru-prāg-bhāraṁ nidhi-mukham ivāmudritam aho

kadā nu drakṣyāmo vigalita-dukūlaṁ mṛga-dṛśaḥ ||7||758||

ete cūta-mahīruho’py aviralair dhūmāyitāḥ ṣaṭpadair

ete prajvalitāḥ sphuṭat-kisalayodbhedair aśoka-drumāḥ |

ete kiṁśuka-śākhino’pi malinair aṅgāritāḥ kuḍmalaiḥ

kaṣṭaṁ viśramayāmi kutra nayane sarvatra vāmo vidhiḥ ||8||759||

vākkūṭasya | (sa.u.ka. 973)

savyādheḥ kṛśatā kṣatasya rudhiraṁ daṣṭasya lālā-sravaḥ

sarvaṁ naitad ihāsti tat katham asau pānthas tapasvī mṛtaḥ |

ā jñātaṁ madhulampaṭair madhukarair ābaddha-kolāhale

nūnaṁ sāhasikena cūta-mukule dṛṣṭiḥ samāropitā ||9||760||

rājaśekharasya | (sa.u.ka. 905, śā.pa. 3822)

manasiśaya kṛśāṅgyāḥ svāntam antar-niśātair

iṣubhir aśani-kalpair mā vadhīs tvaṁ mameva |

api nanu śaśalakṣmann mā mucas tvaṁ ca tasyāṁ

akaruṇa-kiraṇolkāḥ kandalī-komalāyām ||10||761||

rājaśekharasyaitau |

cakṣuś-cumaba-vighnitādhara-sudhā-pānaṁ mukhaṁ śuṣyati

dveṣṭi svaṁ ca kaca-graha-vyavahita-śroṇī-vihāraḥ karaḥ |

nidre kiṁ viratāsi tāvad aghṛṇe yāvan na tasyāś cirāt

krīḍanti kramaśaḥ kṛśīkṛta-ruṣaḥ pratyaṅgam aṅgāni me ||11||762||

abhinandasya |

jāne sā gagana-prasūna-kali-kelikevātyantam evāsatī

tat-sambhoga-rasāś ca tat-parimalollāsā ivāsattamāḥ |

svapnena dviṣatendra-jālam iva me sandarśitā kevalaṁ

cetas tat-parirambhaṇāya tad api sphīta-spṛhaṁ tāmyati ||12||763||

kasyacit || (sa.u.ka. 946)

dyūte paṇaḥ praṇaya-keliṣu kaṇṭha-pāśaḥ

krīḍā-pariśrama-haraṁ vyajanaṁ ratānte |

śayyā-niśītha-kalaheṣu mṛgekṣaṇāyāḥ

prāptaṁ mayā vidhi-vaśād idam uttarīyam ||13||764||

dhīranāgasya |

deśair antaritā śataiś ca saritām urvī-bhṛtāṁ kānanair

yatnenāpi na yāti locana-pathaṁ kānteti jānann api |

udgrīvaś caraṇārdha-ruddha-vasudhaḥ kṛtvāśru-pūrṇāṁ dṛśaṁ

tām āśāṁ pathikas tathāpi kim api dhyāyaṁś ciraṁ vīkṣate ||14||765||

[amaru 93 (72); sa.u.ka. 901, śā.pa. 3445]

prauḍhānaṅga-rasāvilākula-manāṅ nyañcat-tiro-ghūrṇita-

snigdhāhlādi madāndham adhvani tayā yac cakṣur āndolitam |

tenāsmākam iyaṁ gatir matir iyaṁ saṁvṛttir evaṁvidhā

tāpo'yaṁ tanur īdṛśī sthitir iyaṁ tasyā apīti śrutiḥ ||15||766||

vallaṇasya |

sa evāyaṁ deśaḥ sara iva vilūnāmbuja-vanaṁ

tanoty antas tāpaṁ nabha iva vilīnāmṛta-ruci |

viyoge tanvaṅgyāḥ kalayati sa evāyam adhunā

himartur naidāghīm ahaha viṣamāṁ tāpana-rujam ||16||767||

sṛṣṭā vayaṁ yadi tataḥ kim iyaṁ mṛgākṣī

seyaṁ vayaṁ yadi tataḥ kim ayaṁ vasantaḥ |

so'py astu nāma jagataḥ pratipakṣa-bhūtaś

cūta-drumaḥ kim iti nirmita eṣa dhātrā ||17||768||

te bāṇāḥ kila cūta-kuḍmala-mayāḥ pauṣpaṁ dhanus tat kila

kruddha-tryambaka-locanāgni-śikhayā kāmo'pi dagdhaḥ kila |

kiṁ brūmo vayam apy anena hatakenāpuṅkha-magnaiḥ śarair

viddhā eva na cedṛśaḥ parikarasyaivaṁ-vidhā vedanā ||18||769||

vīryamitrasya |

raktas tvaṁ nava-pallavair aham api ślāghyaiḥ priyāyā guṇais

tvām āyānti śilīmukhāḥ smara-dhanur-muktās tathā mām api |

kāntāpāda-talāhatis tava mude tadvan mamāpy āvayoḥ

sarvaṁ tulyam aśoka kevalam ahaṁ dhātrā sa-śokaḥ kṛtaḥ ||19||770||

(dhvanyāloka 2.18-19)

āpuṅkhāgram amī śarā manasi me magnāḥ samaṁ pañca te

nirdagdhaṁ virahāgninā vapur idaṁ tair eva sārdhaṁ mama |

kaṣṭaṁ kāma nirāyudho’si bhavatā jetuṁ na śakyo jano

duḥkhī syām aham eka eva sakalo lokaḥ sukhaṁ jīvatu ||20||771||

rājaśekharasya | (sa.u.ka. 988)

vilīyenduḥ sākṣād amṛta-rasavāpī yadi bhavet

kalaṅgas tatratyo yadi ca vikacendīvara-vanam |

tataḥ snāna-krīḍā-janita-jaḍa-bhāvair avayavaiḥ

kadācin muñceyaṁ madana-śikhi-pīḍā-paribhavam ||21||772||

rājaśekharasyaitau |

yadi kṣāmā mūrtiḥ pratidivasam aśrūṇi dṛśi cet

śrutau dūtī-vaktraṁ yadi mṛgadṛśo bhūṣaṇa-dhiyā |

idaṁ cāsmat-karṇe yadi bhavati kenāpi kathitaṁ

tad icchāmaḥ saṅgād viraha-bharam ekatra vasatau ||22||773||

vallaṇasya |

tava kusuma-śaratvaṁ śīta-raśmitvam indor

dvayam idam ayathārthaṁ dṛśyate mad-vidheṣu |

visṛjati hima-garbhair agnim indur mayūkhais

tvam api kusuma-bāṇān vajra-sārī-karoṣi ||23||774||

kālidāsasya (śākuntala 3.3)

sambhūyaiva sukhāni cetasi paraṁ bhūmānam ātanvate

yatrāloka-pathāvatāriṇi ratiṁ prastauti netrotsavaḥ |

yad bālendu-kalodayād avacitaiḥ sārair ivotpāditaṁ

ta t paśyeyam anaṅga-maṅgala-gṛhaṁ bhūyo'pi tasyā mukham ||24||775||

bhavabhūteḥ | (mā.mā. 5.9)

śarān muñcaty uccair manasija-dhanur makṣi-karavā

rujantīme bhāsaḥ kirati dahanābhā himaruciḥ |

jitās tu bhrū-bhaṅgārcana-vadana-lāvaṇya-rucibhiḥ

saroṣā no jāne mṛgadṛśi vidhāsyanti kim amī ||25||776||

śāntākaraguptasya |

api sa divasaḥ kiṁ syād yatra priyā-mukha-paṅkaje

madhu madhukarīvāsmad-dṛṣṭir vikāsini pāsyati |

tad anu ca mṛdu-snigdhālāpa-kramāhita-narmaṇaḥ

surata-sacivair aṅgaiḥ saṅgo mamāpi bhaviṣyati ||26||777||

(sa.u.ka. 933, vārtika-kārasya)

sā lambālakam ānanaṁ namayati pradveṣṭy ayaṁ māṁ śaśī

naivonmuñcati vācam añcita-kalā vighnanti māṁ kokilāḥ |

bhrū-bhaṅgaṁ kurute na sā dhṛta-dhanur mathnāti māṁ manmathaḥ

ko vā tām abalāṁ vilokya sahasā nātropakṛcchro bhavet ||27||778||

śṛṅgārasya |

bāṇān saṁhara muñca kārmuka-latāṁ lakṣyaṁ tava tryambakaḥ

ke nāmātra vayaṁ śirīṣa-kalikā-kalpaṁ yadīyaṁ manaḥ |

tat-kāruṇya-parigrahāt kuru dayām asmin vidheye jane

svāmin manmatha tādṛśaṁ punar api svapnādbhutaṁ darśaya ||28||779||

vivekād asmābhiḥ prama-puruṣābhyāsa-rasikaiḥ

kathañcin nīyante rati-ramaṇa-bāṇair api hataiḥ |

priyāyā bālatvād abhinava-viyogāt tava tanor

na jānīmas tasyā bata katham amī yānti divasāḥ ||29||780||

kasyacit | (sa.u.ka. 916)

skhalal-līlālāpaṁ vinipatita-karṇotpala-dalaṁ

śrama-sveda-klinnaṁ surata-virati-kṣāma-nayanam |

kacākarṣa-krīḍā-sarala-surala-śreṇī-subhagaṁ

kadā tad draṣṭavyaṁ vadanam avadātaṁ mṛgadṛśaḥ ||30||781||

kasyacit | (sa.u.ka. 935)

aham iva śūnyam araṇyaṁ vayam iva tanutāṁ gatāni toyāni |

asmākam ivocchvāsā divasā dīrghāś ca taptāś ca ||31||782||

līneva pratibimbiteva likhitevotkīrṇa-rūpeva ca

pratyupteva ca vajra-lepa-ghaṭitevāntar-nikhāteva ca |

sā naś cetasi kīliteva viśikhaiś ceto-bhuvaḥ pañcabhiś

cintā-santati-tantu-jāla-niviḍasyūteva lagnā priyā ||32||783||

netrendīvariṇī mukhāmbu-ruhiṇī bhrū-valli-kallolinī

bāhu-dvandva-mṛṇālinī yadi vadhūr vāpī punaḥ sā bhavet |

tal-lāvaṇya-jalāvagāhana-jaḍair aṅgair anaṅgānala-

jvālā-jāla-mucas tyajeyam asamāḥ prāṇa-cchido vedanāḥ ||33||784||

prahartā kvānaṅgaḥ sa ca kusuma-cāpo’lpa-viśikhaś

calaṁ sūkṣmaṁ lakṣyaṁ vyavahitam amūrtaṁ kva ca manaḥ |

itīmām udbhūtāṁ sphuṭam anupapattiṁ manasi me

rudām āvirbhāvād anubhava-virodhaḥ śamayati ||34||785||

mṛgarājasya | (sa.u.ka. 926)

antar-nibaddha-guru-manyu-paramparābhir

icchocitaṁ kim api vaktum aśaknuvatyāḥ |

avyakta-hūṅkṛti-calat-kuca-maṇḍalāyās

tasyāḥ smarāmi muhur ardha-vilokitāni ||35||786||

bhraśyad-vivakṣitam asaṁphalad-akṣarārtham

utkampamāna-daśana-cchadam ucchvasantyā |

adya smarāmi parimṛjya paṭāñcalena

netre tayā kim api yat punaruktam uktam ||36||787||

sonnokasya | (sa.u.ka. 934, sollokasya)

dagdha-prarūḍha-madana-druma-mañjarīti

lāvaṇya-paṅka-paṭalodgata-padminīti |

śītāṁśu-bimba-galitāmṛta-nirmiteti

bālām abāla-hariṇāṅka-mukhīṁ smarāmi ||37||788||

madhūdgāra-smera-bhramara-bhara-hūṅkāra-mukharaṁ

śaraṁ sākṣān mīna-dhvaja-vijaya-cāpa-cyutam iva |

nilīyānyonyasmin upari sahakārāṅkura-mayī

samīkṣante pakṣmāntara-tarala-tārā virahiṇaḥ ||38||789||

sā na cen mṛga-śāvākṣī kim anyāsāṁ kathāvyayaḥ |

kalā na yadi śītāṁśor ambare kati tārakāḥ ||39||790||

upari ghanaṁ ghana-paṭalaṁ dūre kāntā tad etad āpatitam |

himavati divyauṣadhayaḥ krodhāviṣṭaḥ phaṇī śirasi ||40||791||

sthagitaṁ navāmbuvāhair uttānāsyo vilokayan vyoma |

saṅkramayatīva pathikas taj-jala-nivahaṁ sva-locanayoḥ ||41||792||

jayīkasya |

te jaṅghe jaghanaṁ ca tat tad udaraṁ tau ca stanau tat smitaṁ

sūktiḥ sā ca tad īkṣaṇotpala-yugaṁ dhammilla-bhāraḥ sa ca |

lāvaṇyāmṛta-bindu-varṣi vadanaṁ tac caivam eṇīdṛśas

tasyās tad vayam ekam evam asakṛd dhyāyanta evāsmahe ||42||793||

narasiṁhasya |

yadi śaśadharas tvad-vaktreṇa prasahya tiraskṛtas

tad ayam adayo mahyaṁ mugdhe kim evam asūyati |

yad amṛta-rasāsārasrudbhir dhinoty akhilaṁ jagaj

jvalayati tu mām ebhir vahni-cchaṭā-kaṭubhiḥ karaiḥ ||43||794||

parameśvarasya |

līlā-tāṇḍavita-bhruvaḥ smita-sudhā-prasyanda-bhājo dalan-

nīlābja-dyuti-nirbharā dara-valat-pakṣmāvalī-cāravaḥ |

prāptās tasya viyoginaḥ smṛti-pathaṁ khedaṁ samātanvate

premārdrāḥ sudṛśo vikuñcana-tati-preṅkhat-kaṭākṣā dṛśaḥ ||44||795||

visphārāgrās tarala-taralair aṁśubhir visphurantas

tāsāṁ tāsāṁ nayanam asakṛn naipuṇād vañcayitvā |

muktās tanvyā masṛṇa-paruṣās te kaṭākṣa-kṣuraprāś

chinnaṁ chinnaṁ hṛdayam adayaiś chidyate’dyāpi yair me ||45||796||

parameśvarasya |

śyāmāṁ śyāmalimānam ānayata bhoḥ sāndrair masī-kūrcakais

tantraṁ mantram atha prayujya harata śvetotpalānāṁ smitam |

candraṁ cūrṇayata kṣaṇāc ca kaṇaśaḥ kṛtvā śilā-paṭṭake

yena draṣṭum ahaṁ kṣame daśa diśas tad vaktra-mudrāṅkitāḥ ||46||797||

tasmin pañcaśare smare bhagavatā bhargeṇa bhasmīkṛte

jānāmy akṣaya-sāyakaṁ kamala-bhūḥ kāmāntaraṁ nirmame |

yasyāmībhir itas tataś ca viśikhair āpuṅkha-magnātmabhir

jātaṁ me vidalat-kadamba-mukula-spaṣṭopamānaṁ manaḥ ||47||798||

sūtir dugdha-samudrato bhagavataḥ śrī-kaustubhau sodarau

sauhārdaṁ kumudākareṣu kiraṇāḥ pīyūṣa-dhārā-kiraḥ |

spardhā te vadanāmbujair mṛga-dṛśāṁ tat-sthāṇu-cūḍāmaṇe

haṁho candra kathaṁ nu muñcasi mayi jvālā-muco vedanāḥ ||48||799||

rājaśekharasya | (vi.śā.bha. 3.13, sa.u.ka. 983)

tato virahi-vrajyā

ayi pibata cakorāḥ kṛtsnam unnāmi-kaṇṭha-krama-

saralita-cañcac-cañcavaś candrikāmbhaḥ |

viraha-vidhuritānāṁ jīvita-trāṇa-hetor

bhavati hariṇa-lakṣmā yena tejo-daridraḥ ||49||800||

(vi.śā.bha. 3.15 = Bā.rā. 5.73)

rājaśekharasyaitau

śītāṁśur viṣa-sodaraḥ phaṇa-bhṛtāṁ līlāspadaṁ candanaṁ

hārāḥ kṣāra-payomucaḥ priya-suhṛt-paṅkeruhaṁ bhāsvataḥ |

ity eṣāṁ kim ivāstu hanta madana-jyotir-vighātāya yad

bāhyākāra-paribhrameṇa tu vayaṁ tattva-tyajo vañcitāḥ ||50||801||

(vi.śā.bha. 3.19)

vyajana-marutaḥ śvāsa-śreṇīm imām upacinvate

malayaja-raso dhārā-bāṣpaṁ prapañcayituṁ prabhuḥ |

kusuma-śayanaṁ kāmāstrāṇāṁ karoti sahāyatāṁ

dvi-guṇa-harimā māronmāthaḥ kathaṁ nu viraṁsyati ||51||802||

rājaśekharasyaite (vi.śā.bha. 3.20)

hāro jalārdra-śayanaṁ nalinī-dalāni

prāleya-śīkara-mucas tuhinādri-vātāḥ |

yasyendhanāni sarasāny api candanāni

nirvāṇam eṣyati kathaṁ sa manobhavāgniḥ ||52||803||

kasyacit | [amaru 134; su.ā. 1087 bāṇa-kaveḥ; Auc. 14 bhaṭṭa-bāṇasya]

mandādaraḥ kusuma-patriṣu pelaveṣu nūnaṁ

bibharti madanaḥ pavanāstram adya |

hāra-prakāṇḍa-saralāḥ katham anyathāmī

śvāsāḥ parvartita-dukūla-daśāḥ saranti ||53||804||

kasyacit | [Vid. 2.3]

akṛta-premaiva varaṁ na punaḥ saṁjāta-vighaṭita-premā |

uddhṛta-nayanas tāmyati yathā hi na tatheha jātāndhaḥ ||54||805||

kasyacit | [su.ā. 1389 raviguptasya]

svapna prasīda bhagavan punar eka-vāraṁ

sandarśaya priyatamāṁ kṣaṇa-mātram eva |

dṛṣṭvā satī niviḍa-bāhu-nabandha-lagnaṁ

tatraiva māṁ nayati sā yadi vā na yāti ||55||806||

kālidāsasya | (sa.u.ka. 948)

|| iti virahi-vrajyā ||

||23||

 —o)0(o—

### 24. tato’satī-vrajyā

dṛṣṭiṁ he prativeśini kṣaṇam ihāpy asmin gṛhe dāsyasi

prāyo naiva śiśoḥ pitādya virasāḥ kaupīrapaḥ pāsyati |

ekākiny api yāmi tad varam itaḥ srotas tamālākulaṁ

nīrandhrās tanum ālikhantu jaṭhara-cchedānala-granthayaḥ ||1||807||

vidyāyāḥ | (da.rū. 2.21a, śā.pa. 3769, sū.mu. 87.7, sa.u.ka. 541)

teṣāṁ gopa-vadhū-vilāsa-suhṛdāṁ rādha-rahaḥ-sākṣiṇāṁ

kṣemaṁ bhadra kalinda-rāja-tanayā-tīre latā-veśmanām |

vicchinne smara-talpa-kalpana-vidhi-cchedopayoge’dhunā

te jāne jaraṭhī-bhavanti vigalan nīla-tviṣaḥ pallavāḥ ||2||808||

vidyāyāḥ |

sika-tila-talāḥ sāndra-cchāyās taṭānta-vilambinaḥ

śiśira-marutāṁ līlā-vāsāḥ kvaṇaj-jala-raṅkavaḥ |

avinayavatī-nirviccheda-smara-vyaya-dāyinaḥ

kathaya murale kenāmī te kṛtā nicula-drumāḥ ||3||809||

vidyāyāḥ | (sa.u.ka. 531)

pāntha svaira-gatiṁ vihāya jhaṭiti prasthānam ārabhyatām

atyantaṁ kari-śūkarāhit-gavayir bhīmaṁ puraḥ kānanam |

caṇḍāṁśor api raśmayaḥ pratidiśaṁ mlānās tvam eko yuvā

sthānaṁ nāsti gṛhe mamāpi bhavato bālāham ekākinī ||4||810||

(sa.u.ka. 550; Slp 361)

viṭapini śiśira-cchāye kṣaṇam iha viśramya gamyatāṁ pathikāḥ |

ataru-ravārir ataḥ param asama-śilā-durgamo mārgaḥ ||5||811||

ambā śete’tra vṛddhā pariṇata-vayasām agraṇīr atra tāto

niḥśeṣāgāra-karma-śrama-śithila-tanur kubmha-dāsī tatheha |

asmin pāpāham ekā katipaya-divasa-proṣita-prāṇa-nāthā

pānthāyetthaṁ yuvatyā kathitam abhimataṁ vyāhṛti-vyāja-pūrvam ||6||812||

 (sa.u.ka. 548, sū.mu. 87.12 rudrasya, su.ā. 2247, Rasg, p. 262, Citkh, p.32, Dhv. ad 2.24)

smara-vivaśayā kiñcin mithyā-niṣedha-manojñayā

diśi diśi bhayād bhūyo bhūyaḥ pravartita-netrayā |

kuvalaya-dṛśā śūnye daivād atarkita-labdhayā

nibhṛta-nibhṛtaṁ ye cumbyante ta eva viduḥ sukham ||7||813||

vyapeta-vyāhāraṁ gata-vividha-śilpa-vyatikaraṁ

kara-sparśārambha-pragalita-dukūlānta-śayanam |

muhur baddhotkampaṁ diśi diśi muhuḥ-preṣita-dṛśo-

rahalyā-sutrāmṇoḥ kṣaṇikam iva tat-saṅgatam abhūt ||8||814||

yogeśvarasya | (sū.mu. 87.10, sa.ka.ā.b 5.276a, Śṛṅgāra-prakāśa 3.178, 3.235, 3.308, 4.453, 4.514)

yaḥ kaumāra-haraḥ sa eva hi varas tā eva caitra-kṣapās

te conmīlita-mālatī-surabhayaḥ prauḍhāḥ kadambānilāḥ

sā caivāsmi tathāpi tatra surata-vyāpāra-līlā-vidhau

revā-rodhasi vetasī-taru-tale cetaḥ samutkaṇṁhate ||9||815||

(sa.u.ka. 533; śā.pa. 3768; sū.mu. 87.9; SD 1.2, padyā. 382, CC 2.1.58, 2.13.121, 3.1.78.)

kva prasthitāsi karabhoru ghane niśīthe

prāṇādhiko vasati yatra janaḥ priyo me |

ekākinī vada kathaṁ na bibheṣi bāle

nanv asti puṅkhita-śaro madanaḥ sahāyaḥ ||10||816||

(amaroḥ 71, su.ā. 1946, Śp 3610, sa.ka.ā.b 2.354, ŚB 2.287, 3.363, 4.475, 4.545, 4.843, sa.ka.ā. 5.169, Bps 63, Sab 3.63, 21b, Ssm 453)

udeti yasyāṁ na niśākaro ripus

tithir nu kā puṇyavatībhir āpyate |

itīva duṣṭyā paridevite muhuḥ

kuhū kuhūr ity alam āha kokilaḥ ||11||817||

mātar gehini yady ayaṁ hata-śukaḥ saṁvardhanīyas mayā

lauhaṁ pañjaram asya durṇayavato gāḍhāṁ tadā kāraya |

adyainaṁ vadarī-nikuñja-kuhare līnam pracaṇḍorage

karṣantyā mama tāvad aṅga-likhanair evāpad eṣā gatā ||12||818||

(sa.u.ka. 545)

dhvastaṁ kena vilepanaṁ kuca-yuge kenāñjanaṁ netrayo

rāgaḥ kena tavādhare pramathitaḥ keśeṣu kena srajaḥ |

tenāśeṣa-janaugha-kalmaṣam uṣā nīlābja-bhāsā sakhi

kiṁ kṛṣṇena na yāmunena payasā kṛṣṇānurāgas tava ||13||819||

ākṛṣyādāv amanda-grahamalakacayaṁ vaktram āsajya vaktre

kaṇṭhe lagnaḥ sukaṇṭhaḥ punar api kucayor datta-gāḍhāṅga-saṅgaḥ |

baddhāsaktir nitambe patati caraṇayor yaḥ sa tādṛk priyo me

bāle lajjā praṇaṣṭā na hi na hi kuṭile colakaḥ kiṁ trapā-kṛt ||14||820||

(su.ā. 1164)

āmodinā samadhunā paridhūsareṇa

savyākula-bhramavatā patatā purastāt |

āyāsitāsmi sakhi tena divāvasāne

mattena kiṁ praṇayinā na hi kesareṇa ||15||821||

pānthe padmasaro’ntaśādvala-bhuvi nyasyāñcalaṁ śāyini

tvaṁ śrāntāsyavahaṁ ca vartma vasati-grāmo na velāpy agāt |

uttāna-dviguṇāsamañjasa-milaj-jānūdarāstāṁśuka-

stokonmīlad-asañjitoru vayam apy ekākinaḥ kiṁ tv idam ||16||822||

vallaṇasya |

indur yatra na nindyate na madhuraṁ dūtī-vacaḥ śrūyate

nālāpā nipatanti bāṣpa-kaluṣā nopaiti kārśyaṁ tanuḥ |

svādhīnāmanukūlinīṁ sva-gṛhiṇīm āliṅgya yat supyate

tat kiṁ prema gṛhāśrama-vratam idaṁ kaṣṭaṁ samācaryate ||17||823||

lakṣmīdharasya | (su.ā. 2398, Śp 3782, sū.mu. 75.4, Srb 353.49, sa.ka.ā.b 5.192, Śb 3.397, Sab 4.148, sa.ka.ā. 5.298, Ssm 937)

praṇaya-viśadāṁ vaktre dṛṣṭiṁ dadāti viśaṅkitā

ghaṭayati ghanaṁ kaṇṭhāśleṣaṁ sakampa-payodharā |

vadati bahuśo gacchāmīti prayatna-dhṛtāpy aho

ramayatitarāṁ saṅketasthā tathāpi hi kāminī ||18||824||

śrī-harṣasya | (Ratnāvalī 3.9, su.ā. 2058, da.rū. ad. 1.38; sū.mu. 70.10, nāṭ ad. 53)

durdina-niśītha-pavane niḥsaṁcārāsu nagara-vīthīṣu |

patyau videśayāte paraṁ sukhaṁ jaghana-capalāyāḥ ||19||825||

(su.ā. 1937, Srb 352.4, Shv D 24a; padyā. 4.48 309, Śp 3767, Ssm 409)

mārge paṅkini toyadāndha-tamase niḥśabda-saṁcārakaṁ

gantavyā dayitasya me’dya vasatir mugdheti kṛtvā matim |

ājānuūddhṛta-nūpurā karatalenācchādya netre bhṛśaṁ

kṛcchrāl labdha-paristhitiḥ sva-bhavane panthānam abhyasyati ||20||826||

(su.ā. 1948, Sp 3614, Smk 71.2, Srb 357.32, Sab 3.73, 4.148, Ssm 454, sa.ka.ā. 5.170)

bibhrāṇārdra-nakha-kṣatāni jaghane nānyatra gātre bhayān

netre cumbana-pāṭale ca dadhatī nidrālase nivraṇe |

svaṁ saṅketam adūram eva kamitur bhrū-saṁjñayā śaṁsatī

siddhiṁ yāti viṭaika-kalpa-latikā raṇḍā na puṇyair vinā ||21||827||

(su.ā. 2373)

adya svāṁ jananīm akāraṇa-ruṣā prātaḥ sudūraṁ gatāṁ

pratyānektum ito gato gṛha-patiḥ śrutvaiva madhyaṁ-dine |

paṅgutvena śarīra-jarjaratayā prāyaḥ sa lakṣyākṛti-

rdṛṣṭo’sau bhavatā na kiṁ pathika he sthitvā kṣaṇaṁ kathyatām ||22||828||

vastra-prota-duranta-tanū purmukhāḥ saṁyamya nīvī-maṇī-

nudgāḍhāṁśuka-pallavena nibhṛtaṁ dattābhisāra-kramāḥ |

etāḥ kuntala-mallikā-parimala-vyālola-bhṛṅgāvalī-

jhaṅkārair vikalīkṛtāḥ pathi bata vyaktaṁ kuraṅgī-dṛśaḥ ||23||829||

(sa.u.ka. 785)

patir durvañco’yaṁ vidhuramalino vartma viṣamaṁ

janaś chidrānveṣī praṇayi-vacanaṁ duṣpariharam |

ataḥ kācit tanvī rati-vidita-saṅketa-gataye

gṛhād vāraṁ vāraṁ nirasarad atha prāviśad atha ||24||830||

(sa.u.ka. 776)

udeṣyat-pīyūṣa-dyuti-ruci-kaṇārdrāḥ śaśi-maṇi-

sthalīnāṁ panthāno ghana-caraṇa-lākṣā-lipi-bhṛtaḥ |

cakorair uḍḍīnair jhaṭiti kṛta-śaṅkāḥ pratipadaṁ

parāñcaḥ saṁcārāna-vinayavatīnāṁ vivṛṇute ||25||831||

(Anr 7.90)

malayaja-paṅka-lipta-tanavo nava-hāra-latā-vibhūṣitāḥ

sitatara-danta-patra-kṛta-vaktra-ruco rucirāmalāṁśukāḥ |

śaśabhṛti vitata-dhāmni dhavalayati dharām avibhāvyatāṁ gatāḥ

priya-vasatiṁ vrajanti sukham eva mitho nirasta-bhiyo’bhisārikāḥ ||26||832||

bāṇasya | (sa.u.ka. 797; Vām ad 4.310, Ak p.396, As. ad 71, Srb 299.23, Kpd ad. 10.48)

niśāndhakāre vihitābhisārāḥ sakhīḥ śapantīha nitānta-mugdhā |

pathi skhalantī bata vāridhārām āliṅgituṁ vāñchanti vāri-dānām ||27||833||

puruṣottamasya |

kṛtvā nūpura-mūkatāṁ caraṇayoḥ saṁyamya nīvī-maṇīn

uddāma-dhvani-piṇḍitān parijane kiñcic ca nidrāyite |

kasmai kupyasi yāvad asmi calitā tāvad vidhi-preritaḥ

kāśmīrī-kuca-kumbha-sambhrama-haraḥ śītāṁśur abhyudyataḥ ||28||834||

kasyacit | (sa.u.ka. 899; sū.mu. 70.13, kāśmīra-bilhaṇasya)

urasi nihitas tāro hāraḥ kṛtā jaghane ghane

kalakalavatī kāñcī pādau kvaṇanmaṇinūpurau |

priyamabhisarasyevaṁ mugdhe samāhataḍiṇḍimā

yadi kimadhikatrāsotkampaṁ diśaḥ samudīkṣase ||29||835||

devaguptasya (amaru 28, da.rū. 2.27b, su.ā. 1947, śā.pa. 3613, sa.u.ka. 783)

anumatam ivānetuṁ joṣaṁ tamī-tamasāṁ kulaṁ

diśi diśi dṛśo vinyasyantyaḥ śiryāṅkuritāñjanāḥ |

madana-huta-bhug-dhūma-cchāyaiḥ paṭair asitair vṛtāḥ

prayayur arasad-bhūṣair aṅgaiḥ priyānabhisārikāḥ ||30||836||

bhaṭṭa-śiva-svāminaḥ ||

ity asatī-vrajyā

||24||

 —o)0(o—

### 25. tato dūtikopālambha-vrajyā

niḥśeṣa-cyuta-candanaḥ stana-taṭaḥ niryāta-rāgo’dharo

netra dūram anañjane jala-lava-prasyandinī taveyaṁ tanuḥ |

āśā-cchedini dūti bāndhava-janasyājñāta-pīḍāgame

vāpīṁ snātum ito gatāsi na punas tasyādhamasyāntikam ||1||837||

kasyacit | (sa.ka.ā. 4.236, SD under 2.23, sū.mu. 48.2, sa.u.ka. 1036 suvibhokasya)

kiṁ tvaṁ nigūhase dūti stanau vaktraṁ ca pāṇinā |

savraṇā eva śobhante śūrādhara-payodharāḥ ||2||838||

(sa.u.ka. 1040)

sādhu dūti punaḥ sādhu kartavyaṁ kim ataḥ param |

yan mad-arthe virugṇāsi dantair api nakhair api ||3||839||

(sa.u.ka. 1039)

vihāraḥ kaṇṭha-deśas te dūti pravrajitāsi kim |

adharo vīta-rāgas te kaṣāye tava locane ||4||840||

(sa.u.ka. 1038)

dūti kiṁ tena pāpena śāstrātikrama-kāriṇā |

pañca pañcanakhā bhakṣyāḥ ṣaṣṭhī tvaṁ yena khāditā ||5||841||

nāyātaḥ sāmadānābhyām iti bhede’pi darśite |

sādhu yad durvinītasya tvayā daṇḍo nipātitaḥ ||6||842||

anena vīta-rāgeṇa buddhenevādhareṇa te |

dūti virvyājam ākhyātā sarva-vastuṣu śūnyatā ||7||843||

pārśvānbhyāṁ sa-prahārābhyām adhare vraja-khaṇḍite |

dūti saṁgrāma-yogyāsi na yogyā dūta-karmaṇi ||8||844||

tvayā dūti kṛtaṁ karma yat tad anyena duṣkaram |

śaraṇāgata-vidhvaṁsī chidrānveṣī nipātitaḥ ||9||845||

(su.ā. 143)

kṣāmā tanur gatiḥ khinnā netre vyālola-tārake |

vāg aspṛṣṭā ślathaṁ vāso dūti tvaṁ jvaritāsi kim ||10||846||

rajanyām anyasyāṁ surata-parivartād anucitaṁ

madīyaṁ yad vāsaḥ katham api hṛtaṁ tena suhṛdā |

tvayā prītyānītaṁ sva-nivasana-dānāt punar idaṁ

kutas tvādṛg dūti skhalita-śamanopāya-nipuṇā ||11||847||

(sū.mu. 48.7, Śp 3509 bījākarasya; su.ā. 1437 bījakasya, Ssm 497, Sab 3.48 bījāṅkurasya; Sg 64b)

nāyāto yadi tādṛśaṁ sa śapathaṁ kṛtvāpi dūti priya-

stat kiṁ kopanayā tvayā sva-daśanair agrādharaḥ khaṇḍitaḥ |

svedāmbhaḥ-kaṇa-dāyi vepanam idaṁ tyaktvā bhaja svasthatāṁ

ko lokasya sakhi svabhāva-kuṭilasyāntargataṁ jñāsyati ||12||848||

(sū.mu. 486, su.ā. 1438)

romāñcaṁ vahasi śvasiṣy avirataṁ dhyānaṁ kim apy āśritā

dṛṣṭis te bhramati prakampa-capale vyaktaṁ ca te śītkṛtam |

taṁ labdhvā khalu bandhakīva surata-vyāpāra-dakṣaṁ janaṁ

kiṁ dūti jvaritāsi pāpam athavā spṛṣṭvā bhavanty āpadaḥ ||13||849||

śvāsaḥ kiṁ tvaritā gatiḥ pulakitā kasmā t prasādyāgatā

veṇī bhraśyati pādayor nipatanāt kṣāmā kim ity uktibhiḥ |

svedārdraṁ mukham ātapena galitā nīvī gamād āgamād

dūti mlāna-saroruha-dyuti-muṣaḥ svauṣṭhasya kiṁ vakṣyasi ||14||850||

 (smv 48.5 śilābhaṭṭārikāyāḥ)

adhareṇonnati-bhājā bhujaṅga-paripīḍitena te dūti |

saṅkṣobhitaṁ mano me jalanidhir iva manda-rāgeṇa ||15||851||

sad-bhāvopagatā sama-praṇayinī dārāḥ parasyeti vā

dūte rāga-parābhavaḥ kriyata ity etan na mīmāṁsitam |

yenāmbhoruha-saṁnibhasya vadanasyāpāṇḍutā te kṛtā

dūti bhraṣṭa-guṇasya tasya nilayaṁ svapne’pi mā gāḥ punaḥ ||16||852||

sva-kārya-buddhyaiva sadā mad-arthe

dūti pravṛttiṁ pratipālayantyā |

tvayā phalenaiva vibhāvito’yaṁ

mayā sahābhinna-śarīra-vādaḥ ||17||853||

vittokasya | (sa.u.ka. 1037)

|| iti dūtikopālambha-vrajyā ||

||25||

 —o)0(o—

### 26. tataḥ pradīpa-vrajyā

ruddhe vāyau niṣiddhe tamasi śubha-vaśonmīlitāloka-śaktiḥ

kasmān nirvāṇa-lābhī na bhavatu parama-brahmavad vīkṣya dīpaḥ |

nidrāṇa-strī-nitambāmbara-haraṇa-raṇan-mekhalārāva-dhāvat-

kandarpānaddha-bāṇa-vyatikara-taralaṁ kāminaṁ yāminīṣu ||1||854||

atipītāṁ tamo-rājīṁ tanīyān soḍhum akṣamaḥ |

vamatīva śanair eṣa pradīpaḥ kajjala-cchalāt ||2||855||

kasyacit | (sa.u.ka. 1215)

nirvāṇa-gocara-gato’pi muhur pradīpaḥ

kiṁ vṛttakaṁ taruṇayoḥ suratāvasāne |

ity evam ākalayituṁ sakalaṅka-lajja

udgrīvikām iva dadāti rati-pradīpaḥ ||3||856||

kasyacit | (sa.u.ka. 1212)

bālāṁ kṛśāṅgīṁ suratānabhijñāṁ

gāḍhaṁ navoḍhām upagūḍhavantam |

vilokya jāmātaram eṣa dīpo

vātāyate kampam upaiti bhītaḥ ||4||857||

kasyacit | (sa.u.ka. 1213)

|| iti pradīpa-vrajyā ||

||26||

 —o)0(o—

### 27. tato'parāhṇa-vrajyā

nidrāndhānāṁ dinamaṇi-karāḥ kāntim ambhoruhāṇāṁ

uccityaite bahu-guṇam ivābibhrataḥ śoṇimānam |

cakrāṅkāṇām avirala-jalair ārdra-viśleṣa-bhājāṁ

vakṣaḥ-sparśair iva śiśiratāṁ yānti nirvāpyamāṇāḥ ||1||858||

dāvāstra-śaktir ayam eti ca śīta-bhāvaṁ

bhāsvān jvalanti hṛdayāni ca koka-yūnām |

kiṁ brūmahe’bhyudayate ca jagat-pidhānaṁ

dhvāntaṁ bhavanti ca viśuddha-dṛśo divāndhāḥ ||2||859||

unmuktābhir divasam adhunā sarvatas tābhir eva

svacchāyābhir niculitam iva prekṣyate viśvam etat |

paryanteṣu jvalati jaladhau ratnasānau ca madhye

citrāṅgīyaṁ ramayati tamaḥ-stoma-līlā dharitrī ||3||860||

cūḍā-ratnaiḥ sphuradbhir viṣadhara-vivarāṇy ujjvalāny ujjvalāni

prekṣyante cakravākī-manasi niviśate sūrya-kāntāt kṛśānuḥ |

kiṁ cāmī śalyayantas timiram ubhayato nirbharāhas tamisrā-

saṅghaṭṭotpiṣṭa-sandhyā-kaṇa-nikara-parispardhino bhānti dīpāḥ ||4||861||

paṭu-kaṭu-koṣmabhiḥ kaṭaka-dhātu-rasasya gireḥ

kuhara-kaṭāhakeṣu ravi-dhāmabhir utkvathataḥ |

upari-bharād ivotsalitayā chaṭayā gaganaṁ

prati-nava-sandhyayā sapadi saṁvalitaṁ śuśubhe ||5||862||

astaṁ bhāsvati loka-locana-kalāloke gate bhartari

strī-lokocitam ācaranti sukṛtaṁ vahnau vilīya tviṣaḥ |

apy etās tu cikīrṣayeva tapasāṁ tārākṣa-mālā diśo

manye khañjana-kaṇṭha-komala-tamaḥ-kṛṣṇājinaṁ bibhrati ||6||863||

yāvad bhāskara-kesarī pravitata-jyotiḥ-saṭā-bhāsuro

hatvā vāsara-vāraṇaṁ vana-darīm astācalasyāsthitaḥ |

tāvat santama-sāccha-bhalla-pariṣat-sandhyāstram āpīyate

kumbha-bhraṁśa-vikīrṇa-mauktika-ruco rājanty amūs tārakāḥ ||7||864||

asta-vyāstān krama-tata-gatīn patri-mālā-taraṅgān

veṇī-daṇḍān iva dhṛtavatī mukta-sandhyāṅga-rāgā |

dhvānta-mlānāṁśuka-paricaya-cchanna-lāvaṇya-śocyā

dyauḥ pratyagra-dyumaṇi-virahād vāntam akṣṇor na yāti ||8||865||

parāvṛttā gāvas taruṣu vayasāṁ kūjati kulaṁ

piśācīnāṁ cetaḥ spṛśati gṛha-kṛtya-pravaṇatā |

ayaṁ nandī sandhyā-samaya-kṛta-kṛtya-vyavasitis

tri-netrābhiprāya-pratisadṛśam unmārṣṭi murajān ||9||866||

śitkaṇṭhasya |

utsarpad-dhūma-lekhā-tviṣi tamasi manāg visphuliṅgāyamānair

udbhedais tārakāṇāṁ viyati parigate paścimāśām upetā |

khedenevānatāsu skhalad-ali-rasanāsv abjinī-preyasīṣu

prāyaḥ sandhyātapāgniṁ viśati dinapatau dahyate vāsara-śrīḥ ||10||867||

prārabdho maṇi-dīpa-yaṣṭiṣu vṛthā pātaḥ pataṅgair ito

gandhāndhair abhito madhuvrata-kulair utpakṣmabhiḥ sthīyate |

vellad-bāhu-latā-viloka-valaya-svānair itaḥ sūcita-

vyāpārāś ca niyojayanti vividhān varāṅganā varṇakān ||11||868||

vrajati kalita-stokāloko navīna-javāruṇa-

cchavi-ravir asau svecchā-dṛśyau diśaṁ bhṛśam ap-pateḥ |

kakubhi kakubhi prāptāhārāḥ kulāyamahī-ruhāṁ

śirasi śirasi svairaṁ svairaṁ patanti patattriṇaḥ ||12||869||

kasyacit | (sa.u.ka. 1199)

kāla-vyāla-hataṁ vīkṣya patantaṁ bhānum ambarāt |

oṣadhīśaṁ samādāya dhāvatīva pitṛ-prasūḥ ||13||870||

jagan-netra-jyotiḥ pibati śanakair andha-tamasaṁ

kulāyair ākṛṣṭāḥ kṣaṇa-virata-kūjā bali-bhujaḥ |

tatholūkaḥ stoka-vyapagata-bhayaḥ koṭara-mukhād

vapur magna-grīvo ḍamarita-śirāḥ paśyati diśaḥ ||14||871||

viddūkasya |

tārā-praroha-dhavalotkaṭa-danta-paṅkter

dhvāntābhinīla-vapuṣo rajanī-piśācyāḥ |

jihveva sārdra-rudhirāruṇa-sūrya-māṁsa-

grāsārthinī nabhasi visphurati sma sandhyā ||15||872||

snātīva mandara-gano'stamite’dya-sindhūd-

dhṛtendu-kalaśa-skhalad-aṁśu-toyaiḥ |

etaj jagan-nayana-hāri ghanaṁ tamo'sya pṛṣṭhe

śriyaṁ vitata-kuntalavat tanoti ||16||873||

pṛthu-gagana-kabandha-skandha-cakraṁ kim etat

kim u rudhira-kapālaṁ kāla-kāpālikasya |

lalala-bharitam antaḥ kiṁ nu tārkṣyāṇḍa-khaṇḍaṁ

janayati hi vitarkān sāndhyam arkasya bimbam ||17||874||

yāte bhāsvati vṛddha-sārasa-śiraḥ-śoṇesta-śṛṅgāśrayaṁ

vyāliptaṁ timiraiḥ kaṭhora-bali-bhuk-kaṇṭhābhinīlair nabhaḥ |

māhendrī dig api prasanna-nalinā candrodayākāṅkṣiṇī

bhāty eṣā cira-viprayukta-śavarī-gaṇḍāvapāṇḍu-cchaviḥ ||18||875||

acala-siṁhasya | (sa.u.ka. 1196, malayarājasya)

atiharita-patra-parikara-sampanna-spandanaika-viṭapasya |

ghana-vāsanair mayūkhaiḥ kusumbha-kusumāyate taraṇiḥ ||19||876||

cakrapāṇeḥ |

dinamaṇir anargha-mūlyo dina-vaṇijārgha-prasārito jagati |

anurūpārgham alabdhvā punar iva ratnākare nihitaḥ ||20||877||

śrī-dharmapālasya |

niryad-vāsara-jīva-piṇḍa-karaṇiṁ bibhrat kavoṣṇaiḥ karair

māñjiṣṭhaṁ ravi-bimbam ambara-talād astācale luṇṭhati |

kiṁ ca stoka-tamaḥ-kalāpa-kalanā-śyāmāyamānaṁ manāg

dhūma-dhyāma-purāṇa-citra-racanā-rūpaṁ jagaj jāyate ||21||878||

rājaśekharasya |

gharma-tviṣi sphurita-ratna-śilā-krameṇa

meror nitamba-kaṭakān avagāhamāne |

valgat-turaṅga-khura-cūrṇita-padma-rāga-

dhūlīva vāta-valitollasati sma sandhyā ||22||879||

astādri-śiro-vinihita-ravi-maṇḍala-sarasa-yāva-ghaṭṭāṅkam |

nayatīva kāla-kaulaḥ kvāpi nabhaḥ-sairibhaṁ siddhyai ||23||880||

prathamam alasaiḥ paryastāgraṁ sthitaṁ pṛthu-kesarair

virala-viralair antaḥ-patrair manāṅ malitaṁ tataḥ |

tad-anu valanā-mātraṁ kiñcid vyadhāyi bahir dalair

mukulana-vidhau vṛddhābjānāṁ babhūva kadarthanā ||24||881||

dagdha-dhvānta-dinasya gharma-dina-kṛt-saṁvṛtta-saptārciṣā

taptāṅgāra-gurūccaya-śriyam ayaṁ badhnāti sandhyā-tapaḥ |

nirvāṇāj jala-viprakīrṇa-nivaha-śyāmatvam ātanvate

prāg-vipluṣṭa-tamo-guror abhinavās tasyās tamisra-tviṣaḥ ||25||882||

buddhākarasya |

astopadhāna-vinihita-ravi-bimba-

śiro-nikuñcita-dig-aṅgaḥ |

vaste’ndhakāra-kambalam

amara-śayane dinādhvanyaḥ ||26||883||

malayavātasya |

nṛtya-śramāt kara-nakhodara-pītavāntaiḥ

svedārdra-bhasma-maya-bindubhir indu-gauraiḥ |

santyajya tārakitam etad iti pravādaṁ

vyomāṅgaṇaṁ gaṇaya citritam īśvareṇa ||27||884||

lakṣmīdharasya |

|| ity aparāhṇa-vrajyā ||

||27||

—o)0(o—

### 28. tato'ndhakāra-vrajyā

kiṁ svarbhānur asau vilimpati jagad dehaprabhāvistaraiḥ

tīvrāṁśoḥ patataḥ pataty atha karālambāvakṛṣṭaṁ nabhaḥ |

kiṁ sāmbhodhikulābalāṁ vasumatīṁ svasmin vidhatte hariḥ

saṅkalpān iti māṁsalaṁ vitanute kādambanīlaṁ tamaḥ ||1||885||

niṣyandasphuritābhir oṣadhirucāṁ śailāḥ śikhābhaktibhiḥ

śabdaiḥ prāṇabhṛto gṛhītasumanovāsair marudbhir drumāḥ |

dhvānte limpati mattakokilavadhūkaṇṭhābhinīle jagad

lakṣyante bhavanāni jālavivaroddhāntaiḥ pradīpāṁśubhiḥ ||2||886||

manovinodasya |

drākparyastagabhastir astamayate māṇikyaśoṇo raviḥ

sāndhyaṁ dhāma nabhoṅgaṇaṁ kulayati dvitrisphurattārakam |

śocyante vayasāṁ gaṇair ita itaḥ paryantacaityadrumāḥ

kiṁ cābhyarṇaparākrameṇa tamasā prorṇūyate rodasī ||3||887||

cakṣurlagnam ivātimāṁsalamasīvarṇāyate yan nabhaḥ

pārśvasthā iva bhānti hanta kakubho niḥsandhiruddhāntarāḥ |

vinyastātmapadapramāṇakam idaṁ bhūmītalaṁ jñāyate

kiṁ cānyat karasaṅgamaikagamakaḥ svāṅge’pi sampratyayaḥ ||4||888||

ghanatamatimiraghuṇotkarajagdhānām iva patanti kāṣṭhānām |

chidrair amībhir uḍubhiḥ kiraṇavyājena cūrṇāni ||5||889||

murāreḥ | (a.rā. 2.53)

rahaḥ-saṅketa-stho ghanatama-tamaḥ-puñja-pihita-

vṛthonmeṣaṁ cakṣur muhur upadadhānaḥ pathi pathi |

sa-ḍatkārād alpād api nibhṛta-samprāpta-ramaṇī-

bhrama-bhrāmyad-bāhur dama-damikayottāmyati yuvā ||6||890||

hā kaṣṭaṁ ka iha kṣamaḥ pratikṛtau kasyaitad āvedyatāṁ

grastaṁ hanta niśācarair iva tamaḥ-stobhaiḥ samastaṁ jagat |

kālaḥ so'pi kim asti yatra bhagavān udgamya śīta-dyutir

dhvāntaughād bhuvam uddhariṣyati hariḥ pātāla-garbhād iva ||7||891||

vijayendrasya |

utsārito hasita-dīdhitibhiḥ kapolād
ekāvalībhir avadhūta iva stanebhyaḥ |

aṅgeṣv alabdha-paribhoga-sukho’ndhakāro

gṛhṇāti keśa-racanāsu ruṣeva nārīḥ ||892||

kasyacit | (sa.u.ka. 1207, gaṇapateḥ)

vyomnas tāpiccha-gucchāvalibhir iva tamo-vallarībhir vriyante

paryantāḥ prānta-vṛttyā payasi vasumatī nūtane majjatīva |

vātyāsaṁvega-viṣvag-vitata-valayita-sphīta-dhūmyāprakāśaṁ

prārambhe’pi triyāmā taruṇayati nijaṁ nīlimānaṁ vaneṣu ||9||893||

atyutsārya bahir-viṭaṅga-vaḍabhī-gaṇḍa-sthala-śyāmikāṁ

bhinnābhinna-gavākṣa-jāla-virala-cchidraiḥ pradīpāṁśavaḥ |

ārūḍhasya bhareṇa yauvanam iva dhvāntasya naktaṁ mukhe

niryātāḥ kapilāḥ karāla-virala-śmaśrū-prarohā iva ||10||894||

bhaṭṭa-gaṇapateḥ |

tanu-lagnā iva kakubhaḥ kṣmā-valayaṁ caraṇa-cāra-mātram iva |

viyad iva cālika-daghnaṁ muṣṭi-grāhyaṁ tamaḥ kurute ||11||895||

(vi.śā.bha. 3.6)

uttaṁsaḥ keki-picchair marakata-valaya-śyāmale doḥ-prakāṇḍe

hāraḥ sārendra-nīlair mṛgamada-racito vaktra-patra-prapañcaḥ |

nīlābjaiḥ śekhara-śrī-rasita-vasanatā cety abhīkābhisāre

sampraty eṇekṣaṇānāṁ timira-bhara-sakhī vartate veśa-līlā ||12||896||

rājaśekharasyaitau (vi.śā.bha. 3.7)

|| ity andhakāra-vrajyā ||

||28||

 —o)0(o—

### 29. tataś candra-vrajyā

śṛṅgāre sūtradhāraḥ kusuma-śara-muner āśrame brahmacārī

nārīṇām ādidevas tribhuvana-mahito rāga-rājye purodhāḥ |

jyotsnāsatraṁ dadhānaḥ pura-mathana-jaṭājūṭa-koṭīśayālur

devaḥ kṣīroda-janmā jayati kumudinī-kāmukaḥ śveta-bhānuḥ ||897||

vasukalpasya (sa.u.ka. 356)

śaśadharaḥ kumudākara-bāndhavaḥ

kamala-ṣaṇḍa-nimīlana-paṇḍitaḥ |

ayam udeti kareṇa dig-aṅganāḥ

parimṛṣann iva kuṅkuma-kāntinā ||2||898||

rājaśriyaḥ |

lokāḥ śokaṁ tyajata na cira-sthāyinī dhvānta-vṛttir

bhadre yāyāḥ kumudini mudaṁ muñca mohaṁ cakora |

svaccha-jyotsnāmṛta-rasa-nadī-srotasām eka-śailaḥ

so'yaṁ śrīmān udayati śaśī viśva-sāmānya-dīpaḥ ||3||899||

etau rājaśriyaḥ |

karpūraiḥ kim apūri kiṁ malayajair ālepi kiṁ pāradair

akṣāli sphaṭikopalaiḥ kim aghaṭi dyāv-āpṛthivyor vapuḥ |

etat tarkaya kairava-klama-hare śṛṅgāra-dīkṣā-gurau

dikkāntāmukure cakora-suhṛdi prauḍhe tuṣāra-tviṣi ||900||

 (śā.pa. 3639, sa.u.ka. 371, vasukalpasya)

kalādhāro vakraḥ sphurad-adhara-rāgo nava-tanu-

rgalan-mānāveśās taruṇa-ramaṇīr nāgara iva |

ghana-śroṇī-bimbe nayana-mukule cādhara-dale

kapole grīvāyāṁ kuca-kalaśayoś cumbati śaśī ||5||901||

śrīkaṇṭhasya | (Skm 415)

sambandhī raghu-bhūbhujāṁ manasija-vyāpāra-dīkṣā-gurur

gaurāṅgī-vadanopamā-paricitas tārā-vadhū-vallabhaḥ |

candraḥ sundari dṛśyatām ayam itaś caṇḍīśa-cūḍāmaṇiḥ

sadyo-mārjita-dākṣiṇātya-yuvatī-dantāvadāta-dyutiḥ ||6||902||

lekhām anaṅga-puratoraṇa-kānti-bhājam

indor vilokaya tanūdari nūtanasya |

deśāntara-praṇayinor api yatra yūnor

nūnaṁ mithaḥ sakhi milanti vilokitāni ||903||

rājaśekharasya | (sa.u.ka. 362, vasukalpasya)

naitan nabho lavaṇa-toya-nidhir eṣa paśya

chāyā-pathaś ca na bhavaty ayam asya setuḥ |

nāyaṁ śaśi niviḍa-piṇḍita-bhoga eṣa

śeṣo na lāñchanam idaṁ harir eṣa suptaḥ ||8||904||

kapāle mārjāraḥ paya iti karān leḍhi śaśinaḥ

taru-cchidra-protān bisam iti karī saṅkalayati |

ratānte talpa-sthān harati vanitāpy aṁśukam iva

prabhā-mattaś candro jagad idam aho viklavayati ||905||

rājaśekharasya (Kp 546, su.ā. 1994, sa.ka.ā. 3.114, sa.u.ka. 382)

bhavati bhaviṣyati kim idaṁ nipatiṣyati bimbam ambarād śaśinaḥ |

aham api candana-paṅkair aṅkam anaṅkaṁ kariṣyāmi ||10||906||

bhikṣusumateḥ |

citācakraṁ candraḥ kusuma-dhanuṣo dagdha-vapuṣaḥ

kalaṅkas tatratyo vahati malināṅgāra-tulanām |

idaṁ tv asya jyotir dara-dalita-karpūra-dhavalaṁ

marudbhir bhasmeva prasarati vikīrṇaṁ diśi diśi ||907||

(sa.u.ka. 419, rājaśekharasya)

sadyaḥ kuṅkuma-paṅka-picchilam iva vyomāṅgaṇaṁ kalpayan

paśyairāvata-kānta-danta-musala-cchedopameyākṛtiḥ |

udgacchaty ayam accha-mauktika-maṇi-prālamba-lambaiḥ karair

mugdhānāṁ smara-lekha-vācana-kalā-keli-pradīpaḥ śaśī ||908||

rājaśekharasya | (sa.u.ka. 377)

asāv eka-dvi-tri-prabhṛti-paripāṭyā prakaṭayan

kalāḥ svairaṁ svairaṁ nava-kamala-kandāṅkura-rucaḥ |

purandhrīṇāṁ preyo-viraha-dahanoddīpita-dṛśāṁ

kaṭākṣebhyo bibhyan nibhṛtam iva candro’bhyudayate ||909||

kasyacit | (sa.u.ka. 1218, rājaśekharasya)

unmīlanti mṛṇāla-komala-ruco rājīva-saṁvartikā-

saṁvarta-vrata-vṛttayaḥ katipaye pīyūṣa-bhānoḥ karāḥ |

apy usrair dhavalī-bhavatsu giriṣu kṣubdho'yam unmajjatā

viśveneva tamo-mayo nidhir apām ahnāya phenāyate ||14||910||

(a.rā. 2.70)

kāśmīreṇa dihānam ambara-talaṁ vāma-bhruvām ānanad-

vairājyaṁ vidadhānam indu-dṛṣadāṁ bhindānam ambhaḥ-śirāḥ |

pratyudyat-puruhūta-pattana-vadhū-dattārgha-dūrvāṅkura-

kṣīvotsaṅga-kuraṅgam aindavam idaṁ tad bimbam ujjṛmbhate ||15||911||

(a.rā. 2.72)

naivāyaṁ bhagavān udañcati śaśī gavyūti-mātrīm api

dyām adyāpi tamas tu kaurava-kula-śrī-cāṭu-kārāḥ karāḥ |

mathnanti sthala-sīmni śaila-gahanotsaṅgeṣu saṁrundhate

jīva-grāham iva kvacit kvacid api cchāyāsu gṛhṇanti ca ||16||912||

(a.rā. 2.74)

kiṁ nu dhvānta-payodhir eṣa kataka-kṣodair ivendoḥ karair

atyaccho'yam adhaś ca paṅkam akhilaṁ chāyāpadeśād abhūt |

kiṁ vā tat-kara-kartarībhir abhito nistakṣaṇād ujjvalaṁ

vyomaivedam itas tataś ca patitāś chāyā-chalena tvacaḥ ||17||913||

(a.rā. 2.75)

dala-vitati-bhṛtāṁ tale tarūṇāṁ

iha tila-taṇḍulitaṁ mṛgāṅka-rociḥ |

mada-capala-cakora-cañcu-koṭī-

kavalana-tuccham ivāntarāntar ābhūt ||18||914||

(a.rā. 2.76)

tathā paurastyāyāṁ diśi kumuda-kedāra-kalikā-

kapāṭaghnīm induḥ kiraṇa-laharīm ullalayati |

samantād unmīlad-bahu-jala-bindu-vyatikarai-

ryathā puñjāyante prati-guṇa-kameṇāṅka-maṇayaḥ ||915||

murāreḥ | (Ar 2.78, sa.u.ka. 407)

bhūyas tarāṇi yad amūni tamasvinīṣu

jyotsnīṣu ca praviralāni tataḥ pratīmaḥ |

sandhyānalena bhṛśam ambara-mūṣikāyām

āvartitair uḍubhir eva bhṛto'yam induḥ ||20||916||

(a.rā. 2.81)

yaṁ prāk pratyag avāg udañci kakubhāṁ nāmāni sambibhrataṁ

jyotsnā-jāla-jhala-jjhalābhir abhito lumpantam andhaṁ tamaḥ |

prācīnād acalād itas tri-jagatām āloka-bījād bahir

niryāntaṁ hariṇāṅkam aṅkuram iva draṣṭuṁ jano jīvati ||21||917||

(a.rā. 7.60)

prācīnācala-cūla-candra-maṇibhir nirvyūḍha-pādyaṁ nijair

niryāsair uḍubhir nijena vapuṣā dattārghalājāñjali |

antaḥ-prauḍha-kalaṅka-tuccham abhitaḥ sāndraṁ paristīryate

bimbād aṅkura-bhagna-naiśika-tamaḥ-sandoham indor mahaḥ ||22||918||

murārer amī (a.rā. 7.72)

śaśinam asūta prācī nṛtyati madano hasanti kakubho’pi |

kumuda-rajaḥ-paṭa-vāsaṁ vikirati gaganāṄgane pavanaḥ ||23||919||

dharma-kīrteḥ | (sa.u.ka. 406)

kahlāra-sparśi-garbhaiḥ śiśira-parigamāt kāntimadbhiḥ karāgrai-

ścandreṇāliṅgitāyās timira-nivasane sraṁsamāne rajanyāḥ |

anyonyālokanībhiḥ paricaya-janita-prema-nisyandinībhi-

rdūrārūḍhe pramode hasitam iva parispaṣṭam āśā-vadhūbhiḥ ||24||920||

pāṇineḥ || (sa.u.ka. 411)

adyāpi stana-śaila-durga-viṣame sīmantinīnāṁ hṛdi

sthātuṁ vāñchati māna eṣa dhig iti krodhād ivālohitaḥ |

udyad-dūratara-prasārita-karaḥ karṣaty asau tat-kṣaṇāt

phullat-kairava-kośa-niḥsara-dali-śreṇī-kṛpāṇaṁ śaśī ||25||921||

vasukalpasya | (Mn 2.41, sa.u.ka. 376, śā.pa. 3636, sā.da. under 7.4, Kp 237)

yātasyāstam anantaraṁ dina-kṛto veśena rāgānvitaḥ

svairaṁ śītakaraḥ karaṁ kamalinīm āliṅgituṁ yojayan |

śīta-sparśam avāpya samprati tathā gupte mukhāmbhoruhe

hāseneva kumudvatī-vanitayā vailakṣya-pāṇḍū-kṛtaḥ ||26||922||

vasukalpasya | (sa.u.ka. 413, Mn 2.42)

tathoddāmair indoḥ sarasa-visa-daṇḍa-dyuti-dharair

mayūkhair vikrāntaṁ sapadi paritaḥ pīta-timiraiḥ |

dinaṁ-manyā rātriś cakita-cakitaṁ kauśika-kulaṁ

praphullaṁ nidrāṇaiḥ katham api yathāmbhoruha-vanaiḥ ||27||923||

dhoyīkasya (sa.u.ka. 420, yogeśvarasya)

uddarpa-hūṇa-taruṇī-ramaṇopamarda-

bhugnonnata-stana-niveśa-nibhaṁ himāṁśoḥ |

bimbaṁ kaṭhora-visakāṇḍa-kaḍāra-gaurai-

rviṣṇoḥ padaṁ prathamam agrakarair vyanakti ||28||924||

aparājita-rakṣitasya | (sa.u.ka. 367)

tamobhir dikkālair viyad api vilaṅghya kva nu gataṁ

gatā drāṅmudrāpi kva nu kumuda-koṣasya sarasaḥ |

kva dhairyaṁ tac cābdher viditam udayādreḥ pratisara-

sthalī-madhyāsīne śaśini jagad apy ākulam idam ||29||925||

aparājitsya | (sa.u.ka. 434, aparājita-rakṣitasya)

prathamam aruṇa-cchāyas tāvat tataḥ kanaka-prabhas

tad anu virahottāmyat-tanvī-kapola-tala-dyutiḥ |

prasarati punar dhvānta-dhvaṁsa-kṣamaḥ kṣaṇadāmukhe

sarasa-bisinī-kanda-ccheda-cchavir mṛga-lāñchanaḥ ||30||926||

kasyacit | (Kp 139, su.ā. 2004, sū.mu. 72.4, sa.u.ka. 396, rājaśekharasya)

candraḥ kṣīram iva kṣaraty avirataṁ dhārā-sahasrotkarair

udgrīvais tṛṣitair ivādya kumudair jyotsnā-payaḥ pīyate |

kṣīrodāmbhasi majjatīva divasa-vyāpāra-khinnaṁ jagat

tat kṣobhāj jala-budbudā iva tarantyālohitās tārakāḥ ||31||927||

caturṇām | (sa.u.ka. 390, vikramāditya-caṇḍāla-vidyā-kāli-dāsānām)

sphaṭikāla-vāla-lakṣmīṁ pravahati śaśi-bimbam ambarodyāne |

kiraṇa-jala-sikta-lāñchana-bāla-tamālaika-viṭapasya ||32||928||

kasyacit | (sa.u.ka. 394, rājaśekharasya)

iha bahalitam indor dīdhitīnāṁ prabhābhir

mada-vikala-cakorī-cañcu-mudrāṅkitābhiḥ |

rati-bhara-parikheda-srastarārthaṁ vadhūnāṁ

kara-kisalaya-līlā-bhañjana-vyañjikābhiḥ ||33||929||

rajani-purandhri-rodhra-tilakas timira-dvipa-yūtha-kesarī

rajata-mayo'bhiṣeka-kalaśaḥ kusumāyudha-medinī-pateḥ |

ayam udayācalaika-cūḍāmaṇir abhinava-darpaṇo diśāṁ

udayati gagana-sarasi haṁsasya hasann iva vibhramaṁ śaśī ||34||930||

bāṇasya |

eṣa sāndra-timire gaganānte

vāriṇīva maline yamunāyāḥ |

bhāti pakṣa-puṭa-gopita-cañcū

rāja-haṁsa iva śīta-mayūkhaḥ ||35||931||

gagana-tala-taḍāga-prānta-sīmni pradoṣa-

prabalatara-varāhotkhanyamānaś cakāsti |

parikalita-kalaṅkaḥ stoka-paṅkānulepo

nija-kiraṇa-mṛṇālī-mūla-kando’yam induḥ ||36||932||

(Skm 418)

pariṇata-lavalī-phalābhipāṇḍus

tanur abhavan malinodarā himāṁśoḥ |

jana-hṛdaya-vibheda-kuṇṭhiteṣor

viśikha-niśāta-śileva manmathasya ||37||933||

labdhodaye suhṛdi candramasi sva-vṛddhir

āsādya bhinna-samayas tridaśoddhṛtāni |

ratnāni lipsur iva dig-bhuvanāntarāle

jyotsnā-chalena dhavalo jaladhir jagāha ||38||934||

gaṇapateḥ |

pinaṣṭīva taraṅgāgrair arṇavaḥ phena-candanam |

tad ādāya karair indur limpatīva dig-aṅganām ||39||935||

sarvasvaṁ gagana-śriyā rati-pater viśvāsa-pātraṁ sakhā

vāstavyo hara-mūrdhni sarva-bhuvana-dhvāntaugha-muṣṭindhayaḥ |

kṣīrāmbhodhi-rasāyanaṁ kamalinī-nidrauṣadhī-pallavo

devaḥ kānti-mahā-dhano vijayate dākṣāyaṇī-vallabhaḥ ||40||936||

karpūra-dravaśīkarotkara-mahā-nīhāra-magnām iva

pratyagrāmṛta-phena-paṅka-paṭalī-lepopadigdhām iva |

svacchaika-sphaṭikāśma-veśma-jaṭhara-kṣiptām iva kṣmām imāṁ

kurvan pārvaṇa-śarvarī-patir asāv uddāmam uddyotate ||41||937||

(sa.u.ka. 388, parameśvarasya)

asau bibhrat-tāmra-tviṣam udaya-śailasya śirasi

skhalann prāleyāṁśur yadi bhavati matto haladharaḥ |

tadānīm etat tu pratinava-māla-dyuti-haraṁ

tamo'pi vyālolaṁ vigalati tadīyaṁ nivasanam ||42||938||

yogeśvarasya |

yathāyaṁ bhāty aṁśūn diśi diśi kiran kunda-viśadān

śaśāṅkaḥ kāśmīrī-kuca-kala-śaśa-lāvaṇya-laḍitaḥ |

tathāyaṁ kastūrī-mada-likhita-patrāvali-tulāṁ

navāmbhoda-ccheda-cchavir api samārohati mṛgaḥ ||43||939||

śarvasya | (sa.u.ka. 395)

yathaivaiṣa śrīmāṁś carama-giri-vaprānta-jaladhau

sudhā-sūtiś cetaḥ kanaka-kamalā-śaṅki kurute |

tathāyaṁ lāvaṇya-prasara-makaranda-drava-tṛṣā-

patad-bhṛṅga-śreṇi-śriyam api kalaṅkaḥ kalayati ||44||940||

(sa.u.ka. 426)

sphuṭa-kokanadāruṇaṁ purastād

atha jāmbūnada-patra-piñjarābham |

krama-laṅghita-mugdha-bhāvam indoḥ

sphaṭika-ccheda-nibhaṁ vibhāti bimbam ||45||941||

bhagīrathasya | (sa.u.ka. 368)

viyati visarpatīva kumudeṣu bahūbhavatīva yoṣitāṁ

pratiphalatīva jaṭharaśarakāṇḍavipāṇḍuṣu gaṇḍabhittiṣu |

ambhasi vikasatīva hasatīva sudhādhavaleṣu dhāmasu

dhvajapaṭapallaveṣu lalatīva samīracaleṣu candrikā ||46||942||

analasa-javā-puṣpotpīḍa-cchavi prathamaṁ tataḥ

samadaya-vanī-gaṇḍa-cchāyaṁ punar madhu-piṅgalam |

tad anu ca nava-svarṇāmbhoja-prabhaṁ śaśinas tata-

staruṇi tagarākāraṁ bimbaṁ vibhāti nabhas-tale ||47||943||

kasyacit | (sa.u.ka. 366)

raktaḥ karaṁ kirati pāṇḍu-payodharāgre

candro vidhūya timirāvaraṇaṁ niśāyāḥ |

dig-yoṣitas tad avalokya kutūhalinyo

hrīṇāś ca sa-smitam ivāpasaranti dūram ||48||944||

go-rocanārucaka-bhaṅga-piśaṅgtāṅgas

tārāpatir masṛṇam ākramate krameṇa |

gobhir navīna-bisa-tantu-vitāna-gaurair

āḍhyambhaviṣṇur ayam ambaram āvṛṇoti ||49||945||

kasyacit | (sa.u.ka. 379)

asau samālokita-kānanāntare

vikīrṇa-vispaṣṭa-marīci-kesaraḥ |

vinirgataḥ siṁha ivodayācalād

gṛhīta-niṣpanda-mṛgo niśākaraḥ ||50||946||

pāṇineḥ |

indum indra-dig asūta sarasvān

uttaraṅga-bhuja-rājir anṛtyan |

ujjaharṣa jhaṣa-ketur avāpuḥ

ṣaṭpadāḥ kumuda-bandhana-mokṣam ||51||947||

abhinandasya

mṛgendrasyeva candrasya mayūkhair nakharair iva |

pāṭita-dhvānta-mātaṅga-muktābhā bhānti tārakāḥ ||52||948||

(sa.u.ka. 401)

gaura-tviṣāṁ kuca-taṭeṣu kapola-pīṭheṣv

eṇīdṛśāṁ rabhasa-hāsam ivārabhante |

tanvanti vellana-vilāsam ivāmalāsu

muktāvalīṣu viśadāḥ śaśino mayūkhāḥ ||53||949||

kara-mūla-baddha-pannaga-viṣāgni-dhūma-hata-madhyam |

aiśānam iva kapālaṁ sphuṭa-lakṣma sphurati śaśibimbam ||54||950||

dakṣasya (sa.u.ka. 369, Jh 7.17)

gate jyotsnāsita-vyoma-prāsādād dṛg-atulyatām |

himāṁśu-maṇḍale lakṣma nīla-pārāvatāyate ||55||951||

sadyaḥ-pāṭita-ketakodara-dala-śreṇī-śriyaṁ bibhratī

yeyaṁ mauktika-dāma-gumphana-vidhau yogya-cchaviḥ prāg abhūt |

unmeyākalaśībhir añjali-puṭair grāhyā mṛṇālāṅkuraiḥ

pātavyā ca śaśiny-amugdha-vibhave sā vartate candrikā ||56||952||

rājaśekharasya | (sa.u.ka. 389, śā.pa. 3638, sū.mu. 72.15)

ye pūrvaṁ yava-śūca-sūtra-suhṛdo ye ketakāgra-cchada-

cchāyā-dhāma-bhṛto mṛṇāla-latikā lāvaṇya-bhājo’tra ye |

ye dhārāmbu-viḍambinaḥ kṣaṇam atho ye tāra-hāra-śriyas

te’mī sphāṭika-daṇḍa-ḍambara-jito jātāḥ sudhāṁśoḥ karāḥ ||57||953||

rājaśekharasya | (vi.śā.bha. 3.10, sa.u.ka. 381)

triyāmāv āmāyāḥ kamala-mṛdu-gaṇḍa-sthala-dhṛti-

pragalbho gaṇḍālī na vidhur ayam akṣuṇṇa-kiraṇaḥ |

tad akṣaṇaḥ sīmneyaṁ yad-urasi manāg añjana-mayī

mṛga-cchāyā daivād aghaṭi na kalaṅkaḥ punar ayam ||58||954||

jyotsnā-mugdha-vadhū-vilāsa-bhavanaṁ pīyūṣa-vīci-saraḥ

kṣīrābdher navanīta-kūṭam avanītāpārtitoyopalaḥ |

yāminyās tilakaḥ kalā mṛga-dṛśāṁ prema-vrataikāśramaḥ

krāmaty eṣa cakorayācaka-mahaḥ-karpūra-varṣaḥ śaśī ||59||955||

(sa.u.ka. 432)

tārā-kora-karāji-bhāji gaganodyāne tamo-makṣikāḥ

sandhyā-pallava-pātinīḥ kavalayann ekāntatas tarkaya |

etasminn udayāsta-bhūdhara-taru-dvandvāntarāle tatai-

rebhir bhāti gabhasti-tantu-paṭalaiḥ śvetorṇa-nābhaḥ śaśī ||60||956||

vasukalpasya (sa.u.ka. 404, hareḥ)

|| iti candra-vrajyā ||

||29||

—o)0(o—

### 30. tataḥ pratyūṣa-vrajyā

madhye vyoma-kaṭi-bhramās tu kitava-prāg-bhāra-kopa-krama-

kṣipra-kṣipta-kaparda-muṣṭi-kalanāṁ kurvanty amūs tārakāḥ |

kiṁ cāyaṁ rajanī-patiḥ pravigalal-lāvaṇya-lakṣmīr itaḥ

paryanta-sthita-cāru-vṛtta-kaṭhinī-khaṇḍa-cchaviṁ vāñchati ||1||957||

kvaimallasya |

tamobhiḥ pīyante gata-vayasi pīyūṣa-vapuṣi

jvaliṣyann mārtaṇḍopala-paṭala-dhūmair iva diśaḥ |

sarojānāṁ karṣann ali-mayam ayaskānta-maṇivat

kṣaṇād antaḥ-śalyaṁ tapati patir adyāpi na rucām ||2||958||

jātāḥ pakva-palāṇḍu-pāṇḍa-madhura-cchāyā-kiras tārakāḥ

prācīm aṅkurayanti kiñcana ruco rājīva-jīvātavaḥ |

lūtātantu-vitāna-vartulam ito bimbaṁ dadhac cumbati

prātaḥ proṣita-rocir ambara-talād astācalaṁ candramāḥ ||3||959||

prācī-vibhrama-karṇikā-kamalinī-saṁvartikāḥ samprati

dve tisro ramaṇīyam ambara-maṇer dyām uccarante rucaḥ |

sūkṣmocchvāsam apīdam utsukatayā sambhūya koṣād bahir

niṣkrāmad-bhramaraugha-sambhrama-bharād ambhojam ujjṛmbhate ||4||960||

(a.rā. 2.4)

eka-dvi-prabhṛti-krameṇa gaṇanām eṣām ivāstaṁ yatāṁ

kurvāṇā samakocaya-dṛśa-śatāny ambhoja-saṁvartikāḥ |

bhūyo'pi kramaśaḥ prasārayati tāḥ sampraty amūn udyataḥ

saṅkhyātuṁ sakutūhaleva nalinī bhānoḥ sahasraṁ karān ||5||961||

(a.rā. 2.5)

pītvā bhṛśaṁ kamala-kuḍmala-śukti-koṣā

doṣātanī-timira-vṛṣṭim atha sphuṭantaḥ |

niryan-madhuvrata-kadamba-miṣād vamanti

bibhranti kāraṇa-guṇān iva mauktikāni ||6||962||

amī murāreḥ (a.rā. 2.11)

tārāṇāṁ tagara-tviṣāṁ parikaraḥ saṅkhyeya-śeṣaḥ sthitaḥ

spardhante’sta-rucaḥ pradīpaka-śikhāḥ sārdhaṁ haridrāṅkuraiḥ |

tatra stambhita-pārada-drava-jaḍo jātaḥ prage candramāḥ

paurastyaṁ ca purāṇa-sīdhu-madhura-cchāyaṁ nabho vartate ||7||963||

dvitrair vyomni purāṇa-mauktika-maṇi-cchāyaiḥ sthitaṁ tārakair

jyotsnā-pāna-bharālasena vapuṣā suptāś cakorāṅganāḥ |

yāto'stācala-cūlam udvasa-madhu-cchatra-cchaviś candramāḥ

prācī bāla-viḍāla-locana-rucāṁ yātā ca pātraṁ kakup ||8||964||

kṣīṇāny eva tamāṁsi kintu dadhati prauḍhi na samyag-dṛśor

vāsaḥ saṁvṛttam eva kintu jahati prāṇeśvaraṁ nābalāḥ |

pārāvāra-gataiś ca koka-mithunair ānandato gadgadaṁ

sākūtaṁ rutam eva kintu bahalaṁ sātkṛtya noḍḍīyate ||965||

kasyacit | (sa.u.ka. 1181, vasukalpasya)

parisphurata tārakāś carata caura-cakrāṇy alaṁ

prasarpata tamāṁsi re samaya eṣa yuṣmādṛśām |

na yāvad udayācaloddhata-rajāḥ samākrāmati

prabhā-paṭala-pāṭalī-kṛta-nabho'ntarālo raviḥ ||10||966||

prātaḥ kopa-vilohitena raviṇā dhvastaṁ tamaḥ sarvato

bhṛṅgāḥ padma-puṭeṣu varṇa-sadṛśās tasyeti kṛṣṭāḥ karaiḥ |

hā kaṣṭaṁ timira-tviṣo vayam api vyaktaṁ hatā ity amī

kākāḥ samprati ghoṣayanti sabhayāḥ kāketi nāmnātmanaḥ ||11||967||

śakyārcanaḥ sucir amīkṣaṇa-paṅkajena

kāśmīra-piṇḍa-paripāṭala-maṇḍala-śrīḥ |

dhvāntaṁ harann amara-nāyaka-pālitāyāṁ

devo’bhyudeti diśi vāsara-bīja-koṣaḥ ||968||

viṣṇu-hareḥ | (sa.u.ka. 1187)

kuntala ivāvaśiṣṭaḥ smarasya candana-saro-nimagnasya |

pratibhāti yatra hariṇaḥ sa hariṇa-lakṣmā gato'sta-mayam ||13||969||

dakṣasya |

patyau yāte kalānāṁ vrajati gati-vaśād astam indau krameṇa

krandantī patri-rāvair vigalita-timira-stoma-dhammilla-bhārā |

prabhraṁśi-sthūla-muktāphala-nikara-parispardhitārāśru-binduḥ

pronmīlat-pūrva-sandhyāhuta-bhuji rajanī paśya dehaṁ juhoti ||14||970||

kasyacit | (sū.mu. 82.3, sa.u.ka. 1182, yogeśvarasya)

so'haṁ sudūram agamaṁ dvija-rāja-rūḍhiṁ

gāḍha-prasaktir abhavaṁ bata vāruṇītaḥ |

ity ākalayya niyataṁ śaśabhṛt samastam astād

dadau jhagiti jhampa-mayaṁ payodhau ||15||971||

narasiṁhasya |

stoka-stokam abhūmir ambara-tale tārābhir astaṁ gataṁ

gacchanty asta-gireḥ śiras tad-anu ca cchāyā-daridraḥ śaśī |

pratyāsannatarodaya-stha-taraṇer bimbāruṇimnā tato

mañjiṣṭhā-rasa-lohinī dig api ca prācī samunmīlati ||16||972||

lakṣmīdharasya |

muṣita-muṣitālokās tārās tuṣāra-kaṇa-tviṣaḥ

savitur api ca prācī-mūle milanti marīcayaḥ |

śrayati śithila-cchāyābhogas taṭīm aparāmbudhe-

rjaraṭha-lavalī-lāvaṇyāccha-cchavir mṛga-lāñchanaḥ ||17||973||

śarvasya | (sa.u.ka. 428)

vrajaty apara-vāridhiṁ rajata-piṇḍa-pāṇḍuḥ śaśī

namanti jala-budbuda-dyuti-sapaṅktayas tārakāḥ |

kuruṇṭaka-vipāṇḍuraṁ dadhati dhāma dīpāṅkurāś

cakora-nayanāruṇā bhavati dik ca sautrāmaṇī ||18||974||

rājaśekharasya |

labdhvā bodhaṁ divasa-kariṇaḥ kīrṇa-nakṣatra-mālaṁ

dīrghād asmād gagana-śayanād ujjihānasya darpāt |

sajjad-dānodaka-tanu-malo jarjarābhīṣu-rajjur

bhraśyaty eṣa praśithila iva śrotra-śaṅkhaḥ śaśāṅkaḥ ||19||975||

(kapphiṇābhyudaya 15.10)

tejo-rāśau bhuvana-jaladheḥ plāvitāśā-taṭāntaṁ

bhānau kumbhodbhava iva pibaty andhakārotkarāmbhaḥ |

sadyo mādyan-makara-kamaṭha-sthūla-matsyā ivaite

yānty antasthāḥ kulaśikhariṇo vyakti-vartma krameṇa ||20||976||

kasyacit | (sa.u.ka. 1188, śikha-svāminaḥ)

āmudrantas tama iva saraḥ-sīmni sambhūya paṅkaṁ

tārā-sārthair iva pati-śucā phenakaiḥ śliṣṭa-pādāḥ |

bhrāntyādaṣṭa-sphuṭa-bisalatā-cuñcubhiś cañcu-cakraiś

cakrā bandīkṛta-viraha-kṛc-candralekhā ivaite ||21||977||

bhaṭṭa-śiva-svāminaḥ (kapphiṇābhyudaya 15.37)

kṛta-pāda-nigūhanovasīda-

nnadhika-śyāma-kalaṅka-paṅka-lekhaḥ |

gaganodadhi-paścimānta-lagno

vidhur uttāna ivāsti kūrma-rājaḥ ||22||978||

śatānandasya | (sa.u.ka. 427)

ayam udayati mudrā-bhañjanaḥ padminīnām

udaya-giri-vanālī-bāla-mandāra-puṣpam |

viraha-vidhura-koka-dvandva-bandhur vibhindan

kupitakapi-kapola-kroḍa-tāmras-tamāṁsi ||23||979||

yogeśvarasya | (sa.ka.ā. 1.100, sā.da. under 9.6, sa.u.ka. 1186)

rathyā-kārpaṭikaiḥ paṭac-cara-śata-syūtoru-kanthābala-

pratyādiṣṭa-himāgamārti-viśada-prasnigdha-kaṇṭhodaraiḥ |

gīyante nagareṣu nāgara-jana-pratyūṣa-nidrānudo

rādhā-mādhavayoḥ paraspara-rahaḥ-prastāvanā-gītayaḥ ||24||980||

ḍimbokasya |

|| iti pratyūṣa-vrajyā ||

||30||

 —o)0(o—

### 31. tato madhyāhna-vrajyā

madhyāhne paripuñjitais tarutala-cchāyā mṛgaiḥ sevyate

kāsāre sphuṭitodare sunibhṛtaṁ kīṭair ahar nīyate |

utsaṅga-ślatha-mukta-hasta-yugala-nyastānanaḥ kānane

jhillī-toya-kaṇābhiṣeka-sukhito nidrāyate vānaraḥ ||1||981||

etasmin divasasya madhya-samaye vāto’pi caṇḍātapa-
trāseneva na saṁcaraty ahima-gor-bimbe lalāṭaṁtape |

kiṁ cānyat-paritapta-dhūli-luṭhana-ploṣāsahatvād iva
cchāyā dūra-gatāpi bhūruha-tale vyāvartya saṁlīyate ||2||982||

malaya-rājasya | (sa.u.ka. 1191)

ādau māna-parigraheṇa guruṇā dūraṁ samāropitā

paścāt tāpa-bhareṇa tānava-kṛtā nītā paraṁ lāghavam |

utsaṅgāntara-vartinām anugamāt sampīḍitā gām imāṁ

sarvāṅga-praṇaya-priyām iva taru-cchāyā samālambate ||3||983||

malayarājasyaite (tāpasa-vatsarāja 3.17)

kirati mihire viṣvadrīcaḥ karānati-vāmanī

sthala-kamalavad deha-cchāyā kaṇasya viceṣṭate |

gajapati-mukhodgīrṇair āpyair api trasareṇubhiḥ

śiśira-madhurām eṇāḥ kaccha-sthalīm adhiśerate ||4||984||

(a.rā. 1.54)

uddāma-dyumaṇi-dyuti-vyatikara-prakrīḍad-arkopala-

jvālā-jālakaṭāla-jāṅgala-taṭī-niṣkūjakoyaṣṭayaḥ |

bhaumoṣma-plavamāna-sūra-kiraṇa-krūra-prakāśā dṛśor

āyuḥ karma samāpayanti dhig amūr madhye’hni śūnyā diśaḥ ||5||985||

murārer etau (a.rā. 2.30)

rathyā-garbheṣu khelā-rasika-śiśu-guṇaṁ tyājayed pūrvakelīr

uddaṇḍābja-cchadālī-talam upagamayed rājahaṁsī-kulāni |

adhyetṝṇāṁ dadhānaṁ bhṛśamala-sadṛśāṁ kiñcid aṅgāvasādaṁ

devasyaitat samantād bhavatu samucita-śreyase madhyam ahnaḥ ||6||986||

puruṣottamadevasya |

kāśmaryāḥ kṛta-mālam udgata-dalaṁ koyaṣṭikaṣṭīkate

nīrāśmantaka-śimbi-cumbana-mukhā dhāvanty apaḥ-pūrṇikāḥ |

dātyūhais tiniśasya koṭaravati skandhe nilīya sthitaṁ

vīrun-nīḍa-kapota-kūjitam anukrandanty adhaḥ kukkubhāḥ ||7||987||

(ma.a.mi. 9.7)

uddāma-jvalad-aṁśu-māli-kiraṇa-vyarthātirekād iva

cchāyāḥ samprati yānti piṇḍa-padavīṁ mūleṣu bhūmīruhām |

kiṁ caitad-danujādhirāja-yuvatī-vargāvagāhotsarat-

kṣobhoḍḍīna-vihaṅga-maṇḍala-kṛtālīkātapatraṁ saraḥ ||8||988||

dharmāśokasya |

dhatte padma-latā-dalepsur upari khaṁ karṇatālaṁ dvipaḥ

śaṣpa-stamba-rasān niyacchati śikhī madhye śikhaṇḍaṁ śiraḥ |

mithyā leḍhi mṛṇāla-koṭi-rabhasād daṁṣṭrāṅkuraṁ śūkaro

madhyāhne mahiṣaś ca vāñchati nija-cchāyā-mahā-kardamam ||989||

kasyacit | (vi.śā.bha. 1.43, sa.u.ka. 1192, rājaśekharasya)

viśantīnāṁ snātuṁ jaghana-pariveśair mṛgadṛśāṁ

yad ambhaḥ samprāptaṁ pramada-vana-vāpyās taṭa-bhuvam |

gabhīre tan nābhī-kuhara-pariṇāhe’dhvani sakṛt

kuhuṅkāra-sphāraṁ racayati ca nādaṁ namati ca ||10||990||

rājaśekharasya (vi.śā.bha. 1.44)

viṣvaṅ murmura-narma bibhrati pathāṁ garbheṣv adbhrāḥ paṭu-

jyotir mukta-nirabhra-dīdhiti-ghaṭā-nirdhūpitā dhūlayaḥ |

megha-cchāya-dhiyābhidhāvati puro nirdagdha-dūrvāvanaṁ

pānthaḥ kiṁ ca marīci-vīciṣu payaḥ-pūra-bhramaḥ klāmati ||11||991||

dhvāntānīla-vanādri-koṭara-gṛheṣv adhyāsate kokilās

tal-lābho vana-tāmasolla-nivahasyāśakta-sūrya-sruti-

vrāta-sphīta-varāhasair-bhasa-bhāsva-sthaiṇa-yūthāc cyutam ||12||992|| (?)

dhūmo'ṭann aṭavīṣu cāṭu-paṭalānāṭīkayaty ucchalat-

pāṁśu-prāṁśu-bharābhir ābhir abhito vātormibhir vartmanaḥ |

utsarpad-dava-dhūma-vibhrama-bharaḥ kiṁ ca pratīcīr apaḥ

kurvanty accha-marīci-vīci-nicaya-bhrāntyā hradānte mṛgāḥ ||13||993||

buddhākaraguptasya |

madhyāhne parinirmaleṣu śakulaḥ śaivālamālāmbuṣu

sthūlatvāj jala-raṅgu-nirjita-bhayaḥ pucchāgra-romāvalīḥ |

līlā-tāṇḍava-ḍambarair avakirann pānīya-pūrṇodaras

tuṇḍāgrāt kṣaṇa-pīta-vāri-guḍikām udgīrya saṁlīyate ||14||994||

iti madhyāhna-vrajyā

||31||

 —o)0(o—

### 32. tato yaśo-vrajyā

deva svasti vayaṁ dvijās tata itas tīrtheṣu sisnāsvaḥ

kālindī-sura-sindhu-saṅga-payasi snātuṁ samīhāmahe |

tad yācemahi sapta-piṣṭapa-śucībhāvaikatāna-vrataṁ

saṁyaccha svayaśaḥ sitāsita-payo-bhedād viveko’stu naḥ ||1||995||

kasyacit | (sa.u.ka. 1605, rathāṅgasya)

kiṁ vṛttāntaiḥ para-gṛha-gataiḥ kiṁtu nāhaṁ samarathas

tūṣṇīṁ sthātuṁ prakṛti-mukharo dākṣiṇātya-svabhāvaḥ |

deśe deśe vipaṇiṣu tathā catvare pāna-goṣṭhyām

unmatteva bhramati bhavato vallabhā hanta kīrtiḥ ||2||996||

tutātitasya | (su.ā. 2544, sa.u.ka. 1618, śā.pa. 1227)

sā candrād api candanād api dara-vyākoṣa-kundād api

kṣīrābdher api śeṣato’pi phaṇinaś caṇḍīśa-hāsād api |

karṇātī-sita-danta-patra-mahaso’py atyantam uddyotinī

kīrtis te bhuja-vīrya-nirjita-ripor loka-trayaṁ bhrāmyati ||3||997||

vārtika-kārasya | (sa.u.ka. 1625, rājaśekharasya)

tvad-yaśo-rāja-haṁsasya pañjaraṁ bhuvana-trayam |

amī pānaka-raṅkābhāḥ saptāpi jala-rāśayaḥ ||4||998||

bimbokasya |

yat kṣāraṁ ca malīmasaṁ ca jaladher ambhas tad ambhodharaiḥ

kṛtvā svādu ca nirmalaṁ ca nihitaṁ yatnena śuktau tathā |

yenānarghatayā ca sundaratayā cedaṁ yaśobhis tava

spardhām etya virājate nanu pariṇāmo'dbhuto bhautikaḥ ||5||999||

acala-siṁhasya |

dṛṣṭaṁ saṅgara-sākṣibhir nigaditaṁ vaitālika-śreṇibhir

nyastaṁ cetasi khañjanaiḥ sukavibhiḥ kāvyeṣu saṁcāritam |

utkīrṇaṁ kuśalaiḥ praśastiṣu sadā gītaṁ ca nākeṣadāṁ

dārer ujjayinī-bhujaṅga bhavataś candrāvadātaṁ yaśaḥ ||6||1000||

kasyacit | (sa.u.ka. 1609, rājaśekharasya)

utkallolasya lakṣmīṁ lavaṇa-jalanidhir lambhitaḥ kṣīra-sindhoḥ

ko vindhyaḥ kaś ca gaurī-gurur iti marutām abhyudasto vivekaḥ |

nītāḥ karkatvam arka-pravahaṇa-harayo hāritotsaṅga-lakṣmā

rājann uddāma-gaurair ajani ca rajanī-vallabhas tvad-yaśo bhoḥ ||7||1001||

abhinandasya

nirmukta-śeṣa-dhavalair acalendra-mantha-

saṅkṣubdha-dugdha-maya-sāgara-garbha-gauraiḥ |

rājann idaṁ bahula-pakṣa-dalan-mṛgāṅka-

cchedojjvalais tava yaśobhir aśobhi viśvam ||8||1002||

svasti kṣīrābdhi-madhyān nija-dayita-bhujābhyantara-sthābja-hastā

kṣmāyām akṣāma-kīrtiṁ kuśalayati mahā-bhūbhujaṁ bhojya-devam |

kṣemaṁ me’nyad yugāntāvadhi tapatu bhavān yad-yaśo-ghoṣaṇābhiḥ

devo nidrā-daridraḥ saphalayati harir yauvana-rddhiṁ mameti ||9||1003||

tvat-kīrtir jāta-jāḍyeva saptāmbhonidhi-majjanāt |

pratāpāya jagannātha yātā mārtaṇḍa-maṇḍalam ||10||1004||

kā tvaṁ, kuntala-malla-kīrtir, ahaha kvāsi sthitā, na kvacit
sakhyas tās tava kutra kutra vada vāg lakṣmīs tathā kāntayaḥ |

vāg yātā caturānanasya vadanaṁ lakṣmīr murārer uraḥ
kāntir maṇḍalam aindavaṁ mama punar nādyāpi viśrāma-bhūḥ ||11||1005||

kasyacit | (sa.u.ka. 1616, chittapasya)

āsīd uptaṁ yad etad raṇa-bhuvi bhavatā vairi-mātaṅga-kumbhān
muktā-bījaṁ tad etat trijagati janayāmāsa kīrti-drumaṁ te |

śeṣo mūlaṁ prakāṇḍaṁ hima-girir udadhir dugdha-pūrālavālaṁ
jyotsnā śākhā-pratānaḥ kusumam uḍu-cayo yasya candraḥ phalaṁ ca ||12||1006||

kasyacit | (sa.u.ka. 1623, hareḥ)

adya svarga-vadhū-gaṇe guṇamaya tvat-kīrtim indūjjvalām

uccair gāyati niṣkalaṅkima-daśām ādāsyate candramāḥ |

gītā-karṇana-moda-mukta-yavasa-grāsābhilāṣo vada

svāminn aṅka-mṛgaḥ kiyanti hi dināny etasya vartiṣyate ||13||1007||

| (sa.u.ka. 1634, murāreḥ)

abhayam abhayaṁ deva brūmas tavāsilatāvadhūḥ

kuvalayadalaśyāmā śatror uraḥsthalaśāyinī |

samayasulabhāṁ kīrtiṁ bhavyām asūta sutām asāv

api ramayituṁ rāgāndheva bhramaty akhilaṁ jagat ||14||1008||

amara-siṁhasya |

dyām āvṛṇoti dharaṇī-talam ātanoti

pātāla-mūla-timirāṇi tiraskaroti |

hārāvalī-hariṇa-lakṣma-harāṭṭa-hāsa-

heramba-danta-hari-śaṅkha-nibhaṁ yaśas te ||15||1009||

deva tvad-yaśasi prasarpati śanair lakṣmī-sudhoccaiḥ-śravaś

candrairāvata-kaustubhāḥ sthitim ivāmanyanta dugdhodadhau |

kiṁ tv ekaḥ param asti dūṣaṇa-kaṇo yan nopayāti bhramāt

kṛṣṇaṁ śrīḥ śiti-kaṇṭham adri-tanayā nīlāmbaraṁ revatī ||16||1010||

airāvaṇanti kariṇaḥ phaṇino’py aśeṣāḥ
śeṣanti hanta vihagā api haṁsitāraḥ |

nīlotpalāni kumudanti ca sarva-śailāḥ
kailāsituṁ vyavasitā bhavato yaśobhiḥ ||17||1011||

kasyacit | (sa.u.ka. 1604, mahāśakteḥ)

rāmaḥ sainya-samanvitaḥ kṛta-śilā-setur yad ambhonidheḥ

pāraṁ laṅghitavān purā tad adhunā nāścaryam utpādayet |

ekākiny api setu-bandha-rahitān saptāpi vārāṁ nidhīn

helābhis tava deva kīrti-vanitā yasmāt samullaṅghati ||18||1012||

tasyaiva | (sa.u.ka. 1617)

na tac citraṁ yat te vitata-karavālogra-rasano

mahī-bhāraṁ voḍhuṁ bhuja-bhujaga-rājaḥ prabhavati |

yad udbhūtenedaṁ nava-visalatā-tantu-śucinā

yaśo-nrimokeṇa sthagitam avanī-maṇḍalam abhūt ||19||1013||

saṅgha-śriyaḥ | (sa.u.ka. 1606)

śrīkhaṇḍa-pāṇḍima-rucaḥ sphuṭa-puṇḍarīka-

ṣaṇḍa-prabhā-paribhava-prabhavās tudanti |

tvat-kīrtayo gagana-dig-valayaṁ tad-antaḥ-

piṇḍībhavan-niviḍa-mūrti-paramparābhiḥ ||20||1014||

buddhākara-guptasya |

apanaya mahā-mohaṁ rājann anena tavāsinā

kathaya kuhaka-krīḍāścaryaṁ kathaṁ kva ca śikṣitam |

yad ari-rudhiraṁ pāyaṁ pāyaṁ kusumbha-rasāruṇaṁ

jhagiti vamati kṣīrāmbhodhi-pravāhasitaṁ yaśaḥ ||21||1015||

dakṣasya | (sa.u.ka. 1513)

tvaṁ kāmboja virājase bhuvi bhavat-tāto divi bhrājate

tat-tātas tu vibhūṣaṇaḥ sa kim api brahmaukasi dyotate |

yuṣmābhis tribhir ebhir arpita-tanus tvat-kīrtir ujjṛmbhiṇī

māṇikya-stavaka-traya-praṇayinīṁ hārasya dhatte śriyam ||22||1016||

vasukalpasya |

janānurāga-miśreṇa yaśasā tava sarpatā |

dig-vadhūnāṁ mukhe jātam akasmād ardha-kuṅkumam ||23||1017||

indor lakṣma tripura-jayinaḥ kaṇṭha-mūlaṁ murārir

dig-nāgānāṁ mada-jalam asībhāñji gaṇḍa-sthalāni |

adyāpy urvī-valaya-tilaka śyāmalimnāvaliptāny

ābhāsante vada dhavalitaṁ kiṁ yaśobhis tvadīyaiḥ ||24||1018||

|| iti yaśo-vrajyā ||

||32||

--o)0(o--

### 33. tato'nyāpadeśa-vrajyā

aye muktā-ratna prasara bahir uddyotaya gṛhān

api kṣoṇīndrāṇāṁ kuru phalavataḥ svān api guṇān |

kim atraivātmānaṁ jarayasi mudhā śukti-kuhare

mahā-gambhīro’yaṁ jaladhir iha kas tvāṁ gaṇayati ||1||1019||

murāreḥ | (sa.u.ka. 1730)

apratyākalita-prabhāva-vibhave sarvāśrayāmbhonidhau

vāso nālpa-tapaḥ-phalaṁ yad aparaṁ doṣo'yam eko mahān |

śambūko'pi yad atra durlabhatarai ratnair anarghaiḥ saha

spardhām eka-nivāsa-kāraṇa-vaśād ekāntato vāñchati ||2||1020||

padmākaraḥ parimito'pi varaṁ sa eva

yasya sva-kāma-vaśataḥ paribhujyate śrīḥ |

kiṁ tena nīra-nidhinā mahatā taṭe’pi

yasyormayaḥ prakupitā galahastayanti ||3||1021||

dāmodarasya |

nīre’smin amṛtāṁśum utsukatayā kartuṁ kare kautukin

mā nimne’vatarārjavād iyam adhas tasya praticchāyikā |

martye’sya grahaṇaṁ kva darśana-sudhāpy unmukta-netra-śriyāṁ

svar-loke’pi lavaḥ śaveśvara-jaṭā-jūṭaika-cūḍāmaṇiḥ ||4||1022||

vallaṇasya |

kenāsīnaḥ sukham akaruṇenākarād uddhṛtas tvaṁ

vikretuṁ vā tvam abhilaṣitaḥ kena deśāntare’smin |

yasmin vitta-vyaya-bhara-saho grāhakas tāvad āstāṁ

nāsti bhrātar marakata-maṇe tvat-parīkṣākṣamo’pi ||5||1023||

kasyacit | (śā.pa. 1110, sū.mu. 28.11, sa.u.ka. 1725, maṅgalasya)

mūrdhāropaṇa-satkṛtair diśi diśi kṣudrair vihaṅgair gataṁ

chāyā-dāna-nirākṛta-śrama-bharair naṣṭaṁ mṛgair bhīrubhiḥ |

hā kaṣṭaṁ phala-lolupair apasṛtaṁ śākhāmṛgaiś cañcalair

ekenaiva davānala-vyatikaraḥ soḍhaḥ paraṁ śākhinā ||6||1024||

kasyacit | (sa.u.ka. 1882)

ayaṁ vārām eko nilaya iti ratnākara iti

śrito’smābhis tṛṣṇā-taralita-manobhir jalanidhiḥ |

ka evaṁ jānīte nija-kara-puṭī-koṭara-gataṁ

kṣaṇādenaṁ tāmyat-timi-makaram āpāsyati muniḥ ||7||1025||

kavinandasya | (Kuval, p. 108, sū.mu. 27.18, sa.u.ka. 1683, vidyāpateḥ)

janma vyoma-saraḥ-saroja-kuhare mitrāṇi kalpa-drumāḥ

krīḍā svarga-purandhribhiḥ paricitāḥ sauvarṇa-vallī-srajaḥ |

apy asmād avatāra eva bhavato nonmāda-bherī-ravaḥ

samyaṅ mūrchiti-kelayaḥ punar ime bhṛṅga dvir abhyāhatiḥ ||8||1026||

aṅgenāṅgam anupraviśya milato hastāvalepādibhiḥ

kā vārtā yudhi gandha-sindhura-pater gandho'pi cet ke dvipāḥ |

jetavyo'sti hareḥ sa lāñchanam ato vandāmahe tām abhūd

yad-garbhe śarabhaḥ svayaṁjaya iti śrutvāpi yo nāṅkitaḥ ||9||1027||

vallaṇasyaitau |

ājanma-sthitayo mahī-ruha ime kūle samunmūlitāḥ

kallolāḥ kṣaṇa-bhaṅgurāḥ punar amī nītāḥ parām unnatim |

antaḥ prastara-saṁgraho bahir api bhraśyanti gandha-drumā

bhrātaḥ śoṇa na so’sti yo na hasati tvat-saṁpadāṁ viplave ||10||1028||

kasyacit | (śā.pa. 1122, sū.mu. 30.5, sa.u.ka. 1737, amara-siṁhasya)

amuṁ kāla-kṣepaṁ tyaja jalada gambhīra-madhuraiḥ

kim ebhir nirghoṣaiḥ sṛja jhaṭiti jhātkāri salilam |

aye paśyāvasthām akaruṇa-samīra-vyatikara-

sphurad-dāva-jvālāvali-jaṭila-mūrter viṭapinaḥ ||11||1029||

kasyacit | (sa.u.ka. 1940)

yuktaṁ tyajanti madhupāḥ sumano-vināśa-

kāle yad enam avanī-ruham etad astu |

etat tv adṛṣṭa-caram aśruta-vārtam etāḥ

śākhā-tvaco'pi tanu-kāṇḍa-samās tyajanti ||12||1030||

sa vandyaḥ pāthodaḥ sa khalu nayanānanda-jananaḥ

parārthe nīce’pi vrajati laghutāṁ yo'rthi-subhagām |

kathāpi śrotavyā bhavati hata-ketor na ca punar

janānāṁ dhvaṁsāya prabhavati hi yasyodgatir api ||13||1031||

udañcad-dharmāṁśu-dyuti-paricayonnidra-bisinī-

ghanāmodāhūta-bhramara-bhara-jhaṅkāra-madhurām |

apaśyat kāsāra-śriyam amṛta-varti-praṇayinīṁ

sukhaṁ jīvaty andhodara-vivara-varti plava-kulam ||14||1032||

maitrīśriyaḥ |

suvarṇakāra śravaṇocitāni

vastūni vikretum ihāgatas tvam |

kuto'pi nāśrāvi yad atra pallyāṁ

pallīpatir yāvad aviddha-karṇaḥ ||15||1033||

yasyāvandhya-ruṣaḥ pratāpa-vasater nādena dhairya-druhāṁ

śuṣyanti sma mada-pravāha-saritaḥ sadyo'pi dig-dantinām |

daivāt kaṣṭa-daśā-vaśaṁ gatavataḥ siṁhasya tasyādhunā

karṣaty eṣa kareṇa keśara-saṭābhāraṁ jarat-kuñjaraḥ ||16||1034||

utkrāntaṁ giri-kūṭa-laṅghana-sahaṁ te vajra-sārā nakhās

tat-tejaś ca tad ūrjitaṁ sa ca nagonmāthī ninādo mahān |

ālasyād avimuñcatā giri-guhāṁ siṁhena nidrālunā
sarvaṁ viśva-jayaika-sādhanam idaṁ labdhaṁ na kiṁcit kṛtam ||1035||

kasyacit | (sa.u.ka. 1818)

haṁho janāḥ pratipathaṁ pratikānanaṁ ca

tiṣṭhantu nāma taravaḥ phalitā natāś ca |

anyaiva sā sthitir aho malaya-drumasya

yad gandha-mātram api tāpam apākaroti ||18||1036||

yan nīḍa-prabhavo yad añjana-rucir yat khecaro yad dvijas

tena tvaṁ svajanaḥ kileti karaṭair yat tair upabrūyase |

tatrātīndriya-modi-māṁsala-rasodgāras tavaiṣa dhvanir

doṣo'bhūt kalakaṇṭha-nāyaka nijas teṣāṁ svabhāvo hi saḥ ||19||1037||

vallaṇasya |

kiṁ te namratayā kim unnatatayā kiṁ te ghana-cchāyayā

kiṁ te pallava-līlayā kim anayā cāśoka puṣpa-śriyā |

yat tvan-mūla-niṣaṇṇa-svinna-pathika-stomaḥ stuvann anv aho

na svādūni mṛdūni khādati phalāny ākaṇṭham utkaṇṭhitaḥ ||20||1038||

kasyacit | (śā.pa. 1004, sū.mu. 33.32, śrī-bhojadevasya; sa.u.ka. 1910, kavirāja-śrī-nārāyaṇasya)

kalyāṇaṁ naḥ kim adhikam ito vartanārthaṁ yad asmāl
lūtvā vṛkṣān ahaha dahasi mrāta-raṅgāra-kāra |

kiṁ tv etasminn aśani-piśunair ātapair ākulānām
adhvanyānām aśaraṇa-maru-prāntare ko’bhyupāyaḥ ||21||1039||

gadādharasya | (śā.pa. 1183, sū.mu. 33.6, sa.u.ka. 1925)

rajjvā diśaḥ pravitatāḥ salilaṁ viṣeṇa

pāśair mahī hutavaha-jvalitā vanāntāḥ |

vyādhāḥ padāny anusaranti gṛhīta-cāpāḥ

kaṁ deśam āśrayatu yūthapatir mṛgāṇām ||22||1040||

ādāya vāri paritaḥ saritāṁ śatebhyaḥ

kiṁ nāma sādhitam anena mahārṇavena |

kṣārīkṛtaṁ ca vaḍavā-dahane hutaṁ ca

pātāla-kukṣi-kuhare viniveśitaṁ ca ||23||1041||

soḍha-prauḍha-hima-klamāni śanakaiḥ patrāṇy adhaḥ

sambhāvya-cchada-vāñchayaiva taravaḥ kecit kṛtaghna-vratāḥ |

nāmany anta tadātanīm api nija-cchāyākṣitiṁ taiḥ punas

teṣām eva tale kṛtajña-caritaiḥ śuṣyadbhir apy āsyate ||24||1042||

kasyacit | (sū.mu. 33.8, bilhaṇasya; sa.u.ka. 1885, acala-siṁhasya)

madoṣmā-santāpād vana-kari-ghaṭā yatra vimale

mamajjur niḥśeṣaṁ taṭa-nikaṭa evonnata-karāḥ |

gate daivād śoṣaṁ vara-sarasi tatraiva taralā

baka-grāsa-trāsād viśati śapharī paṅkam adhunā ||25||1043||

kasyacit | (sa.u.ka. 1750, madhura-śīlasya)

yad vīcībhiḥ spṛśasi gaganaṁ yac ca pātāla-mūlaṁ

ratnair udyotayasi payasā yat dharitrīṁ pidhatse |

dhik tat sarvaṁ tava jalanidhe yad vimucyāśru-dhārās

tīre nīra-grahaṇa-vimukhair adhvagair ujjhito’si ||26||1044||

kasyacit | (śā.pa. 1090, sū.mu. 27.14, sa.u.ka. 1693, śubhāṅkarasya)

lolā śrīḥ śaśa-bhṛt-kalaṅka-malinaḥ krūro maṇi-grāmaṇīr

mādyaty atrabhramu-vallabho’pi satataṁ tat kālakūṭaṁ viṣam |

ity antaḥ-sva-kuṭumba-durnaya-parāmarśāgninā dahyate

bāḍhaṁ vāḍava-nāmadheya-dahana-vyājena vārāṁ nidhiḥ ||27||1045||

kasyacit | (sa.u.ka. 1696, vāṇī-kuṭila-lakṣmī-dharasya)

yan mārgoddhura-gandha-vāta-kaṇikātaṅkārti-nānā-darī-

koṇodañcad-uro-nigūhita-śiraḥ-pucchā harīṇāṁ gaṇāḥ |

dṛpyad-durdama-gandha-sindhura-jayotkhāto’pi kāmaṁ stutiḥ

smero’yaṁ śarabhaḥ parāṁ hṛdi ghṛṇām āyāti jāti-smaraḥ ||28||1046||

kasyacit | (sa.u.ka. 1812, vallaṇasya)

ekenāpi payodhinā jalamucas te pūritāḥ koṭiśo

jāto nāsya kuśāgra-līna-tuhina-ślakṣṇo’pi toya-vyayaḥ |

āho śuṣyati daiva-dṛṣṭi-valanād ambhobhir ambho-mucaḥ

saṁbhūyāpi vidhātum asya rajasi staimityam apy akṣamāḥ ||29||1047||

kasyacit | (sa.u.ka. 1677, śabdārṇavasya)

maryādā-bhaṅga-bhīter amita-rasatayā dhairya-gāmbhīrya-yogān

na kṣubhyanty eva tāvan niyamita-salilāḥ sarvadaite samudrāḥ |

āho kṣobhaṁ vrajeyuḥ kvacid api samaye daiva-yogāt tadānīṁ

na kṣoṇī nādri-vargā na ca ravi-śaśinau sarvam ekārṇavaṁ syāt ||30||1048||

kasyacit | (Skm 1680, suvarṇa-rekhasya)

śrutaṁ dūre ratnākara iti paraṁ nāma jaladher

na cāsmābhir dṛṣṭā nayana-patha-gamyasya maṇayaḥ |

puro naḥ samprāptās taṭa-bhuvi salipsaṁ tu vasatām |

udagrāḥ kallolāḥ sphuṭa-vikaṭa-daṁṣṭrāś ca makarāḥ ||31||1049||

succhāyaṁ phala-bhāra-namra-śikharaṁ sarvārti-śānti-pradaṁ

tvām ālokya mahīruhaṁ vayam amī mārgaṁ vihāyāgatāḥ |

antas te yadi koṭarodara-calad-vyālāvalī-visphurad-

vaktodvānta-viṣānalātibhayadaṁ vandyas tadānīṁ bhavān ||32||1050||

kasyacit | (sa.u.ka. 1883, vidyāyāḥ)

parabhṛta-śiśo maunaṁ tāvan vidhehi nabhastalot-

patana-vidhaye pakṣau syātāṁ na yāvad imau kṣamau |

dhruvam itarathā draṣṭavyo’si svajāti-vilakṣaṇa-

dhvanita-kupita-dhvāṅkṣa-troṭī-puṭāhati-jarjaraḥ ||33||1051||

kasyacit | (sū.mu. 14.9, sa.u.ka. 1985, acala-siṁhasya)

majjat-koṭhara-nakhara-kṣata-kṛtti-kṛtta-

rakta-cchaṭāchurita-kesara-bhāra-kāyaḥ |

siṁho'py alaṅghya-mahimā harinām adheyaṁ

dhatte jarat-kapir apīti kim atra vācyam ||34||1052||

kva malaya-taṭī janma-sthānaṁ kva te ca vanecarāḥ

kva khalu paraśu-cchedaḥ kvāsau dig-antara-saṅgatiḥ |

kva ca khara-śilā-paṭṭe ghṛṣṭiḥ kva paṅka-sarūpatā

malayaja sakhe mā gāḥ khedaṁ guṇās tava dūṣaṇam ||35||1053||

kasyacit | (sa.u.ka. 1895, malayajasya)

vadata vidata-jambūdvīpa-saṁvṛtta-vārtāṁ

katham api yadi dṛṣṭaṁ vārivāhaṁ vihāya |

sariti sarasi sindhau cātakenārpito’sāv

api vahala-pipāsā-pāṁśulaḥ kaṇṭha-nālaḥ ||36||1054||

lakṣmīdharasya | (sa.u.ka. 1962)

uccair unmathitasya tena balinā daivena dhik-karmaṇā

lakṣmīm asya nirasyato jalanidher jātaṁ kim etāvatā |

gāmbhīryaṁ kim ayaṁ jahāti kim ayaṁ puṣṇāti nāmbhodharān

maryādāṁ kim ayaṁ bhinatti kim ayaṁ na trāyate vāḍavam ||37||1055||

kasyacit | (sa.u.ka. 1673, lakṣmīdharasya)

unmukta-krama-hāri-meru-śikharāt krāmantam anyo dharaḥ
ko’tra tvāṁ śarabhī-kiśora-pariṣad-dhaureya dhartuṁ kṣamaḥ |

tasmād durgam aśṛṅgala ghana-kalā-durlālitātman vraja
tvad-vāsāya sa eva kīrṇa-kanaka-jyotsno girīṇāṁ patiḥ ||38||1056||

vallaṇasya (sa.u.ka. 1811)

durdināni praśāntāni dṛṣṭas tvaṁ tejasāṁ nidhiḥ |

athāśāḥ pūrayann eva kiṁ meghair vyavadhīyate ||39||1057||

vyāpyāśāḥ śayitasya vīci-śikharair ullikhya khaṁ preṅkhataḥ

sindhor locana-gocarasya mahimā teṣāṁ tanoty adbhutam |

saṁśliṣṭāṅguli-randhra-līna-makara-grāhāvalir nīravo

yair nāyaṁ kara-śuktikodara-laghur dṛṣṭo muner añjalau ||40||1058||

abhinandasya | (sa.u.ka. 1681)

bhekaiḥ koṭara-śāyibhir mṛtam iva kṣmāntargataṁ kacchapaiḥ

pāṭhīnais pṛthu-paṅkapīṭha-luṭhanād asmin muhur mūrcchitam |

tasminn eva sarasy akāla-jaladenāgatya tac ceṣṭitaṁ

yenākumbha-nimagna-vanya-kariṇāṁ yūthaiḥ payaḥ pīyate ||41||1059||

dvandūkasya | (Bp 201, su.ā. 843, dakṣiṇātyasya; śā.pa. 777, akālajaladasya; sa.u.ka. 1755, chittapasya)

haṁho siṁha-kiśoraka tyajasi cet kopaṁ vadāmas tadā

hatvainaṁ kariṇāṁ sahasram akhilaṁ kiṁ labdham āyuṣmatā |

evaṁ kartum ahaṁ samartha iti ced dhiṅ mūrkha kiṁ sarvato

nālaṁ plāvayituṁ jagaj-jala-nidhir dhairyam yad ālambate ||42||1060||

kasyacit | (sa.u.ka. 1825, vīrya-mitrasya)

satyaṁ pippala-pādapottama ghana-cchāyonnatena tvayā

san-mārgo’yam alaṅkṛtaḥ kim aparaṁ tvaṁ mūrti-bhedo hareḥ |

kiṁ cānyat-phala-bhoga-kṛṣṭa-mukharās tvām āśritāḥ patriṇo

yat-puṁskokila-kūjitaṁ vidadhate tan nānurūpaṁ param ||43||1061||

kasyacit | (sa.u.ka. 1897, śālika-nāthasya)

nyagrodhe phala-śālini sphuṭa-rasaṁ kiṁcit phalaṁ pacyate

bījāny aṅkura-gocarāṇi katicit sidhyanti tatrāpi ca |

ekas tatra sa kaścid aṅkura-varo badhnāti tām unnatiṁ

yām adhyan yajanaḥ svamātaram iva klānti-cchide dhāvati ||44||1062||

śālikanāthasya | (sa.u.ka. 1926, śālikasya)

etasmin kusume svabhāva-mahati prāyo garīyaḥ phalaṁ
ramyaṁ svādu sugandhi śītalam alaṁ prāptavyam ity āśayā |

śālmalyāḥ paripāka-kāla-kalanā-rodhena kīraḥ sthito
yāvat tat-puṭa-sandhi-nirgata-patat-tūlaṁ phalāt paśyati ||45||1063||

śālika-nāthasya | (sa.u.ka. 1915)

mādhuryād atiśaityataḥ śucitayā santāpa-śāntyā dvayoḥ

sthāne maitryam idaṁ payaḥ paya iti kṣīrasya nīrasya ca |

tatrāpy arṇasi varṇanā sphurati me yat-saṅgatau vardhate

dugdhaṁ yena puraiva cāsya suhṛdaḥ kvāthe svayaṁ kṣīyate ||46||1064||

dāraiḥ krīḍitam unmadaiḥ sura-guros tenaiva naivāmunā

bhagnaṁ bhūri surāsura-vyatikare tenaiva naivāmunā |

naivāyaṁ sa imaṁ nṛjaḥ sa iva vā naivaiṣa doṣākaraḥ

ko'yaṁ bhoḥ śaśinīva locanavatām arke kalaṅkaḥ samaḥ ||47||1065||

madhukūṭasya |

āyānti yānti satataṁ nīraṁ śiśiraṁ kharaṁ na gaṇayanti |

vidmo na hanta divasāḥ kasya kim ete kariṣyanti ||48||1066||

upālabhyo nāyaṁ sakala-bhuvanāścarya-mahimā

harer nābhī-padmaḥ prabhavati hi sarvatra niyatiḥ |

yad atraiva brahmā pibati nijam āyur madhu punar

vilumpanti svedādhikam amṛta-hṛdyaṁ madhulihaḥ ||49||1067||

yadā hatvā kṛtsnāṁ timira-paṭalīṁ jāta-mahimā

jagan-netraṁ mitraḥ prabhavati gato'sāv avasaraḥ |

idānīm astādriṁ śrayati galitāloka-vibhavaḥ

piśācā valgantu sthagayatu tamisraṁ ca kakubhaḥ ||50||1068||

kuśalanāthasya |

upādhvaṁ tat pānthāḥ punar api saro mārga-tilakaṁ

yad āsādya svecchaṁ viharatha vinīta-klama-bharāḥ |

itas tu kṣārābdher jaraṭha-makara-kṣuṇṇa-payaso

nivṛttiḥ kalyāṇī na punar avatāraḥ katham api ||51||1069||

 (sa.ka.ā. 4.97, sū.mu. 31.12, sa.u.ka. 1692, pāpākasya)

sa-līlaṁ haṁsānāṁ pibati nivaho yatra vimalaṁ

jalaṁ tasmin mohāt sarasi rucire cātaka-yuvā |

svabhāvād garvād vā na pibati payas tasya śakunaiḥ

kim etenoccais tvaṁ bhavati laghimā vāpi sarasaḥ ||52||1070||

kasyacit | (sa.u.ka. 1745, śakaṭī-yaśa-varasya)

prasīda prārambhād virama vinayethāḥ krudham imāṁ

hare jīmūtānāṁ dhvair iyam udīrṇo na kariṇām |

asaṁjñāḥ khalv ete jala-śikhi-maruddhūsa-nicayāḥ

prakṛtyā garjanti tvayi tu bhuvanaṁ nirmadam idam ||53||1071||

amara-siṁhasya | (sa.u.ka. 1820)

akasmād unmatta praharasi kim adhva-kṣiti-ruhaṁ

hradaṁ hastāghātair vidalasi kim utphulla-nalinam |

tadā jānīmas te karivara balodgāram asamaṁ

saṭāṁ suptasyāpi spṛśasi yadi pañcānana-śiśoḥ ||54||1072||

nārāyaṇasya | (sa.u.ka. 1831)

samudreṇāntasthas taṭa-bhuvi taraṅgair akaruṇaiḥ

samutkṣipto’smīti tvam iha paritāpaṁ tyaja maṇe |

avaśyaṁ ko’pi tvad-guṇa-paricayākṛṣṭa-hṛdayo

narendras tvāṁ kuryān mukuṭa-makarī-cumbita-rucim ||55||1073||

kasyacit | (sa.u.ka. 1718)

aśoke śokārtaḥ kim asi bakule’py ākula-manā

nirānandaḥ kunde saha ca sahakārair na ramase |

kusumbhe viśrambhaṁ yad iha bhajase kaṇṭaka-śatair

asandigdhaṁ dagdha-bhramara bhavitāsi kṣata-vapuḥ ||56||1074||

pātaḥ pūṣṇo bhavati mahate naiva khedāya yasmāt

kālenāstaṁ ka iha na gatā yānti yāsyanti cānye |

etāvat tu vyathayati yadāloka-bāhyais tamobhis

tasmin eva prakṛti-mahati vyomni labdho'vakāśaḥ ||57||1075||

kaścit kaṣṭaṁ kirati karakā-jālam eko'timātraṁ

garjaty eva kṣipati viṣamaṁ vaidyutaṁ vahnim anyaḥ |

sūte vātaṁ javanam aparas tena jānīhi tāvat

kiṁ vyādatse vihaga vadanaṁ tatra tatrāmbuvāhe ||58||1076||

mā sañcaiṣīḥ phala-samudayaṁ mā ca patraiḥ pidhās tvaṁ

rodhaḥ-śākhin vitara tad idaṁ dānam evānukūlam |

nūnaṁ prāvṛt-samaya-kaluṣair ūrmibhis tāla-tuṅgair

adya śvo vā sarid akaruṇā tvāṁ śriyā pātayitrī ||59||1077||

āmodais te diśi diśi gatair dūram ākṛṣyamāṇāḥ
sākṣāl lakṣmyās tava malayaja draṣṭum abhyāgatāḥ smaḥ |

paśyāmaḥ kiṁ subhaga bhavataḥ krīḍati kroḍa eva
vyāḍas tubhyaṁ bhavatu kuśalaṁ muñca naḥ sādhayāmaḥ ||60||1078||

kasyacit (śā.pa. 998, sū.mu. 33.24, sa.u.ka. 1892, acala-siṁhasya)

aṇur api nanu naiva kroḍa-bhūṣāsya kācid

paribhajasi yad etat tad-vibhūtis tathaiva |

iha sarasi manojñe santataṁ pātum ambhaḥ

śrama-paribhava-magnāḥ ke na magnāḥ karīndrāḥ ||61||1079||

śrī-dharmakarasya |

nabhasi niravalambe sīdatā dīrgha-kālaṁ

tvad-abhimukha-niviṣṭottāna-cañcu-puṭena |

jaladhara-jala-dhārā dūratas tāvad āstāṁ

dhvanir api madhuras te na śrutaś cātakena ||62||1080||

acala-siṁhasya | (Bp 208, sū.mu. 13.2, sa.u.ka. 1952)

śrama-parigatair vistīrṇa-śrīr asīti payaḥ paraṁ

katipayam api tvatto’smābhiḥ samudra samīhitam |

kim asi nitarām uktṣubhormiḥ prasīda namo’stu te

pathi pathi śivāḥ santy asmākaṁ śataṁ kamalākarāḥ ||63||1081||

acalasya | (sa.u.ka. 1690, kamala-guptasya)

kakubhi kakubhi bhrāntvā bhrāntvā vilokya vilokitaṁ

malayajasamo dṛṣṭo’smābhirna ko’pi mahīruhaḥ |

upacitaraso dāhe cchede śilātalagharṣaṇe’py

adhikam adhikaṁ yat saurabhyaṁ tanoti manoharam ||64||1082||

taraṇi-nandinaḥ (sa.u.ka. 1894)

abhipatati ghanaṁ śṛṇoti garjāḥ

sahati śilāḥ sahate taḍit-taraṅgān |

visahati garutaṁ rutaṁ vidhatte

jala-pṛṣate kiyate’pi cātako’yam ||65||1083||

acalasya (sa.u.ka. 1953, acala-siṁhasya)

baddho'si viddhi tāvan madhu-rasana vyasanam īdṛg etad iti |

anavahita-kamala-mīlana madhukara kiṁ viphalam utphalasi ||66||1084||

tasyaiva |

hṛtvāpi vasu-sarvasvam amī te jaladāḥ sakhi |

mitrāpy apakurvanti vipriyāṇāṁ tu kā kathā ||67||1085||

śrī-phalenāmunaivāyaṁ kurute kiṁ na vānaraḥ |

hasaty ullasati preṅkhaty adhastād īkṣate janam ||68||1086||

taraṇi-nandinaḥ |

anyo'pi candana-taror mahanīya-mūrteḥ

sekārtham utsahati tad-guṇa-baddha-tṛṣṇaḥ |

śākhoṭakasya punar asya mahāśayo'yam

ambhoda eva śaraṇaṁ yadi nirguṇasya ||69||1087||

tvaṁ garja nāma visṛjāmbuda nāmbu nāma

vidyul-latābhir abhitarjaya nāma bhūyaḥ |

prācīna-karma-paratantra-nija-pravṛtter

etasya paśya vihagasya gatis tvam eva ||70||1088||

kasyacit | (sa.u.ka. 1963)

āmanthinī-kalaśa eṣa sa-dugdha-sindhur

vetraṁ ca vāsukir ayaṁ girir eṣa manthaḥ |

sampraty upoḍha-mada-manthara-bāhu-daṇḍa-

kaṇḍūyanāvasara eva surāsurāṇām ||71||1089||

bhaṭṭa-gaṇapateḥ |

vyākurmahe bahu kim asya taroḥ sadaiva

naisargiko’yam upakāra-rasaḥ pareṣu |

unmūlito’pi marutā bata vāri-durga-

mārge yad atra jana-saṅkramatām upetaḥ ||72||1090||

kasyacit | (sa.u.ka. 1884)

visraṁ vapuḥ para-vadha-pravaṇaṁ ca karam

tiryaktayaiva kathitaḥ sad-asad-vivekaḥ |

itthaṁ na kiṁcid api cāru mṛgādhipasya

tejas tu tat kim api yena jagad-varākam ||73||1091||

kasyacit | (sa.u.ka. 1819, vasundharasya)

kasya tṛṣaṁ na kṣapayasi na payasi tava kathaya ke nimajjanti |

yadi san-mārga-jalāśaya nakro na kroḍam adhivasati ||74||1092||

vīrasya |

na sphūrjati na ca garjati na ca karakāḥ kirati sṛjati na ca taḍitaḥ |

na ca vinimuñcati vātyāṁ varṣati nibhṛtaṁ mahā-meghaḥ ||75||1093||

na bhavatu kathaṁ kadambaḥ

pratipratīka-prarūḍha-ghana-pulakaḥ |

viśvaṁ dhinoti jaladaḥ

pratyupakāra-spṛhā-rahitaḥ ||76||1094||

acala-siṁhasya |

karaṁ prasārya sūryeṇa dakṣiṇāśāvalambinā |

na kevalam anenātmā divaso'pi laghūkṛtaḥ ||77||1095||

na śakyaṁ sneha-pātrāṇāṁ vitānaṁ ca virūkṣaṇam |

dahyamānāny api sneha-vyaktiṁ kṛtvā sphuṭanti yat ||78||1096||

nālambanāya dharaṇir na tṛṣārti-śāntyai

saptāpi vāri-nidhayo na dhanāya meruḥ |

pūrvārjitāśubha-vaśīkṛta-pauruṣasya

kalpa-drumo'pi na samīhitam ātanoti ||79||1097||

āśvāsya parvata-kulaṁ tapanoṣṇa-taptam
uddāma-dāva-vidhurāṇi ca kānanāni |

nānā-nadīnada-śatāni ca pūrayitvā
rikto’si yaj jalada saiva tavonnatā śrīḥ ||80||1098||

kasyacit | (śā.pa. 778, sa.u.ka. 1941)

ye pūrvaṁ paripālitāḥ phala-dala-cchāyādibhiḥ patriṇo

viśrāma-drumaṁ kathyatāṁ tava vipat-kāle kva te sāmpratam |

etāḥ saṁnidhi-mātra-kalpita-puraskārās tu dhanyās tvaco

yāsāṁ chedanam antareṇa patito nāyaṁ kuṭhāras tvayi ||81||1099||

vittokasya | (śā.pa. 985, sa.u.ka. 1919)

dūraṁ yadi kṣipasi bhīma-javair marudbhiḥ

sañcūrṇayasy api dṛḍhaṁ yadi vā śilābhiḥ |

saudāminībhir asakṛd yadi haṁsi cakṣur

nānyā gatis tad api vārida cātakasya ||82||1100||

yasyodare bahu-manoratha-manthareṇa

saṁcintitaṁ kim api cetasi cātakena |

hā kaṣṭa miṣṭa-phaladāna-vidhāna-hetor

ambhodharāt patati samprati vajrapātaḥ ||83||1101||

laḍaha-candrasya | (sa.u.ka. 1957)

deve kāla-vaśaṁ gate savitari prāpyāntarā-saṅgatiṁ

hanta dhvānta kim edhase diśi diśi vyomnaḥ pratispardhayā |

tasyaivāstam upeyuṣaḥ kara-śatāny ādāya vidhvaṁsayann

eṣa tvāṁ kalitaḥ kalābhir udayaty agre śaśī pārvaṇaḥ ||84||1102||

dhanyas tvaṁ sahakāra samprati phalaiḥ kākān śukān pūrayan

pūrvaṁ tu tvayi mukta-mañjari-bharonnidre ya indindaraḥ |

ākrīḍann nimiṣaṁ sa naiti phalitaṁ yat tvāṁ vikaśaika-mut

tad-dharmo’sya phalāśayā paricayaḥ kalpa-drume’py asti kim ||85||1103||

vallabhasya | (sa.u.ka. 1791)

yaḥ pūrvaṁ sphuṭad-asthi-sampuṭa-mukhe niryat-pravālāṅkuro

prāyaḥ sa dvidalādika-krama-vaśād ārabdha-śākā-śataḥ |

snigdhaṁ pallavito ghanaṁ mukulitaḥ sphāra-cchaṭaṁ puṣpitaḥ

sotkarṣaṁ phalito bhṛśaṁ ca vinataḥ ko’py eṣa cūta-drumaḥ ||86||1104||

kasyacit | (śā.pa. 1019, hetukasya; sū.mu. 33.17, harṣasya; sa.u.ka. 1904)

jāyante bahavo’tra kacchapa-kule kiṁ tu kvacit kacchapī

naikāpy ekam asūta nāpi ca punaḥ sūtena vā soṣyate |

ākalpaṁ dharaṇī-dharodvahanataḥ saṅkoca-khinnātmano

yaḥ kūrmasya dināni nāma katicid viśrāma-dāna-kṣamaḥ ||87||1105||

hanūmataḥ | (sa.u.ka. 1643, śatānandasya)

bhava-kāṣṭha-mayī nāma nauke hṛdayavaty asi |

parakīyair aparathā katham ākṛṣyase guṇaiḥ ||88||1106||

bhagavati yāmini vande tvayi bhuvi dṛṣṭaḥ pativratā-dharmaḥ |

gatavati rajanī-nāthe kajjala-malinaṁ vapur vahasi ||89||1107||

dhig udgāmbhīryaṁ dhig amṛtamayatvaṁ ca jaladher

dhig etāṁ drāghīyaḥ-pracalatara-kallola-bhujatām |

yad etasyaivāgre kavalita-tanur dāva-dahanair

na tīrāraṇyānī salila-culukenāpy upakṛtā ||90||1108||

kaṇikākārasya | (sa.u.ka. 1695, kapāleśvarasya)

ambhonidher anavagīta-guṇaika-rāśer

uccaiḥśrava-prabhṛtiṣu prasabhaṁ hṛteṣu |

āśvāsanaṁ yad avakṛṣṭam abhūn maharṣe

toyaṁ tvayā tad api niṣkaruṇena pītam ||91||1109||

vanārohasya |

katipaya-divasa-sthāyini
mada-kāriṇi yauvane durātmānaḥ |

vidadhati tathāparādhaṁ
janmaiva yathā vṛthā bhavati ||92||1110||

kasyacit | (śā.pa. 1124, sū.mu. 30.2; sa.u.ka. 1738, bhojadevasya)

praśāntāḥ kallolāḥ stimita-masṛṇaṁ vāri vimalaṁ

vinīto’yaṁ veśaḥ śamam iva nadīnāṁ kathayati |

tathāpy āsāṁ tais tais tarubhir abhitas tīra-patitaiḥ

sa evāgre buddhau pariṇamati ruddho’py avinayaḥ ||93||1111||

śabdārṇavasya | (sū.mu. 30.4, sa.u.ka. 1740, kasyacit)

satataṁ yā madhyasthā

prathayati yaṣṭiḥ pratiṣṭhitāsīti |

puṣkariṇi kim idam ucitaṁ

tāṁ cedānīm adho nayasi ||94||1112||

kuśalanāthasya |

kṛtam idam asādhu hariṇaiḥ

śirasi tarūṇāṁ davānale jvalati |

ājanma keli-bhavanaṁ yad

bhītair ujjhitaṁ vipinam ||95||1113||

khadirasya |

vidhvastā mṛga-pakṣiṇo vivaśatāṁ nītāḥ sthalī-devatā

dhūmair antaritāḥ svabhāva-malinair āśā mahī-tāpitāḥ |

bhasmīkṛtya sa-puṣpa-pallava-phalāṁs tāṁs tān mahā-pādapān

nirvṛttena davānalena vihitaṁ valmīka-śeṣaṁ vanam ||96||1114||

kasyacit (śā.pa. 1159, sū.mu. 34.5 both anonymous, sa.u.ka. 1271 yogeśvarasya)

karṇāhati-vyatikaraṁ kariṇāṁ vipakṣa-

dānaṁ vyavasyati madhuvrata eṣa tiktam |

smartavyatām upagateṣu saroruheṣu

dhik jīvita-vyasanam asya malīmasasya ||97||1115||

citraṁ tad eva mahad aśmasu tāpaneṣu yad

nodgiranty analam indukarābhimṛṣṭāḥ |

sambhāvyate’pi kim idaṁ nu yathendukāntās te

pāvanaṁ ca śiśiraṁ ca rasaṁ sṛjanti ||98||1116||

dāha-ccheda-nikāṣair

ati pariśuddhasya re vṛthā garimā |

yad asi tulām adhirūḍhaṁ

kāṁcana guñjāphalaiḥ sārdham ||99||1117||

surabheḥ | (sa.u.ka. 1734, bāṇasya)

sindhor uccaiḥ pavana-calanād utsaladbhis taraṅgais

kūlaṁ nīto hṛta-vidhi-vaśād dakṣiṇāvarta-śaṅkhaḥ |

dagdhaḥ kiṁ vā na bhavati masī ceti sandehinībhiḥ

śāmbūkābhiḥ saha paricito nīyate pāmarībhiḥ ||100||1118||

sucaritasya | (sa.u.ka. 1715, anurāga-devasya)

vigarjām unmuñca tyaja taralatām arṇava manāg

ahaṅkāraḥ ko’yaṁ katipaya-maṇi-grāva-guḍakaiḥ |

dṛśaṁ merau dadyāḥ sa hi maṇimaya-prastha-mahito

mahā-maunaḥ sthairyād atha bhuvanam eva sthirayati ||101||1122||

kasyacit | (sa.u.ka. 1688, śatānandasya)

ājñām eva muner nidhāya śirasā vindhyācala sthīyatām

atyuccaiḥ padam icchatā punar iyaṁ no laṅghanīyā tvayā |

mainākādi-mahīdhra-labdha-vasatiṁ yaḥ pītavān ambudhiṁ

tasya tvāṁ gilataḥ kapola-milana-kleśo’pi kiṁ jāyate ||102||1123||

kasyacit | (sa.u.ka. 1703, śālūkasya)

abhyudyat-kavala-graha-praṇayinas te śallakī-pallavās

tac cāsphāla-sahaṁ saraḥ kṣiti-bhṛtām ity asti ko nihnute |

danta-stambha-niṣaṇṇa-niḥsaha-karaḥ śvāsair atiprāṁśubhir

yenāyaṁ virahī tu vāraṇa-patiḥ svāmin sa vindhyo bhavān ||103||1124||

|| ity anyāpadeśa-vrajyā ||

||33||

 —o)0(o—

### 34. tato vāta-vrajyā

uddāma-dviradāvalūna-bisinī-saurabhya-sambhāvita-

vyomānaḥ kalahaṁsa-kampita-garut-pālī-marun-māṁsalāḥ |

dūrottāna-taraṅga-laṅghana-jalā-jaṅghāla-garva-spṛśaḥ

karpūra-drava-śīkarair iva diśo limpanti pampānilāḥ ||1||1125||

andhrī-nīrandhra-pīna-stana-taṭa-luṭhanāyāsamanda-pracārā-

ścārūnnullāsayanto draviḍa-vara-vadhū-hāri-dhammilla-bhārān |

jighrantaḥ siṁhalīnāṁ mukha-kamala-malaṁ keralīnāṁ kapolaṁ

cumbanto vānti mandaṁ malaya-parimalā vāyavo dākṣiṇātyāḥ ||2||1126||

vasukalpasya (sa.u.ka. 443)

latāṁ puṣpavatīṁ spṛṣṭvā kṛta-snāno jalāśaye |

punas tat-saṅga-śaṅkīva vāti vātaḥ śanaiḥ śanaiḥ ||3||1127||

vinaya-devasya |

kāntā-karṣaṇa-lola-kerala-vadhū-dhamilla-mallī-rajaś

caurāś coḍa-nitambinī-stana-taṭe niṣpandatām āgatāḥ |

revā-śīkara-dhāriṇo'ndhra-murala-strī-māna-mudrābhido

vātā vānti navīna-kokila-vadhū-hūṅkāra-vācālitāḥ ||4||1128||

śrīkaṇṭhasya |

dhunānaḥ kāverī-parisara-bhuvaś campaka-tarū-

nmarun mandaṁ kunda-prakara-makarandān avakiran |

priya-premākarṣa-cyuta-racanam āmūla-saralaṁ

lalāṭe lāṭīnāṁ luṭhitam alakaṁ tāṇḍavayati ||5||1129||

(sa.u.ka. 447)

dhunānaḥ kāverī-parisara-bhuvaś campaka-tarūn

marun mandaṁ kunda-prakara-makarandān avakiran |

priya-premākarṣa-cyuta-racanam āmūla-saralaṁ

lalāṭe lāṭīnāṁ luṭhitam alakaṁ tāṇḍavayati ||5||1129||

vahati lalita-mandaḥ kāminī-māna-bandhaṁ

ślathayitum ayam eko dakṣiṇo dākṣiṇātyaḥ |

vitarati ghana-sārāmodam antar-dhunān

sa-jaladhi-jala-taraṅgān khelayann gandha-vāhaḥ ||6||1130||

bhuktvā ciraṁ dakṣiṇa-dig-vadhūm imāṁ

vihāya tasyā bhayataḥ śanaiḥ śanaiḥ |

sa-gandha-sārādi-kṛtāṅga-bhūṣaṇaḥ

prayāty udīcīṁ dayitām ivānilaḥ ||7||1131||

vāti vyasta-lavaṅga-lodhra-lavalī-kuñjaḥ karañja-drumān

ādhunvann upabhuktam uktamuralātoyormi-mālā-jaḍaḥ |

svairaṁ dakṣiṇa-sindhu-kūla-kadalī-kacchopakaṇṭhodbhavaḥ

kāverī-taṭa-tāḍi-tāḍana-taṭatkārottaro mārutaḥ ||8||1132||

cumbann ānanam āluṭhan stana-taṭīm āndolayan kuntalaṁ

vyasyann aṁśuka-pallavaṁ manasija-krīḍāṁ samullāsayan |

aṅgaṁ vihvalayan mano vikalayan mānaṁ samunmūlayan

nārīṇāṁ malayānilaḥ priya iva pratyaṅgam āliṅgati ||9||1133||

(sa.u.ka. 441)

alīnāṁ mālābhir viracita-jaṭā-bhāra-mahimā

parāgaiḥ puṣpāṇām uparacita-bhasma-vyatikaraḥ |

vanānām ābhoge kusumavati puṣpoccaya-paro

marun mandaṁ mandaṁ vicarati parivrājaka iva ||10||1134||

(sa.u.ka. 437)

śaṣpa-śyāmalitāla-vāla-nipatat-kulyājala-plāvita-

krīḍodyāna-niketanājira-juṣām aspṛṣṭa-bhū-reṇavaḥ |

suptaṁ samprati bodhayanti śanakaiś ceto-bhuvaṁ kāmināṁ

pratyagra-sphuṭa-mallikā-surabhayaḥ sāyantanā vāyavaḥ ||11||1135||

acala-siṁhasya |

adyābhogini gāḍha-marma-nivahe harmāgra-vedī-juṣāṁ

sadyaś candana-śoṣiṇi stana-taṭe saṅge kuraṅgī-dṛśām |

prāyaḥ praślathayanti puṣpa-dhanuṣaḥ puṣpākare niṣṭhite

nirvedaṁ nava-mallikā-surabhayaḥ sāyaṁ nayā vāyavaḥ ||12||1136||

śatānandasya |

śiśira-śīkara-vāhini mārute

carati śīta-bhayād iva satvaraḥ |

manasijaḥ praviveśa viyoginī-

hṛdayam āhita-śoka-hutāśanaḥ ||13||1137||

kumāradāsasya |

dīrghān muktaḥ sapadi malayādhitya-kāyāḥ prasaṅgād

āviṣkurvann praṇaya-piśunaṁ saurabhaṁ candanasya |

mandaṁ mandaṁ nipatati cirād āgato mādhavīṣu

vyākurvāṇo bhayam iva paraṁ dākṣiṇo gandhavāhaḥ ||14||1138||

madhuśīlasya |

prabhāte sannaddha-stanita-mahimānaṁ jaladharaṁ

spṛśantaḥ sarvatra sphuṭita-vana-mallī-surabhayaḥ |

amī mandaṁ mandaṁ surata-samara-śrānta-taruṇī-

lalāṭa-svedāmbhaḥ-kaṇa-parimuṣo vānti marutaḥ ||15||1139||

(sa.u.ka. 457)

surata-bhara-khinna-pannaga-

vilāsinī-pāna-keli-jarjaritaḥ |

punar iha virahi-śvāsair

malaya-marun māṁsalī-bhavati ||16||1140||

ete pallī-parivṛḍha-vadhū-prauḍha-kandarpa-keli-

kliṣṭāpīta-stana-parisara-sveda-sampad-vipakṣāḥ |

vānti svairaṁ sarasi sarasi kroḍa-daṁṣṭrā-vimarda-

truṭyad-gundrā-parimala-guṇa-grāhiṇo gandhavāhāḥ ||17||1141||

(sa.u.ka. 440)

nādhanyaiḥ śaṅkha-pāṇeḥ kṣaṇa-dhṛta-gatayaḥ prāṁśubhiś candrakānta-

prāsādair dvārakāyāṁ taralita-caramāmbhodhi-nīrāḥ samīrāḥ |

sevyante nitya-mādyat-kari-kāṭhina-karā-sphāla-kāla-prabuddha-

krudhyat-pañcānanāgra-dhvani-bhara-vigalad-guggulūdgāra-garbhāḥ ||18||1142||

hima-sparśād aṅge ghana-pulaka-jālaṁ vidadhataḥ

pika-troṭī-truṭyad-vikaca-sahakārāṅkura-lihaḥ |

amī svairaṁ svairaṁ malaya-maruto vānti dinajaṁ

dināpāye cakṣuḥ-klamam apaharanto mṛgadṛśām ||19||1143||

ayam uṣasi vinidra-drāviḍī-tuṅga-pīna-

stana-parisara-sāndra-sveda-bindūpamardī |

sruta-malayaja-vṛkṣa-kṣīra-saurabhya-sabhyo

vahati sakhi bhujaṅgī-bhukta-śesaḥ samīraḥ ||20||1144||

kasyacit | (sa.u.ka. 456)

ye dolākelikārāḥ kim api mṛga-dṛśāṁ manyu-tantu-cchido ye

sadyaḥ śṛṅgāra-dīkṣā-vyatikara-guravo ye ca loka-traye’pi |
te kaṇṭhe loṭhayantaḥ para-bhṛta-vayasāṁ pañcamaṁ rāga-rājaṁ

vānti svairaṁ samīrāḥ smara-vijaya-mahā-sākṣiṇo dākṣiṇātyāḥ ||1145||

rājaśekharasya | (vi.śā.bha. 1.27, śā.pa. 3816, sū.mu. 59.29, sa.u.ka. 444)

daronmīlac-cūḍa-prakara-mukulodgāra-surabhiḥ

latālāsya-krīḍā-vidhi-niviḍa-dīkṣā-paricayaḥ |

vibhindann udyānāny atanu-makaranda-drava-

hara-śrama-svairo vāyur manasija-śarair jarjarayati ||22||1146||

śrāntāś cūta-vanāni kuñja-paṭala-preṅkholanād unmiṣan-

mallī-kuḍmala-sāndra-saurabha-sarit-saṁsyanda-śṛṅgāriṇaḥ |

ete saṁvasathopakaṇṭha-vilasad-vṛṣṭy-ambu-vīcī-cayon-

mīlad-bāla-tuṣāra-śīkara-kirau krīḍanti jhañjhānilāḥ ||23||1147||

buddhākara-guptasya |

### || iti vāta-vrajyā ||

||34||

 —o)0(o—

### 35. tato jāti-vrajyā

ajājī-jambāle rajasi maricānāṁ ca luṭhitāḥ

kaṭutvād uṣṇatvāj janita-rasanauṣṭha-vyatikarāḥ |

anirvāṇotthena prabalatara-tailākta-tanavo

mayā sadyo bhṛṣṭāḥ katipaya-kavayyaḥ kavalitāḥ ||1||1148||

grīvābhaṅābhirāmaṁ muhur anupatati syandane datta-dṛṣṭiḥ

paścārdhena praviṣṭaḥ śarapatana-bhayād bhūyasā pūrva-kāyam |

śaṣpair ardhāvalīḍhaiḥ śrama-vivṛta-mukha-bhraṁśibhiḥ kīrṇa-vartmā

paśyodagra-plutatvād viyati bahutaraṁ stokam urvyāṁ prayāti ||2||1149||

kālidāsasya | (śak. 1.7 Han. 4.3, Smk 93.1, Pmt 177, Ssm 993, Kvv 32, Ipk 42, Kpd, 83, Aś p.74 ad. 20.23, Ekāvalī p.101, Ak, p. 327, Amd 127, Vyk 2.120, Srb 207.7)

svairaṁ cakrānuvṛttyā muhur upari paribhramya samyak kṛtāsthaḥ

kṣiptādho-dṛṣṭi-lakṣyī-kṛta-pala-śakalaḥ pakkaṇa-prāṅgaṇeṣu |

tīvrādhaḥ-pāta-puñjī-kṛta-vitata-calat-pakṣa-pālī-viśālaś

cillaś cāṇḍāla-pallī-piṭhara-jaṭharataḥ proddharaty ardha-dagdham ||3||1150||

kasyacit |

udgrīvā vivṛtāruṇāsya-kuharās tṛṣṇācalat-tālavaḥ

pakṣā-sambhava-vepamāna-tanavaḥ proḍḍīya kiñcin muhuḥ |

anyonyākṣamiṇaḥ śarāri-śiśavaḥ prātar nadī-rodhasi

prāleyāmbu pibanti vīraṇa-dala-droṇī praṇālī-srutam ||4||1151||

kasyacit | (Skm 1330)

rajju-kseparayonnamad-bhuja-latā-vyaktaika-pārśva-stanī

sūtra-ccheda-vilola-śaṅkha-valaya-śreṇī-jhaṇat-kāriṇī |

tiryag-vistṛta-pīvaroru-yugalā pṛṣṭhān ativyākṛtā-

bhoga-śroṇir udasyati pratimuhuḥ kūpād apaḥ pāmarī ||5||1152||

kasyacit | (sa.u.ka. 2004, śaraṇasya)

pakṣābhyāṁ sahitau prasārya caraṇāv ekaikaśaḥ pārśvayor

ekīkṛtya śirodharopari śanaiḥ pāṇḍūdare pakṣatī |

nidrāśeṣa-viśeṣa-rakta-nayano niryāya nīḍodarād

āsṛkkānta-vidāritānana-puṭaḥu pārāvato jṛmbhate ||6||1153||

bhṛṅgārasya | (sa.u.ka. 2025)

prātar vāra-vilāsinī-jana-raṇan mañjīra-mañju-svanair

udbuddhaḥ paridhūya pakṣati-puṭaṁ pārāvataḥ sa-spṛham |

kiṁcit kuñcita-locanāṁ sahacarīṁ saṁcumbya cañcvā ciraṁ

manāndolita-kaṇṭha-kuṇṭhita-galaḥ sotkaṇṭham utkūjati ||7||1154||

vikramāditya-tapasvinoḥ | (sa.u.ka. 2024, vikramādityasya)

utplutya dūraṁ paridhūya pakṣā-
vadho nirīkṣya kṣaṇa-baddha-lakṣyaḥ |

madhye-jalaṁ buḍḍati datta-jhampaḥ
samatsyam utsarpati matsya-raṅkaḥ ||8||1155||

vākpati-rājasya | (sa.u.ka. 2031, kasyacit)

nīḍād apakramya vidhūya pakṣau

vṛkṣāgram āruhya tataḥ krameṇa |

udgrīvam utpuccham udeka-pādam

uccūḍam ukūjati tāmra-cūḍaḥ ||9||1156||

madhoḥ | (sa.u.ka. 2032 kasyacit)

aṅguṣṭhākrama-yantritāṅgulir adhaḥ pādārdha-nīruddha-bhūr

pārśvodvega-kṛto nihatya kaphaṇi-dvandvena daṁśān muhuḥ |

nyag-jānu-dvaya-yantra-yantrita-ghaṭī-vaktrāntarāla-skhalad-

dhārādhvāna-manoharaṁ sakhi payo gāṁ dogdhi dāmodaraḥ ||10||1157||

upādhyāya-dāmodarasya || (padyā. 262; sa.u.ka. 2001, sū.mu. 96.14)

karṇāgranthita-kiṁ-tanur nata-śirā bibhraj-jarā-jarjara-

sphik-sandhi-praviveśita-pravicalal-laṅgūla-nālaḥ kṣaṇam |

ārād vīkṣya vipakva-sākrama-kṛta-krodha-sphurat-kandharaṁ

śvā mallīkalikā-vikāśi-daśanaū kiṁcit kvaṇan gacchati ||11||1158||

kasyacit |

tundī cet paricumbati priyatamāṁ svārthāt tato bhraśyati

svārthaṁ cet kurute priyādhara-rasāsvādaṁ na vindaty asau |

taṁ cemaṁ ca karoti mūḍha-jaḍa-dhīḥ kāmāndha-mugdho yatas

tundau tundita-vigrahasya surate naiko bhaven nāparaḥ ||12||1159||

kasyacit |

naśyad-vakrima-kuntalāntalulita-svacchāmbu-bindūtkarā

hasta-svastika-saṁyame nava-kuca-prāg-bhāram ātanvatī |

pīnorudvaya-līna-cīna-vasanā stokāvanamrā jalāt

tīrodde`ca-nimeṣa-lola-nayanā bāleyam uttiṣṭhati ||13||1160||

bhojya-devasya |

ambhomucāṁ salilam udgiratāṁ niśīthe

tādī-vaneṣu nibhṛta-sthita-karṇa-tālāḥ |

ākarṇayanti kariṇo’rdha-nimīlitākṣā

dhārā-ravaṁ daśana-koṭi-niṣaṇṇa-hastāḥ ||14||1161||

hastipakasya | (śā.pa. 593, su.ā. 2413, Srb 207.6)

halāgrotkīrṇāyāṁ parisara-bhuvi grāma-caṭakā

luṭhanti svacchandaṁ nakhara-śikharāc chotita-mṛdaḥ |

calat-pakṣa-dvandva-prabhava-marud-uttambhita-rajaḥ-

kaṇāśleṣa-bhrāmad-ruta-mukulitonmīlita-dṛśaḥ ||15||1162||

kasyacit |

ākubjī-kṛta-pṛṣṭham unnata-valad-vaktrāgra-pucchaṁ bhayād

antar-veśma-niveśitaika-nayanaṁ niṣkampa-karṇa-dvayam |

lālā-kīrṇa-vidīrṇa-sṛkka-vikacad-daṁṣṭrākarālānanaḥ

śvā niḥśvāsa-nirodha-pīvara-galo mārjāram āskandati ||16||1163||

kasyacit (sa.u.ka. 2018 yogeśvarasya)

payasi sarasaḥ svacche matsyāñjighṛkṣur itas tato

valita-nayano mandaṁ mandaṁ padaṁ nidadhad bakaḥ |

viyati vidhṛtaikāṅghris tirag vivartita-kandharo

dalam api calat sa-pratyāśaṁ muhur muhur īkṣate ||17||1164||

kasyacit | (sa.u.ka. 2030, yogeśvarasya)

mukteṣu raśmiṣu nirāyata-pūrvakāyā

niṣkampa-cāmara-śikhā nibhṛtordhva-karṇāḥ |

ātmoddhatair api rajobhir alaṅghanīyā

dhāvanty amī mṛga-javākṣamayeva rathyāḥ ||18||1165||

kasyacit |

paścād aṅghrī prasārya tri-kanati-vitataṁ drāghayitvāṅgam uccair

āsajyābhugna-kaṇṭho mukham urasi saṭāṁ ghūli-dhūmrāṁ vidhūya |

ghāsa-grāsābhilāṣād anavarata-calat-protha-tuṇḍas turaṅgo

mandaṁ śabdāyamāno vilikhati śayanād utthitaḥ kṣmāṁ khureṇa ||19||1166||

kasyacit || (bhaṭṭa-bāṇasya; Hc 3.5, su.ā. 2420, sū.mu. 102.4, sa.u.ka. 2009)

āghrāta-kṣoṇi-pīṭhaḥ khura-śikhara-samākṛṣṭa-reṇus turaṅgaḥ

puñjī-kṛtyākhilāṅghrīn krama-vaśa-vinamaj-jānur-unmukta-kāyaḥ |

pṛṣṭhāntaḥ pārśva-kaṇḍū-vyapa-nayana-rasād dvis-trir-udvartitāṅgaḥ

protthāya drāṅ nirīhaḥ kṣaṇam atha vapur āsyānupūrvyāṁ dhunoti ||20||1167||

vikramādityasya | (sa.u.ka. 2008)

ādau vitatya caraṇo vinamayya kaṇṭham

utthāpya vaktram abhihatya muhuś ca vatsāḥ |

mātrā pravartita-mukhaṁ mukha-lihyamāna-

paścārdha-sustha-manasaḥ stanam utpibanti ||21||1168||

(sa.u.ka. 2012, cakrapāṇeḥ)

priyāyāṁ svairāyām atikaṭhina-garbhālasatayā

kirāte cākarṇī dhṛta-dhanuṣi dhāvaty anupadam |

priyā-prema-prāṇa-pratibhaya-vaśākṛta-vikalo

mṛtgaḥ paścād ālokayati ca muhur yāti ca muhuḥ ||22||1169||

kasyacit | (sa.u.ka. 1863, kālidāsasya)

śīrṇa-kṣudrātapatrī jaṭhara-valayitāneka-mātrā-prapañcaś

cūḍā-nirvyūḍha-bilva-cchada udara-darī-bhīṣaṇo jīrṇa-kaṇṭhaḥ |

dūrādhva-bhrānti-khinnaḥ katham api śanakair aṅghri-pīḍāṁ niyamya

svairendha-sphoṭanāya dvija-bhavanam anu snātakaḥ sāyam eti ||23||1170||

cañcac–cañcala- cañcu-vāñchita-calac-cūḍāgram ugraṁ patac-

cakrākāra-karāla-keśara-śaṭāsphāra-sphurat-kandharam |

vāraṁ vāram udaṅghri-laṅghana-preṅkhan-nakha-kṣuṇṇayoḥ

 kāmaṁ kukkuṭayor dvayaṁ druta-pada-krūra-kramaṁ yudhyati ||24||1171||

kasyacit | (śā.pa. 572, sa.u.ka. 2034)

ete jīrṇa-kulāya-kāla-jaṭilāḥ pāṁsūtkarākarṣiṇaḥ

śākhā-kampa-vihasta-duḥstha-vihagān ākampayantas tarūn |

helāndolita-nartitojjhita-hata-vyāghaṭṭitonmūlita-

protkṣipta-bhramitaiḥ prapā-paṭalakaiḥ krīḍanti jhañjhānilāḥ ||25||1172||

ete santata-bhṛjyamāna-caṇakāmoda-pradhānā manaḥ

karṣanty ūṣara-saṁniveśa-jaraṭha-cchāyāḥ sthalī-grāmakāḥ |

tāruṇyātiśayāgra-pāmara-vadhū-sollāsa-hasta-graha-

bhrāmyat-pīvara-yantraka-dhvanir asad-gambhīra-gehodarāḥ ||26||1173||

asminn īṣad vitata-valita-stoka-vicchinna-bhugnaḥ

kiñcil-līlopacita-vinataḥ puñjitaś cotthitaś ca |

dhūmodgāras taruṇa-mahiṣa-skandho’nīlo davāgneḥ

svairaṁ sarpan sṛjati gagane gatvarān patra-bhaṅgān ||1174||

kasyacit (sa.ka.ā. 1.85, sa.u.ka. 1272 bāṇasya)

kaiścid vīta-dayena bhoga-patinā niṣkāraṇopapluta-

prakṣīṇair nija-vaṁśa-bhūr iti mitair atyajyamānāḥ kulaiḥ |

grāmā nistṛṇa-jīrṇa-kuḍya-bahulāḥ svairaṁ bhramad-babhravaḥ

prāyaḥ pāṇḍu-kapota-kaṇṭha-mukharārāme na yānty utkatām ||28||1175||

durupahita-haleṣāsārgala-dvāram ārāt

paricakita-purandhrī-pātitābhyarṇa-bhāṇḍam |

pavana-raya-tiraścīs toya-dhārāḥ pratīcchan

viśati valita-śṛṅgaḥ pāmarāgāram ukṣā ||29||1176||

utplutyā gṛha-koṇataḥ pracalitāḥ stokāgrahaṅghaṁ tato

vaktra-svaira-pada-kramair upagatāḥ kiñcic calanto gale |

bhekāḥ pūtini-pātino micimicīty unmīlitārdhekṣaṇā

nakrākāra-vidāritānana-puṭair nirmakṣikaṁ kurvate ||30||1177||

vilāsa-masṛṇolasan musala-lola-doḥ-kandalīḥ

paraspara-pariskhalad-valaya-niḥsvano danturāḥ |

calanti kala-duṅkṛti-prasabha-kampitoraḥ-sthala-

truṭad-gamaka-saṅkulāḥ kalama-kaṇḍanī-gītayaḥ ||1178||

kasyacit | (śā.pa. 582, sa.u.ka. 1063)

vikāsayati locane spṛśati pāṇinā kuñcite

vidūram avalokayaty atisamīpa-saṁsthaṁ punaḥ |

bahir vrajati sātape smarati netra-varteḥ pumān

jarā-pramukha-saṁsthitaḥ samavalokayan pustakam ||1179||

varāhasya | (sa.u.ka. 2260, kasyacit)

prāyo rathyā-sthala-bhuvi rajaḥ-prāya-dūrvā-latāyāṁ

jālmaiḥ pṛṣṭhāpahṛta-salavāḥ sakṣudho mām ahokṣāḥ |

svairaṁ śvāsānila-taralitodbhūta-dhūlī-praveśa-

pluṣṭa-prāṇā vihita-vidhuta-grāsa-vighnaṁ caranti ||33||1180||

sīmani laghu-paṅkāyām aṅkura-gaurāṇi cañcitoraskāḥ |

laghutaram utplavamānāś caranti bījānti kalaviṅkāḥ ||34||1181||

kvaṇad-valaya-santati-kṣaṇam udañci-doṣkandalī

galat-paṭa-samunmiṣat-kuca-taṭī-nakhāṅkāvalī |

karāmbuja-dhṛtollasan-muśalam unnamantī muhuḥ

pralambi-maṇi-mālinī kalam akaṇḍanī rājate ||35||1182||

vāgurasya |

utpucchaḥ pramadocchvasad vapur adho-visraṁsi-pakṣa-dvayaḥ
svairotphāla-gati-krameṇa parito bhrāntvā salīlaṁ muhuḥ |

utkaṇṭhālasa-kūjitaḥ kala-rutāṁ bhūyo riraṁsā-rasa-
nyag-bhūtāṁ caṭakaḥ priyām abhisaraty udvepamānaḥ kṣaṇam ||36||1183||

sonnokasya | (sa.u.ka. 2035, sohlokasya)

siddhārtha-yaṣṭiṣu yathottara-hīyamāna-

saṁsthāna-baddha-phala-sūcita-paramparāsu |

vicchidyamāna-kusumāsu jani-krameṇa

pāka-kramaḥ kapiśimānam upādadhāti ||37||1184||

kasyacit (sa.u.ka. 1359 lakṣmīdharasya)

bakoṭāḥ pānthānāṁ śiśira-sarasī-sīmni saratām

amī netrānandaṁ dadati caraṇācoṭita-mukhāḥ |

dhunānā mūrdhānaṁ gala-bila-galat-sphāra-śaphara-

sphurat-pucchānaccha-vyatikara-sa-bāṣpākula-dṛśaḥ ||38||1185||

kasyacit | (sa.u.ka. 2027, madhukaṇṭhasya)

tiryak-tīkṣṇa-viṣāṇa-yugma-calana-vyānamra-kaṇṭhānanaḥ

kiñcit-kuñcita-locanaḥ khura-puṭenācoṭayann bhūtalam |

niśvāsair atisantatair buṣa-kaṇā-jālaṁ khale vikṣipann

ukṣā goṣṭha-taṭīṣu labdha-vijayo go-vṛndam āskandati ||39||1186||

acalasya |

arcir-mālā-karālād divam abhilihato dāva-vahner adūrād

uḍḍīyoḍḍīya kiñcic-chalabha-kavalanānanda-manda-pracārāḥ |

agre’gre saṁraṭantaḥ pracuratara-masīpāta-durlakṣa-dhūmrā

dhūmyāṭāḥ paryaṭanti prativiṭapam amī niṣṭhurāḥ sva-sthalīṣu ||40||1187||

madhukaṇṭhasya |

nīvāraudana-maṇḍam uṣṇa-madhuraṁ sadyaḥ-prasūta-priyā-

pītād apy adhikaṁ tapo-vana-mṛgaḥ paryāptam ācāmati |

gandhena sphuratā manāg anusṛto bhaktasya sarpiṣmataḥ

karkandhū-phala-miśra-śāka-pacanāmodaḥ paristīryate ||41||1188||

bhavabhūteḥ | (u.rā.ca. 4.1)

madhuram iva vadantaḥ svāgataṁ bhṛṅga-śabdair

natim iva phala-namraiḥ kurvate’mī śirobhiḥ |

mama dadata ivārghaṁ puṣpa-vṛṣṭiṁ kirantaḥ

kathaya nati-saparyāṁ śikṣitāḥ śākhino'pi ||42||1189||

śrīharṣasya (nāgānanda 1.11)

asmin vṛddha-vanecarī-karatalair dattāḥ sapañcāṅgulāḥ

# # # # # # # # śikharibhiḥ śṛṅgaiḥ karālodarāḥ |

dvāropānta-paśūkṛtārpya-puruṣa-kṣubdhāsthi-kirmīritāś

cittotkampam ivānayanti gahanāḥ kāntāra # # # # ||43||1190||

tais tair jīvopahārair iha kuhara-śilāsaṁśrayām arcayitvā

devīṁ kāntāra-durgāṁ rudhiram upataru-kṣetra-pālāya dattvā |

tumbī-vīnā-vinoda-vyavahita-sarakām ahni jīrṇe purāṇīṁ

hālāṁ mālūra-koṣair yuvati-sahacarā barbarāḥ śīlayanti ||44||1191||

yogeśvarasya | (sa.u.ka. 2002, kasyacit)

abhinava-mukha-mudraṁ kṣudra-kūpopavītaṁ

praśithila-vipulatvaṁ jvālakocchvāsi-pālam |

pariṇati-paripāṭi-vyākṛtenāruṇimnā

hata-haritim aśeṣaṁ nāga-raṅgaṁ cakāsti ||45||1192||

abhinandasya |

|| iti jāti-vrajyā ||

||35||

### 36. tato māhātmya-vrajyā

tad-brahmāṇḍam iha kvacit kvacid api kṣoṇī kvacin nīradās

te dvīpāntara-śālino jaladhayaḥ kvāpi kvacit bhūbhṛtaḥ |

āścaryaṁ gaganasya ko’pi mahimā sarvair amībhiḥ sthitair

dūre pūraṇam asya śūnyam iti yan-nāmāpi nācchāditam ||1||1193||

keśarasya | (sa.u.ka. 1999)

āpīyamānam asakṛd bhramarāyamāṇair

ambhodharaiḥ sphurita-vīci-sahasra-patram |

kṣīrāmbu-rāśim avalokya śeṣa-nālam

ekaṁ jagat-traya-saraḥ-pṛthu-puṇḍarīkam ||2||1194||

viṣṇur babhāra bhagavān akhilāṁ dharitrīṁ

taṁ pannagas tam api tat-sahitaṁ payodhiḥ |

kumbhodbhavas tu tam apīyata helayaiva

satyaṁ na kaścid avadhir mahatāṁ mahimnaḥ ||3||1195||

kiṁ brūmo jaladheḥ śriyaṁ sa hi khalu śrī-janma-bhūmiḥ svayaṁ

vācyaḥ kiṁ mahimāpi yasya hi nava-dvīpaṁ mahīti śrutiḥ |

tyāgaḥ ko’pi sa tasya bibhrati jaganty asyārthino’py ambudāḥ

śakteḥ kaiva kathāpi yasya bhavati kṣobheṇa kalpāntaram ||4||1196||

vācaspateḥ | (sa.u.ka. 1678, śabdārṇavasya; sū.mu. 104.10)

etasmāj jaladher jalasya kaṇikāḥ kāścid gṛhītvā tataḥ

pāthodāḥ paripūrayanti jagatīṁ ruddhāmbarā vāribhiḥ |

asmān mandara-kūṭa-koṭi-ghaṭanā-bhīti-bhramat tārakāṁ

prāpyaikāṁ jala-mānuṣīṁ tri-bhuvane śrīmān abhūd acyutaḥ ||5||1197||

muñja-rājasya | (sa.u.ka. 1679, hareḥ; sū.mu. 104.9, jalamānuṣī-rudrasya)

āścaryaṁ vaḍavānalaḥ sa bhagavān āścaryam ambhonidhir

yat-karmātiśayaṁ vicintya hṛdaye kampaḥ samutpadyate |

ekasyāśraya-ghasmarasya pibatas tṛptir na jātā jalair

anyasyāpi mahātmano na vapuṣi svalpo’pi toya-vyayaḥ ||6|1198||

(sa.u.ka. 1699, keśaṭasya; su.ā. 884)

nipīto yenāyaṁ taṭam adhivasaty asya sa munir

dadhāno'ntardāhaṁ sraja iva sa cāurvo'sti dahanaḥ |

tathā sarvasvārthe bahu-vimathito yena sa hariḥ

svapity aṅke śrīmān ahaha mahimā ko'pi jaladheḥ ||7||1199||

dharādharasya |

anyaḥ ko'pi sa kumbha-sambhava-muner āstāṁ śikhī jāṭharo

yaṁ sañcintya dukūla-vahni-sadṛśaḥ saṁlakṣyate vāḍavaḥ |

vandyaṁ taj-jaṭharaṁ sa mīna-makara-grāhāvalis toyadhiḥ

paścāt pārśvam apūritāntara-viyad yatra svanann bhrāmyati ||8||1200||

vāśaṭasya |

śvāsonmūlita-merur ambara-tala-vyāpī nimajjan muhur

yatrāsīc chumāra-vibhrama-karaḥ krīḍāvarāho hariḥ |

sīmā sarva-mahādbhuteṣu sa tathā vārāṁ patiḥ pīyate

pītaḥ so’pi na pūritaṁ ca jaṭharaṁ tasmai namo’gastaye ||9||1201||

vācaspateḥ || (sa.u.ka. 1701, śabdārṇava-vācaspateḥ)

udyantu nāma subahūni mahā-mahāṁsi

candro’py alaṁ bhuvana-maṇḍala-maṇḍanāya |

sūryād ṛte na tad udeti na cāstam eti

yenoditena dinam astam itena rātriḥ ||10||1202||

kasyacit | (sa.u.ka. 1656, ānanda-vardhanasya)

utpattir jamadagnitaḥ sa bhagavān devaḥ pinākī gurus

tyāgaḥ sapta-samudra-mudrita-mahī-nirvyāja-dānāvadhiḥ |

śauryaṁ yac ca na tad-girāṁ pathi nanu vyaktaṁ hi tat karmabhiḥ

satyaṁ brahma-tapo-nidher bhagavataḥ kiṁ nāma lokāntaram ||11||1203||

ito vasati keśavaḥ puram itaś ca tad-vidviṣāṁ

itaś ca śaraṇāgatāḥ śikhari-pakṣiṇaḥ śerate |

itaś ca vaḍavānalaḥ saha samasta-saṁvartakair

aho vitatam ūrjitaṁ bharasahaṁ ca sindhor vapuḥ ||12||1204||

tat tāvad eva śaśinaḥ sphuritaṁ mahīyo

yāvan na tigma-ruci-maṇḍalam abhyudeti |

abhyudgate sakala-dhāma-nidhau tu tasminn

indoḥ sitābhra-paṭalasya ca ko viśeṣaḥ ||13||1205||

madhukūṭasya | (sa.ka.ā. 2.87, su.ā. 555, sa.u.ka. 1669)

apatyāni prāyo daśa daśa varāhī janayati

kṣamābhāre dhuryaḥ sa punar iha nāsīn na bhavitā |

padaṁ kṛtvā yaḥ svaṁ phaṇi-pati-phaṇā-cakra-valaye

nimajjantīm antarjaladhi vasudhām uttulayati ||14||1206||

varāhasya | (sa.u.ka. 1645)

teṣāṁ tṛṣaḥ pariṇamanti na yatra tatra

nānyasya vāri-vibhavo'pi ca tādṛg asti |

viśvopakāra-jananī-vyavasāya-siddhim

ambhomucāṁ jaladhayo yadi pūrayanti ||15||1207||

kiṁ vācyo mahimā mahā-jalanidher yatrendra-vajrāhati-

trasto bhūbhṛd amajjad ambu-vicalat-kaulīla-potākṛtiḥ |

maināko'pi gabhīra-nīra-viluṭhat-pāṭhīna-pṛṣṭhollasac-

chevālāṅkura-koṭi-koṭara-kuṭī-kuḍyāntare nirvṛtaḥ ||16||1208||

vallaṇasya |

kiṁ brūmo harim asya viśvam udare kiṁ vā phaṇāṁ bhoginaḥ

śete yatra hariḥ svayaṁ jalanidheḥ so’py ekadeśe sthitaḥ |

āścaryaṁ kalasodbhavo sa jaladhir yasyaika-hastodare

gaṇḍūṣīyati paṅkajīyati phaṇī bhṛṅgīyati śrīpatiḥ ||17||1209||

kasyacit | (śā.pa. 4025, sū.mu. 109.49, sa.u.ka. 1702)

vistāro yadi nedṛśo na yadi tad-gāmbhīryam ambhonidher

na syād vā yadi sarva-sattva-viṣayas tādṛg-kṛpānugrahaḥ |

antaḥ prajvalatā payāṁsi dahatā jvālāvalīr muñcatā

ke na syur vaḍavānalena balinā bhasmāvaśeṣīkṛtāḥ ||18||1210||

keśaṭasya | (sū.mu. 27.17, sa.u.ka. 1697)

uddīptāgnir asau munir vijayate yasyodare jīryataḥ

pāthoder avaśiṣṭam ambu katham apy udgīrṇam anto'rṇavam |

kiṁ cāsmāj jaṭharānalād iva navas tat-kālavānti-kramād

niryātaḥ sa puno yamāya payasām antargato vāḍavaḥ ||19||1211||

śrī-daśarathasya |

yasmin āpas tad-adhikaraṇasyāsya vahner nivṛttiḥ

saṁvāsānte vrajati jalade vaikṛtas tābhir eva |

asty anyo'pi pralaya-rajanī-saṁnipāte’py anidro

yaḥ sāmudrīr aviratam imās tejasi sve juhoti ||20||1212||

keśaṭasya |

iti māhātmya-vrajyā

||36||

 —o)0(o—

### 37. tataḥ sad-vrajyā

asanto nābhyarthyāḥ suhṛd api na yācyas tanu-dhanaḥ

priyā vṛttir nyāyyā caritam asubhaṅge’py amalinam |

vipady uccaiḥ stheyaṁ padam anuvidheyaṁ ca mahatāṁ

satāṁ kenoddiṣṭaṁ viṣamam asi-dhārā-vratam idam ||1||1213||

dharmakīrteḥ |

priya-prāyā vṛttir vinaya-madhuro vāci niyamaḥ

prakṛtyā kalyāṇī matir anavagītaḥ paricayaḥ |

puro vā paścād vā tad idam aviparyāsita-rasaṁ

rahasyaṁ sādhūnām anupadi viśuddhaṁ vijayate ||2||1214||

nindantu nīti-nipuṇā yadi vā stuvantu

lakṣmīḥ parāpatatu gacchatu vā yatheṣṭam |

adyaiva vā maraṇam astu yugāntare vā

nyāyyā t pathaḥ pravicalanti padaṁ na dhīrāḥ ||3||1215||

bhartṛhareḥ (nītiśataka 74)

nirmalānāṁ kuto randhraṁ kathañcid apavidhyate |

vidhīyate guṇair eva tac ca muktā-maṇer iva ||4||1216||

tryambakasya |

yadā kiñcij-jño'haṁ gaja iva madāndhaḥ samabhavaṁ

tadā sarvajño'smīty abhavad avaliptaṁ mama manaḥ |

yadā kiñcit kiñcid budha-jana-sakāśād adhigataṁ

tadā mūrkho'smīti jvara iva mado me vyapagataḥ ||5||1217||

kālidāsasya (nītiśataka 8)

anuharataḥ khala-sujanāv agrima-pāścātya-bhāgayoḥ sūcyoḥ |

ekaḥ kurute cchidraṁ guṇavān anyaḥ prapūrayati ||6||1218||

gobhaṭṭasya |

puṇḍrekṣu-kāṇḍa-suhṛdo madhurāmbu-bhāvāḥ

santaḥ svayaṁ yadi namanti namanti kāmam |

āndolitās tu namana-spṛhayā pareṇa

bhajyanta eva śatadhā na punar namanti ||7||1219||

jatupaṅkāyate doṣaḥ praviśyaivāsatāṁ hṛdi |

satāṁ tu na viśaty eva yadi vā pāradāyate ||8||1220||

kusuma-stavakasyeva dvayī vṛttir manasvinaḥ |

sarva-lokasya vā mūrdhni śīryate vana eva vā ||9||1221||

vyāsasya (nītiśataka 25)

rājā tvaṁ vayam apy upāsita-guru-prajñābhimānonnatāḥ

khyātas tvaṁ vibhavair yaśāṁsi kavayo dikṣu pratanvanti naḥ |

itthaṁ mānada nātidūram ubhayor apy āvayor antaraṁ

yady asmāsu parāṅmukho'si vayam apy ekāntato niḥspṛhāḥ ||10||1222||

bhartṛhareḥ |

udanvacchinnā bhūḥ sa ca nidhirapāṁ yojana-śataṁ
sadā pānthaḥ pūṣā gagana-parimāṇaṁ kalayati |

iti prāyo bhāvāḥ sphurad-avadhi-mudrā-mukulitāḥ
satāṁ prajñonmeṣaḥ punar ayam asīmā vijayate ||1223||

rājaśekharasya | (bā.rā. 1.8, su.ā. 322, sā.da. under 7.4, sa.u.ka. 2123)

sat-pakṣāsṛjavaḥ śuddhāḥ saphalā guṇa-sevinaḥ |

tulyair api guṇaiś citraṁ santaḥ santaḥ śarāḥ śarāḥ ||12||1224||

vipadi dhairyam athābhyudaye kṣamā

sadasi vāk-paṭutā yudhi vikramaḥ |

yaśasi cābhiratir vyasanaṁ śrutau

prakṛti-siddham idaṁ hi mahātmanām ||13||1225||

sa sādhur yo vipannānāṁ sāhāyyam adhigacchati |

na tu durvihitātīta-vastu-pālana-paṇḍitaḥ ||14||1226||

satyaṁ guṇā guṇavatāṁ vidhi-vaiparītyād

yatnārjitā api kalau viphalā bhavanti |

sāphalyam asti sutarām idam eva teṣāṁ

yat tāpayanti hṛdayāni punaḥ khalānām ||15||1227||

apūrvaḥ ko'pi kopāgniḥ sajjanasya khalasya ca |

ekasya śāmyati snehād vardhate’nyasya vāritaḥ ||16||1228||

chāyāṁ kurvanti cānyasya tāpaṁ tiṣṭhanti vātape |

phalanti ca parārthāya pādapā iva sajjanāḥ ||17||1229||

apekṣante na ca snehaṁ na pātraṁ na daśāntaram |

sadā lokahite saktā ratna-dīpā ivottamāḥ ||18||1230||

lakṣmīṁ tṛṇāya manyante tad-bhareṇa namanti ca |

aho kim api citrāṇi caritrāṇi mahātmanām ||19||1231||

añjali-sthāni puṣpāṇi vāsayanti kara-dvayam |

aho sumanasāṁ vṛttir vāma-dakṣiṇayoḥ samā ||20||1232||

para-guṇa-tattva-grahaṇaṁ

sva-guṇāvaraṇaṁ para-vyasana-maunam |

madhuram aśaṭhaṁ ca vākyaṁ

kenāpy upadiṣṭam āryāṇām ||21||1233||

vicintyamāno hi karoti vismayaṁ

visāriṇā sac-caritena sajjanaḥ |

yadā tu cakṣuḥ-patham eti dehināṁ

tadāmṛteneva manāṁsi siñcati ||22||1234||

samparkeṇa tamo-bhidāṁ jagad-agha-pradhvaṁsināṁ dhīmatāṁ

krūro'pi prakṛtaṁ vihāya malinām ālambate bhadratām |

yat tṛṣṇā-glapito'pi necchati janaḥ pātuṁ tad eva kṣaṇād

ujjhaty ambudharodara-sthitam apāṁ patyuḥ payaḥ kṣāratām ||23||1235||

kvākarāṇāruṣāṁ saṅkhyā saṅkhyātāḥ kāraṇa-krudhaḥ |

kāraṇe’pi na kupyanti ye te jagati pañcaṣāḥ ||24||1236||

sujanāḥ paruṣābhidhāyino yadi kaḥ syād aparo'pi mañju-vāk |

yadi candra-karāḥ sa-vahnayo nanu jāyeta sudhā kṛto'nyataḥ ||25||1237||

maṅgalasya ||

ye dīneṣu kṛpālavaḥ spṛśati yān alpo'pi na śrīmadaḥ

śrāntā ye ca paropakāra-karaṇe hṛṣyanti ye yācitāḥ |

svasthāḥ saty api yauvanodaya-mahā-vyādhi-prakope’pi ye

te bhū-maṇḍala-maṇḍanaika-tilakāḥ santaḥ kiyanto janāḥ ||26||1238||

yaśo rakṣanti na prāṇān pāpād bibhati na dviṣaḥ |

anviṣyanty arthino nārthān nisargo'yaṁ mahātmanām ||27||1239||

yathā yathā parāṁ koṭir guṇaḥ samadhirohati |

santaḥ kodaṇḍa-dharmāṇo viramanti tathā tathā ||28||1240||

ayaṁ nijaḥ paro veti gaṇanā laghu-cetasām |

udāra-caritānāṁ tu vasudhaiva kuṭumbakam ||29||1241||

ye prāpte vyasane’py anākula-dhiyaḥ sampatsu naivonnatāḥ

prāpte naiva parāṅ-mukhāḥ praṇayini prāṇopayogair api |

hrīmantaḥ sva-guṇa-praśaṁsana-vidhāv anya-stutau paṇḍitā

dhig dhātrā kṛpaṇena yena na kṛtāḥ kalpānta-dīrghāyuṣaḥ ||30||1242||

kare ślāghyas tyāgaḥ śirasi guru-pāda-praṇayitā

mukhe satyā vāṇī śrutam anavagītaṁ śravaṇayoḥ |

hṛdi svacchā vṛttir vijayi-bhujayor vīryam atulaṁ

vināpy aiśvaryeṇa sphurati mahatāṁ maṇḍanam idam ||31||1243||

(nītiśataka 53)

vajrād api kaṭhorāṇi mṛdūni kusumād api |

lokottarāṇāṁ cetāṁsi ko hi vijñātum arhati ||32||1244||

bhavabhūteḥ (u.rā.ca. 2.7)

ā paritoṣād viduṣāṁ na sādhu manye prayoga-vijñānam |

balavad api śikṣitānām ātmany apratyayaṁ cetaḥ ||33||1245||

(śākuntala 1.2)

purāṇam ity eva na sādhu sarvaṁ

na cāpi kāvyaṁ navam ity avadyam |

santaḥ parīkṣyānyatarad bhajante

mūḍhaḥ para-pratyaya-hārya-buddhiḥ ||34||1246||

kālidāsasyaitau (ma.a.mi. 1.2) |

guhya-pidhānaika-paraḥ

sujano vastrāyate sadā piśunam |

bhavatām ayaṁ viḍambo

yad idaṁ chidrair visūtrayatu ||35||1247||

brūta nūtana-kūṣmāṇḍa-phalānāṁ ke bhavanty amī |

aṅgulī-kathanād eva yan na jīvanti māninaḥ ||36||1248||

yan netrais tribhir īkṣate na giriśo nāṣṭābhir apy abja-bhūḥ

sakndo dvādaśabhis na vā na maghavā cakṣuḥ-sahasreṇa vā |

saṁbhūyāpi jagat-trayasya nayanair draṣṭuṁ na yat śakyate

pratyādiśya dṛśau samāhita-dhiyaḥ paśyanti tat-paṇḍitāḥ ||1249||

kasyacit | (sa.u.ka. 2122, śālika-nāthasya)

nīrasāny api rocante karpāsasya phalāni naḥ |

yeṣāṁ guṇamayaṁ janma pareṣāṁ guhya-guptaye ||38||1250||

guṇavat-pātra mātraika-hārya-niryāsam āśayan |

ātmanāvaiti te lokaḥ sva-bandhur iti dhāvati ||39||1251||

satatam asatyād bibhyati mā bhaiṣīr iti vadanti bhīteṣu |

atithi-jana-śeṣam aśnati sajjana-jihve kṛtāthāsi ||40||1252||

yady api daivāt sneho naśyati sādhos tathāpi sattveṣu |

ghaṇṭā-dhvaner ivāntaś ciram anubadhnāti saṁskāraḥ ||41||1253||

raviguptasya |

|| iti sad-vrajyā ||

||37||

 —o)0(o—

###  38. tato'sad-vrajyā

atimaline kartavye bhavati khalānām atīva nipuṇā dhīḥ |

timire hi kauśikānāṁ rūpaṁ pratipadyante dṛṣṭiḥ ||1||1254||

sad-guṇālaṅkṛte kāvye doṣān mṛgayate khalaḥ |

vane puṣpa-kalākīrṇaḥ karabhaḥ kaṇṭakān iva ||2||1255||

mukhasyāprasannasya mitra-kārya-vighātinaḥ |

nirmāṇam āśā-nāśāya durjanasya ghanasya ca ||3||1256||

nirvāte vyajanaṁ madāndha-kariṇāṁ darpopaśāntau śṛṇiḥ

poto dustara-vāri-rāśi-taraṇe dīpo'ndhakārāgame |

itthaṁ tad bhuvi nāsti yatra vidhinā nopāya-cintā kṛtā

manye durjana-citta-vṛtti-haraṇe dhātāpi bhagnodyamaḥ ||4||1257||

akāraṇāviṣkṛta-vaira-dāruṇād

asajjanāt kasya bhayaṁ na jāyate |

viṣaṁ mahāher iva yasya durvacaḥ

suduḥsahaṁ saṁnihitaṁ sadā mukhe ||5||1258||

khala-vṛndaṁ śmaśānaṁ ca bhavaty apacitaṁ yadā |

dhruvaṁ tadaiva lokānāṁ kalyāṇam avagamyate ||6||1259||

antar-malina-dehena bahir āhlāda-kāriṇā |

mahā-kāla-phaleneva kaḥ khalena na vañcitaḥ ||7||1260||

sarvatraiva khalo janaḥ saralatā-sad-bhāva-niḥsaṅgināṁ

sādhūnāṁ pada-bandhanāya piśuna-prauḍhābhimānodyamaḥ |

sūtraṁ kiñcid apūrvam eva jaṭharād utpādya sadyaḥ svayaṁ

lūtā-tantu-vitāna-jāla-kuṭilaṁ cakraṁ karoty adbhutam ||8||1261||

devānām api paśyantāṁ sa śriyā medhyate khalu |

vāsasāpi na yogo'sti niścakrasya pinākinaḥ ||9||1262||

stokenonnatim āyāti stokenāyāty adhogatim |

aho na sadṛśī vṛttis tulākoṭeḥ khalasya ca ||10||1263||

ākhubhyaḥ kiṁ khalair jñātaṁ khalebhyaḥ kim athākhubhiḥ |

anyat para-gṛhotkhātāt karma yeṣāṁ na vidyate ||11||1264||

durjana-dūṣita-manasāṁ puṁsāṁ svajane’pi nāsti viśvāsaḥ |

bālaḥ pāyasa-dagdho dadhy api phūtkṛtya bhakṣayati ||12||1265||

guṇotkarṣa-dveṣāt prakṛti-mahatām apy asadṛśaṁ

khalaḥ kiñcid vākyaṁ racayati ca vistārayati ca |

na ced evaṁ tādṛk kamala-kalikārdha-pratinidhau

muner gaṇḍūṣe’bdhiḥ sthita iti kuto'yaṁ kalakalaḥ ||13||1256||

priya-sakhi vipad-daṇḍa-prānta-prapāta-paramparā-

paricaya-cale cintā-cakre nidhāya vidhiḥ khalaḥ |

mṛdam iva balāt piṇḍīkṛtya pragalbha-kulākavad

bhramayati mano no jānīmaḥ kim atra vidhāsyati ||14||1267||

pādāhato'tha dhṛta-daṇḍa-vighaṭṭito vā

yaṁ daṁṣṭrayā spṛśati taṁ kila hanti sarpaḥ |

ko'py anya eṣa piśuno'tra bhujaṅga-dharmā

karṇe paraṁ spṛśati hanty aparaṁ sa-mūlam ||15||1268||

pariśuddhām api vṛttiṁ samāśrito durjanaḥ parān vyathate |

pavanāśino'pi bhujagāḥ paropaghātaṁ na muñcanti ||16||1269||

raviguptasya |

agamyo mantrāṇāṁ prakṛti-bhiṣajām apy aviṣayaḥ

sudhā-sārāsādhyo visadṛśa-tarārambha-gahanaḥ |

jagad bhrāmī-kartuṁ pariṇata-dhiyānena vidhinā

sphuṭaṁ sṛṣṭo vyādhiḥ prakṛti-viṣamo durjana-janaḥ ||17||1270||

yaḥ svān api prathamam asta-samasta-sādhu-

vṛttir guṇān khalatayā malinī-karoti |

tasyāsya bhogina ivogra-ruṣaḥ khalasya

dākṣiṇyam asti katham anya-guṇopamarde ||18||1271||

randhrānveṣiṇi duṣṭa-dṛṣṭi-viṣiṇi svacchāśayad-veṣiṇi

kṣipre roṣiṇi śarma-śoṣiṇe vinā hetuṁ jagat-ploṣiṇi |

svārthārthaṁ mṛdu-bhāṣiṇīṣṭa-vihata ekāntatas toṣiṇi

śreyaḥ kruddha-bhujaṅga-bhoga-viṣame saṁvidyate kiṁ khale ||19||1272||

guṇākarasya śleṣa-ślokau |

jāḍyaṁ hrīmati gaṇyate vrata-rucau dambhaḥ śucau kaitavaṁ

śūre nirghṛṇārjave vimatinā dainyaṁ priyālāpini |

tejasviny avaliptatā mukharatā vaktary aśaktiḥ sthire

tat ko nāma bhaved guṇaḥ sa guṇināṁ yo durjane nāṅkitaḥ ||20||1273||

vandyān nindati duḥkhitān upahasaty ābādhate bāndhavān

śūrān dveṣṭi dhana-cyutān paribhavaty ājñāpayaty āśritān |

guhyāni prakaṭī-karoti ghaṭayaty anyonya-vairāśrayān

brūte śīghram avācyam ujjhita-guṇo gṛhṇāti doṣān khalaḥ ||21||1274||

yad yad iṣṭataraṁ tat tad deyaṁ guṇavate kila |

ata eva khalo doṣān sādhubhyaḥ samprayacchati ||22||1275

karuṇā-dravam eva durjanaḥ sutarāṁ sat-puruṣaṁ prabādhate |

mṛdukaṁ hi bhinatti kaṇṭakaḥ kaṭhine kuṇṭhaka iva jāyate ||23||1276||

ārambha-gurvī kṣayiṇī krameṇa

laghvī purā vṛddhimatī ca paścāt |

dinasya pūrvārdha-parārdha-bhinnā

chāyeva maitrī khala-sajjanānām ||24||1277||

khalānāṁ kharjūra-kṣitiruha-kaṭhoraṁ kva ca manaḥ

kva conmīlan-mallī-kusuma-sukumārāḥ kavi-giraḥ |

itīmaṁ vyāmohaṁ parihara vicitrāḥ śṛṇu kathā

yathāyaṁ pīyūṣa-dyutir upala-khaṇḍaṁ dravayati ||25||1278||

upakāriṇi śuddha-matau vārjane yaḥ samācarati pāpam |

taṁ janam asatya-sandhaṁ bhagavati vasudhe kathaṁ vahasi ||26||1279||

mukhe nīcasya patitā aher iva payaḥ-kaṇāḥ |

kṣaṇena viṣatāṁ yānti sūkta-pīyūṣa-bindavaḥ ||27||1280||

muṇḍā-priyād āyati-duḥkha-dāyino

vasantam utsārya vijṛmbhita-śriyaḥ |

na kaḥ khalāt tāpita-mitra-maṇḍalād

upaiti pāpaṁ tapa-vāsarād iva ||28||1281||

nara-dattasya |

tulyotpattī prakṛti-dhavalāv apy amū śaṅkha-somau

tatra sthāṇur vidhum asadṛśenottamāṅgena dhatte |

śaṅkhas tāpa-krakaca-nicayair bhidyate śaṅkha-kāraiḥ

ko nāmāntaḥ-prakṛti-kuṭilo durgatiṁ nābhiyāti ||29||1282||

akalita-nija-para-rūpaḥ svakam api doṣaṁ para-sthitaṁ vetti |

nāvāsthitas taṭasthān acalān api vicalitān manute ||30||1283||

āśrayāśaḥ kṛṣṇavartmā dahanaś caiṣa durjanaḥ |

agnir eva tathāpy asmin syād bhasmani hutaṁ hutam ||31||1284||

varam ākṣīṇataivāstu śaśino durjanasya ca |

na pravṛddhis tu vistāri-lāñchana-pratipādinī ||32||1285||

sarvatra mukhara-capalāḥ prabhavanti na loka-saṁmatā guṇinaḥ |

tiṣṭhanti vāri-rāśer upari taraṅgās tale maṇayaḥ ||33||1286||

ārambha-ramaṇīyāni vimarde virasāni ca |

prāyo vairāvasānāni saṅgatāni khalaiḥ saha ||34||1287||

guṇa-kaṇikān api sujanaḥ śaśilekhām iva śivaḥ śirasi kurute |

candra iva padma-lakṣmīṁ na kṣamate para-guṇaṁ piśunaḥ ||35||1288||

bibhīmo vayam atyantaṁ cākrikasya guṇād api |

niṣpannam api yaḥ pātraṁ guṇenaiva nikṛntati ||36||1289||

para-santāpana-hetur yatrāhani na prayāti niṣpattim |

antar-manā asādhur gaṇayati na tad-āyuṣo madhye ||37||1290||

divasān tān abhinandati bahu-manute teṣu janmano lābham |

ye yānti duṣṭa-buddheḥ paropatāpābhiyogena ||38||1291||

dayā-mṛduṣu durjanaḥ paṭutarāvalepoddhavaḥ

parāṁ vrajati vikriyāṁ na hi bhayaṁ tataḥ paśyati |

yatas tu bhaya-śaṅkayā sukṛśayāpi saṁspṛśyate

vinīta iva nīcakaiś carati tatra śāntoddhavaḥ ||39||1292||

śūrasya |

asajjanāś cen madhurair vacobhiḥ

śakyanta eva pratikartum āryaiḥ |

tat ketakī-reṇubhir amburāśer

bandha-kriyāyām api kaḥ prayāsaḥ ||40||1293||

nūnaṁ darpāt tuhina-rucinā durjanasya pramārṣṭuṁ

nītaṁ ceto na ca dhavalitaṁ helayā nārpitaṁ ca |

yenedānīṁ malina-hṛdayo lakṣyate śīta-raśmir

yasmāc cāyaṁ hṛdaya-rahito durvidhaḥ sarvadaiva ||41||1294||

niryantraṇaṁ yatra na vartitavyaṁ

na moditavyaṁ praṇayātivāde |

viśaṅkitānyonya-bhayaṁ sudūrān

namaskriyām arhati sauhṛdaṁ tat ||42||1295||

abhinandasya |

ete snigdhatamā iti mā mā kṣudreṣu kuruta viśvāsam |

siddhārthānām eṣāṁ sneho'py aśrūṇi pātayati ||43||1296||

vṛthā-jvalita-kopāgneḥ paruṣākṣara-vādinaḥ |

durjanasyāuṣadhaṁ nāsti kiñcid anyad anuttarāt ||44||1297||

cakra-sambhāriṇi krūre para-cchidrānusāriṇi |

dvijihve dṛṣṭa-mātre cet kasya na syāc camatkṛtiḥ ||45||1298||

cakṣur āśrayate kāmaḥ kāmukasya daridrataḥ |

krūrasya cāprabhavataḥ para-drohaḥ sarasvatīm ||46||1299||

śatānandasya |

khalaṁ dṛṣṭvaiva sādhūnāṁ hṛdayaṁ kāṣṭhavad bhavet |

tatas tad dārayaty asya vācaḥ krakaca-karkaśāḥ ||47||1300||

hetor vinopakārī yadi nāma śateṣu kaścid ekaḥ syāt |

tatrāpi kliṣṭa-dhiyāṁ doṣaṁ vakṣyaty atikhalatvam ||48||1301||

ākrānteva mahopalena muninā śapteva durvāsasā

sātatyaṁ bata mudriteva jatunā nīteva mūrchāṁ viṣaiḥ |

baddhevātanu-rajjubhiḥ para-guṇān vaktuṁ na śaktā satī

jihvā loha-śalākayā khala-mukhe viddheva saṁlakṣyate ||49||1302||

śrīdharmadāsasya |

prakṛtir iha khalānāṁ doṣa-cittaṁ guṇajñe

vinaya-lalita-bhāve dveṣa-raktā ca buddhiḥ |

ubhayam idam avaśyaṁ jāyate sarva-vāraṁ

paṭur api niyatātmā kīrtim evābhidhatte ||50||1303||

|| ity asad-vrajyā ||

||38||

 —o)0(o—

### 39. tato dīna-vrajyā

prātar bāṣpāmbu-bindu-vyatikara-vigalat-klinna-sṛkkaḥ kathañcit

kiñcit saṅkubja-jaṅghā-janita-jaḍa-javo jīrṇa-jānur jarārtaḥ |

muṣṭy-āvaṣṭabhya yaṣṭiṁ kaṭi-puṭa-vicaṭat-karpaṭaḥ pluṣṭa-kanthaḥ

kunthann utthāya pānthaḥ pathi paruṣa-marun-mūrcchyamānaḥ prayāti ||1||1304||

puṇyānau pūrṇa-vāñchaḥ prathamam agaṇita-ploṣa-doṣaḥ pradoṣe

pānthas taptvā prasuptaḥ pratata-tanu-tṛṇe dhāmani grāma-devyāḥ |

utkampī karpaṭārghe jarati pada-hati-cchidrite cchinna-nidro

vāte vāti prakamaṁ hima-kaṇini kaṇan koṇataḥ koṇam eti ||2||1305||

bāṇasya (su.ā. 1857, śā.pa. 3946, sū.mu. 64.12, sa.u.ka. 1344)

potān etān api gṛhavati grīṣma-māsāvasānaṁ

yāvan nirvāhayati bhavatī yena vā kenacid vā |

paścād ambhodhara-jala-parīpātam āsādya tumbī

kūṣmāṇḍī ca prabhavati tadā bhūbhujaḥ ke vayaṁ ke ||3||1306||

dharaṇīdharasya |

kṣut-kṣāmāḥ śiśavaḥ śavā iva tanur mandādaro bāndhavo

liptā jarjara-karkarī-jala-lavair no māṁ tathā bādhate |

gehinyāḥ sphuṭitāṁśukaṁ ghaṭayituṁ kṛtvā sakāku-smitaṁ

kupyantī prativeśinī pratidinaṁ sūcīṁ yathā yācitā ||4||1307||

kasyacit | (sa.u.ka. 2238)

sākrandāḥ śiśavaḥ sa-patra-puṭakā vaptuḥ puro-vartinaḥ

pracchanne ca vadhūr vibhāga-kuśalā madhye sthitā gehinī |

kaṭyācchādana-bandhakena katham apy āsāditenāndhasā

sindūrāruṇa-maṇḍale savitari prāṇāhutir dīyate ||5||1308||

ete daridra-śiśavas tanu-jīrṇa-kanthāṁ

skandhe nidhāya malināṁ pulakākulāṅgāḥ |

sūrya-sphurat-kara-karambita-bhitti-

deśa-lābhāya śīta-samaye kalim ācaranti ||6||1309||

tasminn eva gṛhodare rasavatī tatraiva sā kaṇḍanī

tatropaskaraṇāni tatra śiśavas tatraiva vāsaḥ svayam |

etat soḍhavato’pi duḥstha-gṛhiṇaḥ kiṁ brūmahe durdaśām

adya śvo vijaniṣyamāṇa-gṛhiṇī tatraiva yat kunthati ||7||1310||

kasyacit | (sa.u.ka. 2239, vainateyasya)

adyāśanaṁ śiśu-janasya balena jātaṁ

śvo vā kathaṁ nu bhaviteti vicintayantī |

ity aśru-pāta-malinī-kṛta-gaṇḍa-deśā

necched daridra-gṛhiṇī rajanī-virāmam ||8||1311||

kasyacit | (sa.u.ka. 2241)

saktūñ śocati saṁplutān pratikaroty ākrandato bālakān

pratyutsiñcati karpareṇa salilaṁ śayyā-tṛṇaṁ rakṣati |

dattvā mūrdhani śīrṇaṁ śūrpa-śakalaṁ jīrṇe gṛhe vyākulā

kiṁ tad yan na karoti duḥstha-gṛhiṇī deve bhṛśaṁ varṣati ||9||1312||

yogeśvarasya | (sa.u.ka. 2245, laṅga-dattasya; su.ā. 3201)

jarad-ambara-saṁvaraṇa-granthi-vidhau grantha-kāra eko’ham |

parimita-kadanna-baṇṭana-vidyā-pāraṁ-gatā gṛhiṇī ||10||1313||

vīrasya | (sa.u.ka. 2230, bhānoḥ)

mā rodīś ciram ehi vatsa viphalaṁ dṛṣṭvādya putrān imān

āyāto bhavato'pi dāsyati pitā graiveyakaṁ vāsasī |

śrutvaivaṁ gṛhiṇī-vacāṁsi nikaṭe kuḍyasya niṣkiñcano

niśvasyāśru-jala-phutānata-mukhaḥ pānthaḥ punaḥ proṣitaḥ ||11||1314||

kūṣmāṇḍī-viṭapaḥ phalaty avirataṁ siktaḥ suvarṇāmbunā

bhūyobhir gaditaṁ hitaiṣibhir itīvāsmābhir aṅgīkṛtam |

tat saṁyācya kutaścid īśvara-gṛhād ānīyamānaṁ śanaiḥ

adhvany eva hi bindubhir vigalitaṁ śrāṇe śarāvodare ||12||1315||

mātar dharma-pare dayāṁ kuru mayi śrānte ca vaideśike

dvārālindaka-koṇakeṣu nibhṛtaṁ sthitvā kṣipāmi kṣapām |

ity evaṁ gṛhiṇī-pracaṇḍa-vadanā-vākyena nirbhartsito

hasta-nyasta-palāla-muṣṭi-vibhavaḥ pānthaḥ śanair gacchati ||13||1316||

kasyacit (su.ā. 2416, śā.pa. 580 ravidattasya, sū.mu. 96.3 raviguptasya, sa.u.ka. 1341 śatānandasya)

lagnaḥ śṛṅga-yuge gṛhī satanayo vṛddhau gurū pārśvayoḥ

pucchāgre gṛhiṇī khureṣu śiśavo lagnā vadhūḥ kambale |

ekaḥ śīrṇa-jarad-gavo vidhivaśāt sarvasva-bhūto gṛhe

sarveṇaiva kuṭumbakena rudatā suptaḥ samutthāpyate ||14||1317||

kasyacit | (sa.u.ka. 2226)

śīta-vāta-samudbhinna-pulakāṅkura-śālinī |

mamāmbara-vihīnasya tvag eva paṭikāyate ||15||1318||

sadyo vibhidyate nūnaṁ daridra-tanu-pañjaram |

yadi na syān manorājya-rajjubhir dṛḍha-saṁyatam ||16||1319||

prāyo daridra-śiśavaḥ para-mandirāṇāṁ

dvāreṣu datta-kara-pallava-līna-dehāḥ |

lajjā-nigūḍha-vacaso bata bhoktu-kāmā

bhoktāram ardha-nayanena vilokayanti ||17||1320||

kasyacit | (sa.u.ka. 2227)

adhva-śramāya caraṇau virahāya dārā

abhyarthanāya vacanaṁ ca vapur jarāyai |

etāni me vidadhatas tava sarvadaiva

dhātas trapā yadi na kiṁ na pariśramo'pi ||18||1321||

vardhana-mukhāsikāyām

udara-piśācaḥ kim icchakām icchan |

paryākulayati gṛhiṇīm

akiñcanaḥ kṛpaṇa-saṁvāsaḥ ||19||1322||

varaṁ mṛto na tu kṣudras tathāpi mahad antaram |

ekasya bandhur nādatte nāmāny asyākhilo janaḥ ||20||1323||

kṛpaṇasyāstu dāridryaṁ kārpaṇyāvṛti-kārakam |

vibhavas tasya tad-doṣa-ghoṣaṇā-paṭu-ḍiṇḍimaḥ ||21||1324||

vyāsasya |

jīvatāpi śavenāpi kṛpaṇena na dīyate |

māṁsaṁ vardhayatānena kākasyopakṛtiḥ kṛtā ||22||1325||

kavirājasya |

śrīphalaṁ yan na tad dīrgham iti tāvad vyavasthitam |

tatraikānta-dhṛtir yasya manyate mugdha eva saḥ ||23||1326||

risūkasya |

dṛḍhatara-nibaddha-muṣṭeḥ koṣa-niṣaṇṇasya sahaja-malinasya |

kṛpaṇasya kṛpāṇasya ca kevalam ākārato bhedaḥ ||24||1327||

gobhaṭṭasya |

pathika he vijahīhi vṛthārthitāṁ

na khalu vetsi navas tvam ihāgataḥ |

idam ahi-bhramitaṁ paca-mandiraṁ

balibhujo'pi na yānti yad-antikam ||25||1328||

raver astamaye yena nidrā netreṣu nirmitā |

tena kiṁ na kṛto mṛtyur martyānāṁ vibhava-kṣaye ||26||1329||

yenaivāmbara-khaṇḍena divā sañcarate raviḥ |

tenaiva niśi śītāṁśur aho daurgatyam etayoḥ ||27||1330||

malīmasena dehena pratigeham upasthitāḥ |

ātmanaivātma-kathakā vayaṁ vāyasa-vṛttayaḥ ||28||1331||

bhūyād ato bahu-vrīhi-śāsanāśā mudhaiva me |

pūrvāparāparāmarśād vimūḍhasyeva me matiḥ ||29||1332||

|| iti dīna-vrajyā ||

||39||

 —o)0(o—

### 40. tato'rthāntaranyāsa-vrajyā

kālindyā dalitendra-nīla-śakala-śyāmāmbhaso'ntarjale

magnasyāñjana-puñja-sañcaya-nibhasyāheḥ kuto'nveṣaṇā |

tārābhāḥ phaṇa-cakravāla-maṇayo na syur yadi dyotino

yair evonnatim āpnuvanti guṇinas tair eva yānty āpadam ||1||1333||

bhagnāśasya karaṇḍa-piṇḍita-tanur mlānendriyasya kṣudhā

kṛtvākhur vivaraṁ nipatito naktaṁ mukhe bhoginaḥ |

tṛptas tat-piśitena satvaram asau tenaiva yātaḥ pathā

svasthās tiṣṭhata daivam eva jagataḥ śāntau kṣaye cākulam ||2||1334||

yasyāḥ kṛte nṛpatayas tṛṇavat tyajanti

prāṇān priyān api paraspara-baddha-vairāḥ |

teṣām asṛk pibati saiva mahī hatānāṁ

śrīḥ prāyaśo vikṛtim eti bahūpabhuktā ||3||1335||

rathasyaikaṁ cakraṁ bhujaga-yamitāḥ sapta turagā

nirālambo mārgaś caraṇa-rahitaḥ sārathir api |

ravir yāty evāntaṁ pratidinam apārasya nabhasaḥ

kriyā-siddhiḥ sattve bhavati mahatāṁ nopakaraṇe ||4||1336||

vāgīśvarasya |

paulastyaḥ katham anya-dāra-haraṇe doṣaṁ na vijñātavān

kākutsthena kathaṁ na hema-hariṇasyāsambhavo lakṣitaḥ |

akṣāṇāṁ ca yudhiṣṭhireṇa mahatā jñāto na doṣaḥ kathaṁ

pratyāsanna-vipatti-mūḍha-manasāṁ prāyo matiḥ kṣīyate ||5||1337||

akārye tathyo vā bhavati vitathaḥ kāmam athavā

tathāpy uccair dhāmnāṁ harati mahimānaṁ jana-ravaḥ |

tulottīrṇasyāpi prakaṭa-nihatāśeṣa-tamaso

raves tādṛk tejo na hi bhavati kanyāṁ gata iti ||6||1338||

kṛto yad ahnas tanimā himāgame

laghīyasī yac ca nidāgha-śarvarī |

anena dṛṣṭānta-yugena gamyate

sad-artha-saṅkoca-samudyato vidhiḥ ||7||1339||

pītāmbarāya tanayāṁ pradadau payodhis

tat-kālakūṭa-garalaṁ ca digambarāya |

tatrānayor vadata kasya guṇātirekaḥ

prāyaḥ paricchada-kṛtādara eva lokaḥ ||8||1340||

kiṁ janmanā jagati kasyacid īkṣitena

śaktyaiva yāti nijayā puruṣaḥ pratiṣṭhām |

śaktā hi kūpam api śoṣayituṁ na kumbhāḥ

kumbhodbhavena punar ambudhir eva pītaḥ ||9||1341||

puṁsaḥ svarūpa-vinirūpaṇam eva kāryaṁ

taj-janma-bhūmi-guṇa-doṣa-kathā vṛthaiva |

kaḥ kālakūṭam abhinandati sāgarotthaṁ

ko vāravindam abhinindati paṅkajātam ||10||1342||

khalvāṭo divaseśvarasya kiraṇaiḥ santāpito mūrdhani

chāyām ātapa-vairiṇīm anusarann bilvasya mūlaṁ gataḥ |

tatrāpy āśu kadācid eva patatā bilvena bhagnaṁ śiraḥ

prāyo gacchati yatra bhāgya-rahitas tatrāpadāṁ bhājanam ||11||1343||

alaṅkāraḥ śaṅkākara-naraka-pālaḥ parikaraḥ

praśīrṇāṅgo bhṛṅgī vasu ca vṛṣa eko bahu-vayāḥ |

avastheyaṁ sthāṇor api bhavati yatrāmara-guror

vidhau vakre mūrdhni sthitavati vayaṁ ke punar amī ||12||1344||

na sambandopādhiṁ dadhata iha dākṣiṇya-nidhayaḥ

prahṛṣṭa-premāṇāṁ sa hi sahaja eṣām udayate |

ka ete sambandhān malaya-marutaś cūta-taravo

yad etān ālabhya pratiparurudānaṁ janayati ||13||1345||

lokottaraṁ caritam arpayati pratiṣṭhāṁ

puṁsaḥ kulaṁ na hi nimittam udāttatāyāḥ |

vātāpitāpana-muneḥ kalaśā t prasūtir

līlāyitaṁ punar amuṣya samudra-pānam ||14||1346||

sthalīnāṁ dagdhānām upari mṛgatṛṣṇānusaraṇāt

tṛṣārtaḥ śāraṅgo viramati na khinne’pi vapuṣi |

ajānānas tattvaṁ na sa mṛgayate’nyāṁ ca sarasīm

abhūmau pratyāśā na hi phalati vighnaṁ ca kurute ||15||1347||

kiṁ kūrmasya bhara-vyathā na vapuṣi kṣmāṁ na kṣipaty eṣa yat

kiṁ vā nāsti pariśramo dina-karasyāste na yan niścalaḥ |

kiṁ tv aṅgīkṛtam utsṛjann kṛpaṇavad ślāghyo jano lajjate

nirvyūḍhiḥ pratipanna-vastuṣu satām ekaṁ batāho vratam ||16||1348||

svacchāśayo bhavati ko'pi janaḥ prakṛtyā

saṅgaḥ satām abhijanaś ca na hetur atra |

dugdhābdhi-labdha-janano hara-kandharā-sthaḥ

svāṁ kālatāṁ tyajati jātu na kālakūṭaḥ ||17||1349||

vāsaś carma vibhūṣaṇaṁ śava-śiro bhikṣāṇatenāśanaṁ

gaur ekaḥ sa ca lāṅgale’py akuśalas tan-mātra-sāraṁ dhanam |

śarvasyety avagamya yāti vimukhī ratnālayaṁ jāhnavī

kaṣṭaṁ durgatikasya jīvitam aho dārair api tyajyate ||18||1350||

kaivarta-karkaśa-kara-grahaṇa-cyuto'pi

jāle punar nipatitaḥ śapharo varākaḥ |

daivāt tato'pi galito gilito bakena

vāme vidhau vada kathaṁ vyasanasya śāntiḥ ||19||1351||

khanati na khuraiḥ kṣoṇī-pṛṣṭhaṁ na nardati sādaraṁ

prakṛti-puruṣaṁ dṛṣṭvaivāgre na kupyati gām api |

vahati tu dhuraṁ dhuryo dhairyād anuddhata-kandharo

jagati kṛtinaḥ kāryaudāryāt parān atiśerate ||20||1352||

śiraḥ śārvaṁ svargāt paśupati-śirastaḥ kṣiti-bhṛtaṁ

mahīdhrād uttuṅgād avani-talam asmāc ca jaladhim |

adho'dho gaṅgāvad vayam upagatā dūram athavā

pada-bhraṁśetānāṁ bhavati vinipātaḥ śatamukhaḥ ||21||1353||

kvāpi kasya ca kuto'pi kāraṇāc

citta-vṛttir iha kiṁ guṇāguṇaiḥ |

unnataṁ yad avadhīrya bhūdharaṁ

nīcam abdhim abhiyāti jāhnavī ||22||1354||

sarasi bahuśas tārā-cchāyāṁ daśann parivañcitaḥ

kumuda-viṭapānveṣī haṁso niśāsu vicakṣaṇaḥ |

na daśati punas tārāśaṅkī divāpi sitotpalaṁ

kuhaka-cakito lokaḥ satye’py apāyam avekṣate ||23||1355||

asthānābhiniveśī prāyo jaḍa eva bhavati no vidvān |

bālād anyaḥ ko'mbhasi jighṛkṣatīndoḥ sphurad-bimbam ||24||1356||

nirguṇam apy anuraktaṁ prāyo na samāśritaṁ jahati santaḥ |

saha-vṛddhi-kṣaya-bhājaṁ vahati śaśāṅkaḥ kalaṅkam api ||25||1357||

avikāriṇam api sajjanam aniśam anāryaḥ prabādhate’tyartham |

kamalinyā kim apakṛtaṁ himasya yas tāṁ sadā dahati ||26||1358||

bhayaṁ yad dhanur īśvarasya śiśinā yaj jāmadagnyo hatas

tyaktā yena guror girā vasumatī baddho yad ambhonidhiḥ |

ekaikaṁ daśakandhara-kṣaya-kṛto rāmasya kiṁ varṇyate

daivaṁ varṇaya yena so'pi sahasā nītaḥ kathā-śeṣatām ||27||1359||

śaśinam uditaṁ lekhā-mātraṁ namanti na cetaraṁ

gagana-saritaṁ dhatte mūrdhnā haro na nagātmajām |

tribhuvana-patir lakṣmīṁ tyaktvā hariḥ priya-gopikaḥ

paricita-guṇa-dveṣī loko navaṁ navam icchati ||28||1360||

upaśama-phalād vidyā-bījāt phalaṁ dhanam icchatāṁ

bhavati viphalaḥ prārambho yat tad atra kim adbhutam |

niyata-viṣayāḥ sarve bhāvā na yānti hi vikriyāṁ

janayitum alaṁ śāler bījaṁ na jātu javāṅkuram ||29||1361||

tṛṣārtaiḥ sāraṅgaiḥ prati-jaladharaṁ bhūri virutaṁ

ghanair muktā dhārāḥ sapadi payasas tān prati muhuḥ |

khagānāṁ ke meghāḥ ka iha vihagā vā jala-mucām

ayācyo nārtānām anupakaraṇīyo na mahatām ||30||1362||

bhartṛhareḥ | (śā.pa. 1205, sa.u.ka. 1951)

payas tejo vāyur gaganam avanir viśvam api vā

svayaṁ viṣṇus tasya tridaśa-jayinaḥ kiṁ na sukaram |

chalān nīto'dhastād balir aṇuka-rūpeṇa tad api

svabhāvāc cakrī yaḥ praguṇam api cakreṇa sṛjati ||31||1363||

muṣṭikara-guhasya |

kiṁ nojjvalaḥ kim u kalāḥ sakalā na dhatte

datte na kiṁ nayanayor mudam unmayūkhaḥ |

rāhos tu cakra-patito'stamito'yam induḥ

satyaṁ satām ahṛdayeṣu guṇās tṛṇāni ||32||1364||

atulasya |

lūnās tilās tad-anu śoṣam upāgatās te

śoṣād hi śuddhim atha tāpam upetavantaḥ |

tāpāt kaṭhoratara-yantra-nipīḍanāni

sneho nimittam iti duḥkha-paramparāyāḥ ||33||1365||

dugdha mugdham asti yas tvayā

dhṛtaḥ sneha eṣa vipad-eka-kāraṇam |

yat-kṛte tvam apavāsitaṁ punaś

chinnam unmathitam agni-sātkṛtam ||34||1366||

mūrdhenduḥ parameśvareṇa vidhṛto vakro jaḍātmā kṣayī

karṇānte ca parāpakāra-caturo nyasto dvijihvādhipaḥ |

nandī dvāri bahiṣkṛto guṇanidhiḥ kaṣṭaṁ kim atrocyatāṁ

pātrāpātra-vicāraṇāsv anipuṇaḥ prāyo bhaved īśvaraḥ ||35||1367||

kākutsthasya daśānano na kṛtavān dārāpahāraṁ yadi

kvāmbhodhiḥ kva ca setubandha-ghaṭanā kvottīrya laṅkājayaḥ |

pārthasyāpi parābhavaṁ yadi ripur nādāt kva tādṛk tapo

nīyante ripubhiḥ samunnati-padaṁ prāyaḥ paraṁ māninaḥ ||36||1368||

śambūkāḥ kila nirgatā jalanidhes tīreṣu dāvāgninā

dahyante maṇayo vaṇik-kara-talair āyānti rājñāṁ śiraḥ |

sthāna-pracyutir alpakasya vipade santas tu deśāntaraṁ

yānto yānti sadā samarpita-guṇāḥ ślāghyāḥ parām unnatim ||37||1369||

ya eko lokānāṁ parama-suhṛd ānanda-janakaḥ

kalā-śālī śrīmān nidhuvana-vidhau maṅgala-ghaṭaḥ |

sudhā-sūtiḥ so'yaṁ tripura-hara-cūḍāmaṇir

aho prayāty astaṁ hanta prakṛti-viṣamā daiva-gatayaḥ ||38||1370||

apetāḥ śatrubhyo vayam iti viṣādo'yam aphalaḥ

pratīkāras teṣām aniśam anusandhātum ucitaḥ |

jarāsandhād bhagnaḥ saha halabhṛtā dānava-ripur

jaghānainaṁ paścān na kim anila-sūnuḥ priya-sakhaḥ ||39||1371||

candraḥ kṣayī prakṛti-vakra-tanur jaḍātmā

doṣākāraḥ sphurati mitra-vipatti-kāle |

mūrdhnā tathāpi vidhṛtaḥ parameśvareṇa

naivāśriteṣu mahatāṁ guṇa-doṣa-cintā ||40||1372||

śuklīkaroti malināni digantarāṇi

candro na śuklayati cātma-gataṁ kalaṅkam |

nityaṁ yathārtha-ghaṭanāhita-mānasānāṁ

svārthodyamo bhavati no mahatāṁ kadācit ||41||1373||

gṛhṇāti yuktam itarac ca jahāti dhīmān

eṣa svabhāva-janito mahatāṁ vivekaḥ |

anyonya-miśritam api vyatiricya śuddhaṁ

dugdhaṁ pibaty udakam ujjhati rājahaṁsaḥ ||42||1374||

prāyo bhavaty anucita-sthiti-deśa-bhājaḥ

śreyaḥ sva-jīva-paripālana-mātram eva |

antaḥ-pratapta-maru-saikata-dahyamāna-

mūlasya campaka-taroḥ ka vikāśa-cintā ||43||1375||

vidyāyāḥ |

graha-parikavalita-tanur api ravir iha bodhayati padma-ṣaṇḍāni |

bhavati vipady api mahatām aṅgīkṛta-vastu-nirvāhaḥ ||44||1376||

praṇatyā bahu-lābho'pi na sukhāya manīṣiṇaḥ |

cātakaḥ svalpam apy ambu gṛhṇāty ananta-kandharaḥ ||45||1377||

kasyopayoga-mātreṇa dhanena ramate manaḥ |

pada-pramāṇam ādhāram ārūḍhaḥ ko na kampate ||46||1378||

upaiti kṣārābdhiṁ sahati bahu-vāta-vyatikaraṁ
puro nānā-bhaṅgān anubhavati paśyaiṣa jaladaḥ |

kathaṁcil labdhāni pravitarati toyāni jagate
guṇaṁ vā doṣaṁ vā gaṇayati na dāna-vyasanitā ||47||1379||

vallaṇasya | (Skm 1943)

sudhā-dhāmnaḥ kāntiṁ glapayati vilumpaty uḍu-gaṇaṁ

kiraty uṣṇaṁ tejaḥ kumuda-vana-lakṣmīḥ śamayati |

ravir jānāty eva pratidivasam astādri-patanaṁ

tathāpi pratyagrābhyudaya-taralaḥ kiṁ na kurute ||48||1380||

kavirājasya |

|| ity arthāntaranyāsa-vrajyā ||

||40||

 —o)0(o—

### 41. tataś cāṭu-vrajyā

deva tvad-vijaya-prayāṇa-samaye kāmboja-vāhāvalī-

viṅkhollelkha-visarpiṇi kṣiti-rajaḥ-pūre viyac cumbati |

bhānor vājibhir aṅga-karṣaṇa-rasāsvādaḥ samāsādito

labdhaḥ kiṁ ca nabhas-talāmara-dhunī-paṅkeruhair anvayaḥ ||1||1381||

kasyacit | (sa.u.ka. 1546, vasukalpasya)

tvad-yantrāṇāṁ prayāṇeṣv anavarata-valat-karṇa-tāla-prakīrṇair

ākīrṇe vyomni sarpa-samadagaja-ghaṭā-kumbha-sindūra-pūraiḥ |

bibhrāṇāḥ pāri-bhadra-druma-kusuma-ruco raśmayaḥ patyur ahnāṁ

madhyāhne’py asta-sandhyā-bhrama-cakita-dṛśaś cakrire cakravākān ||2||1382||

sphīto dhāmnā samara-vijayī śrī-kaṭākṣa-pradīrghaḥ

snigdha-śyāmaḥ kuvalaya-rucir yuddha-malla tvadīyaḥ |

varṣe’muṣmin pratinṛpa-yaśaḥ-pūra-gaure parīkṣā-

kṣīra-nyastaṁ tulayati mahā-nīla-ratnaṁ kṛpāṇaḥ ||3||1383||

dig-dantinaḥ sva-kara-puṣkara-lekhanībhir

gaṇḍa-sthalān madamasiṁ muhur ādadānāḥ |

śrī-candra-deva tava toya-nidhi-tīra-tāḍī-

patrodareṣu vijaya-stutim ālikhanti ||4||1384||

abhinandasya |

satsu rakto dviṣāṁ kālaḥ pītaḥ strīṇāṁ vilocanaiḥ |

śubhra-kīrtyāsi tat satyaṁ catur-varṇāśramo bhavān ||5||1385||

acalasya |

na janayasi kaṁsa-harṣaṁ vahasi śarīraṁ yaśodayā juṣṭam |

tyajasi na satyonmukhatām iti satyaṁ vāsudevo'si ||6||1386||

bhadrasya |

na lopo varṇānāṁ na khalu parataḥ pratyaya-vidhir

vikāro nāsty eva kvacid api na bhagnāḥ prakṛtayaḥ |

guṇo vā vṛddhir vā satatam upakārāya jagatāṁ

muner dākṣī-putrād api tava samarthaḥ pada-vidhiḥ ||7||1387||

pāṇineḥ | (sa.u.ka. 1378, śabdārṇavasya)

satyaṁ tvad-guṇa-kīrtanena sukhayaty ākhaṇḍalaṁ nāradaḥ

kiṁ tu śrotra-kaṭu kvaṇanti madhupās tat-pārijāta-srajām |

vāryante yadi cāpsaraḥ-pariṣadā te cāmarāḍambarair

udvellad-bhuja-valli-kaṅkaṇa-jhaṇat-kāras tadā duḥsahaḥ ||8||1388||

madhukūṭasya |

yasya dvīpaṁ dharitrī sa ca jaladhir abhūd yasya gaṇḍūṣa-toyaṁ

tasyāścaryaika-mūrter api nabhasi vapur yatra durlakṣyam āsīt |

tat-pītaṁ tvad-yaśobhis tribhuvanam abhajaṁs tāni viśrāma-hetos

tac cāntaḥ kaiṭabhāreḥ sa ca tava hṛdaye vandanīyas tvam ekaḥ ||9||1389||

tathāgata-dāsasya | (sa.u.ka. 1377)

karpāsāsthi-pracaya-nicitā nirdhana-śrotriyāṇāṁ
yeṣāṁ vātyāpravitata-kuṭī-prāṅgaṇāntā babhūvuḥ |

tat-saudhānāṁ parisara-bhuvi tvat-prasādād idānīṁ
krīḍā-yuddha-cchidura-yuvatī-hāra-muktāḥ patanti ||10||1390||

śubhāṅkasya | (sa.u.ka. 1452)

lakṣmī-vaśīkaraṇa-cūrṇa-sahodarāṇi

tvat-pāda-paṅkaja-rajāṁsi ciraṁ jayanti |

yāni praṇāma-militāni nṛṇāṁ lalāṭe

lumpanti daiva-likhitāni durakṣarāṇi ||11||1391||

abhinandasya | (sa.ka.ā. 5.467, sa.u.ka. 1416)

tvaṁ cen nātha kalā-nidhiḥ śaśadharas tat toyanāthā vayaṁ

maryādā-nidhir ambhasāṁ patir atha tvaṁ ced vayaṁ vāridāḥ |

sarvāśā-paripūrako jaladharas tvaṁ ced vayaṁ bhūruhaḥ

san-mārga-sthiti-sundaras tvam iti cec chākhī vayaṁ cādhvagāḥ ||12||1392||

dakṣasya | (sa.u.ka. 1437, kasyacit)

pada-hīnān bila-vasatīn

bhujagān iva jāta-bhoga-saṅkocān |

vyathayati mantrākṣaram iva

nāma tavārīn vanecarair gītam ||13||1393||

tasyaiva | (sa.u.ka. 1575, daṅkasya)

yeṣāṁ veśamasu kambu-karpara-calat-tarku-dhvanir duḥśravaḥ

prāg āsīn naranātha saṁprati punas teṣāṁ tavānugrahāt |

ṣaḍ-jādi-krama-raṅgad-aṅguli-calat-pāṇi-skhalat-kaṅkaṇa-

śreṇī-nisvana-māṁsalaḥ kala-girāṁ vīṇā-ravaḥ śrūyate ||14||1394||

kasyacit | (sa.u.ka. 1451, bhāsokasya)

nātha tvām anuyāce prasīda vijahīhi saṅgarārambham |

unnati-bhājaḥ samprati santi vipakṣāḥ paraṁ girayaḥ ||15||1395||

devaḥ sva-stutir astu nāma hṛdi naḥ sarve vasanty āgamās

tīrthaṁ na kvacid īdṛg atra bhavati tvat-khaḍga-dhārā yathā |

yām ekaḥ sva-śarīra-śuddhi-rasiko mūrdhnā pratīcchan ripur

dvaividhyād anu pañcatāṁ tad anu ca traidaśyam āpa kṣaṇāt ||16||1396||

rathāṅgasya | (sū.mu. 97.68, sa.u.ka. 1511)

mat-paryanta-vasundharā-vijayine muktādi-ratnaṁ mayā-

ttavyaṁ ḍhaukitam eva tubhyam adhunā jāto’smi niṣkiñcanaḥ |

ity ullāsita-vīci-bāhur udayān mārtaṇḍa-bimba-cchalāt

prātas tapta-kuṭhāram eṣa vahate deva tvad-agre’mbudhiḥ ||17||1397||

vasukalpasya | (sa.u.ka. 1462, kasyāpi)

sandiṣṭaṁ marubhūmi-bhūruha-cayair bhūpāla bhūyād bhavān

nirjetā nava-khaṇḍa-maṇḍala-bhuvo yat tvat-prasādād vayam |

pratyāsanna-vipanna-vāraḍa-vadhū-netra-praṇālī-galad-

bāṣpāmbhaḥ-plava-paṅka-picchila-talāḥ śrī-muñja modāmahe ||18||1398||

kasyacit | (sa.u.ka. 1587)

tanvīm ujjhita-bhūṣaṇāṁ kala-giraṁ sītkāram ātanvatīṁ

vepantīṁ vraṇitādharāṁ vivasanāṁ romodgamaṁ bibhratīm |

hemante hima-śīta-māruta-bhayād āśliṣya dorbhyāṁ tanuṁ

svāṁ mūrtiṁ dayitām ivātirasikāṁ tvad-vidviṣaḥ śerate ||19||1399||

bhū-samparka-rajo-nipāta-malināḥ svasmād gṛhāt pracyutāḥ

sāmānyair api jantubhiḥ karatalair niḥśaṅkam āliṅgitāḥ |

nirlagnāḥ kvacid ekatām upagatā baddhāḥ kvacin mocitā

akṣāṇām iva śārayaḥ pratigṛhaṁ bhrāntās tavāri-striyaḥ ||20||1400||

varṣā-sambhṛta-pīti-sāram avaśaṁ stabdhāṅghri-hasta-dvayaṁ

bhekaṁ mūrdhni nigṛhya kajjala-rajaḥ-śyāmaṁ bhujaṅgaṁ sthitam |

mugdhā-vyādha-vadhūs tavāri-nagare śūnye cirāt samprati

svarṇopaskṛti-muṣṭi-sāyaka-dhiyā sākūtam āditsati ||21||1401||

kasyacit | (sa.u.ka. 1593, chittapasya)

paryaṅkaḥ śithilīkṛto na bhavatā siṁhāsanān notthitaṁ

na krodhānala-dhūma-rājir iva ca bhrū-vallir ullāsitā |

rājñāṁ tvac-caraṇāravindam atha ca śrīcandra puṣpanty amūś

cañcac-cāru-marīci-sañcaya-mucāṁ cūḍāmaṇīnāṁ rucaḥ ||22||1402||

suvinītasya |

dvāraṁ khaḍgibhir āvṛtaṁ bahir api prasivnna-gaṇḍair gajair

antaḥ kañcukibhiḥ sphūran maṇidharair adhyāsitā bhūmayaḥ |

ākrāntaṁ mahiṣībhir eva śayanaṁ tvad-vidviṣāṁ mandire

rājan saiva cirantana-praṇayinī-śūnye’pi rājya-sthitiḥ ||23||1403||

vijaya-pālasya | (sa.u.ka. 1596, yogeśvarasya; su.ā. 2569, sū.mu. 97.78, Kuval, p. 161)

atyuktau yadi na prakupyasi mṛṣā-vādaṁ na cen manyase

tad brūmo'dbhuta-kīrtaneṣu rasanā keṣāṁ na kaṇḍūyate |

deva tvad-vijaya-pratāpa-dahana-jvālāvalī-śoṣitāḥ

sarve vāridhayas tato ripu-vadhū-bāṣpāmbubhiḥ pūritāḥ ||24||1404||

tāḍītāḍaṅka-mātrābharaṇa-pariṇatīny ullasat-sindu-vāra-

srag-dāmāni dviṣāṁ vo ghana-jaghana-jarad-bhūri-bhūrjāṁśukāni |

vindhya-skandheṣu dhātu-drava-racita-kuca-prānta-patrāṅkurāṇi

krīḍanti kroḍa-lagnaiḥ kapi-śiśubhir aviśrāntam antaḥ-purāṇi ||25||1405||

tvan-nāsīra-visāri-vāraṇa-bhara-bhraśyan-mahī-yantraṇād

antaḥ-khinna-bhujaṅga-bhogair galal-lālābhir āsīn nadī |

kiṁ cāsyāṁ jalakeli-lālasa-valan-nāgāṅganānāṁ phaṇa-

śreṇībhir maṇi-keśarābhir abhavat sambhūtir ambhoruhām ||26||1406||

gaṅgādharasya |

saṅgrāmāṅgaṇa-saṅgatena bhavatā cāpe samāropite

devākarṇaya yena yena mahasā yad-yat-samāsāditam |

kodaṇḍena śarāḥ śarair aśiras tenāpi bhū-maṇḍalaṁ

tena tvaṁ bhavatā ca kīrtir anaghā kīrtyā ca loka-trayam ||1407||

saṅgrāmāṅgaṇasya | (sa.ka.ā. 1.115, sa.u.ka. 1557, karka-rājasya)

śarair vyarthaṁ nātha tribhuvana-jayārambha-caturais

tava jyā-nirghoṣaṁ nṛpatir iha ko nāma sahate |

yam uccair ākarṇya tridaśa-patir apy āhava-bhiyā

hriyā pārśvaṁ paśyann nibhṛta-nibhṛtaṁ muñcati dhanuḥ ||28||1408||

nāhillasya |

ṛkṣasya kroḍa-sandhi-prahita-mukhatayā maṇḍalī-bhūta-mūrter

ārāt suptasya vīra tvad-ari-vara-pura-dvāri nīhāra-kāle |

prātar nidrā-vinoda-krama-janita-mukhonmīlitaṁ cakṣur ekaṁ

vyādhāḥ pālāla-bhasma-sthita-dahana-kaṇākāram ālokayanti ||29||1409||

te kaupīna-dhanās ta eva hi paraṁ dhātrī-phalaṁ bhuñjate

teṣāṁ dvāri nadanti vāji-nivahās tair eva labdhā kṣitiḥ |

tair etat samalaṅkṛtaṁ nija-kulaṁ kiṁ vā bahu brūmahe

ye dṛṣṭāḥ parameśvareṇa bhavatā tuṣṭena ruṣṭena vā ||30||1410||

jayādityasya | (sa.u.ka. 1404, śā.pa. 1224)

dattendrābhaya-vibhramādbhuta-bhujā-sambhāra-gambhīrayā

tvad-vṛttyā śithilī-kṛtas tribhuvana-trāṇāya nārāyaṇaḥ |

antas-toṣa-tuṣāra-saurabha-maya-śvāsānilāpūraṇa-

prāṇottuṅga-bhujaṅga-talpam adhunā bhadreṇa nidrāyate ||31||1411||

vatse mādhavi tāta campaka śiśo mākanda konti priye

hā mātar madayanti hā kuravaka bhrātaḥ khasar mālati |

ity evaṁ ripu-mandireṣu bhavataḥ śṛṇvanti naktaṁcarā

golāṅgūla-vimarda-saṁbhrama-vaśād udyāna-devī-giraḥ ||32||1412||

śubhāṅkasya | (sa.u.ka. 1599)

vajrin vajram idaṁ jahīhi bhagavan īśa triśūlena kiṁ

viṣṇo tvaṁ ca vimuñca cakram amarāḥ sarve tyajantv āyudham |

adyāyaṁ para-cakra-bhūma-nṛpater voḍhuṁ trilokī-dhuraṁ

prauḍhārāti-ghaṭā-vighaṭṭana-paṭur dordaṇḍa evodyataḥ ||33||1413||

bāṇās te para-cakra-vikrama-kalā-vailakṣya-dīkṣā-guroḥ

vīkṣante mihirāṁśu-māṁsala-rucaḥ kṣiptāḥ prati-dveṣiṇaḥ |

hastāhallita-hāra-valli-taralā yuddhāṅgaṇālokana-

krīḍālola-dig-aṅganā-samudayonmuktāḥ kaṭākṣā iva ||34||1414||

mañjuśrīmitrasya |

mandodvṛntaiḥ śirobhir maṇi-bhara-gurubhiḥ prauḍha-romāñca-daṇḍa-

sphāyan-nirmoka-sandhi-prasarad-avigalat-saṁmada-sveda-pūrāḥ |

jihvā-yugmābhipūrṇānanda-viṣama-samudgīrṇa-varṇābhirāmaṁ

velā-śailāṅka-bhājo bhujaga-yuvatayas tvad-guṇān udgṛṇanti ||35||1415||

murāreḥ | (a.rā. 1.56)

jīyāsuḥ kalikāla-karṇaka-jagad dāridrya-dārūdara-

vyāghūrṇad-dhūṇa-cūrṇa-laṅgima-juṣas tvat-pādayoḥ pāṁśavaḥ |

lakṣmī-sadma-saroja-reṇu-suhṛdaḥ sevāvanamrī-bhavad-

bhūmīpāla-kirīṭa-ratna-kiraṇa-jyotsnā-nadī-bālikāḥ ||36||1416||

vallaṇasya | (sa.u.ka. 1417)

pṛthur asi guṇaiḥ kīrtyā rāmo nalo bharato bhavān

mahati samare śatrughnas tvaṁ sadaiva yudhiṣṭhiraḥ |

iti sucaritair bibhrad rūpaṁ cirantana-bhūbhujāṁ

katham asi na māndhātā deva triloka-vidhāyy api ||37||1417||

kasyacit | (su.ā. 2502, sa.u.ka. 1436, vīrya-mitrasya)

prabhur asi vayaṁ mālākāra-vrata-vyavasāyino

vacana-kusumaṁ tenāsmābhis tavādara-ḍhaukitam |

yadi tad-guṇaṁ kaṇṭhe mā dhās tathorasi mā kṛthā

navam iti kiyat karṇe dhehi kṣaṇaṁ phalatu śramaḥ ||38||1418||

vīrya-mitrasya | (sa.u.ka. 1638)

bhayam ekam anekebhyaḥ śatrubhyo yugapat sadā |

dadāti tac ca tenāsti rājan citram idaṁ mahat ||39||1419||

sarvadā sarvado'sīti mithyā saṁstūyase budhaiḥ |

nārayo lebhire pṛṣṭhaṁ na vakṣaḥ para-yoṣitaḥ ||40||1420||

apūrveyaṁ dhanur-vidyā bhavatā śikṣitā kutaḥ |

mārgaṇaughaḥ samāyāti guṇo yāti dig-antaram ||41||1421||

sālakānana-yoge’pi sālakānana-varjitā |

hārāvaruddha-kaṇṭhāpi vihārāri-vadhūs tava ||42||1422||

amī vīryamitrasya |

karṣadbhiḥ sicayāñcalān atirasāt kurvadbhir āliṅganam |

gṛhṇānaiḥ kacam ālikhadbhir adharaṁ vidrāvayadbhiḥ kucau |

pratyakṣe’pi kaliṅga-maṇḍala-pater antaḥ-purāṇām aho

dhik kaṣṭaṁ viṭapair viṭair iva vane kiṁ nāma nāceṣṭitam ||43||1423||

vasukalpasya |

gambhīra-nīra-sarasīr api puruṣāḥ

kurvanti ye dinakarasya karās ta eva |

tvad-vairi-vīra-vanitānayanāmbu-leśa-

śoṣe kathaṁ pratihatā iti me vitarkaḥ ||44||1424||

kasyacit | (sa.u.ka. 1589, kalpa-dattasya)

tvat-sainya-glapitasya pannaga-pater acchinna-dhārā-kramaṁ

visphārāyata-śālini pratiphaṇaṁ phenāmbhasi bhraśyati |

deva kṣmāvalaya-prabho phaṇi-kulaiḥ pravyaktam ekottara-

sthūla-stambha-sahasra-dhāritam iva kṣmā-cakram ālokyate ||45||1425||

kasyacit | (sa.u.ka. 1503, vasukalpasya)

śeṣaṁ kleśayituṁ diśaḥ sthagayituṁ peṣṭuṁ dharitrī-bhṛtaḥ

sindhūn dhūli-bhareṇa kardamayituṁ tair eva roddhuṁ nabhaḥ |

nāsīre ca muhur muhuś calacalety ālāpa-kolāhalān

kartuṁ nātha varuthinīyam avanīṁ jetuṁ punas tvad-bhujau ||46||1426||

kasyacit | (sa.u.ka. 1504, vasukalpasya)

deva tvat-sainya-bhārād avanim avanatāṁ dhartum uttabdha-dehaḥ

sphūtkāra-kṣveḍa-mīlat-phaṇa-śata-nipatat-pīna-lālā-pravāhaḥ |

dṛṣṭaḥ prāroha-śālī vaṭa iva phalito rakta-mūrdhanya-ratnaḥ

kūrmeṇoddhṛtya kaṇṭhaṁ nija-vipula-vapuś catvare sarparājaḥ ||47||1427||

ambhaḥ kardamatām upaiti sahasā paṅka-dravaḥ pāṁśutāṁ

pāṁśur vāraṇa-karṇa-tāla-pavanair dik-prānta-nīhāratām |

nimnatvaṁ girayaḥ samaṁ viṣamatāṁ śūnyaṁ jana-sthānakaṁ

niryāte tvayi rājya-pāla bhavati tyakta-svabhāvaṁ jagat ||48||1428||

mahodadheḥ | (sa.u.ka. 1530)

asindūreṇa sīmanto mā bhūn no yoṣitām iti |

ataḥ pariharanty ājāvasiṁ dūreṇa te’rayaḥ ||49||1429||

deva tvaṁ kila kuntala-graha-ruciḥ kāñcīm apāsārayan

kṣiptaḥ kṣipta-kara-tataḥ prahaṇanaṁ prārabdham aṅgeṣv api |

ity ākūta-juṣas tava stava-kṛtā vaitālikenodite

lajjante pramadāḥ parasparam abhiprekṣyārayo bibhyati ||1430||

kasyacit | (sa.u.ka. 1443)

bhīme prasthāna-bhāji sphurad-asi-jaladāpahnuta-dveṣi-vahnau

gṛhṇītāhnāya sarve bhuvi bhuvana-bhujaś cāmaraṁ vā diśo vā |

naivaṁ ced vas tadānīṁ pradhana-dhṛta-dhanur mukta-rāvarṇa-viddhaṁ

gṛdhrā mūrdhānam ūrdhvaṁ nabhasi rabhasino lāghavenoddharanti ||51||1431||

vasukalpasya |

bhavān īhita-kṛn nityaṁ tvaṁ himānī-giri-sthitaḥ |

ataḥ śaṅkara evāsi sadā skandaḥ paraṁ na te ||52||1432||

ābālyādhigamān mayaiva gamitaḥ koṭiṁ parām unnater

asmat-saṅkathanena pārthiva-sutaḥ sampraty asau lajjate |

itthaṁ khinna ivātyayena yaśasā datto’valambo’mbudher

yātas tīra-tapo-vanāni bhavato vṛddho guṇānāṁ gaṇaḥ ||53||1433||

kasyacit | (sa.u.ka. 1386, śrī-hanūmataḥ; sū.mu. 97.14)

stana-yugam aśru-snātaṁ samīpatara-varti-hṛdaya-śokāgneḥ |

carati vimuktāhāraṁ vratam iva bhavato ripu-strīṇām ||54||1434||

saṅkalpe’ṅkuritaṁ dvipatritam atha prasthāna-velāgame

mārge pallavitaṁ puraṁ praviśataḥ śākhā-śatair udgatam |

prātar bhāvini darśane mukulitaṁ dṛṣṭe tu deva tvayi

protphullaṁ phalitaṁ ca samprati manorājya-drumeṇādya me ||55||1435||

kasyacit | (sa.u.ka. 1423, chittapasya)

bhūti-vibhūṣita-dehāḥ kāntā-rāgeṇa labdha-mahimānaḥ |

trikaliṅga-nyasta-karā bhavad-arayas tvat-samā jātāḥ ||56||1436||

jāne vikrama-vardhana tvayi dhanaṁ viśrāṇayaty arthināṁ

bhāvī śoṇa ivopalair upacito ratnair agādho’mbudhiḥ |
tat paśyāmi ca rohaṇo maṇi-bharair ādhmāya-mānodaraḥ

pākotpīḍita-dāḍimī-phala-dṛśāṁ kaiścid dinair yāsyati ||57||1437||

kasyacit | (sa.u.ka. 1458, ḍimbokasya)

ekas tridhā hṛdi sadā vasasi sma citraṁ
yo vidviṣāṁ ca viduṣāṁ ca mṛgīdṛśāṁ ca |

tāpaṁ ca saṁmada-rasaṁ ca ratiṁ ca tanvan
śauryoṣmaṇā ca vinayena ca līlayā ca ||58||1438||

śrī-hanūmataḥ | (sa.u.ka. 1433)

deva tvām aham arthaye ciram asau varṣāgamo nirgatas

tīrthaṁ tīrtham itas tato vicarituṁ ceto'dhunā dhāvati |

tad viśrāmaya vīra vīrya-niviḍa-jyā-bandhanāt kārmukaṁ

mā bhūd vairi-vadhū-vilocana-jalair mārga-kramo durgamaḥ ||59||1439||

dvirūpā samare rājann ekaivāsi-latā-vadhūḥ |

dārikāri-karīndrāṇāṁ subhaṭānāṁ ca kuṭṭanī ||60||1440||

āmṛśya stana-maṇḍalaṁ pratimuhuḥ sañcumbya gaṇḍa-sthalīṁ

grīvāṁ pratyavalambya sambhrama-balair āhanyamānaḥ karaiḥ |

suptasyādri-nadi-nikuñja-gahane mattaḥ payodānilaiḥ

karṇānte maśakaḥ kim apy ari-vadhū-sārthasya te jalpati ||61||1441||

lambamāna-nayanāmbu-bindavaḥ kandarāsu gahanāsu bhūbhṛtām |

ākapola-tala-lola-kuntalāḥ sañcaranti tava vairi-yoṣitaḥ ||62||1442||

mā te bhavatu śatrūṇāṁ yā śrutiḥ śrūyate kvipaḥ |

sārdhaṁ bandhubhir aṅgasya yā parasmaipade sici ||63||1443||

tat kalpa-druma-puṣpa-saṁstari-rajas tat kāma-dhenoḥ payas

taṁ ca tryambaka-netra-dagdha-vapuṣaḥ puṣpāyudhasyānalam |

padmāyāḥ śvasitānilāni ca śarat-kālasya tac ca sphuṭaṁ

vyomādāya vinirmito'si vidhinā kāmboja tubhyaṁ namaḥ ||64||1444||

vasukalpasya |

dviṣo bhavanti vīrendra mukhe na tava saṁmukhāḥ |

bhavad-bhuja-bala-prauḍhi-parityājita-hetayaḥ ||65||1445||

kṣiptaḥ kṣīra-gṛhe na dugdha-jaladhiḥ koṣe na hemācalo

dikpālāḥ api pāli-pālana-vidhāva ānīya nāropitāḥ |

no vā dikkariṇaḥ kvaṇan madhulihaḥ paryāya-paryāṇana-

krīḍāyāṁ viniyojitā vada kṛtaṁ kiṁ kiṁ tvayā dig-jaye ||66||1446||

dakṣasya | (sa.u.ka. 1566, kasyacit)

vāha-vyūha-khurāgra-ṭaṅka-vihati-kṣuṇṇakṣamā-janmābhir

dhūlibhiḥ pihite vihāyasi bhavat-prasthāna-kālotsave |

diṅ-mohākula-sūra-sūta-vipatha-bhrāmyat-turaṅgāvalī-

dīrghāyuḥ kutavāsaraṁ pratidiśaṁ vyasto ravir tāmyati ||67||1447||

kasyacit | (sa.u.ka. 1548, mahodadheḥ)

dātaiṣa viśva-viditaḥ kim ayaṁ dadāti

sarvāhitāni jagate nanu vārtam etat |

asyodayā t prabhṛti vāñchati dāna-pātraṁ

cintāmaṇir yadi dadāti dadātu tāvat ||68||1448||

aṅkokasya

pūrṇo’gre kalaso vilāsa-vanitāḥ smerānanāḥ kanyakā

dāna-klinna-kapola-paddhatir ibho gaura-dyutir gaur vṛṣaḥ |

kṣīra-kṣmāruhi vāyaso madhura-vāg-vāmā śiveti dhruvaṁ

tvāṁ pratyuccalatāṁ narendra-tilaka prādurbhavanty arthinām ||69||1449||

kasyacit | (sa.u.ka. 1447, parameśvarasya)

yato yato nṛpa-vara padma-pāṭalaṁ

vilocanaṁ calati tava prasīdataḥ |

tatas tato nalina-vanādhivāsinī

tad-īpsayā kila kamalānudhāvati ||70||1450||

kasyacit | (sa.u.ka. 1403)

ruditaṁ vanecarair api vindhyādri-nivāsibhis tavāri-śiśau |

vana-mānuṣīṣu hastaṁ phala-hastāsu prasārayati ||71||1451||

ābaddha-bhīma-bhṛkuṭī-sthapuṭaṁ lalāṭaṁ

bibhrat parāṅmukha-ripor vidhutādharoṣṭhaḥ |

ātmaiva saṅgara-mukhe nija-maṇḍalāgra-

cchāyā-chalād abhimukhas tava deva jātaḥ ||72||1452||

nija-gṛha-mayūra-nāmabhir āhūtānāgateṣu vana-śikhiṣu |

bāla-tanayena rudatā tvad-ari-vadhū roditā dīrgham ||73||1453||

yogeśvarasya |

ye tṛṣṇārtair adhikam aniśaṁ bhujyamānāḥ prasannā

antarbhūtā jhaṭiti guṇino yatra pūrṇā bhavanti |

namrī-bhūtaiḥ phalam abhinavaṁ prāpyate yady avaśyaṁ

tat kiṁ kūpāḥ sukṛta-ghaṭitās tvādṛśā vā pumāṁsaḥ ||74||1454||

amara-dattasya |

bhrāntaṁ yena caturbhir eva caraṇaiḥ satyābhidhāne yuge

tretāyāṁ tribhir aṅghribhiḥ katham api dvābhyāṁ tato dvāpare |

na syās tvaṁ yadi deva paṅgula-guṅdaḥ kāle kalāv utkale

so’yaṁ paṅgur avasthitaika-caraṇo dharmaḥ kathaṁ bhrāmyati ||75||1455||

cittūkasya | (sa.u.ka. 1391)

tvaṁ dharma-bhūs tvam iha saṅgara-mūrdhni

bhīmaḥ kīrtyārjuno'si nakulena tavopamāsti |

tulyas tvayā yadi paraṁ sahadeva eva

duḥśāsanas tava punar nanu ko'pi śatruḥ ||76||1456||

halāyudhasya |

kūrmaḥ pādo’tra yaṣṭir bhujaga-patir asau bhājanaṁ bhūta-dhātrī

tailotpūraḥ samudraḥ kanaka-girir ayaṁ vṛtta-varti-prarohaḥ |

arciś tigmāṁśu-rocir gagana-malinimā kajjalaṁ dahyamānā

śatru-śreṇī pataṅgā jvalati narapate tvat-pratāpa-pradīpaḥ ||77||1457||

śrī-hanūmataḥ | (śā.pa. 1248, sū.mu. 97.47, sa.u.ka. 1476)

antaḥ-khedam ivodvahann yad aniśaṁ ratnākaro ghūrṇate

yac ca dhyānam ivāsthito na kanaka-kṣoṇī-dharaḥ syandate |

jāne dāna-vilāsa dāna-rabhasaṁ śauryaṁ ca te śuśruvān

eko mantha-vighaṭṭanās tad-aparaṣ ṭaṅkā-hatīḥ śaṅkate ||78||1458||

vākkūṭasya |

mayā tāvad dṛṣṭo na khalu kali-kandarpa-nṛpater

guṇais tulyaḥ ko'pi kvacid api kim aśrāvi bhavatā |

iti praśna-śraddhākulitam iva karṇāntikam agān

mṛgākṣīṇāṁ cakṣuś caṭulatara-tārānta-taralam ||79||1459||

vasukalpasya

na dīnas tvaṁ puṇya-prabha-vara-maṇīnāṁ vilasitair

virājac-chuddhāntas tvam ahima-kara-prauḍha-mahimā |

kvacin na krodhas te svapada-jita-devas tvam udadher

abhinno'pi svāmin na kim asi samudraḥ sva-viṣaye ||80||1460||

iti cāṭu-vrajyā samāptā

||41||

 —o)0(o—

### 42. tato nirveda-vrajyā

dhanyānāṁ giri-kandarodara-bhuvi jyotiḥ paraṁ dhyāyatām

ānandāśru-jalaṁ pibanti śakunā niḥśaṅkam aṅke sthitāḥ |

asmākaṁ tu manorathoparacita-prāsāda-vāpī-taṭa-

krīḍā-kānana-keli-mandira-sadām āyuḥ paraṁ sīdati ||1||1461||

kasyacit | (VaiS 196, Ss 1.5, śā.pa. 4155, sū.mu. 126.9, sa.u.ka. 2288, satyabodhasya)

āsvādya svayam eva vacmi mahatīr marma-cchido vedanā

mā bhūt kasyacid apy ayaṁ paribhavo yāñcheti saṁsāriṇaḥ |

paśya bhrātar iyaṁ hi gaurava-jarā-dhikkāra-keli-sthalī

māna-mlānimasī guṇa-vyatikara-prāgalbhya-garbha-cyutiḥ ||2||1462||

paśya gobhaṭa kiṁ kurmaḥ karmaṇāṁ gatir īdṛśī |

duṣer dhātor ivāsmākaṁ doṣa-niṣpattaye guṇaḥ ||3||1463||

anādṛtyāucityaṁ hriyam avigaṇayyātimahatīṁ

yad etasyāpy arthe dhana-lava-durāśā-taralitāḥ |

alīkāhaṅkāra-jvara-kuṭilita-bhrūṇi dhanināṁ

mukhāni prekṣyante dhig idam atiduṣpūram udaram ||4||1464||

jātir yātu rasātalaṁ guṇa-gaṇas tasyāpy adho gacchatu

śīlaṁ śaila-taṭā t patāv abhijanaḥ sandahyatāṁ vahninā |

śaurye vairiṇi vajram āśu nipatatv artho'stu naḥ kevalaṁ

yenaikena vinā guṇās tṛṇa-lava-prāyāḥ samastā ime ||5||1465||

niṣkandāḥ kim u kandarodara-bhuvaḥ kṣīṇās tarūṇāṁ tvacaḥ

kiṁ śuṣkāḥ saritaḥ sphurad-giri-guru-grāva-skhalad-vīcayaḥ |

pratyutthānam itas tataḥ pratidinaṁ kurvadbhīr udgītibhir

yad dhārārpita-dṛṣṭibhiḥ kṣiti-bhujāṁ vidvadbhir apy āsyate ||6||1466||

amīṣāṁ prāṇānāṁ tulita-bisinī-patra-payasāṁ

kṛte kiṁ nāsmābhir vigalita-vivekair vyavasitam |

yad īśānām agre draviṇa-kaṇa-mohāndha-manasāṁ

kṛtaṁ vīta-vrīḍair nija-guṇa-kathā-pātakam api ||7||1467||

yad ete sādhūnām upari vimukhāḥ santi dhanino

na caiṣāvajñaiṣām api tu nija-vitta-vyaya-bhayam |

ataḥ khedo nāsmin aparam anukampaiva bhavati

sva-māṁsa-trastebhyaḥ ka iva hariṇebhyaḥ paribhavaḥ ||8||1468||

no baddhaṁ śarad-indu-dhāma-dhavalaṁ pāṇau muhuḥ kaṅkaṇaṁ

vrīḍā-manthara-komalaṁ nava-vadhū-vaktraṁ ca nāsvāditam |

nītaṁ naiva yaśaḥ surendra-bhavanaṁ śastreṇa śāstreṇa vā

kālo jīrṇa-maṭheṣu dhṛṣṭa-piśunaiś chātraiḥ saha preritaḥ ||9||1469||

vayam akuśalāḥ karṇopānte niveśayituṁ mukhaṁ

kṛtaka-caritair bhartuś ceto na vañcayituṁ kṣamāḥ |

priyam api vaco mithyā vaktuṁ jaḍair na ca śikṣitaṁ

ka iva hi guṇo yo'smān kuryān nareśva-vallabhān ||10||1470||

khalollāpāḥ soḍhāḥ katham api parārādhana-parair

nigṛhyāntar duḥkhaṁ hasitam api śūnyena manasā |

kṛto vitta-stambha-pratihata-dhiyām añjalir api

tvam āśe moghāśe kim aparam ato nartayasi mām ||11||1471||

jana-sthāne bhrāntaṁ kanaka-mṛga-tṛṣṇānvita-dhiyā

vaco vaidehīti pratidiśam udaśru pralapitam |

kṛtā laṅkā-bhartur vadana-paripāṭīṣu ghaṭanā

mayāptaṁ rāmatvaṁ kuśala-vasutā na tv adhigatā ||12||1472||

abhinandasya | (su.ā. 3264, kasyacit; sā.da. under 4.17; sū.mu. 127.5, bhaṭṭa-vācaspateḥ; sa.u.ka. 2265, śūlapāṇeḥ)

sṛjati tāvad aśeṣa-guṇālayaṁ

puruṣa-ratnam alaṅkaraṇaṁ bhuvaḥ |

tad anu tat-kṣaṇa-bhaṅgi karoti ced

ahaha kaṣṭam apaṇḍitatā vidheḥ ||13||1473||

(nītiśataka 86)

sat-puruṣa-pakṣa-pātini bhagavati bhavitavyate namas tubhyam |

yā tvaṁ svayam akṛtajñaṁ jaḍam akulīnaṁ na saṁspṛśati ||14||1474||

dātā baliḥ prārthayitā ca viṣṇur

dānaṁ mahī vāji-makhasya kālaḥ |

namo'stu tasyai bhavitavyatāyai

yasyāḥ phalaṁ bandhanam eva jātam ||15||1475||

priyā duhitaro dhātur vipadaḥ pratibhānti naḥ |

guṇavatyaḥ kulīnebhyo dīyante katham anyathā ||16||1476||

bhadre vāṇi vidhehi tāvad amalāṁ varṇānupūrvīṁ mukhe

cetaḥ svāsthyam upehi gaccha gurute yatra sthitā māninaḥ |

lajje tiṣṭha parāṅ-mukhī kṣaṇam itas tṛṣṇu puraḥ sthīyatāṁ

pāpo yāvad ahaṁ bravīmi dhanine dehīti dīnaṁ vacaḥ ||17||1477||

priyāṁ hitvā bālām abhinava-visāla-vyasaninīṁ

adhīte bhikṣā-bhug-bhuvam adhiśayānaś cirataram |

api jñātvā śāstraṁ kaṭakam aṭato jīryati vapus

tato re pāṇḍityaṁ yad iha na sukhaṁ no'pi ca tapaḥ ||18||1478||

vidyā-late tapasvini vikasita-sita-kusuma-vākya-sampanne |

virama varaṁ bhramarahite na phalasi bhuktiṁ ca muktiṁ ca ||19||1479||

unmāda-gadgada-giro mada-vihvalākṣyā

bhraśyan-nija-prakṛtayaḥ kṛtam asmarantaḥ |

aiśvarya-sīdhu-rasa-pāna-vighūrṇamānāḥ

ke nāma na pratipadaṁ puruṣāḥ skhalanti ||20||1480||

svalpa-draviṇa-kaṇā vayam amī ca guṇino daridrati sahasram |

dāna-vyasana-lavo hṛdi dhig dhātaḥ kiṁ viḍambayasi ||21||1481

vidyāvān api janmavān api tathā yukto’pi cānyair guṇair

yan nāpnoti manaḥ samīhita-phalaṁ daivasya sā vācyatā |

etāvat tu hṛdi vyathāṁ vitanute yat-prāktanaiḥ karmabhir

lakṣmīṁ prāpya jaḍo’py asādhur api ca svāṁ yogyatāṁ manyate ||22||1482||

kasyacit | (sa.u.ka. 2225)

īśvara-gṛham idam atra hi viṣaṁ ca vṛṣabhaś ca bhasma cādriyate |

yas tu na viṣaṁ na vṛṣabho na bhasma tasyātra kā gaṇanā ||23||1483||

kāma-ghnād viṣa-sadṛśo bhūty-avaliptād bhujaṅga-saṅga-ruceḥ |

ko bhṛṅgīva na śuṣyati vāñcha na phalam īśvarād aguṇāt ||24||1484||

api vajreṇa saṁgharṣam api padbhyāṁ parābhavam |

sahante guṇalobhena ta eva maṇayo yadi ||25||1485||

labhante katham utthānam asthānaṁ guṇino gatāḥ |

dṛṣṭaḥ kiṁ kvāpi kenāpi kardamāt kandukodgamaḥ ||26||1486||

hṛt-paṭṭake yad yad ahaṁ likhāmi tat tad vidhir lumpati sāvadhānaḥ |

bhūyo vilopān masṛṇe tv idānīṁ rekhāpi nodeti manorathasya ||27||1487||

kuryān na kiṁ dhanavataḥ svajanasya vārtā

kiṁ tat-kriyā nayanayor na dhṛtiṁ vidadhyāt |

mām eṣa yācitum upāgata ity asatya-

sambhāvanā-vikalam asya na cen manaḥ syāt ||28||1488||

asmādṛśāṁ nūnam apuṇya-bhājāṁ

na svopayogī na paropayogī |

sann apy asad-rūpatayaiva vedyo

dāridrya-mudro guṇa-ratna-koṣaḥ ||29||1489||

tāvat kathaṁ kathaya yāsi gṛhaṁ parasya

tatrāpi cāṭu-śatam ārabhase kathaṁ ca |

svaṁ varṇayasy atha kathaṁ kula-putra mānī

hā mugdha dagdha-jaṭhareṇa viḍambito'si ||30||1490||

sārasavattā vihatā na bakā vilasanti carati no kaṅkaḥ |

sarasīva kīrti-śeṣaṁ gatavati bhuvi vikramāditye ||31||1491||

subandhoḥ (vāsavadattā 10) |

ucita-karma tanoti na sampadām

itarad apy asad eva vivekinām |

iti nirasta-samasta-sukhānvayaḥ

katham ato na viṣīdatu paṇḍitaḥ ||32||1492||

(sa.u.ka. 1717, vācaspateḥ)

chittvā pāśam apāsya kūṭa-racanāṁ bhittvā balād vāgurāṁ

paryantāgni-kalāpa-jāla-kuṭilān nirgatya dūraṁ vanāt |

vyādhānāṁ śara-gocarād atijavenotplutya gacchan mṛgaḥ

kūpāntaḥ-patitaḥ karotu viguṇe kiṁ vā vidhau pauruṣam ||33||1493||

kasyacit | (su.ā. 655, muktāpīḍasya; śā.pa. 940, sa.u.ka. 1862, kasyacit)

kāmaṁ vaneṣu hariṇās tṛṇena jīvanty ayatna-sulabhena |

vidadhati dhaniṣu na dainyaṁ te kila paśavo vayaṁ sudhiyaḥ ||34||1494||

vasumati vasumati bandhau dhana-lava-lobhena ye niṣīdanti |

tān ca tṛṇān iva dadhatī kalayasi vada gauravaṁ kasya ||35||1495||

kapolebhyo baddhaḥ katham akhila-viśva-prabhur asāv

anāryair asmābhiḥ param iyam apūrvaiva racanā |

yad indoḥ pīyūṣa-drava-maya-mayūkhotkara-kiraḥ

kalaṅko ratnaṁ tu pratiphaṇam anarghaṁ viṣa-bhṛtām ||36||1496||

vittokasya |

sarvaḥ prāṇa-vināśa-saṁśaya-karīṁ prāpyāpadaṁ dustarāṁ

pratyāsanna-bhayo na vetti vibhavaṁ svaṁ jīvitaṁ kāṅkṣati |

uttīrṇas tu tato dhanārtham aparāṁ bhūyo viśaty āpadaṁ

prāṇānāṁ ca dhanasya cāyam adhiyām anyonya-hetuḥ paṇaḥ ||37||1497||

no meghāyitam artha-vāri-viraha-kliṣṭe’rthi-śasye mayā

noddhṛtta-pratipakṣa-parvata-kule nirghāta-vātāyitam |

no vā vāma-vilocanāmala-mukhāmbhojeṣu bhṛṅgāyitaṁ

mātuḥ kevalam eva yauvana-vana-cchede kuṭhārāyitam ||38||1498||

bhartṛ-hareḥ | (sa.u.ka. 2269)

ye kāruṇya-parigrahād apaṇita-svārthāḥ parārthān prati

prāṇair apy upakurvate vyasaninas te sādhavo dūrataḥ |

vidveṣānugamād anarjita-kṛpo rūkṣo jano vartate

cakṣuḥ saṁhara bāṣpa-vegam adhunā kasyāgrato rudyate ||39||1499||

mātṛguptasya |

narendraiḥ śrī-candra-prabhṛtibhir atītaṁ sahṛdayair

atikrāntaṁ tais taiḥ kavibhir abhinandādibhir api |

idānīṁ vāk tūṣṇīṁ bhava kim u mudhaiva pralapasi

kva pūjā-sambhāraḥ kva ca tava guṇollāsa-rabhasaḥ ||40||1500||

vākkūṭasya |

sudhā-sūtiḥ kṣīṇo gaṇapatir asav eka-daśanaḥ

pada-bhraṣṭā devī sarid api surāṇāṁ bhagavatī |

dvi-jihvād anyeṣāṁ kva nanu guṇinām īśvara-juṣāṁ

tvayā dṛṣṭo bhogaḥ kim iha viphalaṁ kliśyasi manaḥ ||41||1501||

gaccha trape virama dhairya dhiyaḥ kim atra

mithyā viḍambayasi kiṁ puruṣābhimāna |

pradhvasta-sarva-guṇam arjita-doṣa-sainyaṁ

dainyaṁ yad ādiśati tad vayam ācarāmaḥ ||42||1502||

nirānandā dārā vyasana-vidhuro bāndhava-jano

janī-bhūtaṁ mitraṁ dhana-viraha-dīnaḥ parijanaḥ |

asantuṣṭaṁ cetaḥ kuliśa-kaṭhinaṁ jīvitam idaṁ

vidhir vāmārambhas tad api ca mano vāñchati sukham ||43||1503||

durvāso malināṅga-yaṣṭir abalā dṛṣṭo janaḥ sve gṛhe

nīcāt karṇa-kaṭu śrutaṁ dhanam adād āruḍha-garvaṁ vacaḥ |

anyo mandiram āgataḥ paricayād aprāpta-kāmo gataḥ

khinnāḥ smaḥ sva-paropakāra-karaṇa-klībāṁ vahantas tanum ||44||1504||

kva paṅkaḥ kvāmbhojaṁ kvaṇad-ali-kulālāpa-madhuraṁ

śiro raudraṁ kvāheḥ sphurad-uru-mayūkhaḥ kva ca maṇiḥ |

kaliḥ kvāyaṁ pāpaḥ kva ca guṇa-nidher janma bhavato

vidhiḥ satyaṁ satyaṁ sadṛśa-viniyogeṣv akuśalaḥ ||45||1505||

namasyaḥ prajñāvān parikalita-loka-traya-gatiḥ

sukhī mūrkhaḥ so'pi sva-gata-mahimādvaita-hṛdayaḥ |

ayaṁ mā bhūt kaści t pratanu-mati-kirmīrita-manaḥ-

samādhānonmīlat-sada-sad-iti-sandeha-vidhuraḥ ||46||1506||

vallaṇasya |

asmābhiś caturambu-rāśi-raśanāvacchedinīṁ medinīṁ

bhrāmyadbhir na sa ko'pi nistuṣa-guṇo dṛṣṭo viśiṣṭo janaḥ |

yasyāgre cira-sañcitāni hṛdaye duḥkhāni saukhyāni vā

saṁjalpya kṣaṇam ekam ardham athavā niḥśvasya viśrāmyate ||47||1507||

ito dāva-jvālaḥ sthala-bhuva ito jāla-jaṭilā
ito vyādho dhāvaty ayam anupadaṁ vakrita-dhanuḥ |

ito’py agre tiṣṭhaty ayam ajagaro vistṛta-mukhaḥ
kva yāyāt kiṁ kuryān mṛga-śiśur ayaṁ daiva-vaśagaḥ ||48||1508||

kasyacit | (sa.u.ka. 1869)

keneyaṁ śrī-vyasana-rucinā śoṇa viśrāṇitā te

jāne jānu-dvaya-sajala evābhirāmas tvam āsīḥ |

vega-bhraśyat-taṭaruhavano dustarāvarta-vīciḥ

kasyedānīṁ kaluṣa-salilaḥ kūlabhedī priyo’si ||49||1509||

śatānandasya | (sa.u.ka. 1736)

sindhor arṇaḥ sthagita-gaganābhoga-pātāla-kukṣaḥ

potopāyā iha hi bahavo laṅghanāya kṣamante |

āho riktaḥ katham api bhaved eṣa daivāt tadānīṁ

ko nāma syād ataṭa-kuharālokanair yasya kalpaḥ ||50||1510||

keśaṭasya |

daive samarpya cira-sañcita-moha-bhāraṁ

svasthāḥ sukhaṁ vasata kiṁ parayācanābhiḥ |

meruṁ pradakṣiṇayato'pi divākarasya te

tasya sapta turagā na kadācid aṣṭau ||51||1511||

artho na sambhṛtaḥ kaścin na vidyā kācid arjitā |

na tapaḥ sañcitaṁ kiñcid gataṁ ca sakalaṁ vayaḥ ||52||1512||

ājanmānugate’py asmin nāle vimukham ambujam |

prāyeṇa guṇa-pūrṇeṣu rītir lakṣmīvatām iyam ||53||1513||

sarokasya

dṛṣṭā sātha kupīṭa-yoni-mahasā lelihyamānākṛtiḥ

puṣponmeṣavatī ca kiṁśuka-latā nītāvanīṁ vāyunā |

rambhe nopari padmayor bisalate nāgra-sphurat-pallave

sauvarṇau na ghaṭau na nūtana-ghanāsannaḥ śaśī pārvaṇaḥ ||54||1514||

śaśīkarasya |

toyaṁ nirmathitaṁ ghṛtāya madhune niṣpīḍitaḥ prastaraḥ

snānārthaṁ mṛgatṛṣṇikormi-taralā bhūmiḥ samālokitā |

dugdhā seyam acetanena jaratī dugdhasyatā gardabhī

kaṣṭaṁ yat khalu dīrghayā dhana-tṛṣā nīco janaḥ sevitaḥ ||55||1515||

joyīkasya |

ratnākaras tava pitā sthitir ambujeṣu

bhrātā sudhārasa-mayaḥ patir ādya-devaḥ |

kenāpareṇa kamale bata śikṣitāsi

sāraṅga-śṛṅga-kuṭilāni viceṣṭitāni ||1516||

kasyacit | (sa.u.ka. 347)

arthābhāve mṛdutā kāṭhinyaṁ bhavati cārtha-bāhulye |

naikatrārtha-mṛdutve prāyaḥ śloke ca loke ca ||57||1517||

|| iti nirveda-vrajyā ||

||42||

 —o)0(o—

### 43. tato vārdhakya-vrajyā

anaṅga palitaṁ mūrdhni paśyaitad vijaya-dhvajam |

idānīṁ jitam asmābhis tavākiñcit-karāḥ śarāḥ ||1||1518||

dharmakīrteḥ |

anucitam idam akramaś ca puṁsāṁ

yad iha jarāsv api mānmathā vikārāḥ |

yad api ca na kṛtaṁ nitambinīnāṁ

stana-patanāvadhi jīvitaṁ rataṁ vā ||2||1519||

vidyākālidāsayoḥ |

prāyaścittaṁ na gṛhṇītaḥ kāntāyāḥ patitau stanau |

ata eva tayoḥ sparśe loko'yaṁ śithilādaraḥ ||3||1520

dhig vṛddhatāṁ viṣalatām iva dhik tathāpi

vāma-bhruvām upari sa-spṛhatām atanvīm |

ko'trāparādhyati vidhiś ca śaṭhaḥ kuṭhāra-

yogyaḥ kaṭhora-hṛdayaḥ kusumāyudhaś ca ||4||1521||

svasti sukhebhyaḥ saṁprati salilāñjalir eṣa manmatha-kathāyāḥ |

tā api mām ativayasaṁ tarala-dṛśaḥ saralam īkṣante ||5||1522||

kasyacit | (su.ā. 3395, sa.u.ka. 2256, śatānandasya)

kṣaṇā t prabodham āyāti laṅghyate tamasā punaḥ |

nirvāsyataḥ pradīpasya śikheva jaratāṁ matiḥ ||6||1523||

paliteṣv api dṛṣṭeṣu puṁsaḥ kā nāma kāmitā |

bhaiṣajyam iva manyante yad anyamanasaḥ striyaḥ ||7||1524||

eka-garbhoṣitāḥ snigdhā mūrdhnā sat-kṛtya dhāritāḥ |

keśā api virajyante jarayā kim utāṅganāḥ ||8||1525||

kasyacit | (sa.u.ka. 2251, śrī-vyāsa-pādānām)

gātrair girā ca vikalaś caṭum īśvarāṇāṁ

kurvann ayaṁ prahasanasya naṭaḥ kṛto'smi |

no vedmi māṁ palita-varṇaka-bhājam etaṁ

nāṭyena kena naṭayiṣyati dīrgham āyuḥ ||9||1526||

aviviktāv atistabdhau stanav āḍhyāv ivādṛtau |

viviktav ānatav eva daridrāv iva garhitau ||10||1527||

nirdayasya |

|| iti vārdhakya-vrajyā ||

||43||

 —o)0(o—

### 44. tataḥ śmaśāna-vrajyā

cañcat-pakṣābhidhāta-glapita-hutabhujaḥ prauḍha-dhāmnaś citāyāḥ

krodha ākṛṣṭa-mūrter aham ahamikayā caṇḍa-cañcu-graheṇa |

sadyas taptaṁ śavasya jvalad iva piśitaṁ bhūri jagdhvārdha-dagdhaṁ

paśyāntaḥ pluṣyamāṇaḥ praviśati salilaṁ satvaraṁ gṛdhra-saṅghaḥ ||1||1528||

kasyacit | (sū.mu. 94.6, sa.u.ka. 2365, pāṇineḥ)

udbuddhebhyaḥ sudūraṁ ghana-rajani-tamaḥ-pūriteṣu drumeṣu
prodgrīvaṁ paśya pāda-dvitaya-dhṛta-bhuvaḥ śreṇayaḥ pheravāṇām |

ulkālokaiḥ sphuradbhirnija-vadana-guhotsarpibhir vīkṣitebhyaś
cyotat-sāndraṁ vasāmbhaḥ kvathita-śava-vapur-maṇḍalebhyaḥ pibanti ||2||1529||

pāṇineḥ | (sa.u.ka. 2364)

utkṛtyotkṛtya kṛttiṁ prathamam atha pṛthūcchopha-bhūyāṁso māṁsāny

aṅga-sphik-pṛṣṭha-piṇḍādy-avayava-sulabhāny agra-pūtīni jagdhvā |

ātta-snāyv-antra-netraḥ prakaṭita-daśanaḥ preta-raṅgaḥ karaṅkād

aṅka-sthād asthi-saṁstha-sthapuṭa-gatam api kravyam avyagram atti ||3||1530||

(mā.mā. 5.16)

karṇābhyarṇa-vidīrṇa-sṛk-kavi-kaṭa-vyādāna-dīptāgnibhir

daṁṣṭrā-koṭi-visaṅkaṭair ita ito dhāvadbhir ākīrtyate |

vidyut-puñja-nikāśa-keśa-nayana-bhrū-śmaśru-jālair nabho

lakṣyālakṣya-viśuṣka-dīrgha-vapuṣām ulkā-mukhānāṁ mukhaiḥ ||4||1531||

(mā.mā. 5.13)

antraiḥ kalpita-maṅgala-pratisarāḥ strī-hasta-raktotpala-

vyaktottaṁsa-bhṛtaḥ pinahya sahasā hṛt-puṇḍarīka-srajaḥ |

etāḥ śoṇita-paṅka-kuṅkuma-kuṣaḥ sambhūya kāntaiḥ

pibanty asthi-sneha-surāḥ kapāla-caṣakaiḥ prītāḥ piśācāṅganāḥ ||5||1532||

(mā.mā. 5.18)

etat pūtana-cakram akrama-kṛta-śvāsārdha-muktair vṛkān

utpuṣṇat parito nṛ-māṁsa-vighasair āghargharaṁ krandataḥ |

kharjūra-druma-dadhna-jaṅghama-sita-tvaṅ-naddha-viṣvaktata-

snāyu-granthi-ghanāsthi-pañjara-jarat-kaṅkālam ālokyate ||6||1533||

(mā.mā. 5.14)

guñjat-kuñja-kuṭīra-kauśika-ghaṭā-ghūtkāra-saṁvallita-

krandat-pherava-caṇḍa-ḍātkṛti-bhṛti-prāg-bhāra-bhīmais taṭaiḥ |

antaḥ-śīrṇa-karaṅka-karkara-tarat-saṁrodhi-kūlaṅkaṣa-

sroto-nirgama-ghora-gharghara-ravā pāre-śmaśānaṁ sarit ||7||1534||

bhavabhūter amī (mā.mā. 5.19)

atrāsthaḥ piśitaṁ śavasya kaṭhinair utkṛtya kṛtsnaṁ nakhair

nagna-snāyu-karāla-ghora-kuharair mastiṣka-digdhāṅguliḥ |

sandaśyauṣṭha-piṭena bhugna-vadanaḥ pretaś citāgni-drutaṁ

sūtkārair nalakāsthi-koṭara-gataṁ majjānam ākarṣati ||8||1535||

jayādityasya |

cañcac-cañcūdvṛtārdha-cyuta-piśita-lava-grāsa-saṁvṛddha-gardhair

gṛdhrair ārabdha-pakṣa-dvitaya-vidhutibhir baddha-sāndrāndhakāre |

vaktrodvāntāḥ patantyaś chimiti-śikhi-śikhā-śreṇayo'smin śivānāṁ

asra-srotasy ajasra-sruta-bahala-vasā vāsa-visre svananti ||9||

śrīharṣadevasya (nāgānanda 4.18)

vidūrād abhyastair viyati bahuśo maṇḍala-śataiḥ

udañcat-pucchāgra-stimita-vitataiḥ pakṣati-puṭaiḥ |

patanty ete gṛdhrāḥ śava-piśita-lolānana-guhā-

galal-lālā-kleda-snapita-nija-cañcū-bhaya-puṭāḥ ||10||1537||

(caṇḍakauśika 4.7)

pibaty eko'nyasmād ghana-rudhiram āchidya caṣakaṁ

lalaj-jihvo vaktrād galitam aparo leḍhu pibataḥ |

tataḥ styānāḥ kaścid bhuvi nipatitāḥ śoṇita-kaṇāḥ

kṣaṇād ucca-grīvo rasayati lasad-dirgha-rasanaḥ ||11||1538||

(caṇḍakauśika 4.17)

citāgner ākṛṣṭaṁ nalaka-śikhara-protam asakṛt

sphuradbhir nirvāpya prabala-pavanaiḥ sphūtkṛta-śataiḥ |

śiro nāraṁ pretaḥ kavalayati tṛṣṇā-vaśa-valat-

karālāsyaḥ pluṣyad-vadana-kuharas tūdgirati ca ||12||1539||

amī śrī-kṣemīśvarasya (caṇḍakauśika 4.19)

anyādānākulāntaḥ-karaṇa-vaśa-vipad-bādhita-preta-raṅkaṁ

grāsa-bhraśyat-karāla-ślatha-piśita-śavāgra-grahe muktanādam |

sarvaiḥ krāmadbhir ulkānana-kavala-rasa-vyātta-vaktra-prabhābhir

vyaktais taiḥ saṁvaladbhiḥ kṣaṇam aparam iva vyomni vṛttaṁ śmaśānam ||13||1540||

vallaṇasya |

netrākuñcana-sāraṇa-krama-kṛta-pravyakta-naktandino

dik-cakrānta-visarpi-sallarisaṭā-bhārāvaruddhāmbaraḥ |

hasta-nyasta-kapāla-kandara-darī-muktābhra-dhārāḥ pibann

unmukta-dhvani-bhinna-karṇa-kuharaḥ kravyād ayaṁ nṛtyati ||14||1541||

|| iti śmaśāna-vrajyā ||

||44||

 —o)0(o—

### 45. tato vīra-vrajyā

śrutvā dāśarathī suvela-kaṭake sānandam ardhe dhanuṣ-

ṭaṅkāraiḥ paripūrayanti kakubhaḥ proñchanti kaukṣeyakān |

abhyasyanti tathaiva citra-phalake laṅkā-pates ta t punar

vaidehī-kuca-patra-valli-valanā-vaidagdhyam ardhe karāḥ ||1||1542||

santuṣṭe tisṛṇāṁ purām api ripau kaṇḍūla-dor-maṇḍala-

krīḍā-kṛtta-punaḥ-prarūḍha-śiraso vīrasya lipsor varam |

yācñā-dainya-parāñci yasya kalahāyante mithas tvaṁ vṛṇu

tvaṁ vṛṇv ity abhito mukhāni sa daśagrīvaḥ kathaṁ kathyate ||2||1543||

eko bhavān mama samaṁ daśa vā namanti

jyā-ghoṣa-pūrita-viyanti śarāsanāni |

tad loka-pāla-sahitaḥ saha lakṣamaṇena

cāpaṁ gṛhāṇa sadṛśaṁ kṣaṇam astu yuddham ||3||1544||

re vṛddha-gṛdhra kim akāṇḍam iha pravīra

dāvānale śalabhatāṁ labhase pramatta |

lakpāvasāna-pavanollasitasya sindhor

ambho ruṇaddhi kim u saikata-setubandhaḥ ||4||154||

etau saṅghaśriyaḥ |

āskandhāvadhi kaṇṭha-kāṇḍa-vipine drāk candrahāsāsinā

chettuṁ prakramite mayaiva tarasā truṭyac-chirāsantatau |

asmeraṁ galitāśru-gadgada-padaṁ bhinna-bhruvā yady abhūd

vaktreṣv ekam api svayaṁ sa bhagavān tan me pramāṇaṁ śivaḥ ||5||1546||

devo yady api te guruḥ sa bhagavān ardhendu-cūḍāmaṇiḥ

kṣoṇī-maṇḍalam ekaviṁśatim idaṁ vārān jitaṁ yady api |

draṣṭavyo'sy amum eva bhārgava-baṭaḥ kaṇṭhe kuṭhāraṁ vahan

paulastyasya puraḥ praṇāma-racita-pratyagra-sevāñjaliḥ ||6||1547||

rudrādes tulanaṁ svakaṇṭha-vipina-cchedo harer vāsanaṁ

kārāveśmani puṣpakasya ca jayo yasyedṛśaḥ kelayaḥ |

so'haṁ durjaya-bāhu-daṇḍa-sacivo laṅkeśvaras tasya me

kā ślāghā ghuṇa-jarjareṇa dhanuṣā kṛṣṭena bhagnena vā ||7||1548||

(bā.rā. 1.51; ab = Vakroktijīvita 1.21ab)

vīra-prasūr jayati bhārgava-reṇukaiva

yat tvāṁ triloka-tilakaṁ sutam abhyasūta |

śakrebha-kumbha-taṭa-khaṇḍana-caṇḍa-dhāmā

yenaiṣa me na gaṇito yudhi candrahāsaḥ ||8||1549||

(bā.rā. 2.29)

rudrādes tulanaṁ sva-kaṇṭha-vipina-cchedo harer vāsanaṁ

kārā-veśmani puṣpakasya cajayo yasyedṛśāḥ kelayaḥ |

so’haṁ durdama-bāhu-daṇḍa-sacivo laṅkeśvaras tasya me

kā ślāghā ghuṇa-jarjareṇa dhanuṣā kṛṣṭena bhagnena vā ||1548||

kasyacit | (sa.u.ka. 2103, bā.rā. 1.51)

rāme rudra-śarāsanaṁ tulayati smitvā sthitaṁ pārthivaiḥ

śiñjā-sañjana-tatpare’vahasitaṁ dattvā mithas tālikāḥ |

āropya pracalāṅgulī-kisalaye mlānaṁ guṇāsphālane

sphārākarṣaṇa-bhagna-parvaṇi punaḥ siṁhāsane mūrcchitam ||9||1550||

rājaśekharasya | (bā.rā. 3.75; ha.nā. 1.31; sa.u.ka. 2091)

pṛthivi sthirā bhava bhujaṅgama dhārayaināṁ

tvaṁ kūrmarāja tad idaṁ dvitayaṁ dadhīthāḥ |

dik-kuñjarāḥ kuruta tat-tritaye didhīrṣāṁ

rāmaḥ karotu hara-kārmukam ātatajyam ||10||1551||

rājaśekharasyāmī (bā.rā. 1.48)

lāṅgūlena gabhastimān valayitaḥ protaḥ śaśī maulinā

jīmūtā vidhutāḥ śaṭābhir uḍavo daṁṣṭrābhir āsāditāḥ |

uttīrṇo'mbu-nidhir dṛśaiva viṣadais tenāṭṭahāsormibhir

laṅkeśasya ca laṅghito diśi diśi krūraḥ pratāpānalaḥ ||11||1552||

abhinandasya (rāmacarita 15.64)

yo yaḥ kṛtto daśamukha-bhujas tasya tasyaiva vīryaṁ

labdhvā dṛpyanty adhikam adhikaṁ bāhavaḥ śiṣyamāṇāḥ |

yady acchinnaṁ daśamukha-śiras tasya tasyaiva kāntau

saṅkrāmantyām atiśayavatī śeṣa-vaktreṣu lakṣmīḥ ||12||1553||

murāreḥ | (a.rā. 6.76)

bhagnaṁ deva samasta-vānara-bhaṭair naṣṭaṁ ca yūthādhipaiḥ

kiṁ dhairyeṇa puro vilokya daśagrīvo'yam ārād abhūt |

itthaṁ jalpati sambhramolbaṇa-mukhe sugrīva-rāje muhus

tenākekaram īkṣitaṁ daśa śanair bāṇān ṛjūkurvatā ||13||1554||

bhramaṇa-java-samīraiḥ śerate śāla-ṣaṇḍā

mama nakha-kuliśāgrair grāva-garbhāḥ sphuṭanti |

ajagaram api cāhaṁ muṣṭi-niṣpiṣṭa-vaktraṁ

nija-bhuja-taru-mūlasyālavālaṁ karomi ||14||1555||

kṛṣṭā yena śiroruheṣu rudatī pāñcāla-rājātmajā

yenāsyāḥ paridhānam apy apahṛtaṁ rājñāṁ gurūṇāṁ puraḥ |

yasyoraḥ-sthala-śoṇitāsavam ahaṁ pātuṁ pratijñātavān

so'yaṁ mad-bhuja-pañjare nipatitaḥ saṁrakṣyatāṁ kauravāḥ ||15||1556||

(ve.saṁ. 3.47)

kapole jānakyāḥ kari-kalabha-danta-dyuti-muṣi

smara-smeraṁ gaṇḍoḍḍamara-pulakaṁ vaktra-kamalam |

muhuḥ paśyann śrutvā rajani-cara-senā-kalakalaṁ

jaṭā-jūṭa-granthiṁ draḍhayati raghūṇāṁ parivṛḍhaḥ ||16||1557||

harir alasa-vilocanaḥ sagarvaṁ

balam avalokya punar jagāma nidrām |

adhigata-pati-vikramāsta-bhītis

tu dayitāpi vilokayāñcakāra ||17||1558||

meṭhasya |

bhūyaḥ kāñcana-kenipāta-nikara-protkṣipta-dūrodgatair

yat saṅkhyeṣu cakāra śīkara-kaṇair eva dviṣāṁ durdinam |

kiṁ cākāṇḍa-kṛtodyamas tripathagāsañcārinaukā-gaṇo

gīrvāṇendra-phaṇīndrayor api dadau śaṅkāṁ viśaṅko'pi yaḥ ||18||1559||

narasiṁhasya |

mainākaḥ kim ayaṁ ruṇaddhi gagane man-mārgam avyāhataṁ

śaktis tasya kutaḥ sa vajra-patanād bhīto mahendrād api |

tārkṣyaḥ so'pi samaṁ nijena vibhunā jānāti māṁ rāvaṇaṁ

vijñātaṁ sa jaṭāyur eṣa jarasā kliṣṭo vadhaṁ vāñchati ||19||1560||

putras tvaṁ tripura-druhaḥ punar ahaṁ śiṣyaḥ kim etāvatā

tulyaḥ so'pi kṛtas tavāyam adhikaḥ kodaṇḍa-dīkṣā-vidhiḥ |

tatrādhāra-nibandhano yadi bhaved ādheya-dharmodayas

tad bhoḥ skanda gṛhāṇa kārmukam idaṁ nirṇīyatām antaram ||20||1561||

drāṅ niṣpeṣa-viśīrṇa-vajra-śakala-pratyupta-rūḍha-vraṇa-

granthy-udbhāsini bhaṅgaṁ ogham aghavan mātaṅga-dantodyame |

bhartur nandana-devatā-viracita-srag-dāmni bhūmeḥ sutā

vīra-śrīr iva yasya vakṣasi jagad-vīrasya viśrāmyatu ||21||1562||

bhavabhūteḥ | (ma.vī.ca. 1.34)

|| iti vīra-vrajyā ||

||45||

 —o)0(o—

### 46. tataḥ praśasti-vrajyā

yad-vargyābhir jagrāhe pṛthu-śakula-kulāsphālana-trāsa-hāsa-

vyastoru-stambhikābhir diśi diśi saritāṁ dig-jaya-prakrameṣu |

ambho gambhīra-nābhī-kuhara-kavalanomukta-paryasta-lolat-

kallolābaddha-mugdha-dhvani-cakita-kaṇat-kukkubhaṁ kāminībhiḥ ||1||1563||

majjaty āmajja-majjan-maṇi-masṛṇa-phaṇā-cakravāle phaṇīndre

yat senoddāma-helā-bhara-calita-mahā-śaila-kīlāṁ babhāra |

kṛcchrā t pātāla-mūlāvila-bahula-nirālamba-jambāla-niṣṭhaḥ

pṛṣṭhāṣṭhīla-pratiṣṭhām avanim avanamat karparaḥ kūrmarājaḥ ||2||1564||

yasyodyoge balānāṁ sakṛd api calatām ujjihānai rajobhir

jambāliny ambarasya sravad-amara-sarit-toya-pūreṇa mārge |

saṁsīdac-cakra-śalyākula-taraṇikarot pīḍitāśvīya-datta-

dvitrāvaskanda-mandaḥ katham api calati syandano bhānavīyaḥ ||3||1565||

bhava-bhūteḥ | (sa.u.ka. 1541, bāṇasya)

deve diśāṁ vijaya-kautuka-suprayāte

niryantraṇa-prasara-sainya-bhareṇa yatra |

pratyūpyamāna-maṇi-kīlaka-gāḍha-bandha-

prāṇaḥ ##phaṇapatir vasudhāṁ dadhāti ||4||1566||

murāreḥ |

guñjat-kuñja-kuṭīra-kuñjara-ghaṭā-vistīrṇa-karṇa-jvarāḥ

prāk-pratyag-dharaṇīndra-kandara-darī-pārīndra-nidrā-druhaḥ |

laṅkāṅka trikakut-pratidhvani-ghanāḥ paryanta-yātrā-jaye

yasya bhremuramandamandara-ravair āśā-rudho ghoṣaṇāḥ ||5||1567||

kasyacit | (Skm 1538, jayadevasya)

tvaṁ sarvadā nṛpati-candra jaya-śriyo'rthī

svapne’pi na praṇayinī bhavato'ham āsam |

itthaṁ śriyā kupitayeva ripūn vrajantyā

saṁjaghnire samara-keli-sukhāni yasya ||6||1568||

te pīyūṣa-mayūkha-śekhara-śiraḥ-sandāna-mandākinī-

kallola-pratimalla-kīrti-laharī-lāvaṇya-liptāmbarāḥ |

sarva-kṣatra-bhujoṣma-śātana-kalā-duḥśīla-doḥ-śālino

vaṁśe tasya babhūvur adbhuta-guṇā dhārā-dharitrī-bhujaḥ ||7||1569||

yan nistriṁśa-hatodgatair ari-śiraś cakrair babhūva kṣaṇaṁ

loke cāndramase vidhuṁtuda-ghaṭāvaskanda-kolāhalaḥ |

kiṁ cāmībhir api sphuran-maṇitayā caṇḍāṁśukoṭi-bhramaṁ

bibhrāṇair udapādi rāhu-bhuvane bhūyān subhikṣotsavaḥ ||8||1570||

kasyacit | (sa.u.ka. 1560, murāreḥ)

tenedaṁ sura-mandiraṁ ghaṭayatā ṭaṅkāvalī-nirdalat-

pāṣāṇa-prakaraḥ kṛto'yam akhilaḥ kṣīṇo girīṇāṁ gaṇaḥ |

arthibhyo vasu varṣatā punar asau saṁrūḍha-ratnāṅkura-

śreṇi-smera-śiraḥ-sahasra-śikharaḥ saṁvardhito rohaṇaḥ ||9||1571||

surāṇāṁ pātāsau sa punar atipuṇyaika-hṛdayo

grahas tasyāsthāne gurur ucita-mārge sa nirataḥ |

karas tasyātyarthaṁ vahati śatakoṭi-praṇayitāṁ

sa sarvasvaṁ dātā tṛṇam iva sureśaṁ vijayate ||10||1572||

jīvākṛṣṭiṁ sa cakre mṛdha-bhuvi dhanuṣaḥ śatrur āsīd gatāsur

lakṣāptir mārgaṇānām abhavad ari-bale tad-yaśas tena labdham |

muktā tena kṣameti tvaritam ari-gaṇair uttamāṅgaiḥ pratīṣṭhā

pañcatvaṁ dveṣi-sainye sthitam avani-patir nāpa saṅkhyāntaraṁ saḥ ||11| 1573||

yeṣāṁ kalpa-mahīruhāṁ marakata-vyājena tair arthibhir

vyakrīyante śalāṭavo'pi maṇayas te padmarāgādayaḥ |

teṣu prauḍha-phalopamardavi-namac-chākhā-mukhārohibhis

tyāgādvaitam aharniśaṁ sukṛtino yasyāmarair gīyate ||12||1574||

yo maurvīkiṇa-kaitavena sakala-kṣmāpāla-lakṣmī-balāt-

kāropagraha-vācyatāmakinitau bibhrad bhujau bhūpatiḥ |

lokān vācayati sma vikrama-mayim ākhyāyikām ātmanaḥ

kvāpi kvāpy anugacchad-arjuna-kathā-sambhāra-lambhāvatīm ||13||1575||

murārer etau |

krudhyad-gandha-karīndra-danta-muṣala-preṅkhola-dīptānala-

jvālā-pātita-kumbha-mauktika-phala-vyutpanna-lājāñjalau |

hastenāsima-yūkha-darbha-latikā-baddhena yuddhotsavai

rājñā yena salīlam utkala-pater lakṣmīḥ punar-bhūḥ kṛtā ||14||1576||

vasukalpasya |

|| iti praśasti-vrajyā ||

||46||

 —o)0(o—

### 47. tataḥ parvata-vrajyā

guñjat-kuñja-kuṭīra-kauśika-ghaṭā-ghūtkāravat-kīcaka-

stambāḍambara-mūka-maukuli-kulaḥ krauñcāvato'yaṁ giriḥ |

etasmin pracalākināṁ pracalatām udvejitāḥ kūjitair

udvellanti purāṇa-rohaṇa-taru-skandheṣu kumbhī-nasāḥ ||1||1577||

ete candra-śilā-samuccaya-mayāś candrātapa-prasphurat-

sarvāṅgīṇa-payaḥ-pravṛtta-sarito jhātkurvate parvatāḥ |

yeṣām unmada-jāgarūka-śikhini prasthe nameru-sthitāḥ

śyāmām eva gabhīra-gadgada-giraḥ skandanti koyaṣṭayaḥ ||2||1578||

ādhatte danu-sūnu-sūdana-bhujā-keyūra-vajrāṅkura-

vyūhollekha-padāvalī-vali-mayai ratnair mudaṁ mandaraḥ |

ādhārīkṛta-kūrma-pṛṣṭha-kaṣaṇa-kṣīṇoru-mūlo'dhunā

jānīmaḥ parataḥ payodhi-mathanād uccaistaro'yaṁ giriḥ ||3||1579||

tat tādṛk phaṇirāja-rajju-kaṣaṇaṁ saṁrūḍha-pakṣa-cchidā-

ghātāruntudam apy aho katham ayaṁ manthācalaḥ soḍhavān |

etenaiva durātmanā jalanidher utthāpya pāpām imāṁ

lakṣmīm īśvara-durgata-vyavahṛti-vyastaṁ jagan nirmitam ||4||1580||

so'yaṁ kailāsa-śailaḥ sphaṭika-maṇi-bhuvām aṁśu-jālair jvaladbhiś

chāyā pītāpi yatra pratikṛtibhir upasthāpyate pādapānām |

yasyopāntopasarpat-tapana-kara-dhṛtasyāpi padmasya mudrāṁ

uddāmāno diśanti tripura-hara-śiraś-candralekhā-mayūkhāḥ ||5||1581||

giriḥ kailāso'yaṁ daśa-vadana-keyūra-vilasan-

maṇi-śreṇī-patrāṅkura-makara-mudrāṅkita-śilaḥ |

amuṣmin āruhya sphaṭika-maya-sarvāṅga-subhage

nirīkṣante yakṣāḥ phaṇi-pati-purasyāpi caritam ||6||1582||

daśamukha-bhuja-daṇḍa-maṇḍalīnāṁ

dṛḍha-paripīḍana-pīta-mekhalo'yam |

jala-gṛhaka-vitardikāsukhāni

sphaṭika-girir giriśasya nirmimīte ||7||1583||

kailāsādri-taṭīṣu dhūrjaṭi-jaṭālaṅkāra-candrāṅkura

jyotsnā-kandalitābhir indu-dṛṣadām adbhir nadī-mātṛkāḥ |

gaurī-hasta-guṇa-pravṛddha-vapuṣaḥ puṣyanti dhātreyaka-

bhrātṛ-sneha-sahoḍha-ṣaṇmukha-śiśu-krīḍā-sukhāḥ śākhinaḥ ||8||1584||

naktaṁ ratna-mayūkha-pāṭava-milat-kākola-kolāhala-

trasyat-kauśika-bhukta-kandara-tamāḥ so'yaṁ giriḥ smaryate |

yatrākṛṣṭa-kucāṁśuke mayi ruṣā vastrāya patrāṇi te

cinvatyo vana-devatās taru-latām uccair vyadhuḥ kautukāt ||9||1585||

ete’kṣṇor janayanti kāma-virujaṁ sītā-viyoge ghanā

vātāḥ śīkariṇo'pi lakṣmaṇa dṛḍhaṁ santāpayanty eva mām |

itthaṁ vṛddha-paramparā-pariṇatair yasmin vacobhir munīn

adyāpy unmanayanti kānana-śukāḥ so'yaṁ girir mālyavān ||10||1586||

kari-kavalana-śiṣṭaiḥ śākhi-śākhāgra-patrair

aruṇa-saraṇayo’mī sarvato bhīṣayante’grakuñjaiḥ |

calita-śabara-senā-datta-go-śṛṅga-caṇḍa-
dhvani-cakita-varāha-vyākulā vindhya-pādāḥ ||11||1587||

kamalāyudhasya | (sa.ka.ā. 2.30, sū.mu. 103.14, sa.u.ka. 2040)

imās tā vindhyādreḥ śuka-harita-vaṁśī-vana-ghanā
bhuvaḥ krīḍālolad-virada-daśanābhugna-taravaḥ |

latā-kuñje yāsām upanadi rata-klānta-śabarī-
kapola-svedāmbhaḥ-kaṇa-caya-nudo vānti marutaḥ ||12||1588||

dakṣasya | (sa.ka.ā. 3.9, sa.u.ka. 2039, yogeśvarasya)

snigdha-śyāmāḥ kvacid aparato bhīṣaṇābhoga-rūkṣāḥ

sthāne sthāne mukhara-kakubho jhātkṛtair nirjharāṇām |

ete tīrthāśrama-giri-sarid-garta-kāntāra-miśrāḥ

sandṛśyante paricaya-bhuvo daṇḍakāvindhya-pādāḥ ||13||1589||

bhavabhūteḥ | (u.rā.ca. 2.14)

niṣkūja-stimitāḥ kvacit kvacid api proccaṇḍa-sattva-svanāḥ

svecchā-supta-gabhīra-ghora-duragāśvāsa-pradīptāgnayaḥ |

sīmānaḥ pradarodareṣu vivareṣv alpāmbhaso yāsv ayaṁ

tṛṣyadbhiḥ pratisūryakair ajagara-sveda-dravaḥ pīyate ||14||1590||

(u.rā.ca. 2.16)

dadhati kuhara-bhājām atra bhallūka-yūnām

anurasita-gurūṇi styānam ambūkṛtāni |

śiśira-kaṭu-kaṣāyaḥ styāyate śallakīnām

ibha-dalita-vikīrṇa-granthi-niṣyanda-gandhaḥ ||15||1591||

bhavabhūter etau (u.rā.ca. 2.21 = ma.a.mi. 9.6 = ma.vī.ca. 5.41)

iha sama-daśa-kuntākrānta-vānīra-mukta-

prasava-surabhi-śīta-svaccha-toyā bhavanti |

phala-bhara-pariṇāma-śyāma-jambū-nikuñja-

skhalana-mukhara-bhūri-srotaso nirjhariṇyaḥ ||16||1592||

etāḥ sthāna-parigraheṇa śivayor atyanta-kānta-śriyaḥ
prāleyācala-mekhalā-vana-bhuvaḥ puṣṇanti netrotsavam |

vyāvalgad-bala-vairi-vāraṇa-vara-pratyagra-dantāhati-
śvabhra-prasravad-abhra-sindhu-savana-prasnigdha-deva-drumāḥ ||17||1593||

kasyacit | (sa.u.ka. 2037)

|| iti parvata-vrajyā ||

||47||

 —o)0(o—

### 48. tataḥ śānti-vrajyā

yad etat svacchandaṁ virahaṇam akārpaṇyam aśanaṁ

sahāryaiḥ saṁvāsaḥ śrutam upaśamaika-śrama-phalam |

mano manda-spandaṁ viharati cirāyābhivimṛśan

na jāne kasyaiṣā pariṇatir udārasya tapasaḥ ||1||1594||

hariṇa-caraṇa-kṣuṇṇopāntāḥ sa-śādvala-nirjharāḥ

kusuma-śabalair viṣvag-vātais taraṅgita-pādapāḥ |

mudita-vihaga-śreṇī-citra-dhvani-pratināditā

manasi na mudaṁ kasyā dadhyuḥ śivā vana-bhūmayaḥ ||2||1595||

guṇākara-bhadrasya |

pūrayitvārthinām āśāṁ priyaṁ kṛtvā dviṣām api |

pāraṁ gatvā śrutaughasya dhanyā vanam upāsate ||3||1596||

te tīkṣṇa-durjana-nikāra-śarair na bhinnā

dhīrās ta eva śama-saukhya-bhujas ta eva |

sīmantinī-viṣa-latā-gahanaṁ vyudasya

ye’vasthitāḥ śama-phaleṣu tapo-vaneṣu ||4||1597||

vāso valkalamāstaraḥ kisalayānyokas tarūṇāṁ talaṁ

mūlāni kṣataye kṣudhāṁ giri-nadī-toyaṁ tṛṣā-śāntaye |

krīḍā mugdha-mṛgair vayāṁsi suhṛdo naktaṁ pradīpaḥ śaśī

svādhīne’pi dhane tathāpi kṛpaṇā yācanta ity adbhutam ||5||1598||

kasyacit | (sa.u.ka. 2316, Ss 2.20)

gataḥ kālo yatra priya sakhi mayi prema-kuṭilaḥ

kaṭākṣaḥ kālindī-laghu-lahari-vṛttiḥ prabhavati |

idānīm asmākaṁ jaraṭha-kamaṭhī-pṛṣṭha-kaṭhinā

mano-vṛttis tat kiṁ vyasanini mudhaiva kṣapayasi ||6||1599||

kasyacit | (Ss 4.13, sū.mu. 131.33, sa.u.ka. 2315, vallaṇasya)

mātar jare maraṇam antikam ānayantyāpy antas

tvayā vayam amī paritoṣitāḥ smaḥ |

nānā-sukha-vyasana-bhaṅgura-parva-pūrvaṁ

dhig yauvanaṁ yad apanīya tavāvatāraḥ ||7||1600||

ekaṁ vā kupita-priyā-praṇayinīṁ kṛtvā mano-nirvṛtiṁ

tiṣṭhāmo nija-cāru-pīvara-kuca-krīḍā-rasāsvādane |

anyad vā sura-sindhu-saikata-taṭī-darbhāṣṭaka-srastara-

sthāne brahma-padaṁ samāhita-dhiyo dhyāyanta evāsmahe ||8||1601||

jñānānantasya |

yad vaktraṁ muhur īkṣase na dhanināṁ brūṣe na cāṭuṁ mṛṣā

naiṣāṁ garva-giraḥ śṛṇoṣi na punaḥ pratyāśayā dhāvasi |

kāle bāla-tṛṇāni khādasi sukhaṁ nidrāsi nidrāgame

tan me brūhi kuraṅga kutra bhavatā kiṁ nāma taptaṁ tapaḥ ||9||1602||

kvacid vīṇā-goṣṭhī kvacid amṛta-kīrṇāḥ kavi-giraḥ

kvacid vyādhi-kleśaḥ kvacid api viyogaś ca suhṛdām |

iti dhyātvā hṛṣyan kṣaṇam atha vighūrṇan kṣaṇam aho

na jāne saṁsāraḥ kim amṛta-mayaḥ kiṁ viṣamayaḥ ||10||1603||

ātma-jñāna-viveka-nirmala-dhiyaḥ kurvanty aho duṣkaraṁ

yan muñcanty upabhoga-bhāñjy api dhanāny ekāntato niḥspṛhāḥ |

na prāptāni purā na samprati na ca prāptau dṛḍha-pratyayo

vāñchā-mātra-parigrahāṇy api vayaṁ tyaktuṁ na tāni kṣamāḥ ||11||1604||

agre gītaṁ sarasa-kavayaḥ pārśvayor dākṣiṇātyāḥ

paścāl līlāvalaya-raṇitaṁ cāmara-grāhiṇīnām |

yady asty evaṁ kuru bhava-rase lampaṭatvaṁ tadānīṁ

no cec cetaḥ praviśa sahasā nirvikalpe samādhau ||12||1605||

utpala-rājasya | (sa.u.ka. 2290, su.ā. 3467, śā.pa. 4167, VaiS 183)

āstāṁ sa-kaṇṭakam idaṁ vasudhādhipatyaṁ

trailokya-rājyam api deva tṛṣṇāya manye |

niḥśaṅka-supta-hariṇī-kula-saṅkulāsu

cetaḥ paraṁ valati śaila-vana-sthalīṣu ||13||1606||

dadāti tāvad amī viṣayāḥ sukhaṁ

sphurati yāvad iyaṁ hṛdi mūḍhatā |

manasi tattva-vidāṁ tu vivecake

kva viṣayāḥ kva sukhaṁ kva parigrahaḥ ||14||1607||

kasyacit | (sa.u.ka. 2271)

satyaṁ manoharā rāmāḥ satyaṁ ramyā vibhūtayaḥ |

kiṁ tu mattāṅganāpāṅga-bhaṅgi-lokaṁ hi jīvitam ||15||1608||

dhig dhik tān kṛmi-nirviśeṣa-vapuṣaḥ sphūrjan-mahā-siddhayo

niṣkandī-kṛta-śānti ye’pi ca tapaḥ-kārā gṛheṣv āsane |

taṁ vidvāṁsam iha stumaḥ kara-puṭībhikṣālpa-śāke’pi vā

mugdhāvaktra-mṛṇālinī-madhuni vā yasyāviśeṣo rasaḥ ||16||1609||

vallaṇasya | (Ss 4.10, sa.u.ka. 2332)

bībhatsā viṣayā jugupsitatamaḥ kāyo vayo gatvaraṁ

prāyo bandhubhir adhvanīva pathikair saṅgo viyogāvahaḥ |

hātavyo’yam asaṁstavāya visaraḥ saṁsāra ity ādikaṁ

sarvasyaiva hi vāci cetasi punaḥ puṇyātmanaḥ kasyacit ||17||1610||

silhaṇasya | (Ss 1.20, sa.u.ka. 2276)

yad āsīd ajñānaṁ smara-timira-saṁskāra-janitaṁ

tadā dṛṣṭaṁ nārī-mayam idam aśeṣaṁ jagad api |

idānīm asmākaṁ paṭutara-vivekāñjana-juṣāṁ

samībhūtā dṛṣṭis tribhuvanam api brahma manute ||18||1611||

kasyacit | (Ss 4.14, sa.ka.ā. 5.115; sa.u.ka. 2313)

mātar lakṣmi bhajasva kañcid aparaṁ mat-kāṅkṣiṇī mā sma bhūr

bhogebhyaḥ spṛhayālavas tava vaśāḥ kā niḥspṛhāṇām asi |

sadyaḥ-syūta-palāśa-patra-puṭikā-pātrī-pavitrī-kṛtaiḥ

bhikṣā-saktubhir eva samprati vayaṁ vṛttiṁ samīhāmahe ||19||1612||

dharmasyotsava-vaijayanti-mukuṭa-srag-veṇi-gaurīpates

tvāṁ ratnākara-patni jahnu-tanaye bhāgīrathi prārthaye |

tvattoyānta-śilā-niṣaṇṇa-vapuṣas tvad-vīcibhiḥ preṅkhatas

tvan-nāma smaratas tad-arpita-dṛśaḥ prāṇāḥ prayāsyanti me ||20||1613||

vākkūṭasya | (sa.u.ka. 176, lakṣmīdharasya; sa.ka.ā. 4.183)

taḍin-mālāloklaṁ prativirati-dattāndha-tamasaṁ

bhavat-saukhyaṁ hitvā śama-sukham upādeyam anagham |

iti vyaktodgāraṁ caṭula-vacasaḥ śūnya-manaso

vayaṁ vīta-vrīḍāḥ śuka iva paṭhāmaḥ param amī ||21||1614||

kasyacit | (Ss 1.21, sa.u.ka. 2277, silhaṇasya)

viṣaya-saritas tīrṇāḥ kāmaṁ rujo'py avadhīritā

viṣaya-viraha-glāniḥ śāntā gatā malinātha dhīḥ |

iti cira-sukha-prāptaḥ kiñcin-nimīlita-locano

vrajati nitarāṁ tuṣṭiṁ puṣṭaḥ śmaśāna-gataḥ śavaḥ ||22||1615||

kāmaṁ śīrṇa-palāśa-saṁhati-kṛtāṁ kanthāṁ vasāno vane

kuryām ambubhir apy ayācita-sukhaiḥ prāṇāvabandha-sthitim |

sāṅga-glāni sa-vepitaṁ sa-cakitaṁ sāntar-nidāgha-jvaraṁ

vaktuṁ na tvam utsaheya kṛpaṇaṁ dehīty avadyaṁ vacaḥ ||23||1616||

avaśyaṁ yātāraś cirataram uṣitvāpi viṣayā

viyoge ko bhedas tyajati na jano yat svam amūn |

vrajantaḥ svātantryād atula-paritāpāya manasaḥ

svayaṁ tyaktā hy ete śama-sukham anantaṁ vidadhati ||24||1617||

kasyacit | (Ss 3.3; su.ā. 3386; sa.u.ka. 2310, hareḥ; VaiS 157)

bhāgyaṁ naḥ kva nu tādṛg alpa-tapasāṁ yenāṭavī-maṇḍanāḥ

syāmaḥ kṣoṇiruho dahaty avirataṁ yān eva dāvānalaḥ |

yeṣāṁ dhūma-samūha-baddha-vapuṣaḥ sindhor amī bandhavo

nirvyājaṁ paripālayanti jagatīr ambhobhir ambhomucaḥ ||25||1618||

etat tad vaktram atra kva tad adhara-madhu kvāyātās te kaṭākṣāḥ

kvālāpāḥ komalās te kva sa madana-dhanur-bhaṅguro bhrū-vilāsaḥ |

itthaṁ khaṭvāṅga-koṭau prakaṭita-daśanaṁ mañju-guñjat-samīraṁ

rāgāndhānām ivoccair upahasitam aho moha-jālaṁ kapālam ||26||1619||

iyaṁ bālā māṁ praty anavaratam indīvara-dala
prabhā-cauraṁ cakṣuḥ kṣipati kim abhipretam anayā |

gato moho’smākaṁ smara-śabara-bāṇa-vyatikara-
jvara-jvālā śāntā tad api na varākī viramati ||27||1620||

jñāna-śivasya | (sa.u.ka. 2312)

śiśutvaṁ tāruṇyaṁ tad-anu ca dadhānāḥ pariṇatiṁ

gatāḥ pāṁśu-krīḍāṁ viṣaya-paripāṭīm upaśamam |

lasanto'ṅke mātuḥ kuvalaya-dṛśāṁ puṇya-saritāṁ

pibanti svacchandaṁ stanam adharam ambhaḥ sukṛtinaḥ ||28||1621||

vahati nikaṭe kāla-srotaḥ samasta-bhayāvahaṁ

divasa-rajanī-kula-cchedaiḥ patadbhir anāratam |

iha hi patatāṁ nāsty ālambo na vāpi nivartanaṁ

tad api mahatāṁ ko'yaṁ moho yad evam anākulāḥ ||29||1622||

bhāryā me putro me dravyaṁ sakalaṁ ca bandhu-vargo me |

iti me me kurvantaṁ paśum iva baddhvā nayati kālaḥ ||30||1623||

diśo vāsaḥ pātraṁ kara-kuharam eṇāḥ praṇayinaḥ

samādhānaṁ nidrā śayanam avanī mūlam aśanam |

kadaitat sampūrṇaṁ mama hṛdaya-vṛtter abhimataṁ

bhaviṣyaty atyugraṁ parama-paritoṣopacitaye ||31||1624||

śarad-ambudhara-cchāyā-gatvaryo yauvana-śriyaḥ |

āpāta-ramyā viṣayāḥ paryanta-paritāpinaḥ ||32||1625||

kuraṅgāḥ kalyāṇaṁ prati-viṭapam ārogyam aṭavi

sravanti kṣemaṁ te pulina kuśalaṁ bhadram upalāḥ |

niśāntād asvantāt katham api viniṣkrānta-madhunā

mano'smākaṁ dīrghām abhilaṣati yuṣmat-paricitim ||33||1626||

man-nindayā yadi janaḥ paritoṣam eti

nanv aprayatna-janito'yam anugraho me |

śreyārthino hi puruṣāḥ para-tuṣṭi-hetor

duḥkhārjitāny api dhanāni parityajanti ||34||1627||

kṛmi-kula-citaṁ lālā-klinnaṁ vigandhi jugupsitaṁ

nirupama-rasa-prītyā khādann narāsthi nirāmiṣam |

sura-patim api śvā pārśva-sthaṁ sa-śaṅkitam īkṣate

gaṇayati na hi kṣudro lokaḥ parigraha-phalgutām ||35||1628||

(nīti-śataka 9)

vivekaḥ kiṁ so’pi svarasa-valitā yatra na kṛpā

sa kiṁ yogo yasmin bhavati na parānugraha-rasaḥ |

sa kiṁ dharmo yatra sphurati na para-droha-viratiḥ

śrutaṁ tat kiṁ sākṣād upaśama-padaṁ yan na nayati ||36||1629||

kasyacit | (sa.u.ka. 2339, Ss 2.25)

gaṅgā-tīre hima-giri-śilā-baddha-padmāsanasya

brahma-dhyānābhyasana-vidhinā yoga-nidrāṁ gatasya |

kiṁ tair bhāvyaṁ mama sudivasair yatra te nirviśaṅkāḥ

samprāpsyante jaraṭha-hariṇāḥ śṛṅga-kaṇḍū-vinodam ||37||1630||

premṇā purā parigṛhitam idaṁ kuṭumbaṁ

cel lālitaṁ tad-anupālitam adya yāvan |

sampraty apistimita-vastram ivāṅga-lagnam

etaj jihāsur api hātum anīśvaro’smi ||38||1631||

kasyacit | (sa.u.ka. 2281)

kṣāntaṁ na kṣamayā gṛhocita-sukhaṁ tyaktaṁ na santoṣataḥ

soḍhā duḥsaha-śīta-vāta-tapana-kleśā na taptaṁ tapaḥ |

dhyātaṁ vittam aharniśaṁ na ca punas tattvāntaraṁ

tat tat karma kṛtaṁ yad eva munibhis tais taiḥ phalair vañcitam ||39||1632||

kasyacit | (Ss 1.9: su.ā. 3178, śā.pa. 4153; sa.u.ka. 2261, bhartṛhareḥ)

bhikṣāśanaṁ bhavanam āyatanaika-deśaḥ

śayyā bhuvaḥ parijano nija-deha-bhāraḥ |

vāsaś ca kīrṇa-paṭa-khaṇḍa-nibaddha-kanthā

hā hā tathāpi viṣayān na jahāti cetaḥ ||40||1633||

kasyacit | (sa.u.ka. 2282, silhaṇasya)

retaḥ-śoṇitayor iyaṁ pariṇatir yad varṣma tac cābhavan

mṛtyor āmiṣam āspadaṁ guru-śucāṁ rogasya viśrāma-bhūḥ |

jānann apy avaśo viveka-virahān majjann avidyāmbudhau

śṛṅgārīyati putra-kāmyati bata kṣetrīyati strīyati ||41||1634||

kasyacit | (Ss 1.26, sa.u.ka. 2278, silhaṇasya)

yadā pūrvaṁ nāsīd upari ca yadā naiva bhavitā

tadā madhyāvasthā-tanu-paricayo bhūta-nicayaḥ |

ataḥ saṁyoge’smin paravati viyoge ca sahaje

kim ādhāraḥ premā kim adhikaraṇāḥ santu ca śucaḥ ||42||1635||

bhartṛhareḥ |

gomāyavaḥ śakunayaś ca śunāṁ gaṇo'yaṁ

lumpanti kīṭa-kṛmayaḥ paritas tathaiva |

svāṁ sampadaṁ sakala-sattva-kṛtopakārān

no dṛṣṭavān yad asi tac chava vañcito'si ||43||1636||

keśaṭasya |

dhūrtair indriya-nāmabhiḥ praṇayitām āpādayadbhiḥ svayaṁ

sambhoktuṁ viṣayānayaṁ kila pumān saukhyāśayā vañcitaḥ |

taiḥ śeṣe kṛta-kṛtyatām upagatair audāsyam ālambitaṁ

sampraty eṣa vidher niyoga-vaśagaḥ karmāntarair badhyate ||44||1637||

daśarathasya |

|| iti śānti-vrajyā ||

||48||

 —o)0(o—

### 49. tataḥ saṅkīrṇa-vrajyā

tuṣāra-śailāñjana-śaila-kalpayor

abheda-bhāg īśvara-viśva-rūpayoḥ |

śarat-payoda-stha-sitārdha-tārakā-

patha-pratispārdhi vapur dhinotu vaḥ ||1||1638||

yad baddhordhva-jaṭaṁ yad-asthi-mukuṭaṁ yac-candra-mandārayor

dhatte dhāma ca dāma ca smita-lasat-kundendra-nīla-śriyoḥ |

tat khaṭvāṅga-rathāṅga-saṅga-vikaṭaṁ śrī-kaṇṭha-vaikuṇṭhayor

vande nandimahokṣatārkṣya-pariṣan-nānāṅkam ekaṁ vapuḥ ||1639 ||

kasyacit | (sa.u.ka. 161, rājaśekharasya)

mā garvam udvaha kapola-tale cakāsti

kānta-sva-hasta-likhitā mama mañjarīti |

anyāpi kiṁ na sakhi bhājanam īdṛśīnāṁ

vairī na ced bhavati vepathur antarāyaḥ ||3||1640||

keśaṭasya | (amaru 55; sa.u.ka. 1175; sū.mu. 86.14; da.rū. 2.22, ra.su. 2.191; padyā. 302; bha.ra.si. 2.4.165)

cetaḥ kātaratāṁ vimuñca jhaṭiti svāsthyaṁ samālaṁvyatā

prāptāsau smara-mārgaṇa-vraṇa-paritrāṇauṣadhiḥ preyasī |

yasyāḥ śvāsa-samīra-saurabha-patad-bhṛṅgāvalī-vāraṇa-

krīḍā-pāṇi-vidhūti-kaṅkaṇa-raṇatkāro muhur mūrcchati ||1641||

kasyacit | (sū.mu. 70.8, sa.u.ka. 1045)

kathābhir deśānāṁ katham api ca kālena bahunā

samāyāte kānte sakhi rajanir ardhaṁ gatavatī |

tato yāval-līlā-kalaha-kupitāsmi priyatame

sapatnīva prācī dig iyam abhavat tāvad aruṇā ||1642||

kasyacit | (sa.u.ka. 680)

vitata-kare’py anurāgiṇi mitre koṣaṁ sadaiva mudrayataḥ |

ucitānabhijña-kairava kairava-hasitaṁ na te caritam ||6||1643||

pṛthukārta-svara-pātraṁ bhūṣita-niḥśeṣa-parijanaṁ deva |

vilasat-kareṇu-gahanaṁ samprati samam āvayor bhavanam ||7||1644||

(sa.u.ka. 2248, sā.da. 7.20, 10.13)

gurur api galati vivekaḥ skhalati ca cittaṁ vinaśyati prajñā |

patati puruṣasya dhairyaṁ viṣaya-viṣāghūrṇite manasi ||8||1645||

rājani vidvan-madhye vara-surata-samāgame vara-strīṇām |

sādhvasa-dūṣita-hṛdayo vāk-paṭur api kātarī-bhavati ||9||1646||

kiṁśuke kiṁ śukaḥ kuryā t phalite’pi bubhukṣitaḥ |

adātari samṛddhe’pi kiṁ kuryur anujīvinaḥ ||10||1647||

aham iha sthitavaty api tāvakī

tvam api tatra vasann api māmakaḥ |

hṛdaya-saṅgatam eva susaṅgataṁ

na tanu-saṅgatam ārya susaṅgatam ||11||1648||

dyām ālokayatāṁ kalāḥ kalayatāṁ chāyāḥ samācinvatāṁ

kleśaḥ kevalam aṅgulīr dalayatāṁ mauhūrtikānām ayam |

dhanyā sā rajanī tad eva sudinaṁ dhanyaḥ sa eva kṣaṇo

yatrājhāta-caraś-cirān nayanayoḥ sīmānam eti priyaḥ ||12||1649||

kasyacit | (sa.u.ka. 2116, vasudharasya)

teṣāṁ tvaṁ nidhir āgasām asahanā mānonnatā sāpy ato

gantavyaṁ bhavayā na tad gṛham iti tvaṁ vāryase yāsi cet |

gāḍhaṁ mekhalayā balān niyamitaḥ karṇotpalais tāḍitaḥ

kṣiptaḥ pāda-tale tad-eka-śaraṇo manye ciraṁ sthāsyasi ||13||1650||

jāne sāsahanā sa cāham apakṛn mayy aṅgaṇa-sthe punas

tasyāḥ saṁbhavitā sa sādhvasa-bharaḥ ko’pi prakopāpahaḥ |

yenodyat-pulakaiḥ prakampa-vikalair aṅgaiḥ kva karṇotpalaṁ

kutrātmā kva ca mekhaleti galati prāyaḥ sa māna-grahaḥ ||14||1651||

turuṣka-bhojadevayoḥ | (sa.u.ka. 2118, vasundharasya)

jātānantaram eva yasya madhurāṁ mūrti-śriyaṁ paśyataḥ

sadyaḥ putra-mahotsavāgata-vadhū-vargasya śṛṅgāriṇaḥ |

unnīyānya-yuvāsya-kālima-karīṁ tāruṇya-ramyām imāṁ

dhanyaṁ janma sahāmunaika-samayaṁ na prāpya taptaṁ hṛdā ||15||1652||

vallaṇasya |

sītkāraṁ śikṣayati vraṇayaty adharaṁ tanoti romāñcam |

nāgarakaḥ kim u milito na hi na hi sakhi haimanaḥ pavanaḥ ||16||1653||

sa-vrīḍārdha-nirīkṣaṇaṁ yad ubhayor yad dūtikā-preṣaṇaṁ

cādya-śvo bhavitā samāgama iti prītyā pramodaś vā yaḥ |

prāpte caiva samāgame sarabhasaṁ yac cumbanāliṅganāny

etat-kāma-phalaṁ tad eva surataṁ śeṣaḥ paśūnām iva ||1654||

kasyāpi | (su.ā. 2237, śā.pa. 3780, sa.u.ka. 1168)

paśyodañcad avāñcad añcita-vapuḥ paścārdha-pūrvārdha-bhāk

stabdhottānita-pṛṣṭha-niṣṭhita-manāg-bhugnāgra-lāṅgūla-bhṛt |

daṁṣṭrā-koṭi-visaṅkaṭāsya-kuharaḥ kurvann saṭām utkaṭāṁ

utkarṇaḥ kurute kramaṁ kari-patau krūrākṛtiḥ keśarī ||18||1655||

ete mekala-kanyakā-praṇayinaḥ pātāla-mūla-spṛśaḥ
santrāsaṁ janayanti vindhya-bhidurā vārāṁ pravāhāḥ puraḥ |

līlonmūlita-nartita-pratihata-vyāvartita-prerita-
tyakta-svīkṛta-nihnuta-pracalita-proddhūta-tīra-drumāḥ ||19||1656||

kasyāpi | (sa.u.ka. 2052)

vātaiḥ śīkara-bandhubhiḥ śruti-sukhair haṁsāvalī-nisvanair

protphullaiḥ kamalaiḥ payobhir amalair nītvā parāṁ nirvṛtim |

paścāt kṣīṇa-dhanāṁ bahir nija-daśāṁ dṛṣṭvā mṛṇāla-cchalād

arthibhyaḥ pradadau navendu-viśadāny asthīni padmākaraḥ ||20||1657||

kasyacit | (sa.u.ka. 1749, bhavyasya)

vidyate sa na hi kaścid upāyaḥ

sarva-loka-paritoṣa-karo yaḥ |

sarvathā svahitam ācaraṇīyaṁ

kiṁ kariṣyati jano bahu-jalpaḥ ||21||1658||

cāpasyaiva paraṁ koṭi-vibhavatvaṁ virājate |

yasmāl labhante lakṣāṇi nirguṇā api mārgaṇāḥ ||22||1659||

kṛtvāpi koṣa-pānaṁ bhramara-yuvā purata eva kamalinyāḥ |

abhilaṣati bakula-kalikāṁ madhulihi maline kutaḥ satyam ||23||1660||

grāme’smin pathikāya naiva vasatiḥ pānthādhunā dīyate

paśyātraiva vihāra-maṇḍapa-tale prasupto yuvā |

tenodgīya khalena garjati ghane smṛtvā priyā yat-kṛtaṁ

tenādyāpi karaṅka-daṇḍa-patanāśaṅkī janas tiṣṭhati ||24||1661||

kasyacit | (śā.pa. 3893, sa.u.ka. 910)

ātape dhṛtimatā saha vadhvā yāminī-virahiṇā vihagena |

sehire na kiraṇā hima-raśmer duḥkhite manasi sarvam asahyam ||25||1662||

unmudrī-kṛta-viśva-vismaya-bharais tat-tan-mahārghair guṇair

durgādhe hṛdayāmbudhau tava bhaven naḥ sūkti-gaṅgā yadi |

viśva-śvitra-mataṅginī-ghana-rasa-syandiny amanda-dhvanir

gaṅgā-sāgara-saṅgamaḥ punar ivāpūrvaḥ samunmīlati ||26||1663||

etan manda-vipakva-tinduka-phala-śyāmodarāpāṇḍura-

prāntaṁ hanta pulinda-sundara-kara-sparśa-kṣamaṁ lakṣyate |

tat-pallī-pati-putri kuñjara-kulaṁ jīvābhayābhyarthanā

dīnaṁ tvām anunāthati stana-yugaṁ patrāvṛtaṁ mā kṛthāḥ ||27||1664||

vallaṇasya | (sa.u.ka. 851, Kp 142)

hriyā sarvasyāsau harati viditāsmīti vadanaṁ

dvayor dṛṣṭvālāpaṁ kalayati kathām ātma-viṣayām |

sakhīṣu smerāsu prakaṭayati vailakṣyam adhikaṁ

priyā prāyeṇāste hṛdaya-nihitātaṅka-vidhurā ||28||1665||

guṇavad aguṇavad vā kurvatā karma-jātaṁ

pariṇatir avadhāryā yatnataḥ paṇḍitena |

atirabhasa-kṛtānāṁ karmaṇām ā vipatter

bhavati hṛdaya-dāhī śalya-tulyo vipākaḥ ||29||1666||

varṣāḥ kardama-hetavaḥ pratidinaṁ tāpasya mūlaṁ śarad

hemante jaḍatā tathaiva śiśire’py āyāsyate vāyunā |

cittonmāda-karo vasanta-samayo grīṣmo'pi caṇḍātapaḥ

kālaḥ kāla iti prahṛṣyati janaḥ kālasya kā ramyatā ||30||1667||

dṛṣṭi-rodha-karaṁ yūnāṁ yauvana-prabhavaṁ tamaḥ |

aratnāloka-saṁhāryam avāryaṁ sūrya-raśmibhiḥ ||31||1668||

āpāta-mātra-rasike sarasīruhasya kiṁ

bījam arpayitum icchasi vāpikāyām |

kālaḥ kalir jagad idaṁ na kṛtajñam ajñe

sthitvā haniṣyati tavaiva mukhasya śobhām ||32||1669||

apriyāṇy api kurvāṇo yaḥ priyaḥ priya eva saḥ |

dagdha-mandira-sāre’pi kasya vahnāv anādaraḥ ||33||1670||

ayaṁ kāṇaḥ śukro viṣama-caraṇaḥ sūrya-tanayaḥ

kṣatāṅgo'yaṁ rāhur vikala-mahimā śīta-kiraṇaḥ |

ajānānas teṣām api niyata-karma svaka-phalaṁ

graha-grāma-grastā vayam iti jano'yaṁ pralapati ||34||1671||

kanaka-bhūṣaṇa-saṁgrahaṇocito

yadi maṇis trapuṇi pratibadhyate |

na sa virauti na cāpi na śobhate

bhavati yojayitur vacanīyatā ||35||1672||

 (su.ā. 898, sa.u.ka. 1716, acalasya)

namasyāmo devān nanu hata-vidhes te’pi vaśagā

vidhir vandyaḥ so'pi pratiniyata-karmaika-phaladaḥ |

phalaṁ karmāyattaṁ yadi kim aparaiḥ kiṁ ca vidhinā

namaḥ sat-karmabhyo vidhir api na yebhyaḥ prabhavati ||36||1673||

bhartṛhareḥ (nītiśataka 92)

yadā vigṛhṇāti tadā hataṁ yaśaḥ

karoti maitrīm atha dūṣitā guṇāḥ |

sthitaḥ samīkṣyobhayatā parīkṣakaḥ

karoty avajñopahataṁ pṛthag janam ||37||1674||

tṛṣṇe devi namas tubhyaṁ kṛta-kṛtyāsi sāmpratam |

ananta-nāma yad rūpaṁ tat tvayā vāmanī-kṛtam ||38||1675||

purā yātāḥ kecit tad anu calitāḥ kecid apare

viṣādaḥ ko'smākaṁ na hi na vayam apy atra gaminaḥ |

manaḥ-khedas tv evaṁ katham akṛta-saṅketa-vidhayo

mahā-mārge’smin no nayana-patham eṣyanti suhṛdaḥ ||39||1676||

san-mārge tāvad āste prabhavati puruṣas tāvad evendriyāṇāṁ

lajjāṁ tāvad vidhatte vinayam api samālambate tāvad eva |

bhrū-cāpākṛṣṭa-muktāḥ śravaṇa-patha-gatā nīla-pakṣmāṇa ete

yāval līlāvatīnāṁ na hṛdi dhṛti-muṣo dṛṣṭi-bāṇāḥ patanti ||40||1677||

(śṛṅgāra-śataka 74)

adhvany asya vadhūr viyoga-vidhurā bhartuḥ smarantī yadi

prāṇān ujjhati kasya tan mahad aho saṁjāyate kilbiṣam |

ity evaṁ pathikaḥ karoti hṛdaye yāvat taror mūrdhani

prodghuṣṭaṁ para-puṣṭayā tava tavety uccair vaco'nekaśaḥ ||41||1678||

adrākṣīd apanidra-koraka-bhara-vyānamra-vallī-skhalad-

dhūlī-durdina-sūditāmbaram asāv udyānam urvīpatiḥ |

āsthānī-bhavanaṁ vasanta-nṛpater devasya ceto-bhuvaḥ

satrāgāram anuttaraṁ madhulihām ekaṁ prapā-maṇḍapam ||42||1679||

madana-jvaram apanetuṁ kuru samprati satatam auṣadha-dvitayam |

bālā-dhara-madhu-pānaṁ kuca-pīḍana-muṣṭi-yogaṁ ca ||43||1680||

upacāra-vidhijño'pi nirdhanaḥ kiṁ kariṣyati |

niraṅkuśa ivārūḍho matta-dvirada-mūrdhani ||44||1681||

kasyā nāma kim atra nāsti viditaṁ yad vīkṣyamāṇo'py ayaṁ

loko mūka ivāsti māṁ prati punaḥ sarvo janas tapyate |

śakyaṁ darśayituṁ na pūga-phalavat kṛtvā dvidhedaṁ vapur

yat satyaṁ sakhi vīkṣitaḥ khalu mayā nūnaṁ caturthyāḥ śaśī ||45||1682||

khurāghātaiḥ śṛṅgaiḥ pratidinam alaṁ hanti pathikān

bhṛśaṁ śasyotsādaiḥ sakala-nagarākhyāta-paṭimā |

yugaṁ naiva skandhe vahati nitarāṁ yāti dharaṇīṁ

varaṁ śūnyā śālā na ca punar ayaṁ duṣṭa-vṛṣabhaḥ ||46||1683||

pūrotpīḍe taḍāgasya parīvāhaḥ pratikriyā |

śoka-kṣobhe ca hṛdayaṁ pralāpair avadhāryate ||47||1684||

(uttararāmacarita 3.29)

dhik candanaṁ kaiva sudhā varākī

kim indunā hāritam abja-kandaiḥ |

na vedmi tad vastu yad atra loke

sutāṅga-dhūler upamāna-pātram ||48||1685||

yauvanaṁ calam apāyi śarīraṁ

gatvaraṁ vasu vimṛśya viśiṣṭaḥ |

nānya-janma-gata-tikta-vipākaṁ

dṛṣṭa-saukhyam api karma vidhatte ||49||1686||

adho'dhaḥ paśyataḥ kasya mahimā nopajāyate |

upary upari paśyantaḥ sarva eva daridrati ||50||1687||

timiram idam indu-bimbā t pūtir gandho'yam amburuha-koṣāt |

ninditam abhijāta-mukhād yad alīkaṁ vacanam uccarati ||51||1688||

yo nīvāra-tṛṇāgra-muṣṭi-kavalaiḥ saṁvardhitaḥ śaiśave

pītaṁ yena sarojinī-dala-puṭe homāvaśiṣṭaṁ payaḥ |

tad dānāsava-pāna-matta-madhupa vyālola-gaṇḍaṁ gajaṁ

sotkaṇṭhaṁ sabhayaṁ ca paśyati śanair dūre sthitas tāpasaḥ ||52||1689||

kasyacit | (su.ā. 637, śā.pa. 918, sa.u.ka. 1843, manokasya)

pāṇi-preṅkhaṇato viśīrṇa-śirasaḥ svedāvarugṇa-śriyas

tā kṛtyākṛti-leśato manasi naḥ kiñcit pratītaṁ gatāḥ |

vaicitryāpunar ukta-lāñchana-bhṛtaḥ khaṇḍena vākyena vā

vyākṣepaṁ kathayanti pakṣmala-dṛśo lekhākṣara-śreṇayaḥ ||53||1690||

rājaśekharasya (vi.śā.bha. 3.22, sa.u.ka. 1002)

tāḍīdalaṁ yad akaṭhoram idaṁ yad atra

mudrā stanāṅka-ghana-candana-paṅka-mūrtiḥ |

yad bandhanaṁ visalatā tan tantavaś ca

kasyāścid eṣa galitas tad anaṅga-lekhaḥ ||54||1691||

rājaśekharasya | (vi.śā.bha. 3.21, sa.u.ka. 1001)

mṛṇālam etad valayī-kṛtaṁ

tayā tadīya evaiṣa vataṁsa-pallavaḥ |

idaṁ ca tasyāḥ kadalī-dalāṁśukaṁ

yad atra saṅkrānta iva smara-jvaraḥ ||55||1692||

rājaśekharasyāmī |

madhur māso ramyo vipinam ajanaṁ tvaṁ ca taruṇī

sphurat-kāmāveśe vayasi vayam apy āhita-bharāḥ |

vrajatv ambā mugdhe kṣaṇam iha vilambasva yadi vā

sphuṭas tāvaj jātaḥ piśuna-vacasām eṣa viṣayaḥ ||56||1693||

vallaṇasya |

munīndor vāg-binduḥ pravitata-sudhā-pūra-paramo

na cec cintā-pātre milati katham apy asya manasaḥ |

kutaḥ prāpya prītiṁ tuhina-giri-garbha-sthiti-juṣo'py

asahyaḥ sahyeta priya-viraha-dāha-vyatikaraḥ ||57||1694||

dharmakīrteḥ |

sarvasyaiva hi lokasya bahumānaṁ yad ātmani |

viṣṇor māyā-sahasrasya iyam ekā garīyasī ||58||1695||

kṛśaḥ kāṇaḥ khañjaḥ śravaṇa-vikalaḥ puccha-rahitaḥ

kṣudhā-kṣāmo jīrṇaḥ piṭharaka-kapālārpita-galaḥ |

vraṇaiḥ pūya-klinnaiḥ krimi-kula-citair ācita-tanuḥ

śunīm abhyeti śvā hatam api nihanty eva madanaḥ ||59||1696||

taranto dṛśyante bahava iha gambhīra-sarasi

svasārābhyām ābhyāṁ hṛdi vidadhataḥ kautuka-śatam |

praviśyāntarlīnaṁ kim api suvivecyoddharati

yaś ciraṁ ruddha-śvāsaḥ sa khalu punar eteṣu viralaḥ ||60||1697||

paṇḍita-jñāna-śriyaḥ |

|| iti saṅkīrṇa-vrajyā ||

||49||

 —o)0(o—

### 50. tataḥ kavi-stuti-vrajyā

subandhau bhaktir naḥ ka iha raghukāre na ramate

dhṛtir dākṣī-putre harati haricandro’pi hṛdayam |

viśuddhoktiḥ śūraḥ prakṛti-subhagā bhāva-vigiras

tathāpy antar modaṁ kam api bhavabhūtir vitanute ||1||1698||

kasyacit | (sa.u.ka. 2130)

tātaḥ sṛṣṭim apūrva-vastu-viṣayām eko’tra nirvyūḍhavān

niṣṇātaḥ kavi-kuñjarendra-carite mārge girāṁ vāguraḥ |

revā vindhya-pulīndra-pāmara-vadhū-jhañjhānila-preṣita-

prāye’rthe vacanāni pallavayituṁ jānāti yogeśvaraḥ ||2||1699||

abhinandasya | (sa.u.ka. 2126, bhavānandasya)

pātu karṇa-rasāyanaṁ racayituṁ vācaḥ satāṁ saṁmatāṁ

vyutpattiṁ paramām avāptum avadhiṁ labdhuṁ rasa-srotasaḥ |

bhoktuṁ svādu phalaṁ ca jīvita-taror yady asti te kautukaṁ

tad bhrātaḥ śṛṇu rājaśekhara-kaveḥ sūktīḥ sudhā-syandanīḥ ||3||1700||

śaṅkara-varmaṇaḥ | (bā.rā. 1.17, vi.śā.bha. 1.17, sa.u.ka. 2133)

devīṁ vācam upāsate hi bahavaḥ sāraṁ tu sārasvataṁ

jānīte nitarām asau gurukula-kliṣṭo murāriḥ kaviḥ |

ābdhar laṅghita eva vānara-bhaṭaiḥ kiṁ tv asya gambhīrtām

āpātāla-vilagna-pīvara-vapur jānāti manthācalaḥ ||4||1701||

murāreḥ | (kuvalayāvalī, 52; sa.u.ka. 2135)

tat tādṛg-ujjvala-kakutstha-kula-praśasati-

saurabhya-nirbhara-gabhīra-mano-harāṇi |

vālmīki-vāg-amṛta-kūpa-nipāta-lakṣmīm

etāni bibhrati murāri-kaver vacāṁsi ||5||1702||

murārer etau (a.rā. 1.12)

dhig dhik tān samayān pariśrama-rujo dhik tā giro niṣphalā

yatrāmūr nibhavanti vallaṇa-guṇotkhātāmṛta-prītayaḥ |

romṇāṁ nṛtya-bhuvo vilocana-payaḥ-pūrābdhi-candrodayāḥ

sāhitya-pratigaṇḍa-garva-galanaṁ glāni-kriyā-hetavaḥ ||6||1703||

vallaṇasya | (sa.u.ka. 2134)

uttānollapita-pratārita-nava-śrotraiḥ kathaṁ bhāvyatāṁ

vāk-pratyaṁśa-niveśitākhila-jagat-tattvā kavīnāṁ kalā |

rathyā-garta-vigāhanādbhuta-kṛtair gāhyaḥ kva ratnākaro

yasyāntaḥ-śapharāvamānana-taṭī-majjad-girīndrāḥ śriyaḥ ||7||1704||

anudghuṣṭaḥ śabdair atha ca ghaṭanātaḥ sphuṭa-rasaḥ

padānām arthātmā ramayati na tūttānita-rasaḥ |

yathā kiñcit kiñci t pavana-cala-cīnāṁśukatayā

stanābhogaḥ strīṇāṁ harati na tathonmudrita-tanuḥ ||8||1705||

vallaṇasyaite |

astaṁgata-bhāra-viravi kāla-vaśāt kāli-dāsa-vidhu-vidhuram |

nirvāṇa-bāṇa-dīpaṁ jagad idam adyoti ratnena ||9||1706||

kasyacit | (sa.u.ka. 2127, bhojadevasya)

jānakī-haraṇaṁ kartuṁ raghuvaṁśe puraḥ-sthite |

kaviḥ kumāra-dāso vā rāvaṇo vā yadi kṣamaḥ ||10||1707||

śabdās te na tathā-vidhāḥ pathi dhiyāṁ lokasya ye nāsate

nārthātmāpi sa ko'pi dhāvati girāṁ bhūpāla-mārge na yaḥ |

asty anyas tu sa saṁniveśa-śiśiraḥ śabdārthayoḥ saṅgamo

yenāmī sva-vaśena dagdha-kavayo mathnanti cetāṁsi naḥ ||11||1708||

jayati kavi-kaṇṭha-haraḥ śrī-raghu-kāraḥ prameya-kedāre |

yan-mati-dātra-vilūne śiloñcham iva kurvate kavayaḥ ||12||1709||

kavīnām agalad darpo nūnaṁ vāsava-dattayā |

śaktyeva pāṇḍu-putrāṇāṁ gatayā karṇa-gocaram ||13||1710||

(harṣacarita 1.11)

kīrtiḥ pravara-senasya prayātā kusumojjvalā |

samudrasya paraṁ pāraṁ kapiseneva setunā ||14||1711||

(harṣacarita 1.14)

santi śvāna ivāsaṅkhyā jātibhājo gṛhe gṛhe |

utpādakā na bahavaḥ kavayaḥ śarabhā iva ||15||1712||

bāṇasyāmī (harṣacarita 1.5)

kavayaḥ kāli-dāsādyāḥ kavayo vayam apy amī |

parvate paramāṇau ca vastutvam ubhayor api ||16||1713||

saujanyāṅkura-kanda-sundara-kathā-sarvasva sīmantinī-

cittākarṣaṇa-mantra-manmatha-sarit-kallola-vāg-vallabha |

saubhāgyaika-niveśa peśala-girām ādhāra dhairyāmbudhe

dharmādri-druma rājaśekhara-sakhe dṛṣṭo’si yāmo vayam ||1714||

kasyacit | (sa.u.ka. 1422, abhinandasya)

yad etad vāg-artha-vyatikara-mayaṁ kiñcid amṛtaṁ

pramoda-prasyandaiḥ sahṛdaya-manāṁsi snapayati |

idaṁ kāvyaṁ tattvaṁ sphurati tu yad atrāṇu paramaṁ

tad antar-buddhīnāṁ sphuṭam atha ca vācām aviṣayaḥ ||18||1715||

suvarṇālaṅkārā prakaṭitarasāśleṣa-nipuṇā

sphurad-vaidarbhoktir lalita-pada-bandha-krama-gatiḥ |

lasad bhūyo bhāvā mṛdur api vimardocita-tanuḥ

kavīndra tvad-vāṇī harati hariṇākṣīva hṛdayam ||1716||

kasyacit | (sa.u.ka. 2151, sākokasya)

ambā yena sarasvatī sutavatī tasyārpayantī rasān

nānā-cāṭu-mukhī sa durlaḍitavān khelābhir ucchṛṅkhalaḥ |

jihvā-durvyasanair upadrava-rujaḥ kurvanti ye duḥsutāḥ

tān dṛṣṭvārtham itas tato nikhanati svaṁ niḥsvam ātanvatī ||20||1717||

vallaṇasya |

avidita-guṇāpi sat-kavi-bhaṇitiḥ

karṇeṣu vamati madhu-dhārām |

anadhigata-parimalāpi hi

harati dṛśaṁ mālatī-mālā ||21||1718||

subandhoḥ (vāsavadattā 11)

babhūva valmīka-bhavaḥ purā kavis

tataḥ prapede bhuvi bhartṛ-meṭhatām |

punaḥ sthito yo bhava-bhūti-rekhayā

sa vartate samprati rājaśekharaḥ ||22||1719||

yal lagnaṁ hṛdi puṁsāṁ

bhūyo bhūyaḥ śiro na ghūrṇayati |

tad api kaveḥ kim u kāvyaṁ

kāṇḍo vā dhanvināṁ kim asau ||24||1721

tāmarasasya |

kathañcit kālidāsasya kālena bahunā mayā |

avagāḍheva gambhīra-masṛṇaughā sarasvatī ||25||1722||

kaścid vācaṁ racayitum alaṁ śrotum evāparas tāṁ

kalyāṇī te matur ubhayato vismayaṁ nas tanoti |

na hy ekasmin atiśayavatāṁ saṁnipāto guṇānāṁ

ekaḥ sūte kanakam upalas tat-parīkṣā-kṣamo'nyaḥ ||26||1723||

kālidāsya |

prayoga-vyutpattau pratipada-viśeṣārtha-kathane

prasattau gāmbhīrye rasavati ca vākyārtha-ghaṭane |

agamyāyām anyair diśi pariṇateś cārtha-vacasor

mataṁ ced asmākaṁ kavir amara-siṁho vijayate ||1724||

śālikasya | (sa.u.ka. 2132, śālikanāthasya)

iyaṁ gaur uddāmā tava niviḍa-bandhāpi hi kathaṁ
na vaidarbhād anyat carati sulabhatve’pi hi katham |

avandhyā ca khyātā bhuvi katham agamyā kavi-vṛṣaiḥ
kathaṁ vā pīyūṣaṁ sravati bahu dugdhāpi bahubhiḥ ||1725||

śabdārṇavasya | (sa.u.ka. 2155)

śailair bandhayati sma vānara-hṛtair vālmīkir ambhonidhiṁ

vyāsaḥ pārtha-śarais tathāpi na tayor atyuktir udbhāvyate |

vāg arthau ca tulādhṛtāv iva tathāpy asman-nibandhānayaṁ

loko dūṣayituṁ prasārita-mukhas tubhyaṁ pratiṣṭhe namaḥ ||1726||

dharmakīrteḥ | (sa.u.ka. 2374)

hā kaṣṭaṁ kavi-cakra-mauli-maṇinā dakṣeṇa yan nekṣitaḥ

śrīmān utpala-rāja-deva-nṛpatir vidyā-vadhū-vallabhaḥ |

tasyāpy arthi-janaikarohaṇa-girer lakṣmīr vṛthaivābhavad

dakṣasyāsya na yena sundara-giraḥ karṇāvataṁsī-kṛtāḥ ||30||1727||

dakṣasya |

yasya yathā vijñānaṁ tādṛk tasyeha hṛdaya-sad-bhāvaḥ |

unmīlati kavi-puṅga-vacane ca purāṇa-puruṣe ca ||31||1728||

vahati na puraḥ kaści t paścān na ko'py anuyāti māṁ

na ca nava-pada-kṣuṇṇo mārgaḥ kathaṁ nv aham ekakaḥ |

bhavati viditaṁ pūrva-vyūḍho'dhunā khilatāṁ gataḥ

sa khalu bahulo vāmaḥ panthā mayā sphuṭam urjitaḥ ||32||1729||

dharmakīrti-padānām |

vidyā-vadhūm apariṇīya kulānurūpāṁ

ślāghyāṁ sutām iva tataḥ śriyam aprasūya |

tāṁ cārthine praṇaya-peśalam apradāya

dhik taṁ manuṣya-padam ātmani yaḥ prayuṅkte ||33||1730||

bhartṛhareḥ |

ye nāma kecid iha naḥ prathayanty avajñāṁ

jānanti te kim api tān prati naiṣa yatnaḥ |

utpatsyate tu mama ko'pi samāna-dharmā

kālo hy ayaṁ niravadhir vipulā ca lakṣmīḥ ||34||1731||

bhavabhūteḥ (mā.mā. 1.8)

nidhānaṁ vidyānāṁ kula-gṛham apārasya yaśasaḥ

śuci kṣmā-pālānāṁ sucarita-kathā-darpaṇa-talam |

kalā-sampad-ratna-vratati-viṭapānāṁ sura-taruḥ

prakṛtyā gambhīraḥ kavir iha sa-śabdo vijayate ||35||1732||

unnīto bhava-bhūtinā pratipadaṁ bāṇe gate yaḥ purā-
yaś cīrṇaḥ kamalāyudhena suciraṁ yenāgamat keśaṭaḥ |

yaḥ śrī-vākpatirāja-pāda-rajasāṁ saṁparka-pūtaś ciraṁ
diṣṭyā ślāghya-guṇasya kasyacid asau mārgaḥ samunmīlati ||1733||

yogeśvarasya (sa.u.ka. 2129, abhinandasya)

paramādbhuta-rasa-dhāmany utsalite jagati vallanāmbhodhau |

viśrānto rasa-bhāgas timitayati yathā gabhīrimā ko'pi ||37||1734||

vallaṇasya |

āḍhya-rāja-kṛtārambhair hṛdayasthaiḥ smṛtair api |

jihvāntaḥ kṛṣyamāṇeva na kavitve pragalbhate ||38||1735||

bāṇasya |

vālmīker mukulīkṛtaiva kavitā kaḥ stotum asty ādaro

vaiyāsāni vacāṁsi bhāravi-girāṁ bhūtaiva nirbhartsanā |

kāvyaṁ ced avataṁsa-bhūpam abhajad dharmāyaṇaṁ karṇayos

tātaḥ kiṁ bahu varṇyate sa bhagavān vaidarbha-garbheśvaraḥ ||39||1736||

dharmāśokasya |

vāmāṅgaṁ pṛthula-stana-stavakitaṁ yāvad bhavānī-pater

lakṣmī-kaṇṭha-haṭha-graha-vyasanitā yāvac ca doṣāṇāṁ hareḥ |

yāvac ca prati-sāma-sāraṇa-vidhi-vyagrau karau brahmaṇaḥ

stheyāsuḥ śruti-śukti-lehya-madhavas tāvat satāṁ sūktayaḥ ||40||1737||

kīrtyā samaṁ tridiva-vāsam upasthitānāṁ

martyāvatīrṇa-marutām api sat-kavīnām |

jagrantha durlabha-subhāṣita-ratna-koṣaṁ

vidyākaraḥ sukṛti-kaṇṭha-vibhūṣaṇāya ||41||1738||

|| iti kavi-varṇana-vrajyā samāptā ||

||50||

samāpto'yaṁ subhāṣita-ratna-koṣa iti ||

paṇḍita-śrī-bhīmārjuna-somasya ||

1. kva peyaṁ jyotsnāmbho vadata visavallī-saraṇibhir [↑](#footnote-ref-2)